
Forord 


Hvordan blir kunnskap til, og under hvilke betingelser? Denne boka springer 
ut av redaktørenes felles nysgjerrighet og interesse for metodiske og meto- 
dologiske problemstillinger, gjennom flere år med samarbeid ved Senter for 
profesjonsforskning (SPS). Tverrfaglige forskningsmiljøer, som SPS, inklu- 
derer både forskere med disiplinbakgrunn og forskere med profesjons- 
bakgrunn, og stimulerer til debatt om metodiske og teoretiske spørsmål 
som kanskje ikke reflekteres like mye over i rene disiplinutdanninger eller 
-institutter. Bokas kapitler er basert på noen utvalgte innlegg som er holdt 
ved Kvalitativt metodeforum, en seminarrekke SPS arrangerer som et 
tilbud for metodeinteresserte forskere og stipendiater i universitets- og 
høgskolesektoren. 

Vi vil rette en stor takk til Høgskolen i Østfold, Arbeidsforskningsinsti- 
tuttet og Senter for profesjonsforskning ved OsloMet — storbyuniversitetet 
for økonomisk støtte til publiseringen av denne boka. En stor takk til kol- 
leger som har lest og kommentert utdrag til kapitler og til fagfellene som 
har bidratt i vurdering av bokas kapitler. Spesielt er vi glade for at Beate 
Elvebakk tok på seg oppgaven med å oversette et av kapitlene fra engelsk 
til norsk. Endelig vil vi uttrykke stor takknemlighet til alle de fantastiske 
forfatterne som har skrevet kapitler, deltatt, lest og diskutert på seminar og 
gjort at det har vært skikkelig gøy og faglig stimulerende å jobbe med denne 
boka! Redaktør Ann Kristin Gresaker hos Cappelen Damm Akademisk har 
gjort en uvurderlig jobb i å følge opp prosessen. 

Kunnskap om metode er stadig noe av det mest sentrale i forsknings- 
arbeid. Vi håper at mange får glede av denne boka — på sporet etter ny 
innsikt. 


Oslo, 14. november 2023 
Marte Mangset, Hanna Marie Ihlebæk, Tanja Nordberg og 
Anne Birgitte Leseth 


KAPITTEL 1 


Innledning: Metodeutfordringer i et 
nytt forskningslandskap 


Marte Mangset Institutt for sosiologi og samfunnsgeografi, Universitetet i Oslo 

Hanna Marie Ihlebæk Institutt for sykepleie, helse og bioingeniørfag, Høgskolen i Østfold 
Tanja Nordberg Arbeidsforskningsinstituttet, OsLoMet — storbyuniversitetet 

Anne Birgitte Leseth Senter for profesjonsforskning, OsloMet — storbyuniversitetet 


Hvordan kan forskere produsere kunnskap av høy kvalitet når de er tett 
på; når det er tette bånd mellom dem selv og de som det forskes på, eller 
mellom forskningsinstitusjoner, politikk, oppdragsgivere og brukergrup- 
per? Hvilke metodiske utfordringer møter de som forsker på et fenomen 
eller en tematikk som de kjenner godt eller har sterke meninger om, for 
eksempel basert på egen tidligere yrkeserfaring, og hvilke verktøy kan de 
ta i bruk for å håndtere dem? Dette er spørsmål vi ønsker å belyse og bidra 
til å besvare i denne boka. 

I en tid der betingelsene for kunnskapsproduksjon endres i rekord- 
fart, inngår forskere i stadig flere og tettere relasjoner med samfunns- og 
næringsliv. I oppdragsforskning og profesjonsforskning jobber for eksem- 
pel flere forskere tett på politiske aktører, profesjonsutøvere og oppdrags- 
givere, og de gjør det på andre måter enn tidligere. Når forskere søker 
forskningsmidler, er det et krav i de fleste utlysninger at man skal ha 
brukermedvirkning eller samarbeidspartnere i samfunns- og nærings- 
liv. Mange forskningsprosjekter har en eksplisitt anvendt dimensjon - et 
mål kan være å finne ut betydningen av mindre klassestørrelse for elevers 
læring, eller hva som gir innvandrere en bedre opplevelse av integrasjon — 
og resultater fra forskning skal være politisk relevant og føre til utvikling av 
det feltet man forsker på. En rekke studier viser at denne forskningskontek- 
sten kan føre til utfordringer, som interessekonflikter mellom akademiske 


Sitering: Mangset, M. Ihlebæk, H. M., Nordberg, T., & Leseth, A. B. (2024). Innledning: Metodeutfordringer 
i et nytt forskningslandskap. I M. Mangset, H. M. Ihlebæk, T. Nordberg & A. B. Leseth (Red.), Tett på 
profesjon, arbeid og politikk: Kvalitative metodeutfordringer og verktøy for å Løse dem (Kap. 1, s. 9-23). 
Cappelen Damm Akademisk. https://doi.org/10.23865/noasp.210.ch1 

Lisens: CC-BY 4.0 

institusjoner og politiske interesser (se for eksempel Ingierd et al., 2019). 
Svært sammenfallende interesser og perspektiver mellom forskere og opp- 
dragsgivere kan også føre til blindsoner eller til at man bare finner det 
man vil finne (Mangset et al., 2022). Bevissthet om slike utfordringer og 
kunnskap om metodespørsmål står sentralt for å sikre forskningens uav- 
hengighet og kvalitet. I et forskningslandskap i endring er det behov for å 
øke denne bevisstheten og kunnskapen. 

En rekke profesjonsutdanninger ved universiteter og høgskoler i Norge 
er i ferd med å gjennomføre et stort forskningsløft - det tas doktorgrader, 
bygges kompetanse og gjennomføres forskning på fagområder som tid- 
ligere holdt fram praksiskunnskap som sin fremste styrke (for eksempel 
sykepleie, barnehagelærer og estetiske fag). Ordningene med offentlig ph.d. 
og næringslivs-ph.d. gir folk som har vært lenge i yrkeslivet, mulighet til å 
bygge videre på arbeidslivserfaringer i tilegnelsen av forskningsferdigheter 
gjennom et doktorgradsløp som støttes av bedriften eller organisasjonen. 
Tverrfaglige ph.d.-program og deres forskningsmiljø får tilført et stort 
mangfold av studenter. I disse tverrfaglige doktorgradsløpene inngår ofte 
metodekurs og metodekompetanse fra mer klassiske samfunnsvitenskape- 
lige og noen ganger humanistiske disipliner. Metodelitteraturen adresserer 
i liten grad den forskningspolitiske og praksisnære konteksten som mange 
slike prosjekter er en del av. Er de programansvarlige og stipendiatene 
selv tilstrekkelig bevisst på de spesifikke metodiske utfordringene som kan 
knyttes til det å forske på egen profesjon? 

Norge har også en stor og viktig oppdragsforskningssektor. Ved forsk- 
ningsinstitutter som lenge har drevet forskning tett på politikken, eller tett 
på felt med konkrete utfordringer som forskningen bes om å bidra til å løse, 
stilles nye krav til vitenskapelige standarder. Finansieringen av oppdrags- 
forskningsinstituttene går ikke like direkte fra departementer og direktora- 
ter som det gjorde tidligere. Flere filtreres gjennom Norges forskningsråd 
og styres mer etter kriterier om vitenskapelighet. Dette har ført til økt press 
på oppdragsforskningsinstituttene om publisering i internasjonale viten- 
skapelige tidsskrifter. Dette forsknings- og kompetanseløftet tilfører utdan- 
ninger og fagmiljøer mye, men det bærer også med seg noen utfordringer. 
Også i denne delen av norsk forskning er det rom for økt bevissthet om de 
spesifikke utfordringene som ligger i å forske tett på praksis og politikk, og 
hvilke metodiske verktøy man kan møte slike utfordringer med. 

Både i profesjonsforskning og oppdragsforskning er kvalitative meto- 
der ofte benyttet. Denne forskningen setter noen metodiske spørsmål og 

utfordringer på spissen - om forholdet mellom teori og praksis, mellom 
forskning, politikk og etikk, og bevissthet om forholdet mellom forskerrol- 
ler, forforståelser, analyse og funn. Samtidig er dette utfordringer som kan 
være relevante for alle kvalitative forskere — også utenfor disse to typene 
forskning. I denne boka bruker vi eksempler fra profesjons- og oppdrags- 
forskning, og tar altså opp metodespørsmål som er særlig relevante for 
disse, men vi mener også dette er spørsmål som kvalitative forskere på alle 
felt med fordel kan øke sin bevissthet om. Endringer i det forskningspoli- 
tiske landskapet, og de metodiske utfordringene kvalitative forskere møter 
gitt disse endrede betingelsene, har relevans langt utover profesjons- og 
oppdragsforskning. Samtidig kan man spørre seg om hvorvidt det å være 
tett på det man forsker på, egentlig er en utfordring av nyere dato? 


Tett på - nye utfordringer, gamle spørsmål 


Det finnes en stor mengde litteratur og en rekke ulike perspektiver innen 
vitenskapsstudier som diskuterer nærheten mellom forskning og sam- 
funn, eller mellom forskning og politikk (se blant annet Gibbons et al., 
1994; Jasanoff, 2004; Shapin, 1995). To begreper som ofte anvendes i 
denne litteraturen er «samutvikling» (co-evolution) eller «samskaping» 
(co-production). Dette er begreper som vil gripe hvordan forskning og 
teknologi virker sammen med eller er innvevd i andre samfunnsmessige, 
kulturelle og historiske faktorer (Jasanoff, 2004; Nowotny et al., 2001). 
Nowotny (2005) beskriver en slik metodologi som en kompleks forstå- 
else av hvordan kunnskap blir til. Vitenskapsstudier kan for eksempel 
bidra til å utvikle nye og produktive styringsordninger, institusjoner og 
løsninger, gjennom å få bedre grep om denne type «innvevdhet» mellom 
samfunn og forskning (Gulbrandsen, 2010). Det er også en rekke studier 
i sosialantropologi og sosiologi som har som utgangspunkt at forskeren 
er politisk engasjert i sine informanters livsbetingelser (se for eksempel 
Goffman, 2014; Kirsch, 2018). 

I denne boka går vi ikke først og fremst inn i slike vitenskapsteore- 
tiske diskusjoner av hvordan forholdet mellom vitenskap og samfunn bør 
defineres, men fokuserer på hvilke metodiske utfordringer en slik sam- 
menkobling bærer i seg og hvordan vi kan forholde oss til dem når vi 
forsker i praksis. Vi argumenterer for at (mer eller mindre) nye betingelser 
for kunnskapsproduksjon gjør det nødvending å reflektere rundt hvilke 
metodologiske og metodiske problemstillinger slike betingelser kan skape, 

og om hvordan forskningsmessig kvalitet kan opprettholdes. Gitt denne 
endrede konteksten, som for eksempel kan innebære samarbeidspartnere 
i offentlig sektor, forskning på egen profesjon eller oppdragsforskning på 
politisk kontroversielle felt, vil vi problematisere hvordan forskere med 
empiriske kvalitative prosjekter står overfor konkrete metodiske og meto- 
dologiske spørsmål. Vi er altså ikke opptatt av hvordan forskere samskaper 
kunnskap med ulike politiske og profesjonelle aktører, men hvilke konkrete 
verktøy de tar i bruk for å ivareta forskningsmessig kvalitet. 

Sosialantropologi er kanskje det faget som i størst grad har tematisert 
det å «forske i egen kultur» som en grunnleggende utfordring. Bronislaw 
Malinowski utførte mange lange feltarbeid før og under første verdens- 
krig på Trobrianderøyene, New Guinea og i Afrika. For Malinowski var 
det et ideal nettopp å være den fremmede som kunne observere og kart- 
legge «primitive folkeslags» sosiale og politiske systemer (Malinowski, 
1984). Forskeren skulle heller ikke være «synlig» i teksten, noe som gjorde 
teksten mer «objektiv». Malinowskis’ dagbøker, som ble utgitt etter hans 
død i 1967, beskriver imidlertid de ulike emosjonelle utfordringene 
han strevde med knyttet til det at han faktisk var tett på «de innfødte» 
(Malinowski, 1989). 

Flere antropologer, som Edmund Leach, en av Malinowskis' tidligere 
studenter, hevdet også at feltarbeid i ens egen kulturelle kontekst, hvor 
man allerede var kjent, ville være veldig vanskelig (Leach, 1982). Men da 
som nå virket større samfunnsendringer inn på forskernes metodiske 
praksiser. Etter andre verdenskrig ble det mer og mer vanlig at antro- 
pologer gjorde feltarbeid «hjemme» (Van Ginkel, 1998). For det første 
var ikke vestlige antropologer velkomne i tidligere kolonier som nå var 
frigjorte; i mange afrikanske land ble all vestlig innflytelse sett på som 
forurensende. For det andre var det flere byråkratiske restriksjoner mot 
å gjøre feltarbeid utenfor egen kultur. For det tredje var det økonomiske 
nedskjæringer som hindret forskere i å dra på lengre feltopphold (Van 
Ginkel, 1998). I en rekke antropologimiljøer i Norge har debatten om 
hvorvidt antropologisk feltarbeid i egen kultur ansees som «ordentlig 
antropologi» blitt opprettholdt langt utover 90-tallet (Rugkåsa & Thorsen, 
2003). En av årsakene til dette kan være at antropologer i Norge i lengre 
tid hadde bedre betingelser for å dra på feltarbeid utenfor eget land enn 
forskere fra andre deler av verden. 

Den refleksive vendingen i samfunnsvitenskapen på 90-tallet bidro til at 
det ble mer anerkjent at kvalitativ datainnsamling generelt kjennetegnes av 

at datamaterialet skapes i møtet mellom forskere og informanten, snarere 
enn at det «samles inn», og det uavhengig av om forskeren befinner seg 
«hjemme» eller «langt borte» (Small & Calarco, 2022, s. 12). De politiske, 
forskningsetiske og økonomiske betingelsene for kunnskapsproduksjon er 
med andre ord ikke noe nytt, men metodeproblemstillingene som følger 
av slike betingelser gjøres i dag relevante for nye grupper og generasjoner 
av forskere på tvers av disipliner. 

Nærhet og distanse er et begrepspar ofte brukt i kvalitativ forskning 
som sier noe om hva som ideelt sett bør kjennetegne det empiriske og 
analytiske arbeidet; for å få tak i folks erfaringer gjennom intervju eller 
former for samhandling, gjennom deltakende observasjon, må man utvikle 
en nærhet til sine informanter og gjøre seg kjent med de sammenhengene 
man velger å studere (eksempelvis en skole, en sykehusavdeling, eller et 
Nav-kontor). I fortolkning og analyse av materialet er det flere faktorer som 
er sentrale for å utvikle ny kunnskap: evne til distanse gjennom overset- 
telse fra erfaringsnære til analytiske begreper; sammenstilling av data og 
perspektiver som informantene selv bare har deler av; og sammenstilling 
av data med eksisterende forskning og teori. De klassiske spørsmålene 
knyttet til nærhet og distanse dukker opp igjen på nytt og på nye måter i 
dagens forskningslandskap. 

Når forskeren utfører datainnsamling i en organisasjon eller institusjon 
hen kjenner godt fra før, for eksempel på en tidligere arbeidsplass som 
sykepleier eller lærer, møter forskeren noen særlige metodiske utfordringer. 
Hvordan er det mulig å få en dypere forståelse av det forskeren allerede vet 
en hel del om fra tidligere arbeidserfaring? Er forskeren bevisst forskjellen 
i målsetting som profesjonsutøver (for eksempel behandle en pasient eller 
lære en elev skriveferdigheter) og målsetting for en forsker (hvilke pasient- 
forståelser har dagens fastleger?) I profesjonsforskning kan nettopp noe av 
utfordringen være at forskeren, som for eksempel en lege som forsker på 
lege-pasient-relasjoner, allerede deler etablerte kategorier, klassifikasjoner 
og forståelsesmodeller med legene om «den andre». Hvilke verktøy kan 
en forsker bruke når hen går fra rollen som profesjonsutøver til rollen 
som forsker, for å unngå ubevisst å gripe dataene med de kategoriene som 
ordner profesjonsutøverens verden og styrer dens praksis? 

Videre kan man i slike forskningssammenhenger spørre seg om forske- 
ren er åpen for nye data når forskningsomradet er så kjent. Er det mulig å få 
data som overrasker, eller blir datainnsamlingen først og fremst et forsøk på 
å bekrefte egne hypoteser? Hvordan legge merke til samarbeidsformer og 

væremåter som forskeren selv har tilegnet seg gjennom tidligere yrkesprak- 
sis? Hva med rolleuklarhet og bevissthet om hvordan rollen og tilnærmin- 
gen forskeren inntar i en kjent setting virker inn på hva slags data hen får? 

Når forskeren foretar datainnsamling i organisasjoner eller på arbeids- 
plasser, eller er tett på politiske debatter hvor myndighetene som oppdrags- 
giver ønsker at forskerne skal bidra til løsninger på en bestemt utfordring, 
møter forskeren også noen særegne metodiske problemer. Er forskeren 
oppmerksom på hvorvidt hen tolker dataene inn i oppdragsgivers forstå- 
elsesrammer? Hvilke forforståelser og kategorier bringer forskeren med 
seg inn i undersøkelsen? Hva er særegne utfordringer ved å studere felt 
preget av sterke normative debatter (for eksempel prostitusjonsfeltet), eller 

«sårbare grupper» (for eksempel i barnevernet, eller innsatte i fengsler), 
eller ved å anvende allerede etablerte kategorier som «sårbare grupper», i 

forskningen? I oppdragsforskningen må man jevnlig håndtere utfordringer 

knyttet til det å forske på felt med nærhet til politikken, og hvor mange 

aktører, ikke minst oppdragsgiver, har store forventninger til at forsknin- 
gen bidrar til konkrete tiltak og løsninger. Ofte kan myndigheter og forsker 

være svært samstemte i problembeskrivelse og ønsket om å virke i feltet, 
andre ganger kan det være større spenninger mellom oppdragsgiver og 

forsker. Begge deler kan gi krevende forskerposisjoner og være utfordrende 

metodisk. De etiske og politiske dimensjonene ved forskningen blir ekstra 

framtredende når man forsker på eller i et felt hvor etiske hensyn er spesielt 

påkrevet, hvor det er stort politisk press eller helt konkrete utfordringer — 
og hvor det forventes at forskningen skal bidra til å finne konkrete tiltak 
og løsninger. 

Ved å bruke eksempler fra forskning på disse områdene, ønsker vi både 
å bidra til en bedre informert og mer reflektert metodisk tilnærming i 
forskning på profesjon, organisasjon, arbeid og politikk. Gjennom bokas 
ulike bidrag vil vi også kaste lys over kvalitative metodeutfordringer som 
er iøynefallende når man forsker i egen profesjon eller organisasjon, eller 
på temaer preget av politiske forventninger eller kontroverser, men som 
også er relevante for langt flere forskere. 

Det å være «tett på» det man forsker på, er nødvendig for å etablere tillit 
og kontakt med mennesker. Samtidig kan nærheten hva angår forforståelse, 
nærliggende tolkninger og analysearbeid by på særlige utfordringer både 
i forskningsprosessen og i kunnskapsproduksjonen. Dette er utfordringer 
forskere bør være seg bevisst og bruke ulike metodiske verktøy for å møte. 
Boka tilbyr innsikt i en rekke slike metodiske verktøy, men er ikke ment 

å være uttømmende. Ved bruk av slike verktøy og kritisk refleksjon rundt 
egen praksis, kan forskning «tett på» være et kreativt omdreiningspunkt 
for å utvikle og skape ny refleksjon om forskningsmetoder relevant for alle 
kvalitative forskere. 


En anledning for metodeutvikling 


Kvalitative metoder - som anvendes når forskeren er ute etter kvalita- 
tive dimensjoner ved et fenomen, så som folks meninger, erfaringer og 

oppfatninger, og samhandlingsaspekter — er velkjente metoder ikke bare 

innenfor samfunnsvitenskapelige disipliner som sosiologi, statsvitenskap 

og sosialantropologi. De er også utbredt i tverrfaglige forskningsfelt som 

profesjonsforskning (for eksempel sykepleie, lærerforskning eller sosialt 

arbeid) og oppdragsforskning (for eksempel innen helsesektoren, velferds- 
tjenester eller innvandring). Blant de mest anvendte kvalitative metodiske 

tilnærmingene er deltakende observasjon, forskningsintervju og dokumen- 
tanalyse. Det finnes flere relevante og gode innføringsbøker i kvalitative 

metoder generelt (Skilbrei, 2023; Thagaard, 2006; Tjora, 2021) og i hver av 
disse spesifikke tilnærmingene (se for eksempel Asdal & Reinertsen, 2020; 
Andersen & Skrede, 2023; Fangen, 2010; Kvale & Brinkmann, 1997). Denne 

boka er ikke en innføringsbok i kvalitative metoder, men snarere et ønske 

om å bidra til kompetanse- og kunnskapsutvikling på metodefeltet. Boka 
bygger på forfatternes erfaringer fra profesjons- og oppdragsforskning, 
samt på deres mangeårige erfaring med metodeundervisning og seminar- 
rekker for studenter og forskere både i disiplinutdanninger, tverrfaglige 

profesjonsutdanninger og i oppdragsforskningsmiljø. Det forskningspoli- 
tiske landskapet vi står i nå, virker inn på forskeres metodepraksiser. Heller 
enn å bare seile ukritisk med - eller bare instinktivt protestere — vil vi gripe 

anledningen til å reflektere over de utfordringene vi møter, og diskutere 

dem i lys av eksisterende metodedebatter innen flere disipliner. Denne 

typen metodeutvikling vil også kunne gi bedre metodepraksis, altså mer 
bevisst og bedre bruk av kjente, klassiske kvalitative tilnærminger. 

Selv om de konkrete metodiske tilnærmingene, som intervju og feltar- 
beid, er godt kjent for mange, er ikke de teoretiske og metodologiske for- 
utsetningene for disse metodene like kjent, og kvalitativ forskning kan 
i verste fall produsere tynne beskrivelser med lav validitet og reliabilitet 
(Frøystad, 2003; Small & Calarco, 2022). En tynn beskrivelse kan være en 
beskrivelse der forskerens forklaringsmodell, begreper og analyse (X gjør 

Y fordi Z) sammenfaller med informantenes forklaringsmodell (X gjør Y 
fordi Z). Slike beskrivelser er tautologiske og bringer ikke inn beskrivelser 
av kontekster det som forklares, inngår i (se for eksempel Strathern, 1987). 

Selv om forskere benytter like metodiske teknikker, som intervju eller 
deltakende observasjon, er det ikke gitt at de deler samme «verktøykasse» 
(Moses & Knutsen, 2012, s. 3), det vil si teoretiske, etiske og metodologiske 
forutsetninger for sine metodevalg. Det er mange måter å gjøre intervjuer 
på, men det er ikke alltid forskeren er like bevisst på hvordan de valgene 
man tar når man definerer utvalg eller utformer intervjuguide, legger 
føringer på hva slags data et intervju egentlig gir og hva man kan påstå 
med utgangspunkt i tilgjengelige intervjudata. Den amerikanske statsvi- 
teren Kenneth Waltz, som regnes som en av de mest sentrale teoretikerne 
innen internasjonal politikk, hevdet at et problem når det gjaldt studenters 
metodekunnskap var at de fleste studenter er mer opptatt av metoder, men 
mindre av metodologi (Waltz, 1979, s. 13). Metodologi viser til læren om 
metode, hvordan kunnskap tilegnes, ikke bare framgangsmåten rent prak- 
tisk, men metodenes teoretiske forutsetninger og hvilken kunnskap man 
får gjennom ulike typer av data (se for eksempel Moses & Knutsen, 2012). 
Vår påstand er at forskning tett på tvinger fram diskusjoner om både slike 
metodologiske spørsmål, og sammenhengen mellom disse og konkrete 
metodevalg. Mange av kapitlene i denne boka synliggjør og drøfter slike 
metodologiske forutsetninger for konkrete metodevalg. 

I boka Tett på ønsker vi å heve blikket og løfte fram overordnede, men 
konkrete problemstillinger som gjelder i forskning på profesjon, organisa- 
sjon, arbeidsliv eller politikk, eller rettere sagt: som tydeliggjøres i denne 
forskningen, men som er relevante for all kvalitativ forskning. Dette gjør 
vi ikke bare ved å diskutere metodologi, men også ved å problematisere 
hvordan politiske og etiske hensyn kan legge føringer på hvilke empiriske 
områder, politiske kontekster, forskningsspørsmål og metodiske tilnær- 
minger som velges i ulike prosjekter, og på hvordan forskere forholder seg 
til de som de forsker på og med. 


Bokas struktur 


Boka er delt inn i tre overordnede deler: (1) ulike typer data og hva de kan 
brukes til, (2) analyse, design og teoretisering og (3) etikk og politikk. De 
tre første kapitlene i bokas første del stiller spørsmål om hvilke data man får 
ved bruk av intervju og deltakende observasjon i lys av ulike metodologiske 

og epistemologiske posisjoner. Kapitlene viser en mer presis forståelse av 
hva disse datainnsamlingsteknikkene kan gi data om og på hvilken måte. 
Kristin Buvik tar utgangspunkt i tre sosiologiske prosjekter, fra asylmot- 
tak, politiet og uteliv. Hun argumenterer for at det å utføre deltakende 
observasjon i sosiale kontekster man er interessert i kan gi en unik tilgang 
til informasjon. Man er åpen for å oppfatte stemninger, konflikter og de 
sosiale omgivelsene gjennom deltakelse. Samtidig kan det oppstå proble- 
mer med forskerrollen og uklarheter med hvem man er for informantene. 
Buvik understreker betydningen av både feltsamtaler og feltnotater som 
grunnlag for data som skapes. 

Men på hvilken måte kan kvalitative intervju og verbale data gi kunn- 
skap om praksis? I sitt kapittel diskuterer Marte Mangset dette og forholdet 
mellom diskursdata (om det folk sier) og praksisdata (om det folk gjør). 
Mens en del forskere har kritisert intervjuer for å ikke å gi gode data om 
hva folk faktisk gjør, viser Mangset hvordan spesifikke intervjuteknikker 
kan gi data om praksis. 

Under pandemien måtte mange samfunnsforskere revidere sine kvali- 
tative forskningsdesign og gjennomføre intervjuer på Zoom, Teams eller 
telefon, eller gjennom det vi kan kalle medierte intervjuer. I hvilken grad 
gjør dette at datamaterialet blir dårligere eller «annenrangs»? Lars E. F. 
Johannessen og Erik Børve Rasmussen problematiserer ideen som står 
sterkt i kvalitativ forskning om at «fysiske» intervju er gullstandarden for 
intervjuer. Hvilke kriterier styrer prestisjehierarkiet av kvalitative meto- 
diske tilnærminger? Kapittelet går i dybden på spesifikke fordeler, men 
også utfordringer med medierte intervjuer og argumenterer for at spørs- 
målet om hvilken metode som gir «best data» alltid må kobles til hensikts- 
messighet og forskningsspørsmålet som reises i det enkelte studie. 

Sentrale utfordringer for forskning som er tett på profesjon, arbeid 
og politikk er, som vi tidligere har nevnt, knyttet til analyseproses- 
sen. I bokas andre del diskuteres spørsmål knyttet til forskningsdesign, 
analyse og teoretisering. Institusjonell etnografi er et sosiologisk forsk- 
ningsperspektiv som har som formål å utforske hvordan folks erfaringer 
er koblet opp til og blir formet av institusjonell styring, og i neste omgang, 
hva slike erfaringer forteller om institusjonene selv. Tone Liodden 
diskuterer metodens muligheter og utfordringer gjennom eksempler fra 
sitt tidligere ph.d-prosjekt om usikkerhet, tvil og skjønnsutøvelse i asylbe- 
slutninger i Utlendingsdirektoratet. Liodden tar spesielt tak i betydningen 
institusjonell etnografi legger i det at man alltid produserer kunnskap ut 

fra en bestemt posisjon, og diskuterer også dette poenget. På den ene siden 
finner hun institusjonell etnografi som et velegnet perspektiv for forskning 
på interaksjon mellom profesjonelle og klienter. På den andre siden er det 
få studier der institusjonell etnografi er benyttet, som tar utgangspunkt 
i klienters perspektiv. Med utgangspunkt i egen forskning både i et fritt 
ph.d.-prosjekt og i oppdragsprosjekter peker Liodden også på hvordan 
ulike typer betingelser for forskning gir ulik tilgang til institusjoner. 

Olav Korsnes argumenterer i sitt kapittel for at sammenligning i en eller 
annen forstand er grunnleggende i all forskning, samtidig som man kan 
bruke det mer eller mindre bevisst som et tydelig grep. Korsnes viser hvilke 
spesifikke verktøy og hvilke spesifikke forståelser av forskningsdesign som 
ligger til grunn for ulike eksplisitt komparative metodiske tilnærminger, 
særlig i kryssnasjonale studier. Komparative tilnærminger gir en helt egen 
mulighet til å gjøre forskeren og leseren bevisst på forforståelser og føringer 
som ligger i de begrepene vi bruker. Gjennom eksempler fra egen arbeids- 
livsforskning viser han hva slags spørsmål slike tilnærminger kan belyse 
og hvilke utfordringer de kan ha. 

Komparasjon er et godt analytisk grep for å løfte et kvalitativt empi- 
risk materiale og se noe nytt. Det analytiske arbeidet i kvalitativ forskning 
foregår på flere nivå, der selve registreringen av verbale og ikke verbale 
data er et første nivå (Emerson et al., 2011). Grethe Midtlyng og Anne 
Birgitte Leseth tar opp analytiske problemstillinger knyttet til det å «forske 
i egen profesjon»: når er man insider og når er man er outsider? Midtlyngs 
egne refleksjonsnotater fra feltarbeid i et høysikkerhetsfengsel i Norge tar 
utgangspunkt i situasjoner der hun «oppdager» at hun enten blir sett på 
som en som kjenner fengselet, ser fengselet med et bestemt profesjons- 
blikk, eller reagerer på lyd, rop eller handlinger som en ryggmargsrefleks. 
I kapittelet diskuterer forfatterne hvordan denne type refleksjoner er gode 
omdreiningspunkt for å forstå noe mer om det yrket man har erfaring 
fra. Midtlyng og Leseth stiller også spørsmål ved hva det egentlig betyr 
å være tett på og argumenterer for at innside- og utsideposisjon ikke er 
faste størrelser, men snarere et kontinuum av posisjoner forskeren inntar 
i interaksjon med dem og det som studeres. 

Begreper og kategorier blir gjerne forstått som bindeledd mellom empi- 
risk materiale og analyse (Lie, 2009). Sally Anderson tematiserer utfor- 
dringer som oppstår når forskeren anvender kategorier og begreper som 
faller sammen med informantenes kategorier og begreper, noe som ofte er 
tilfelle når man utfører kvalitativ empirisk forskning i egen kultur. Det kan 

være en styrke å dele språk og kulturelt repertoar med informanter og 
gjøre det mulig å gå i dybden på spesifikke problemstillinger. Samtidig 
kan delt forståelse i form av samme språk og begreper gjøre at man for 
lett blir enige om hva som foregår og hvilke begreper som er passende for 
å beskrive det som foregår. Anderson løfter fram analytiske utfordringer 
forskere kan møte knyttet til klassifikasjon, kategorier og begreper når de 
jobber i kjente settinger. 

Siste del av boka har eksplisitt vekt på forskningens politiske og etiske 
kontekst og en problematisering av denne. Halvard Vike tar for seg tre 
grunnleggende og beslektede utfordringer som etnografisk forskning 
møter i vår egen samtid: svekket legitimitet, tynne beskrivelser og teori- 
fattigdom. Den første utfordringen dreier seg om endringer i synet på hva 
som anses som god forskingsetikk og som legger betydelige begrensnin- 
ger på etnografiens potensiale, og tilgang til viktige arenaer for feltarbeid. 
Dette er også noe Liodden tar opp i sitt kapittel. Den andre utfordringen, 
faren for tynne beskrivelser, det vil si beskrivelser som er tautologiske 
og lite informative, er til dels en konsekvens av den første, men også 
påvirket av at mange etnografiske analyser bygger på intervjuer alene. 
Med teorifattigdom viser Vike til tendensen mot at forståelsen av etno- 
grafisk materiale i noen grad blir frakoblet relevant teoretisk refleksjon, 
og i stedet blir redusert til for eksempel kodingsprosesser. I kapittelet 
argumenterer Vike for at dersom vi ser disse utfordringene i sammen- 
heng, har vi kanskje et godt utgangspunkt for å utnytte etnografiens store 
muligheter enda bedre. 

Hanna Marie Ihlebæk viser hvordan etiske problemstillinger i kva- 
litativ forskning er noe som skjer der og da og kan dukke opp når vi 
minst venter det. Ihlebæk skisserer noen verktøy for hvordan forskere 
kan ta ansvarlige valg og ansvarliggjøre hverandre. Hun tar utgangspunkt 
i eget feltarbeid på et sykehus i Norge og belyser hvordan metodiske valg 
også er etiske valg. Slike valg kan handle om hvilke rom forskeren tre 
inni, hvilke roller forskeren kan innta og når forskeren bør forlate rom- 
met hen har fått tilgang til. Forskningsetikk i praksis er et skjønnsbasert 
ansvar der ønsket om tilgang til situasjoner som gir innsikt og kunnskap 
må balanseres opp mot ivaretakelse av integriteten til de menneskene 
forskeren møter. 

Samarbeidsforskning og oppdragsforskning innebærer tett kontakt med 
ulike aktører i løpet av utforming, design, datainnsamling og analyse i et 
forskningsprosjekt. All kvalitativ forskning innebærer en eller annen form 

for samarbeid med mennesker i ulike situasjoner og posisjoner. Samtidig 
har samarbeid fått stadig større plass som et forskningspolitisk begrep. 
Innen helsetjenesteforskning har det for eksempel blitt mer og mer van- 
lig å forske tett sammen med andre for å utvikle offentlige tjenester — det 
være seg sammen med ansatte, brukere, pårørende eller andre i praksis- 
feltet. Ofte vil denne type forskningssamarbeid bli omtalt som innovasjon 
i offentlig sektor, og der samarbeidspartnere inkluderes som interessen- 
ter i samskapende prosesser. Christine Øye tematiserer forskningsetiske 
dilemma som kan oppstå når det samarbeides med praksisfeltet i kvalitativ 
forskning, og når det samarbeides tett for å endre praksiser. Dette kapittelet 
problematiserer forskningsetiske forhold som sentrerer rundt «nærhet og 
distanse» der forskere samarbeider med interessenter. 

Forholdet mellom akademisk frihet og oppdragsforskningens uavhengig- 
het diskuteres i det påfølgende kapittelet. Silje Maria Tellmann gir eksempler 
på noen av de avveiningene og vurderingene som kan ligge bak oppdragsgi- 
veres føringer i oppdragsforskningen. En verdi som står sterkt i det norske 
samfunnet er forskerens frihet til å selv å velge forskningstema og -meto- 
der, og til å formidle forskningen etter egen overbevisning. Dette stiller seg 
imidlertid annerledes i oppdragsforskningen. Her er det oppdragsgiveren, 
som har behov for at det utvikles kunnskap om et bestemt tema innenfor et 
bestemt tidsrom, som definerer hva det skal forskes på. Oppdragsforskning 
har dermed blitt en effektiv måte offentlige etater kan skaffe til veie et kunn- 
skapsbasert beslutningsgrunnlag på. Ofte legges det imidlertid ikke bare 
føringer på prosjektets tematiske innretning, men også på forskningsdesign 
og metoder som skal benyttes. Dette kan tolkes som en innskrenkning av 
oppdragsforskningens uavhengighet, en norm som ofte beskrives som en 
forutsetning for forskningens legitimitet og innflytelse i den offentlige sfæren. 

Spørsmål om hvilke konsekvenser politiske, normative og teoretiske 
perspektiver har for forskernes funn, er relevant for boka i sin helhet og 
blir tatt opp av flere av bidragsyterne. I bokas siste kapittel anvender May- 
Len Skilbrei sine erfaringer fra ulike forskningsprosjekter i politiske og 
normative felt for å undersøke hvordan grunnleggende forståelser påvirker 
hva forskere er i stand til å se, og derfor kan skrive om. Utgangspunktet 
er at forskerens posisjon og perspektiver ikke er et problem som må løses 
eller fjernes, og at det å være en god forsker ikke betyr at man ikke mener 
eller føler noe om et tema. Engasjement som bunner i et politisk ståsted, 
en normativ stillingtaken eller egen erfaring, kan være sentrale drivkref- 
ter for forskeren, og slik være viktig for at forskningen i det hele tatt blir 

utført og at det stilles relevante og viktige forskningsspørsmål. På den andre 
siden kan forforståelser utfordre forskerens evne til å skape ny kunnskap. 
Skilbrei skisserer noen verktøy for hvordan forskere kan reflektere over 
det ureflekterte ved å underlegge seg selv noen av de samme analytiske 
øvelsene de utsetter andre for. Det vil si at forskere bruker ferdighetene 
de oppøver seg for å forstå forholdet mellom situasjon og perspektiv for 
forskningsdeltakerne, til å forstå seg selv og sitt eget blikk som forskere. 

Som det har kommet fram i denne gjennomgangen er det noen begre- 
per som går igjen i de ulike kapitlene, som det å være «tett på», å gi «tykke 
beskrivelser» og det å balansere «nærhet og distanse». Hva som ligger i og 
menes med disse begrepene vil variere noe, relatert til de spesifikke meto- 
dologiske og metodiske poengene forfatterne løfter fram og diskuterer. Bak 
disse variasjonene ligger det imidlertid en felles forståelse av og interesse 
for å utforske utfordringer som kan oppstå når det er tette bånd mellom 
forskeren og dem som det forskes på, eller mellom forskningsinstitusjoner, 
politikk, oppdragsgivere og brukergrupper. 

Data fra deltakende observasjon: 
Asylmottaket, politibilen og 
skjenkestedet 


Kristin Buvik Fafo 


Abstract: In this chapter, I give examples from sociological studies that have used 
participant observation as a data collection method. The examples are taken 
from studies | have carried out in an asylum reception centre, in the back seat of 
a police car, and at drinking establishments. 

When researchers participate in the social context we are interested in, we 
can access a unique amount of information. We can observe how people inter- 
act and we can sense moods, conflicts and relational environments. Participant 
observation brings the researcher close to the people, activities and relation- 
ships in different environments. Through participatory observation, the researcher 
becomes part of the social reality being studied and develops understandings by 
participating in people's daily lives. Interpersonal relationships and interaction 
are often the researcher's focus. 

Through participant observation, we can gain access to what the informants 
take for granted: what they do not tell about, and what is natural for them in their 
environment. We can imagine, observe, smell, feel and taste when we Look for 
the unsaid. All the impressions will affect the researcher's experience and the 
observations made. 

| also discuss how the role of researcher can create dilemmas in meeting with 
actors in the field being studied. 


Keywords: participant observation, sociology, interaction, field conversations, 
research ethics 


Sitering: Buvik, K. (2024). Data fra deltakende observasjon: Asylmottaket, politibilen og skjenkestedet. 
I M. Mangset, H. M. Ihlebæk, T. Nordberg & A. B. Leseth (Red.), Tett på profesjon, arbeid og politikk: 

I dette kapittelet gir jeg eksempler på hvilke data vi kan få ved deltakende 
observasjon. Begrepet deltakende observasjon brukes ofte synonymt med 
feltarbeid eller etnografi i den sosiologiske metodelitteraturen (Thagaard, 
2013). Etnografisk arbeid har stått særlig sterkt i sosialantropologi, der 
denne metoden har vært den dominerende tilnærmingen (Kalleberg, 
2004). Metoden går ut på at forskeren går ut i det feltet som skal studeres 
og observerer aktører i deres daglige liv (Silverman, 1993). Jeg er sosiolog 
og har jobbet med samfunnsvitenskapelig forskning i mange år, spesielt 
innenfor rusfeltet - blant annet om temaer om alkohol og arbeidsliv, eva- 
luering av ulike tiltak på alkoholfeltet, alkoholloven i ulike kontekster, stu- 
dier av ungdom og rusmidler, samt studier av kulturen knyttet til bruk av 
illegale rusmidler. Jeg vil vise til tre eksempler fra min egen forskning — på 
et asylmottak, i baksetet på en politibil og på skjenkesteder. Prosjektene er 
gjennomført innenfor en sosiologisk og samfunnsvitenskapelig tradisjon, 
men erfaringene kan likevel gjøres generelle og relevante for andre fagtra- 
disjoner. I siste del av kapittelet vil jeg diskutere hvordan forskerrollen kan 
skape dilemmaer i møte med aktører som deltakende observatør. 


Deltakende observasjon 


Deltakende observasjon handler om å utforske spesielle sosiale eller kul- 
turelle settinger ved å få tilgang til deltakernes førstehåndserfaringer. Når 
sosiologer gjennomfører deltakende observasjon, går vi inn i det sosiale 
miljøet som er aktuelt for å belyse problemstillingene (Fangen, 2010). 
Utviklingen av deltakende observasjon som datainnsamlingsmetode 
i sosiologien tar utgangspunkt i Chicago-skolen, som var starten på en 
tradisjon der urbane lokale miljøer og subkulturer ble detaljert utforsket. 
Fokuset var på at sosiale fenomener må analyseres i konkret rom og tid, og 
at sosialt liv må forstås gjennom samhandling mellom aktører (Atkinson 
et al., 2001; Becker, 1963; Mead, 1934). Gjennom deltakende observasjon 
etablerer forskeren ofte en relasjon med aktørene som studeres. Selv om 
selve observasjonen er det sentrale elementet, er det selvfølgelig også viktig 
å høre på samtaler i feltet, stille spørsmål og være oppmerksom på andre 
kontekstuelle forhold (Gobo & Molle, 2017). Å observere betyr først og 
fremst å studere aktører som samhandler i en spesifikk kontekst, men sam- 
tidig kan det inkludere hele sanseapparatet, som syn, hørsel, lukt, smak og 
ikke minst følelser. Dataene vi får ved å observere aktører i deres naturlige 
kontekst er verdifulle — fordi vi får innsikt i et større mangfold av måter å 

kommunisere på, som for eksempel kroppsspråk, følelser og stemminger. 
Målet er å ikke bare rapportere hva som skjer, men også å forstå kontek- 
sten, meningene og tolkningene bak hendelsene. Observatørrollen gir en 
unik mulighet til å studere hvordan aktører samhandler i deres naturlige 
kontekst. Silverman (1993) påpeker viktigheten av å være tett på kontekst 
og prosesser for å forstå aktørers handlinger. Blumer (1969) argumente- 
rer for at når sosial handling skal analyseres, må selve prosessen der den 
konstrueres observeres. Silverman (1993) beskriver på samme måte at de 
fleste feltstudier har en grunnleggende forståelse av at det hverdagslige 
kommer til uttrykk gjennom sosial praksis. Ved å delta i aktørenes hver- 
dagsliv kan forskeren se hva som skjer, høre hva folk sier og snakke med 
folk hun møter (Justesen & Mik-Meyer, 2010). Hvis forskeren for eksempel 
er interessert i hvordan sykepleiere møter brukerne i hjemmetjenesten, 
kan hun bli med helsefagarbeideren på jobb og delta på hjemmebesøk hos 
brukerne (Skatvedt et al., 2015). Et annet eksempel er en studie om hvordan 
danske turister festet mens de var på ferie i utlandet. Forskeren deltok i 
flere festsituasjoner over tid, snakket med ulike aktører og observerte ulike 
settinger (Tutenges, 2010). Et klassisk eksempel på deltakende observa- 
sjon er Løchens studie av et psykiatrisk sykehus. Løchen forteller at han 
ble sluppet løs med hvit frakk og nøkkelknippe i hånden. Han fikk delta 
på alle møter og observere fritt (Løchen, 1970). I et prosjekt som skulle 
evaluere et tiltak for de tyngste brukerne av rusmidler i Oslo, var forskeren 
sammen med brukerne, pusset tenner sammen, tok en røyk sammen og 
hadde annet hverdagslig samvær (Skatvedt & Edland-Gryt, 2012). Data om 
denne hverdagsligheten handler om de betydningsfulle alminnelighetene 
i sosiale prosesser. Det handler om å «pakke ut» sider av det sosiale livet 
vi tar for gitt (Skatvedt, 2020). Noen prosjekter kan strekke seg over flere 
år (Hammersvik, 2014), men deltakende observasjon kan også begrenses 
til noen dager eller uker. 

Deltakende observasjon bringer forskeren tett inn på menneskene, 
aktivitetene og relasjonene i den kulturen hun studerer. Gjennom delta- 
kende observasjon blir forskeren en del av den sosiale virkeligheten som 
studeres og utvikler sin forståelse ved deltakelse i menneskers daglige liv. 
Mellommenneskelige relasjoner og samhandling er ofte forskerens hoved- 
fokus (Wadel, 2014). Deltakende observasjon vil vanligvis resultere i det vi 
kan kalle «tykke» beskrivelser. Det vil si at beskrivelsene kan handle om 
kontekst og sosialt miljø, beskrivelser av hendelser, relasjoner, prosesser 
i utvikling og relasjonell samhandling mellom aktører i ulike situasjoner. 

Tykke beskrivelser innebærer å ikke bare rapportere hva som skjer, men 
også å forstå konteksten og de sosiale kodene bak hendelsene (Geertz, 1973). 

Gjennom observasjon får forskeren innblikk i kontekst, kultur og 
hvilke rammebetingelser og muligheter som er gjeldende for aktørene 
vi studerer. Ved deltakende observasjon kan vi få tilgang til det infor- 
mantene tar for gitt - det de ikke forteller om - det som er naturlig for 
dem i deres miljø. Dette kan vi fornemme, observere, lukte, føle og noen 
ganger til og med smake når vi ser etter detaljer og det usagte i det sosiale. 
Alle inntrykkene vil påvirke forskerens opplevelse og observasjonene 
som gjøres. 


Tre eksempler fra egen forskning 


Jeg vil gi tre eksempler på forskningsprosjekter der jeg har brukt deltakende 
observasjon som datainnsamlingsmetode. Det første prosjektet er en studie 
av et tiltak som ble iverksatt av Norges Røde Kors på et asylmottak (Buvik 
& Baklien, 2017; Buvik & Hansen, 2016). Det andre eksempelet er hentet 
fra et prosjekt der jeg studerte hvordan politiet jobbet med utelivsfylla i 
Oslo (Buvik, 2016). Det siste prosjektet handler om hvordan bartendere 
håndterer berusede gjester på skjenkesteder (Buvik, 2013; Buvik & Baklien, 
2016; Buvik & Rossow, 2015). Overordnet handler prosjektene om å få en 
forståelse av hvordan aktører samhandler i ulike kontekster der de har 
forskjellig handlingsrom. Rammebetingelser på systemnivå og aktørnivå 
påvirker handlingsrommet til aktørene som skal fatte individuelle beslut- 
ninger i ulike sosiale og kulturelle kontekster. Samtidig viser prosjektene på 
ulike måter hvordan beslutninger som fattes på sentralt nivå implementeres 
på bakkeplan, samt hvilke utfordringer dette kan innebære. 


Asylmottaket 


Høsten 2015 startet Norges Røde Kors opp et pilotprosjekt ved Dikemark 
asylmottak. På denne tiden kom det mange flere flyktninger enn vanlig til 
Norge. Tiltaket besto av at psykologer skulle arrangere samtalegrupper med 
beboerne på asylmottaket. Hensikten med samtalegruppene var å forbedre 
beboernes psykiske helse. Mitt oppdrag var å evaluere prosjektet, eller å 
gjennomføre såkalt følgeforskning — det vil si at jeg fulgte prosjektet fra 
oppstarten til prosjektslutt (Buvik & Baklien, 2017; Buvik & Hansen, 2016). 
Følgeforskning ligger tett opp mot prosessevaluering, der det er prosessene 

frem mot eventuell måloppnåelse som står i fokus, og ikke effekten av selve 
tiltaket (Baklien, 2018). Forskningen er formativ og resultater formidles til 
oppdragsgivere underveis i prosessen slik at funn fra forskningen kan bidra 
til å justere implementeringen av tiltaket. Forskeren er i dialog med feltet, 
noe som krever tett kontakt og bygging av tillit for at den gode dialogen 
skal oppstå (Baklien, 2004). Oppdragsgiverne ønsket å få kunnskap om 
hvorvidt beboerne hadde positive erfaringer med å delta i samtalegruppene, 
og om det førte til økt opplevelse av mestring. Jeg brukte ulike datainn- 
samlingsmetoder, først og fremst deltakende observasjon, for å komme 
tett på aktørene og for å få innblikk i hverdagslivet på et asylmottak. Jeg 
hadde en forestilling om at det var viktig å komme tett på beboerne for 
å få innblikk i og forstå deres livssituasjon og utvikle en virkelighetsnær 
forståelse (Kalleberg, 2004). Jeg deltok i samtalegruppene, men jeg var også 
mye på asylmottaket når det ikke var samtalegrupper — jeg var på rommet 
til beboerne og røyka vannpipe, jeg var med noen beboere på piknik ved 
et vann i nærheten av mottaket, jeg var med noen andre beboere da de 
laget mat på felleskjøkkenet. Jeg fikk gode relasjoner til flere beboere. I til- 
legg hadde jeg kvalitative dybdeintervjuer og feltsamtaler med de frivillige 
psykologene, ansatte på mottaket og beboerne. 

I min studie på asylmottaket lot jeg meg inspirere av Løchens studie 
av et psykiatrisk sykehus - et feltarbeid han gjennomførte nettopp pa 
Dikemark på 60-tallet. På den tiden ble bygningene på Dikemark benyttet 
til et psykiatrisk sykehus. Mer enn femti år er gått siden dette feltarbeidet. 
Begrepsapparatet Løchen bruker om «idealer og realiteter» ble en klassisk 
formulering, og er brukt i beskrivelser av svært ulike sosiale strukturer 
og organisasjoner. Hos Løchen viser begrepene til at det finnes idealer 
om behandling, men at realitetene ofte blir ivaretakelse eller oppbevaring 
(Løchen, 1970). På Dikemark asylmottak møtte jeg mennesker som hadde 
mistet følelsen av trygghet. De hadde rømt fra hjemlandet sitt, forlatt fami- 
lien og kjente omgivelser, og var stuet sammen i trøstesløse omgivelser. 
Bygningene på Dikemark var falleferdige og boforholdene elendige. Dette 
var riktignok vakre bygninger i sin tid, men de var også verneverdige, noe 
som medførte strenge begrensninger på hva som var mulig å endre. Nå var 
malingen skallet av, takstein manglet, mange vinduer var knust og i hele 
området utenfor var det søppel av ulikt slag; en halv sofa i skaistoff, noen 
paller, en bunke gamle og utgåtte ski. Mange av vinduene var klistret igjen 
med svarte søppelsekker for å hindre dagslyset i å slippe inn. Inne var det 
gjort noen moderniseringer av bygningsmassene, men trolig ikke etter 

80-tallet. Det var slitent linoleumsbelegg på gulvet, veggene var dekket 
med miljøstrie som var slurvete malt over gjentatte ganger, det var grelle 
lysstoffror i taket - noen av dem blinket som et bevis pa den sørgmodige 
stemningen. Inne på rommene var det køyesenger med gamle og skitne 
madrasser. Uten klesskap prøvde beboerne å holde orden på de få sakene 
de har fått med seg på flukten fra hjemlandet. Et sjal ble brukt som duk, 
en liten plastblomst i et vannglass. Lukten av te, vannpipe og krydder var 
blandet med lukten av kropper som bodde tett sammen på et sted med 
begrensede muligheter for hygiene. To av fire vaskemaskiner var for tiden 
ødelagt, og det var nesten ikke varmt vann i dusjen (Buvik & Baklien, 2017; 
Buvik & Hansen, 2016). 

Å få tilgang til disse omgivelsene som forsker ga mye informasjon som 
ikke ville kommet frem i intervjuer. Å føle på stemningen i lokalene, å 
smake på maten beboerne laget, å spise med hendene, å kjenne på venn- 
skapeligheten til beboerne da de inviterte meg til å røyke vannpipe på rom- 
met - alt dette er viktige kontekstuelle data som jeg som forsker ville gått 
glipp av hvis jeg bare intervjuet beboerne. Jeg fikk kjenne på de elendige 
boforholdene, jeg fikk føle på frustrasjonen, men jeg kunne dra hjem - de 
kunne ikke dra noen steder. 

I samtalegruppene skulle beboerne samles i ring med profesjons- 
utdannede psykologer som ville snakke med dem om mestring og psy- 
koedukasjon. Konteksten på mottaket var viktig for å forstå dataene som 
ble produsert. En beboer uttalte: «Vi lever i et fengsel. Vaskemaskinen 
er ødelagt, vi har ikke TV, vi har ikke råd til en bussbillett for å komme 
oss vekk fra dette forferdelige stedet. Dere kan ikke hjelpe oss med det vi 
virkelig trenger.» 

Beboerne var skeptiske. Hva skal vi snakke om? Dette er ikke noe for 
dem. Psykologer? Men vi er ikke gale! Tolken var forvirret. Det fantes ikke 
et somalisk begrep for «psykolog». En av kvinnene sa at å snakke sammen 
var det samme som å spise ord. Noe mer unyttig kunne hun ikke tenke seg. 

Beboerne hadde åpenbart behov som psykologene ikke kunne imøte- 
komme. Beboerne trengte ikke mestringsstrategier, de trengte hjelp til helt 
elementære menneskelige behov, først og fremst trygghet, en visshet om 
hvordan fremtiden ville bli. Samtidig trengte de å få dekket behov som en 
god seng, varmt vann i dusjen, et funksjonelt kjøkken, gode hygieniske 
forhold og bedre økonomiske rammer. 

Utdraget nedenfor er hentet fra feltnotatene (også gjengitt i Buvik & 
Baklien, 2017, s. 255—256). 

Det sitter syv beboere ved det store, runde bordet. De to psykologene sitter sammen 
på den ene siden av bordet, rett ved tolken. Beboerne sitter tett sammen. Det grelle 
neonlyset i taket gir rommet et institusjonelt preg. En av hjelperne ønsker velkom- 
men. En beboer avbryter henne og spør om hva som egentlig er hensikten med disse 
gruppene. Er dere her for å hjelpe oss, spør han. Før noen rekker å svare, begynner 
flere beboere å fortelle om at vaskemaskinen er ødelagt og at det er dårlig renhold på 
toalettene. Det er møkkete på kjøkkenet, det er konflikter mellom beboere. En mann 
i femtiårene er svært frustrert. Han etterlyser meningsfulle aktiviteter i hverdagen. 
En annen forteller at han har ventet fire måneder på en time hos tannlegen, men at 
det ikke skjer noe. Tannverken gjør at han ikke sover om natta. Plutselig begynner 
en ung kvinne å gråte. Hun hulker høyt og bøyer seg sammen i en slags fosterstilling. 
Så løper hun hylende ut av rommet. En av de andre beboerne sier: «De har tatt fra 


henne hjertet.» 


Følgeforskningen på asylmottaket strakk seg over nesten to år. Forståelsen 
av beboernes livssituasjon utviklet seg over tid ved at jeg fikk delta i deres 
hverdagsliv og høre på samtalene de hadde med psykologene, men mest 
av alt gjennom det hverdagslige samværet. Det viste seg relativt fort at 
idealene ikke passet til realitetene. Underveis i prosjektet diskuterte jeg 
mine observasjoner med referansegruppa til prosjektet. I følgeforskning 
er nettopp intensjonen at funn fra forskningen skal formidles underveis til 
oppdragsgiver og referansegruppe (Baklien, 2004). På den måten var fors- 
kningen med på å påvirke utviklingen i prosjektet. Vi diskuterte flere gan- 
ger det jeg beskrev som at psykologene ville inn på mottaket, mens beboerne 
ville ut. Men psykologene var tilpasningsdyktige utover i prosjektperioden. 
De la etter hvert vekk manualene som handlet om sorg, søvn og mestring. 
De fokuserte mindre på psykoedukasjon. De kom tilbake hver uke, selv om 
de fikk beskjed om at det ikke var behov for dem. I løpet av prosjektperio- 
den måtte både psykologene og beboerne tilpasse forventningene sine til 
hverandre og prøve å finne ut av en felles definisjon av situasjonen - altså 
hvordan samtalene i gruppene skulle foregå. Mange av hjelperne gikk nok 
langt utenfor sine profesjonelle grenser eller terapeutiske komfortsoner, 
og det medmenneskelige aspektet viste seg å være vel så viktig som de 
profesjonsfaglige manualene. 

Selv om intensjonene var de beste, både fra Norges Røde Kors og ikke 
minst fra de frivillige psykologene, var ikke pilotprosjektet «vellykket» i og 
med at de ikke traff målgruppen med det de trengte. På samme måte som i 
Løchens (1970) studie passet ikke idealene med realiteten. Hensikten med 
evalueringen var ikke å måle effekten av tiltaket, men å følge prosessen 
og fokusere på hva som hemmet eller fremmet en god implementering av 

tiltaket. I min sluttrapport, som oppsummerte erfaringene fra nesten to 
år med samtalegrupper, problematiserte jeg at psykologene og beboerne 
både hadde ulik problemforståelse, løsningsforståelse, situasjonsforståelse 
og systemforståelse. Deler av ledelsen ved Norges Røde Kors opplevde at 
mine konklusjoner var for negative, og de ønsket at jeg skulle fokusere 
mer på det positive som hadde skjedd i løpet av prosjektperioden. Det ble 
mange og tunge møter med ledelsen og deltakere fra referansegruppa. Jeg 
opplevde at det var et ønske om å endre på mine konklusjoner i rapporten, 
noe jeg motsatte meg. Det endte med at rapporten ble trykket uten logoen 
til Norges Røde Kors. 


Politibilen 


Dette prosjektet handler om et mindre feltarbeid jeg gjorde med politiet 
på nattestid i helgene. Etter at alle tillatelser og etiske godkjenninger var 
på plass, fikk jeg lov til å bli med politiet ut på jobb. Jeg satt i baksetet på 
politibilen, omtrent 70 timer totalt (Buvik, 2016). Målet med prosjektet var 
å få innblikk i hvordan politiet som profesjonsutøvere håndterte spriket 
mellom en streng alkohollov og en liberal drikkekultur der åpenbar beru- 
selse er forventet og akseptert. Helt konkret var jeg interessert i hva som 
påvirket politibetjentenes beslutninger når de måtte løse saker på bakke- 
plan der mange forhold påvirket dem. Jeg var med ulike patruljer på vakt. 
Vaktene startet med en felles parole der det ble diskutert hvordan de så for 
seg at natten ville bli, om det var spesielle hendelser de ville fokusere på og 
annen strukturering av nattevakten. Som regel satt det to politibetjenter i 
forsetet, mens jeg satt i baksetet. Jeg fulgte betjentene ut av bilen når ulike 
hendelser oppsto og observerte deres møter med publikum. 
Politilitteraturen viser at politiet må gjøre en rekke skjønnsmessige vur- 
deringer. Vurderingene preges hovedsakelig av tre sett med variabler: situa- 
sjonsvariabler (for eksempel type lovbrudd), systemvariabler (systemets 
kapasitet, publikumsforventninger osv.) og variabler knyttet til lovbryteren 
(kjønn, alder, sosioøkonomisk status) (Gaines & Kappeler, 2011). Alle disse 
faktorene kan påvirke politiets skjønnsmessige vurderinger på ulike måter 
fra hendelse til hendelse. I feltarbeidet mitt var jeg spesielt interessert i 
hvordan disse ulike forholdene preget politibetjentenes beslutninger fra sak 
til sak. Betjentene, som selv kalte nattevaktene i helgene for å «lempe fyll», 
måtte håndtere en rekke hendelser som var alkoholrelaterte; noen hadde 
mista veska si, noen hadde mistet jakka si, noen fant ikke nattbussen, andre 

fant ikke kjæresten sin og hadde mistet nøklene hjem. Det er for eksempel 
ikke lov å urinere på offentlig sted og det er forbudt å drikke alkohol ute 
på gata, men dette er noe som vi vet skjer hele tiden på nattestid i helgene. 
Inntak av alkohol øker også sjansen for at konflikter kan oppstå. Utdraget 
nedenfor er hentet fra feltnotatene mine. Også gjengitt i Buvik (2016). 


Det er lørdag kveld og jeg sitter i baksetet i en politibil. Etter at vi har kjørt rundt i 
timevis uten at noe har skjedd, endrer situasjonen ute på gatene seg dramatisk. Det er 
fulle folk overalt. En fyr tisser på en vegg, en annen kaster opp på et hjørne. En jente 
sitter på fortauet og gråter mens hun snakker i telefonen. En gjeng med ungdommer 
ramler ut av en taxi. Noen gutter krangler, han ene slår den andre og han faller i bak- 
ken. Politibilen stopper og den ene politibetjenten sier: Når folk er så fulle, må vi ta 
noen avgjørelser: hva skal vi gjøre i disse situasjonene? Vi kan ikke la dem gå rundt 
i gatene slik de gjør nå, det er farlig for dem. Vi kan enten arrestere dem eller kjøre 
dem hjem. Begge deler vil ta lang tid. Det er ofte kø i arresten og det kan ta flere timer 
for oss med alt papirarbeidet. Hvis vi skal kjøre dem hjem, er vi langt unna sentrum 
dersom noe alvorlig skulle skje. Men hvis vi i politiet bare ser på at disse tingene skjer 


uten å gripe inn, mister folk fullstendig tilliten til politiet. 


Det var åpenbart flere forhold politibetjentene tok i betraktning. I studien 
med politiet fikk jeg innblikk i politibetjentenes arbeidshverdag. Det var 
ofte stille, men like ofte kaos; høye lyder fra musikk på og utenfor nattklub- 
ber, trafikk og sirener, lukten av svette, oppkast, alkohol og urin, følelser av 
trengsel og møte med mennesker som var sinte, fulle, triste eller ekstatiske. 
Politiet kunne ikke stenge publikum ute, de måtte utføre oppgavene sine i 
en kontekst som ofte var hektisk og stressende. Innblikket jeg fikk i politi- 
ets arbeidshverdag gjennom feltarbeidet ga viktig kontekstuell informasjon 
som jeg ikke ville fått tilgang til på samme måte i et intervju. 

Som forsker i baksetet på en politibil er det mulig å innta ulike forsker- 
roller. Forskerens subjektive ståsted påvirker både hva vi ser etter og hva vi 
finner. Jeg valgte å innta en naiv og spørrende rolle, spesielt for å få innsikt 
i kunnskap som politiet tar for gitt. Jeg valgte å stille «dumme» spørsmål: 
«Hvorfor gjør dere ditt eller datt?» «Hva tenker dere nå?» Hensikten var 
å få tak i den tause kunnskapen politibetjentene tok for gitt. Jeg hadde 
en rekke samtaler med politibetjentene mens de var på jobb. Slike felt- 
samtaler er en lite anerkjent kilde til data i kvalitativ samfunnsforskning. 
Feltsamtaler er usynlige og underkommunisert i metodelitteraturen. Det 
er ikke så lett å telle disse samtalene, nettopp fordi de ikke er systematiske 
eller planlagte. Feltsamtaler kan minne om hverdagslig prat, noen er korte 

og kan bestå av noen få ord, mens andre kan vare lenge og gå uante veier 
(Buvik et al., 2020). Feltsamtaler mellom forsker og informant kommer i 
stand spontant og naturlig. Samtalene er ikke avtalt på forhånd, men kan 
ta utgangspunkt i noe forskeren har observert og blir nysgjerrig på (Wadel, 
2014). Det kan minne om det Album (1996) betegner som innholdsløs, 
meningsfull prat. Praten med politibetjentene oppsto umiddelbart, ofte i 
forbindelse med deres håndtering av en skutt situasjon. Jeg fikk dermed 
innblikk i deres rasjonale for individuelle beslutninger som resulterte i 
ulike handlingsmønstre. 

Jeg var også interessert i å se nærmere på interaksjonsprosessene — bade 
mellom politibetjentene på samme vaktlag, men også hvordan betjentene 
interagerte og samhandlet med deltakere i utelivet. Når samtaler og obser- 
vasjon foregår samtidig og utfyller hverandre, kan det også beskrives som 
interaktiv observasjon (Skjælaaen, 2019). Wadel (2014) skriver om work- 
along som metode der forskeren tar rollen som lærling. Work-along er spe- 
sielt egnet til å fange inn oppfatninger, forståelser, følelser og tolkninger 
som informanter ikke gir uttrykk for, men vanligvis holder for seg selv 
(Wadel, 2014). Ifølge Wadel får lærlingen, gjennom sin måte å være til stede 
på, tak i mye taus kunnskap, som vanskelig eller sjelden uttrykkes verbalt. 
Taus kunnskap kan komme i flere ulike varianter; noen av disse, som for 
eksempel den tause kunnskapen som ligger i det å kunne sykle, kan van- 
skelig artikuleres (Collins, 2014). Annen taus kunnskap kan handle om det 
Finstad (2013) beskriver som politiblikket i sin studie av politiet, det vil si 
politiets måte å se og tolke en situasjon på. Den samme innsikten fikk jeg 
via mitt feltarbeid med politiet (Buvik, 2016). 

Min observasjon av politiets arbeid viste at betjentene som skulle hånd- 
heve lovverket måtte bruke skjønn i sine avgjørelser (Lipsky, 2010). Jeg 
var observant på de tre settene av variabler som var beskrevet i politilit- 
teraturen: situasjonsvariabler, systemvariabler og variabler knyttet til lov- 
bryteren (Gaines & Kappeler, 2011). Samtidig observerte jeg at de ulike 
politibetjentene ofte valgte å slå ned på forskjellige forhold som skjedde i 
utelivet, uten at det kunne knyttes direkte opp mot situasjonsvariabler eller 
systemvariabler. Når jeg observerte de ulike faktorene som kunne påvirke 
politibetjentenes skjønnsmessige vurderinger, la jeg ganske fort merke til 
en fjerde variabel som var viktig, nemlig egenskaper/holdninger til den 
enkelte politibetjent - noe jeg har omtalt som individvariabler (Buvik, 
2016). Etter hvert som jeg jobbet med ulike politibetjenter la jeg merke 
til at valgene betjentene gjorde, ofte var et resultat av holdninger, erfaring, 

både kulturelle og individuelle normer, samt alder. Dette er informasjon jeg 
trolig ville gått glipp av i et intervju. En av de eldre politibetjentene overså 
ofte situasjoner der fulle mennesker i gaten urinerte offentlig eller drakk 
alkohol åpenlyst. Han snudde seg til meg i baksetet og sa: 


Unge politibetjenter tror at det bare er én måte å være politi på, men det er ikke sant. 
Det handler alltid om å evaluere situasjonen og ta avgjørelser basert på erfaring og 
skjønn. Unge mennesker har motivasjonen, de har kanskje ikke erfaringen, men de 


har motivasjonen ... når du blir eldre, orker du ikke lenger all fylla. (Buvik, 2016) 


I mange skjønnsmessige avgjørelser som ble tatt handlet de ulike politi- 
betjentene ut fra egne oppfatninger om etikk og moral. I William Foote 
Whytes klassiske verk Street Corner Society (1943) beskrives det lokale poli- 
tiets arbeidshverdag. Whyte viser også hvordan politiet på gateplan ikke 
alltid er opptatt av rigid håndhevelse av lovverket, men at de også kan tillate 
mindre lovbrudd. Whyte hjelper leseren til å forstå politibetjentenes hand- 
lingsvalg i en kontekst som er preget av motstridende insentiver fra sjefer, 
politikere, publikum og kjeltringer. Ulik tilnærming til oppgaveløsning 
ble også tydelig i mitt feltarbeid når det gjaldt utstyret individuelle politi- 
betjenter valgte å ha på seg. Vakten startet alltid i garasjen på politihuset 
der bilen skulle pakkes med utstyr. Noen betjenter tok med seg bare de 
mest nødvendige tingene, mens andre hadde håndjern, batonger, Maglites, 
Leathermans og mange andre enheter hengende på beltet sitt. Med det 
utstyret de hadde på seg, kunne de gi ulike inntrykk av sin profesjonelle 
rolle. Dette er et eksempel på en type informasjon som ble tilgjengelig via 
observasjon, men som neppe ville kommet frem i et intervju. 


Skjenkestedet 


Det neste eksempelet handler om skjenkepraksiser på serveringssteder. 
Prosjektet var opprinnelig et evalueringsoppdrag der Helsedirektoratet 
var oppdragsgiver. I 2011 ble det opprettet et samarbeidsprosjekt mellom 
næringsetaten i Oslo kommune, politiet og skjenkebransjen. Målet med 
samarbeidet var å redusere rusrelatert utelivsvold, ordensforstyrrelser 
og overskjenking. Ulike tiltak ble implementert, blant annet kursing av 
bartendere og ordensvakter. Jeg jobbet på Statens institutt for rusmiddel- 
forskning (SIRUS) og fikk muligheten til å utvide studien til å bli et dok- 
torgradsprosjekt. Jeg var opptatt av å studere hva som skjer i prosessen 

fra myndighetene fatter en beslutning (for eksempel en lov) til det som 
skjer på bakkeplan. Det overordnede teoretiske rammeverket var teorier 
om bakkebyråkratiet (Brodkin, 2012; Lipsky, 2010) for å synliggjøre hvor- 
dan bakkebyråkrater - i dette tilfellet skjenkekontrollører, ordensvakter, 
bartendere og politiet - opererer mellom myndighetene og publikum. 
Bakkebyråkratenes beslutninger er preget av regler og praksiser, men også 
av kulturen på arbeidsplassen og normer for hva som er rett og galt (Buvik, 
2021; Lipsky, 2010). 

En del av prosjektet handlet om hvordan bartendere håndterte alko- 
holloven i en kontekst preget av beruselse. Alkoholloven slår nemlig fast 
at personer som er åpenbart påvirket av rusmidler skal nektes servering. 
Tall fra næringsetaten i Oslo kommune og tilsvarende tall fra andre norske 
kommuner viser at skjenkekontrollen oppdager svært få brudd på alkohol- 
loven på skjenkesteder (Buvik, 2013). Dette stemmer dårlig overens med 
det vi selv ser på skjenkesteder på nattestid i helgene. Alle som har vært 
på et skjenkested vet at flertallet av utelivsgjestene er åpenbart påvirket av 
alkohol på nattetid. Vi ønsket å teste omfanget av overskjenking på uteste- 
der. Kunne det virkelig stemme at det ikke foregikk brudd på alkoholloven 
på skjenkestedene på nattestid i helgene? 

Statistikken viser altså at det registreres få brudd på alkoholloven i 
utelivet. Forskergruppen på SIRUS tenkte at vi trengte innblikk i kontek- 
sten og kulturen på skjenkestedene — vi ønsket å få innblikk i hvilke ram- 
mebetingelser bartenderne jobbet under og hvilket handlingsrom det ga 
dem (Buvik & Baklien, 2014, 2016; Buvik & Rossow, 2015). Selv om SIRUS 
mottok midler fra Helsedirektoratet til å gjennomføre evalueringen, stod 
vi fritt til å bestemme studiens design og metoder. Vi bestemte oss for 
å bruke deltakende observasjon på skjenkesteder, men i tillegg til at vi 
som forskere satt i baren for å studere bartendernes møte med berusede 
gjester, la vi til en ekstra dimensjon. Etter inspirasjon fra andre forskere 
som hadde studert de samme problemstillingene (Warpenius et al., 2010), 
valgte vi å bruke skuespillere som opptrådde beruset mens de bestilte øl 
ved skjenkestedene. Denne metoden kalles ofte for usynlig teater eller for 
testkjøp ved skjenkesteder. 

Ved usynlig teater gjennomfører skuespillere en forestilling i hverdags- 
lige omgivelser. Når vi benyttet usynlig teater for å teste omfanget av over- 
skjenking, ansatte vi skuespillere etter grundig opplæring. Skuespillerne 
spilte så beruset at de ifølge alkoholloven skulle nektes servering. Den 
«berusede» skuespilleren bestilte en øl, og bartenders atferd ble registrert på 

et skjema i etterkant. I tillegg til at det ble registrert om skuespilleren fikk 
servering eller ikke, ble også andre faktorer som kunne tenkes å påvirke 
bartenderens avgjørelse notert: antall gjester i lokalet / ved baren, eventuell 
kø, lyd- og lysforhold, samt de øvrige gjestenes beruselsesnivå (Buvik & 
Baklien, 2014, 2016; Buvik & Rossow, 2015). 

Utdraget nedenfor er hentet fra et feltnotat jeg skrev ved en av kjøps- 
situasjonene. Jenta som beskrives er skuespiller: 


Det er natt til søndag, klokka er over to, og det er oppbruddsstemning i lokalet. Flere 
er på vei til å gå. Lokalet er halvfullt, og beruselsen er middels. Noen av gjestene 
ser ut til å ha fått for mye å drikke, men ingen er utagerende. Musikken er høy. En 
full jente lener seg mot kompisen sin i baren. Hun ser sløv og ufokusert ut. Albuen 
glipper fra bardisken. Jenta hvisker til bartenderen at hun skal ha en øl. Hun tar opp 
en neve mynter fra lomma, ser nøye på dem i hånda si, men gir opp. Håret henger 
foran ansiktet hennes, men hun gjør ikke noe for å ta det bort. Så strekker hun frem 
hånden full av småpenger til bartenderen. Bevegelsene er trege og ukontrollerte. Hun 
sier ikke noe, men vil at han selv skal ta de pengene ølen koster. Hun er for full til å 
klare å finne frem pengene selv. Bartenderen plukker de pengene han skal ha og gir 


henne en øl. Han rister oppgitt på hodet. 


Når vi som forskere observerte kjøpforsøkene ankom vi skjenkestedet og 
fant en plass i baren. Vi bestilte noe å drikke, gjerne en øl for å ikke vekke 
mistanke om at det var skjenkekontrollen som var på besøk. Erfaringer fra 
en studie av skjenkekontrollen viste at bartendere ble mistenksomme hvis 
gjester bestilte Munkholm eller brus på nattestid (Buvik & Baklien, 2014). 
Skuespillerne kom inn og gjorde sin «opptreden», de snakket utydelig, mis- 
tet pengene sine på gulvet, snakket snøvlete og viste flere tegn på at de var 
veldig beruset. Dette skjedde i en kontekst preget av fyll, så det var ikke lett 
å avsløre. Musikken var ofte så høy at bartenderne ikke hadde mulighet 
til å høre hva gjestene sa. Det var ofte så mye trengsel i baren at det kun 
var tegnspråk som fungerte. To fingre i været for å vise at de ville ha to øl. 

Vi gjennomførte også intervjuer med bartendere (Baklien & Buvik, 
2014; Buvik & Scheffels, 2020), og spurte dem hvordan de forholdt seg til 
berusede gjester. De svarte gjennomgående at gjester som var åpenbart 
påvirket av alkohol ble nektet servering. I dette prosjektet ble det tydelig 
for oss hvor stort sprik det var mellom observasjonsdata og intervjudata. 
Bartendernes arbeidsforhold og deres svært begrensede handlingsrom 
var preget av stress, press, trengsel og lydforhold som gjorde det umulig 
å vurdere gjestenes tale. Samtidig er det jo ikke til å stikke under stol at 

bartendere, i hvert fall de som driver skjenkestedene, har et ønske om å 
tjene mest mulig penger. Å servere en gjest tar som regel noen få sekun- 
der. Å nekte en gjest vil i nær sagt alle tilfeller medføre at gjesten ikke 
godtar serveringsnekten, og bartenderen må bruke mye tid på å stå ved 
sin beslutning. Å få være til stede som forsker for å observere ga oss en 
unik tilgang til data; lukten av gammel fyll, blandet med Klorin (brukt for 
å dekke over lukta av fyll og oppkast), lukten av svette kropper (dette var 
etter røykeloven), den øredøvende musikken og trengselen. For oss som 
forskere ble det mye lettere å forstå hvorfor berusede gjester svært sjelden 
blir nektet servering. Å få tilgang til interaksjonen mellom bartender og 
gjest på mikronivå ble dette prosjektets viktigste datakilde. 

Usynlig teater som datainnsamlingsmetode er omdiskutert, først og 
fremst fordi metoden bryter prinsippet om at deltakere i forskningsopplegg 
skal gi sitt frie og informerte samtykke til deltakelse (NESH, 2006). Usynlig 
teater som datainnsamlingsmetode kan betraktes som en videreutvikling 
av skjult observasjon. Usynlig teater gir dermed mulighet til å studere sosial 
praksis i den sammenheng den naturlig forekommer - uten at de studerte 
vet at de blir observert. Skjult observasjon er lite brukt i norsk og nordisk 
samfunnsvitenskap, og det gjelder også usynlig teater. Den nasjonale forsk- 
ningsetiske komité for samfunnsvitenskap og humaniora (NESH) har to 
retningslinjer om informert samtykke: (1) De som er gjenstand for forsk- 
ning, skal få all informasjon som er nødvendig for å danne seg en rimelig 
forståelse av forskningsfeltet, av følgene av å delta i forskningsprosjektet 
og av hensikten med forskningen. Det skal også informeres om hvem som 
betaler for forskningen. (2) Som hovedregel skal forskningsprosjekter som 
inkluderer personer settes i gang bare etter deltakernes informerte og frie 
samtykke. Informantene har til enhver tid rett til å avbryte sin deltakelse, 
uten at dette får negative konsekvenser for dem (NESH, 2006). 

Den risiko informantene utsettes for, reduseres av at observasjonen er 
gjennomført på en åpen arena, det vil si en arena som i prinsippet er tilgjen- 
gelig for alle. Når observasjonen ikke medfører etablering av kontakter, er 
det heller ikke bestemte personer som forskeren kan formidle sin identitet 
til. NESHs retningslinjer trekker et skille mellom observasjon av aktiviteter 
i det offentlige rom, for eksempel på kafeer, og observasjon på arenaer der 
observatøren har mer direkte kontakt med de som blir observert. Selv om 
observasjonen er skjult, må det poengteres at hver enkel observasjon er 
kortvarig og foretas uten at relasjoner opprettes. Spørsmålet blir om de 
utforskedes frihet, selvbestemmelse eller privatliv trues i vesentlig grad, og 

om de samme resultatene kunne kommet frem ved hjelp av andre metoder 
(Buvik & Baklien, 2008). 

Brukt på problemstillinger om å teste omfanget av overskjenking gir 
usynlig teater en datainnsamling som foregår på en åpen arena og som 
utelukkende involverer de restaurantansatte i egenskap av deres yrkesrolle. 
Det som studeres er en samhandlingssituasjon som varer noen få minut- 
ter, og det er en situasjon de ansatte er vant til å håndtere. Utestedene 
og de observerte forblir anonyme, og det som skjer får ingen følger for 
dem, i motsetning til den observasjon som gjøres for eksempel av restau- 
rantspaltenes journalister eller av bransjens egne mystery customers. I en 
metodeartikkel om de etiske problemstillingene knyttet til metodebruken 
konkluderes det med at metoden gir tilgang til data som ikke kan komme 
frem ved hjelp av andre metoder (Buvik & Baklien, 2008). Eksemplene fra 
asylmottaket, politibilen og serveringsstedene har vist hvilke data vi kan få 
ved deltakende observasjon. Jeg har forsøkt å vise hvordan de kontekstuelle 
observasjonsdataene har bidratt med data som vi ikke ville fått tilgang til 
på samme måte hvis vi brukte kvalitative intervjuer. Det betyr overhodet 
ikke at jeg ikke ser verdien av da dataene som kvalitative intervjuer gir; i 
de fleste forskningsprosjektene jeg har jobbet med har kvalitative intervjuer 
vært den viktigste datakilden. 


Diskusjon 


Når forskere deltar i den sosiale konteksten vi er interessert i å utforske, 
kan vi få tilgang til mye informasjon. Data skapes i møte med forskerens 
analytiske blikk. Vi kan observere hvordan mennesker samhandler og vi 
kan sanse stemninger, konflikter og relasjonelle omgivelser. Enten vi vil 
det eller ikke, skapes det relasjoner — både til oppdragsgivere, men selvsagt 
også til aktørene vi møter når vi gjennomfører deltakende observasjon. 
Gjennom deltakende observasjon, og særlig i prosjekter som strekker seg 
over tid, kan det oppstå nære relasjoner med deltakerne i studien (Buvik 
et al., 2020). Forskeren må hele tiden balansere mellom å være både nær 
og profesjonell, altså å ikke identifisere seg for mye med deltakerne slik at 
det overordnede fokuset forsvinner. 

Jeg har jobbet mye med evalueringsforskning. Oppdragene har kommet 
fra departement og direktorat, men også fra andre virksomheter og orga- 
nisasjoner som har ønsket å få svar på ulike problemstillinger. Jeg har job- 
bet med tema som omhandler sårbare grupper og som berører normative 

debatter i samfunnet. Ofte kan oppdragsgiver ønske at forskningen skal 
«levere» resultater som kan resultere i konkrete tiltak eller løsninger. Slik er 
ikke alltid virkeligheten. Jeg har vært med på at oppdragsgivere ikke ønsker 
de resultatene vi har levert, de er ikke enige i analysene og skulle ønske 
at vi leverte et bilde av virkeligheten som stemte bedre overens med deres 
«visjoner». Flere ganger har jeg følt på at jeg «skuffer» oppdragsgivere hvis 
jeg ikke leverer de resultatene de forventer. Slik var det med oppdraget ved 
asylmottaket. Dette kan oppleves som ubehagelig. Jeg har stått støtt ved de 
dataene som forskningen har produsert og vært tydelig på min rolle som 
forsker. Det handler også om å være bestemt på at forskningen ikke alltid 
kan gi så tydelige og ensidige svar som oppdragsgiver ønsker. Særlig den 
samfunnsvitenskapelige (sosiologiske) kvalitative forskningen jeg har job- 
bet med resulterer sjelden i resultater med to streker under svaret. 

I de tre forskningsprosjektene som er beskrevet ovenfor har jeg vist 
hvordan jeg har møtt aktører og samhandlet med dem. Gold (2017) beskri- 
ver observasjon på en skala fra «fullstendig deltaker» til «fullstendig obser- 
vatør» — det siste kan beskrives som å være en «flue på veggen». I mine 
prosjekter har jeg valgt en deltakende rolle, noe som også har betydning 
for relasjonene som oppstår mellom forsker og informant. Når forskere 
møter deltakere i studiene vi gjennomfører vil menneskelig samhandling 
og relasjoner ha betydning. Noen ganger møter vi deltakere vi liker godt, 
kjemien er god og vi kan holde praten gående i timevis. Andre ganger er 
ikke kjemien like god - vi kan til og med oppleve å møte deltakere vi ikke 
liker eller rett og slett misliker (ja, dette er kanskje banalt, men samtidig 
viktig å anerkjenne). Observasjonene forskeren foretar starter fra et sub- 
jektivt ståsted, og det påvirker også resultatene observasjonene bringer. 

Opplevelse av nærhet mellom forsker og informant kan legge til rette 
for gode samtaler. Dag Album sier det slik: 


En forsker som ikke kommer nær nok, vil ikke kunne forstå de utforsketes verden. 
En forsker som ikke kommer fjernt nok fra dem, vil ikke kunne klare å oppdage og 
sette ord på det selvfølgelige, heller ikke å løfte analysen fra det trivielle. (Album, 
1996, s. 240-241) 


Prosesser som bidrar til nærhet eller avstand, kan synes umerkelige. Nærhet 
kan skape rollerot ved at en ser hverandre som subjekter og medmennesker. 
På en annen side kan frykten for denne typen rollerot bidra til at forskeren 
trekker seg og derved går glipp av viktige data (Baklien & Skatvedt, 2013). 


DATA FRA DELTAKENDE OBSERVASJON 


I min rolle som evalueringsforsker på asylmottaket opplevde jeg å få 
nære relasjoner til flere av beboerne. En måte å komme i uformell snakk 
med beboerne var at jeg ofte hadde med meg strikketøy på asylmottaket. 
Flere beboere ble veldig interessert i dette handarbeidet — de fortalte om 
hva slags håndarbeid de holdt pa med i hjemlandet sitt, de lurte på hva jeg 
strikket og hvem som skulle få det. Jeg strikket stort sett enkle saker som 
raggsokker, luer og skjerf. Og strikketøyet var et fint verktøy i møtet med 
beboerne - det var lettere for dem å snakke med meg enn hvis jeg satt der 
med penn og pair i fanget. En beboer som jeg fikk et spesielt godt forhold 
til sa at hun ønsket seg varme sokker. Jeg ga henne selvsagt et par sokker 
jeg hadde strikket. Flere beboere ville ha, og jeg strikket og strikket. Jeg 
kjente på at det var å gå ut av rollen min som forsker å skulle forsyne alle 
beboerne med varme ullsokker. Men jeg hadde stort behov for å hjelpe. Jeg 
hadde så lyst til å bytte ut de ekle dusjforhengene på badene, kjøpe noen 
varme ullpledd, eller rett og slett gi dem penger, men dette var jo å gå langt 
utenfor min rolle som forsker. Så det ble med strikkeproduktene. Jeg kjente 
på det samme da beboerne inviterte meg på rommene sine for å drikke te 
og røyke vannpipe. Var det egentlig ok å gjøre som forsker? På rommene 
skravlet og lo vi og snakket sammen så godt vi kunne med tegnspråk og 
noen engelske ord. I disse møtene var jeg ikke forsker, men mer som et 
medmenneske. Men dataene som kom frem i disse menneskemøtene var 
jo også viktige for å forstå beboernes hverdag. 

Et annet eksempel jeg husker spesielt godt var en studietur jeg var med 
på, også her som evalueringsforsker. Jeg reiste sammen med prosjektleder, 
ansatte i ulike etater og andre som jobbet tett med prosjektet jeg skulle eva- 
luere. Vi var på seminar sammen i utlandet i tre dager. Den siste kvelden var 
det en stor festmiddag som fortsatte videre i baren. Flere av de som jobbet 
med prosjektet hadde åpenbart fått altfor mye å drikke, og nå ville de fortelle 
meg «sannheten» eller «hvordan ting egentlig hang sammen». En etter en 
kom de med intime betroelser om at styreleder i den ene etaten hadde hatt 
et skjult forhold til prosjektlederen, og andre hemmeligheter de ikke ville 
jeg skulle fortelle til noen. Jeg forsøkte flere ganger å bryte opp, og opplevde 
at det ikke var greit at jeg som (edru) forsker fikk tilgang til alle disse «hem- 
melighetene». Samtidig kom det frem viktige data og mye informasjon som 
gjorde at jeg forsto prosjektet jeg skulle evaluere bedre. Men disse dataene 
valgte jeg å ikke bruke. Dette hadde også betydning for relasjonen mellom 
meg som forsker og de som jobbet med prosjektet. De skammet seg jo over 
at de hadde fortalt meg mye mer enn de egentlig var fortrolig med. 

Deltakende observasjon er spennende og som regel veldig morsomt. 
Det å få lov til å komme inn i en ny situasjon, møte menneskene som 
samhandler der, kan oppleves som en gullgruve for en forsker. Samtidig 
kan det være krevende å balansere rollen som forsker. Løchen (1970) syn- 
liggjorde også den krevende rollen som sosiolog og forsker. På det psy- 
kiatriske sykehuset måtte han prøve å komme «innenfor», men samtidig 
unngå konflikter. Han forteller hvordan spenninger med de ansatte gjorde 
at han i en periode søkte kontakt og støtte hos pasientene. Som oftest løser 
de fleste situasjonene seg ved hjelp av etiske retningslinjer og sunn fornuft. 
Jeg vil avslutte med et sitat fra Kathrine Fangen (2010, s. 125): «Du har ikke 
lykkes med feltarbeidet hvis ikke det er sorg over avskjeden på begge sider 
når du tar farvel.» 

Kristin Buvik er forsker 1 ved Fafo. Hun jobber med forskning på velferd og 

KAPITTEL 3 


Hva slags data får vi av intervjuer? 
Hvordan gripe praksis, taus 
kunnskap og mer enn forskjønnende 
selvpresentasjoner med intervjuer 


Marte Mangset Institutt for sosiologi og samfunnsgeografi, Universitetet i Oslo 


Abstract: This chapter addresses two challenges in interviewing: how to grasp 
tacit and taken for granted practices and representations, and how to get data 
on accounts or practices that are not part of the official discourse on the phe- 
nomenon under study. Professional practices and life more generally are full of 
routinised practices and tacit knowledge that the people engaging in them are 
hardly aware of doing. Yet, such practices may be very defining for a profession, 
or be a key to understanding power-relations. However, how can we as research- 
ers grasp them? Another challenge for researchers is the way people tend to say 
one thing and do something else. Getting behind established self-presentations 
and grasping people's practices is a challenge, in particular through interviews. 
However, although we surely should try to diversify the methods we use, inter- 
views are often the only or the best approach in a given situation. Does that mean 
that we should give up on getting data on practices? This chapter discusses the 
relationship between data on discourse (or accounts, representations, norms) and 
data on practice, and defines this relationship in terms of a continuum rather than 
a dichotomy. Finally, it discusses specific tools that one can use in interviews to 
get data on practice, and data on representations and norms closer to practice. 


Keywords: interviewing, interview data, practice, discourse, descriptive questions, 
tacit knowledge 


Sitering: Mangset M. (2024). Hva slags data får vi av intervjuer? Hvordan gripe praksis, taus kunnskap 

Diskurser langt fra praksis - ikke minst en 
utfordring i forskning tett på 


Intervju er en svært utbredt metode i oppdragsforskning, profesjons- 
forskning og i samfunnsvitenskapelig forskning ganske generelt. Samtidig 
er ikke de som bruker denne tilnærmingen alltid like bevisst på hva de 
egentlig får data om gjennom sine intervjuer, eller om hva de går glipp av. 
Blant annet kan det å sette ord på praksis være krevende, både for infor- 
manter og forsker. Selv om det finnes god litteratur om intervju som fors- 
kningsmetode, hvilke muligheter og begrensninger den har og om hva som 
er gode alternative metodiske tilnærminger, bærer disse diskusjonene preg 
av noen mangler. Ikke minst bygger de ofte på en problematisk forståelse 
av forholdet mellom det som sies og det som gjøres, eller mellom data om 
diskurs og data om praksis. Dette kapittelet tar tak i utfordringer de som 
intervjuer møter, knyttet til det å få data om praksis, om taus kunnskap og 
det som er tatt for gitt, og til det å få data om normer og forestillinger som 
skjuler seg bak aktørenes offisielle selvpresentasjoner. Kapittelet kommer 
også med forslag til verktøy for å møte disse utfordringene. 

Dersom vi forsker på hjemmehjelpers arbeidspraksiser, barneverns- 
ansatte eller læreres arbeid i klasserommet, vil mye av det de gjør være 
innarbeidete rutiner som er så selvfølgelige for de som utfører dem at de 
knapt tenker over dem. Vask og stell av en pasient eller håndtering av et 
kaotisk klasserom er gjerne profesjonelle praksiser som sitter i kroppen 
og håndteres på automatikk. Dette gjelder selvsagt ikke bare profesjonelle 
praksiser. Om man studerer ungdomskulturer eller arbeidsdeling i familien, 
vil også mange av de sentrale praksisene man undersøker være automati- 
sert eller styrt av taus kunnskap, altså kunnskap om hvordan ting gjøres 
uten at man har satt ord på det. Man bare gjør det. Hvordan skal en forske 
på slikt? Kan intervjuer gi data om det? 

En annen utfordring når man forsker på profesjoner, er at profesjoner 
som regel har en slags offisiell fortelling om hva det er de gjør - hva som er 
deres rolle. Den kan være offisiell i den forstand at profesjonens organisa- 
sjon eller den institusjonen man jobber ved, har en eksplisitt fortelling om 
hva som er hjemmehjelpens eller barnevernsarbeideres rolle. Denne kan 
være uttrykt i politiske dokumenter eller på organisasjonens hjemmesider. 
Den kan også være mindre offisiell, ikke nedfelt i dokumenter, men en 
etablert fortelling på arbeidsplassen om hva det er man driver med. 

Det er ikke gitt at det er fullstendig samsvar mellom den offisielle fortel- 
lingen om hva de profesjonelle skal gjøre, og hva de daglige profesjonelle 


HVA SLAGS DATA FÅR VI AV INTERVJUER? 


praksisene faktisk går ut på. Også andre grupper som ikke har noe med 
profesjoner å gjøre, som en ungdomsjentegjeng eller et punkmiljø, kan ha 
laget seg en fortelling om hvordan de ønsker å framstå. Dersom man som 
forsker spør en profesjonsutøver i et intervju om hva deres arbeid består 
i og hva deres rolle er, er det jo en fare for at forskeren får en slik offisiell 
fortelling, og ikke får tak i hva de faktisk gjør; ikke får tak i praksis. Burde 
man egentlig unngå å intervjue dersom man er interessert i hva folk gjør, 
eller i hva folk tenker og mener bak de offisielle fortellingene? 

Videre, om man forsker på en profesjon en selv lenge har vært en del av 
eller kjenner godt, kan det være en utfordring at en kjenner så godt til og 
deler den offisielle fortellingen om profesjonens identitet, arbeidsoppgaver 
og rolle at en tar det for gitt at sånn er det, uten å undersøke praksisene 
nærmere. Eller, dersom en som har jobbet som sykepleier i femten år tar 
et steg videre i karrieren og begynner på en doktorgrad om profesjonelle 
praksiser blant kreftsykepleiere, for eksempel, sitter kanskje rutinene og 
de profesjonelle praksisene så i kroppen at sykepleier-forskeren tenker at 
hen vet hva dette handler om, uten nødvendigvis å kunne sette ord på det. 
Selv om en slik nærhet kan være en styrke, kan det også være en utfordring 
at en føler at en kjenner profesjonen, men uten å ha et språk for det som 
også de utenfor profesjonen kan forstå. 

Det er ikke bare når en forsker på egen profesjon at en slik nærhet til 
feltet eller engasjement for aktørene kan gjøre seg gjeldende. Om man er 
en klassisk sosiolog, statsviter eller antropolog og skal forske på gutters 
skolemestring eller arbeidsdeling i familien, kan jo ens eget engasjement 
og gode kjennskap til feltet gjøre at en blendes litt av den offisielle dis- 
kursen og aksepterer den uten å undersøke skikkelig hva som foregår i 
praksis. Kanskje man ikke får med seg hvilke erfaringer og oppfatninger 
ulike informanter har, og hvorvidt disse samsvarer med kjente, offisielle 
fortellinger fra mediene, politikken eller sentrale talspersoner fordi denne 
fortellingen sitter så sterkt i bevisstheten. Dette er en utfordring som gjelder 
for de som forsker på egen profesjon, men som i realiteten gjelder enhver 
samfunnsforsker, fordi vi alle på et eller annet plan er del av de samfun- 
nene vi forsker på - om enn i større eller mindre grad. Mange kvalitative 
forskere er godt kjent med grunnideen om at man som samfunnsforsker 
ikke kan innta en fullstendig utenforstående, objektiv posisjon. Likevel er 
det mange som ikke er veldig bevisste på hvor mye man kan gå glipp av 
taus kunnskap og tatt-for-gitt-heter fordi man deler mye av livsverdenen 
med de som man forsker på. Slik manglende bevissthet kan gjøre et forsk- 
ningsintervju veldig fattig på interessante data. 


49 


50 


KAPITTEL 3 


Å sette ord på praksis kan være krevende både for informanter og for- 
sker, av flere grunner, slik vi har sett over. Det har gjentatte ganger blitt 
diskutert i metodelitteraturen i flere fag hvorvidt intervjuer er en god kilde 
til data om praksis. 


Er diskursdata - og dermed intervjuer — 
verdiløse? 


I en artikkel fra 2014 argumenterer sosiologene Colin Jerolmack og Shamus 
Khan (2014) for at samfunnsforskere bør begrense bruken av intervjuer 
som tilnærming for å få empiriske data, fordi de mener at det folk sier er 
lite verdt som kilde til kunnskap: «Talk is cheap», sier de. Når man gjør 
intervjuer med folk om hva de gjør, har man ingen garanti for at de faktisk 
gjør det de sier at de gjør, og derfor, mener Jerolmack og Khan, er intervjuer 
lite verdt som datakilde. De viser til den klassiske problemstillingen om 
attitude-behavior consistency (ABC) eller the attitudinal fallacy, altså om 
potensielt manglende samsvar mellom diskurs og praksis (se f.eks. Gross 
& Niman, 1975). Disse forfatterne er mindre opptatt av utfordringer med 
taus kunnskap og tatt-for-gitt-heter, og mer opptatt av det som gjerne kalles 
social desirability bias (Grimm, 2010); altså en ide om at folk ønsker å pre- 
sentere seg selv på en måte som er sosialt akseptabel, selv om praksisene 
deres kanskje er mindre i tråd med sosiale konvensjoner; at folk ønsker å 
framstå som bedre enn de er. Jerolmack og Khan skriver at de fortellingene 
folk forteller om seg selv er uinteressante av denne grunn, og at det bare 
er data om praksis som er av interesse. Derfor bør man droppe intervjuer 
og holde seg til observasjon av praksis, eller i det minste alltid komplettere 
en intervjustudie med observasjon. 

Jeg er enig i Jerolmack og Khan om at for mange samfunnsforskere tyr 
til intervju litt på automatikk, og at det ofte kunne vært hensiktsmessig å 
variere mer mellom flere metodiske tilnærminger, både etnografisk obser- 
vasjon og andre, og kombinere flere metodeverktøy om mulig. Likevel vil 
jeg, av grunner knyttet til utfordringene nevnt over, benytte dette kapittelet 
til å diskutere litt mer inngående hva intervjuer kan gi oss data om, hvor- 
dan ulike intervjuteknikker kan gi oss data om ulike ting, og til å diskutere 
forholdet mellom diskurs" og praksis. 


1 Idette kapittelet bruker jeg gjennomgående diskurs om uttrykk som er språkliggjort, enten det er skriftlig 
eller muntlig. Der hvor andre bruker diskurs i en mer avgrenset betydning, for eksempel bare knyttet 
til skriftlige tekster eller med en bestemt teoretisk innramming for begrepet, bruker jeg det i en langt 
bredere betydning. 

Selv om jeg i likhet med Jerolmack og Khan mener at man bør være 
forsiktig med å ensidig bruke intervjuer som datakilde, mener jeg at de ope- 
rerer med en for enkel forståelse av hva som er «sant» og hva som er «løgn», 
eller av hva som er interessante data og hva som er uinteressante data. 


Diskursdata kan fortelle oss noe interessant 


Jerolmack og Khan snakker om diskursdata og praksisdata som to ulike 
typer data som man kan skille klart fra hverandre. De dømmer diskurs- 
dataene, som de mener en får gjennom intervjuer, som verdiløse, og sier at 
det er dataene om praksis, som de altså mener en får gjennom observasjon, 
som er av interesse. Et første poeng jeg vil ta for meg, er spørsmålet om 
hvorvidt diskursdata, accounts, eller fortellinger, bør regnes som verdiløse. 

I norsk sosiologi har det gått en debatt mellom ulike forskere på klasse 
og kultur som også knytter an til denne diskusjonen om diskursdata versus 
praksisdata (se bl.a. Andersen & Mangset, 2012; Jarness & Friedmann, 2017; 
Sakslind et al., 2018; Skarpenes, 2007; Skarpenes & Sakslind, 2008; Skogen 
et al., 2008; Vassenden & Mangset, 2022). Sosiologene Rune Sakslind, Ove 
Skarpenes og Roger Hestholm (2018) var interessert i hvordan den nor- 
ske middelklassen forholdt seg til kultur og hva som kan defineres som 
legitim kultur i Norge. De mente at norske klasseforskere tidligere hadde 
tatt for gitt at den franske sosiologen Pierre Bourdieus (1984) teoretiske 
rammeverk var relevant også for norske forhold: slike forskere hadde gått 
ut fra at norsk middelklasse, i likhet med fransk middelklasse, bruker kul- 
tur for å definere seg selv og trekke grenser mot andre klasser (holdninger 
av typen «vi i middelklassen hører på god musikk og leser gode bøker i 
motsetning til hva arbeiderklassen gjør»), heller enn å undersøke empi- 
risk om de opererte med en hierarkisk forståelse av kultur og av folks 
kulturbruk. I sin studie intervjuet Sakslind, Skarpenes og Hestholm 113 
informanter fra den norske middelklassen, og konkluderte med at disse 
ikke opererte med slike kulturhierarkier. Informantene definerte seg ikke 
i forhold til arbeiderklassen gjennom å snakke om sin egen kultur som 
bedre. Middelklasseinformantene fortalte at de syntes all kultur var like 
bra, og at de selv var mest opptatt av kultur som underholdning. Skarpenes 
og kollegene konkluderte med at dette var et tegn på at Norge er et land 
hvor middelklassen har en mer egalitær innstillig til kultur enn det mid- 
delklassen i Frankrike har. 

En annen gruppe sosiologer, som hadde drevet nettopp den typen 
Bourdieu-inspirert forskning som Skarpenes og medforfatterne kritiserte, 

mente at disse gjorde en alvorlig metodefeil. Kritikerne mente at når de 
hadde intervjuet folk fra norsk middelklasse, var det ikke så rart at disse 
ønsket å framstille seg selv som likhetsorienterte, som noen som sa at all 
kultur og alle klasser var like mye verdt, men det betød jo ikke nødven- 
digvis at det var sannheten om hva de mente. Skogen og kollegene skrev 
at man ikke burde studere hva folk sier om hva de mener om kultur og 
hva de sier om hva de leser og hører på og ser på av kultur, men at man 
burde studere de kulturelle praksisene deres. Man burde studere hvilke 
sosiale grupper som faktisk går på teater, hvem som går på hvilke kon- 
serter og så videre. Hadde Skarpenes og medforfatterne gjort det, mente 
Skogen og kolleger, hadde de sett at det er - også i Norge - et mønster av 
kulturforbruk som ligner mer på mønstrene for kulturforbruk i typiske 
klassesamfunn som Frankrike og Storbritannia. Også i Norge er det mid- 
delklassen som går på Nationaltheatret og i operaen. Selv om middelklas- 
seinformantene ikke vil si i et intervju at de mener det er forskjell på god og 
dårlig litteratur, så mener de det egentlig, påstår Skogen og medforfatterne. 
En studie av praksisene deres ville gitt bedre kunnskap om forhold mellom 
kultur og klasse i Norge. 

Vi ser at også i denne debatten tegnes det opp et klart skille mellom 
diskursdata og praksisdata, og Skogen og kollegene mener, i tråd med 
Jerolmack og Khan, at det er praksisdata som er noe verdt. Disse selvpre- 
sentasjonene til middelklassen som Skarpenes og medforfatterne har fått 
tak i gjennom intervjuer, har de ikke noe tro på at samsvarer med praksis, 
og Skogen og medforfatterne mener derfor at de ikke er av interesse. 

Uavhengig av hva man måtte mene om verdien av hver av disse sosio- 
loggruppenes bidrag, er det verdt å merke seg for vår metodediskusjon her, 
at Skarpenes og kollegene inntar en posisjon hvor de sier at diskursdata 
er verdifullt. Argumentet deres går ut på at ja, det er godt mulig disse 
middelklasseinformantene forteller ting i intervjuene som de tenker er 
sosialt akseptabelt å si i Norge, men da forteller det noe interessant om hva 
det er som er sosialt akseptabelt å si i Norge (Andersen & Mangset, 2012; 
Skarpenes & Sakslind, 2008). 

Skarpenes, Sakslind og Hestholm bruker teoretiske og metodiske verk- 
tøy som bygger på arbeidene til de franske sosiologene Luc Boltanski og 
Laurent Thévenot (1999, 2006), som var opptatt av hvordan folk legitimerer 
sine standpunkter. Tanken er at de argumentene folk bruker når de må 
begrunne sine standpunkt eksplisitt, sier noe viktig om det samfunnet 
aktørene er en del av. Ja, sier de, de driver kanskje med selvrettferdiggjøring, 

men det er interessant å høre hvordan folk rettferdiggjør seg selv. Dette er 
data som intervjuer som metode åpenbart egner seg til å få tak i. 

Som jeg har argumentert for sammen med Gisle Andersen tidligere, er 
jeg helt enig med Skarpenes, Sakslind og Hestholm i at slike argumenter, 
slike fortellinger eller selvpresentasjoner, absolutt er interessante kilder 
til kunnskap om et samfunn (Andersen & Mangset, 2012). Jeg er altså 
ikke enig i Jerolmack og Khans poeng, eller Skogen og medforfatternes 
påstand, om at det bare er data om praksis som er interessante data. I de 
nevnte eksemplene innledningsvis om profesjoner som har noen etablerte 
fortellinger om hva deres rolle er og hva de gjør, kan man argumentere 
for at dette er diskursdata som kan fortelle oss noe interessant om hva det 
er legitimt å selge seg inn som, hva som er socially desirable i en bestemt 
kontekst. Vi kan for eksempel tenke oss at en etablert fortelling om norsk 
barnevern blant norske middelklassefamilier er annerledes enn en etablert 
fortelling om norsk barnevern blant familier i noen innvandringsgrupper. 
Slike diskurser skaper mening i folks liv, de er med på å konstituere vår 
sosiale virkelighet. Vi kan handle på bakgrunn av dem; fortellingene kan ha 
konsekvenser (Cooley, 1902; Goffman, 1959) og virke inn i maktrelasjoner 
(Fairclough, 2013). Dette kan vi bruke intervjudata til å finne ut interes- 
sante ting om. For eksempel kan fortellingen om Norge som et egalitært 
land bidra til at befolkningen blir mindre oppmerksom på maktmisbruk 
fra landets politiske og andre eliter enn det de ville vært i et land med en 
etablert forestilling om et mer hierarkisk samfunn (Mangset, 2015). 


Selv om diskursdata er verdifulle, bør 
vi begrense oss til det? En etisk og 
epistemologisk nøtt 


Likevel mener jeg at Skarpenes og kollegenes tilnærming til disse diskurs- 
dataene er litt problematisk. En ting er at det virker som de mener, og bidrar 
til å opprettholde en forestilling om, at man kan skille diskursdata og praksis- 
data klart fra hverandre. Dette er et poeng jeg skal gå nærmere inn på om 
litt. Videre virker det som de mener at man som samfunnsforsker egent- 
lig burde begrense seg til å studere slike diskursdata; til å studere det som 
informanter sier eksplisitt. Ut fra en bestemt aktørforståelse, og noe man 
kanskje kan kalle en etisk-metodologisk posisjon, er de kritiske til å skulle 
forsøke å tolke noe annet ut av intervjudata enn nettopp de argumentene 

som sies helt eksplisitt. Skogen og medforfatterne mente jo at Skarpenes 
burde ha tolket intervjuutsagnene fra middelklasseinformantene og tenkt 
på hvorfor de presenterer seg slik, og at de kunne ha skjulte motiver bak 
disse selvpresentasjonene. For å kunne si noe om maktrelasjoner i sam- 
funnet, mente Skogen og medforfattere, må man se etter hva som ligger 
bak de eksplisitte utsagnene og se det i lys av andre data. Skarpenes og 
medforfattere synes en slik type fortolkning er problematisk. Det kan sees 
på som en manglende respekt for informantene å forsøke å tolke noe annet 
inn i det som sies i et intervju, enn det som sies helt eksplisitt. Skarpenes 
og medforfatterne er her på linje med flere andre som har kritisert det som 
ofte kalles «mistankens hermeneutikk», altså en analyse som mistenker 
personen bak et uttrykk for å ha andre intensjoner for uttrykket enn det 
som kommer eksplisitt fram (Moi, 2019). 

Riktignok er det viktig og interessant å studere det som sies eksplisitt, 
men dersom vi begrenser oss til bare dette, går vi glipp av viktige deler av 
menneskenes sosiale liv. Jamfør det jeg skrev innledningsvis om betydnin- 
gen av alt vi gjør som sitter i kroppen, som vi gjør uten å tenke oss om, kan 
vi ikke nøye oss med å bare diskutere de argumentene som sies eksplisitt. 
Da Bourdieu utviklet sin teori, som nettopp legger mye vekt på slik ikke 
språkliggjort praktisk bevissthet, gjorde han det blant annet i opposisjon 
til den sosiologiske retningen symbolsk interaksjonisme (Blumer, 1986; 
Goffman, 1956, 1959). Bourdieu mente at disse sosiologene hadde en for 
intellektualistisk forståelse av hvordan mennesker levde sine liv og fattet 
sine valg, at de gikk ut fra at folk hadde språkliggjorte forestillinger om 
handlingsalternativer som de kunne velge mellom. For å forstå mennes- 
kelig samhandling og maktrelasjoner mente han at samfunnsforskere må 
undersøke betydningen av praktisk bevissthet, det rutiniserte, det tatt-for- 
gitte og ikke språkliggjorte (Bourdieu, 1980). Uten nødvendigvis å være 
enig i hele det teoretiske rammeverket til Bourdieu, er det likevel lett å 
være enig i at mye av menneskelig handling og samhandling ikke er satt 
ord på, og at dette også er viktig for oss samfunnsforskere å forsøke å forstå 
noe av (Lizardo, 2021). 

Samtidig har Skarpenes, Sakslind og Hestholm et godt poeng når de 
påpeker at det å tolke noe annet ut av intervjuutsagn enn det som sies 
eksplisitt, er problematisk. Dersom vi har et forskningsdesign som bare 
(eller i all hovedsak) baserer seg på intervjuer, hvordan kan vi vite at 
vi ikke bare tolker inn det vi ønsker å finne, det som ville bekrefte de 
analysene eller teoriene vi selv har en forkjærlighet for? Dette er en helt 

reell metodeutfordring. Hvis vi ikke gir empirien muligheten til å motsi 
våre antakelser, er det ikke vitenskap vi driver med; og det er ikke noe 
spennende, da har vi jo ikke muligheten til å oppdage noe nytt. Samtidig 
er det et etisk problem å begrense seg til bare å studere det som sies 
eksplisitt. Det ville være en vitenskapelig abdisering, å si at alt det ved 
menneskenes liv som ikke sies eksplisitt, skal vi bare la være i fred. Det 
er gode grunner til å tro at det er nettopp de maktrelasjonene som ikke 
er eksplisitte, også er svært virkningsfulle. Disse må også settes under 
lupen. Spørsmålet er hvordan vi kan gjøre det på en god måte, og med 
hvilke metodiske verktøy. 

Som jeg skrev innledningsvis, bør nok samfunnsforskere variere og 
kombinere metodeverktøy mer enn de gjør, og benytte seg av observasjon 
oftere enn de gjør. Samtidig er det mange situasjoner hvor observasjon 
ikke er mulig - på grunn av problemer med tilgang knyttet til personvern, 
hensyn til svake grupper eller hemmelighetsstemplet materiale i forvalt- 
ning eller næringsliv. Oppdragsforskningens tidsrammer og forventninger 
kan også være til hinder for å gjennomføre gode etnografiske studier (se 
Tellmanns kapittel i denne boka). Noen ganger kan også behovet for å stu- 
dere bestemte aktører i mange ulike settinger gjøre intervjuer mer egnet 
enn etnografi, som er mer stedbundet enn fortellingene man kan få gjen- 
nom intervju (Vassenden & Mangset, 2022). 

Men ut over at det kan være praktiske og andre grunner til at sam- 
funnsforskere ofte tyr til intervjuer, er jeg kritisk til den forståelsen som 
både Skarpenes og kolleger og Jerolmack og Khan bygger opp under, 
nemlig ideen om at diskursdata og praksisdata er to dikotome størrelser 
som står i et slags motsetningsforhold til hverandre og som er gjensidig 
ekskluderende. 


Diskurs og praksis: dikotome 

størrelser — eller mer meningsfullt med 

et kontinuum? 

Spørsmålet om forholdet mellom verbale data og observasjonsdata, og 
forholdet mellom data om holdninger og data om handlinger, er en gam- 
mel diskusjon i samfunnsvitenskapen. Både i sosiologien og i antropo- 


logien kommer dette opp med jevne mellomrom (se f.eks. Eivind Grip 
Fjærs diskusjon av Jerolmack og Khans kritikk fra 2018). Selv om mange 

antropologer ofte kommer med sterke forsvar for etnografi og observasjon, 
så har jo nettopp antropologiens tradisjon med feltarbeid som vanligvis 
kombinerer observasjon og feltsamtaler (og en rekke andre datainnsam- 
lingsteknikker) gitt flere interessante metodedebatter om forholdet mel- 
lom det språklige og det observerbare. Det er all grunn til å tro at også 
Bourdieus antropologiske skolering og feltarbeid i Kabylia (Bourdieu, 2018) 
har hatt stor betydning for hans fokus på praksis og praktisk bevissthet og 
sosialt betingete begrepskonstruksjon. 

En klassiker i antropologisk metode- og teoridiskusjon er Holy og 
Stuchliks bok Actions, Norms and Representations fra 1983. I forhold til 
det som kan framstå som de tidligere nevnte sosiologenes argumentasjon 
for at man må fokusere på enten diskurs eller praksis, argumenterer Holy 
og Stuchlik, i tråd med den antropologiske feltarbeidstradisjonen for betyd- 
ningen av å kombinere ulike typer data om altså handlinger, normer og 
representasjon. For å forstå sosial samhandling trenger vi data om begge 
deler og en bevissthet om hva som er hva. Dette kan virke selvfølgelig 
for mange, men gitt diskusjonene jeg nettopp har vist til, og de praktiske 
utfordringene feltarbeid av den klassiske antropologiske typen møter i 
dagens forskningspolitiske landskap, kan det være på sin plass å trekke 
fram denne grunnleggende innsikten: Både data om praktiske handlinger 
og diskursdata om normer og representasjoner er verdifulle, og man ofte 
trenger begge deler. 

Samtidig opererer også Holy og Stuchlik med en todeling: De snakker 
om at det er to ulike domener for data, det som er verbalt på den ene siden, 
og det som er observerbart på den andre. Det verbale, eller diskursdata- 
ene som jeg har kalt det i dette kapittelet, gir informasjon om holdninger, 
normer og meningsskapende fortellinger. Observasjon gir data om det 
folk gjør, om handlinger. Ut fra en slik metodologisk forståelse skulle man 
altså tenke at hvis man ikke kan gjennomføre et feltarbeid, og bare har 
anledning til å gjøre intervjuer, vil man bare kunne få data om normer og 
representasjoner. 

Den norske antropologen Ingjerd Hoém (2001) går i artikkelen «Jeg kan 
ikke få sagt hvor mye du betyr for meg» tilbake i antropologiens faghistorie 
og bruker det som utgangspunkt for å diskutere språk i antropologien. Hun 
diskuterer også forholdet mellom språk og praksis. I og med at antropo- 
logien har en sterk tradisjon for å reise til fjerntliggende strøk hvor men- 
neskene snakker et språk som er ukjent for forskeren før hen kommer dit, 
og at feltarbeidsidealet har handlet om å leve i en slik kultur over tid for å 

forsøke å forstå og analysere den, har det å lære språk vært en sentral del av 
faget. Det har vært sterke bånd mellom antropologien og en humanistisk 
og delvis lingvistisk tradisjon. Med blant annet Fredrik Barth, hvis store 
innvirkning på antropologifaget på ingen måte begrenset seg til Norge, ble 
disse faglige båndene til humaniora og lingvistikk svakere. Faget ble defi- 
nert mer som samfunnsvitenskap. Dermed ble også bevisstheten om språk, 
og måten språk og praksis inngår i hverandre, svekket, argumenterer Hoém. 

Dette er et poeng hos Hoém som er sentralt for diskusjonen i dette 
kapittelet: Hun argumenterer for at språk og praksis må forstås i sammen- 
heng, og for at språket må sees som både konstituert av og konstituerende 
for praksis. Man kan ha noen innarbeidete måter å gjøre ting på, praksiser 
som sitter i kroppen, og en rekke utsagn om dette har bare mening om det 
sees i lys av disse praksisene. Hun viser til sentrale figurer i antropologisk 
faghistorie som mener at det har vært for mye fokus på språk i antropo- 
logien, og som er opptatt av hvordan mening (og trolig også normer og 
representasjoner) bør forstås mer som bare knyttet til praksis heller enn til 
språk (Bloch, 1991). Hoém insisterer, slik jeg forstår henne, mer på betyd- 
ningen av den tette koblingen mellom språket - begrepene og uttrykkene vi 
bruker - og våre daglige praksiser. Dette er jo også Wittgensteins (1953/2010) 
forståelse av språk som meningsløst om det ikke sees i sammenheng med 
hverdagslig praksis. 

Også språkfilosofen John Austin og hans fokus på språkhandlinger 
(speech acts) og språket som performativt er av betydning her: Når man for 
eksempel sier ting som «Herved erklærer jeg dere til rette ektefolk å være», 
eller «Jeg lover å komme på besøk i påsken», er dette handlinger (Austin, 
1975). Språket er fullt av funksjoner som gjør det vanskelig å trekke noe 
klart skille mellom språk og handling. 

Det er heller ikke bare slike eksplisitt performative setninger som kan 
regnes som handlinger, også mer ordinære samtaler kan forstås som en 
form for praksis. Gjennom samtaler - om været, om fotball, om barn - 
uttrykker man interesse, respekt, velvilje eller irritasjon, man knytter 
bånd eller markerer avstand. Man gjør mye med samtaler som går ut over 
akkurat temaet for samtalen og den bokstavelige meningen i setningene 
som sies. Samtidig er meningen, forestillingene og normene som uttryk- 
kes gjennom det verbale, nettopp meningsfull fordi den knyttes til noen 
spesifikke praksiser i en spesifikk kontekst. 

Poenget her er ikke å gå inn i noen intrikat språkfilosofisk diskusjon, 
men å tenke over hva slags konsekvenser en slik forståelse av språket har 

for forståelsen av forholdet mellom diskursdata og praksisdata, og for for- 
ståelsen av hva slags data man kan få av intervjuer. Hoém bruker denne 
språkforståelsen som et utgangspunkt for å peke på verdien av feltarbeid 
hvor man både observerer praksiser og har feltsamtaler og kan analysere 
disse i forhold til hverandre; ikke som dikotome størrelser eller to ulike 
domener slik Holy og Stuchlik ville definert det, ikke som fullstendig 
atskilte typer data som gir kunnskap om ulike ting som kan komplettere 
hverandre, men som data som bør analyseres i forhold til hverandre for 
å gi mening. 

Det kan framstå som selvfølgelig når man sier det slik, at språk og prak- 
sis er knyttet sammen og gir mening når de sees i sammenheng. Samtidig 
er det et ganske sentralt poeng - som står i kontrast til både Jerolmack og 
Khans argumentasjon for at forskerne bør konsentrere seg om observasjon 
av praksis og at praksis er mer sant enn diskurs, og til de som mener at man 
bør begrense seg til det som sies verbalt og helt eksplisitt. 

Det er med utgangspunkt i en slik forståelse av diskurs og praksis som 
ikke skarpt atskilte elementer at jeg her vil diskutere spørsmålet om hvor- 
vidt, de gangene vi ikke har anledning til å gjøre feltarbeid, eller vi av andre 
grunner finner det mer nærliggende å intervjue, vi da kan få tak i data 
om praksis gjennom intervjuer? Vi som bruker intervjuer som metode, 
kan med fordel bli mer bevisste på forholdet mellom hva slags kunnskap 
om diskurs og praksis, eller om handlinger, representasjoner og normer, 
intervjuer kan gi. 


Praktiske råd om hvordan få tak i intervjudata 
om praksis 


Som sagt er jeg helt enig med Jerolmack og Khan i at vi samfunnsforskere 
oftere bør prøve å gjøre observasjonsstudier, og jeg er enig med Hoém i at 
når vi har muligheten til å kombinere observasjon med feltsamtaler eller 
intervjuer, vil det være en svært verdifull kilde til kunnskap om både hand- 
ling, normer og forestillinger. Samtidig er det altså mange sammenhenger 
hvor vi ikke har anledning til det, og hvor intervju er den eneste eller den 
mest nærliggende metodiske løsningen. Kan vi likevel bruke intervjuer 
til dels å få tak i kunnskap om praksis? Kan vi også bruke dem til å få tak 
i data om det som kanskje er taus kunnskap og tatt for gitt, eller få tak i 
fortellinger og normer som er retningsgivende for praksis, men som ikke 
oppfattes som det mest sosialt akseptable? 

De siste tjue årene har jeg jobbet med flere i hovedsak intervjubaserte 
studier av profesjonelle praksiser og av hvordan kunnskap legitimerer 
makt i byråkratiet, akademia og næringslivet. I disse studiene er det ofte 
en utfordring at de jeg intervjuer, har noen etablerte fortellinger om hva de 
gjør og om slags kunnskap som verdsettes, og dersom jeg bare spurte dem 
direkte om hvilken kompetanse som teller, er det vanskelig å være sikker 
på at det er det som teller i praksis. Jeg har hatt det problemet Jerolmack 
og Khan beskriver, at de jeg har intervjuet virker som de har veldig lyst til å 
framstå på en bestemt måte, og det er vanskelig å vite om de forestillingene 
og normene de beskriver i intervjuene, er de forestillingene og normene 
som styrer deres hverdagslige profesjonelle praksis. Jeg har også hatt lyst 
til å vite mer om hva deres profesjonelle praksis går ut på, hva slags kunn- 
skap som er taus og tatt for gitt. Observasjon av hverdagsarbeidet har ikke 
vært en mulighet, blant annet fordi de toppbyråkratene jeg har forsket på, 
holder på med saker som er unntatt offentligheten. I tillegg har mye av det 
arbeidet jeg ville studere, vært vanskelig å observere. For eksempel foregår 
en historikers arbeid for det meste inne i personens hode, mye er rett og 
slett ikke observerbart. 

For å likevel få tak i data om disse tingene har jeg benyttet meg av en del 
metodiske verktøy som kan være nyttige også for andre. For mange kan det 
være at dette er verktøy eller tilnærminger de allerede bruker, men kanskje 
ikke like bevisst. Blant de verktøyene jeg har brukt, er deskriptive og indi- 
rekte spørsmål, komparasjon, og oppsøking av forskerposisjoner og situa- 
sjoner som kan lede til språkliggjøring av det ikke (ennå) språkliggjorte. 


Deskriptive spørsmål som verktøy for å nærme 
seg praksis 


Det første virkemiddelet som jeg bruker mye, er at jeg stiller deskriptive 
spørsmål (Spradley, 2016), altså spørsmål som ber informantene beskrive 
sin egen hverdagspraksis eller beskrive en konkret situasjon. For eksempel, 
når jeg har lurt på hva slags kompetanse som verdsettes ved ansettelser og 
forfremmelser i toppbyråkratiet i norsk, fransk og britisk sentralforvalt- 
ning, eller hvordan byråkratene definerer sin egen rolle, har jeg på den 
ene siden spurt om dette direkte (Hva må man kunne for å bli ansatt i en 
lederstilling i denne seksjonen? Hva er din viktigste oppgave?) (Mangset, 
2018; Mangset & Asdal, 2019). Disse spørsmålene gir data om hva slags for- 
telling disse informantene ønsker å videreformidle om deres kompetanse 

og rolle, altså hva de mener det er viktig at jeg, kanskje som en representant 
for allmenheten, tenker om dem. På det direkte spørsmålet om hvilken 
kompetanse som teller, har byråkratene som regel svart at det er spiss fag- 
kompetanse innenfor eksempel økonomi eller jus. De vil gjerne framstå 
som fagmennesker som godt kunne ha blitt forskere, og de vil at den nor- 
ske forvaltningen skal gjenkjennes for sin faglige styrke. Dette er data om 
etablerte diskurser, data som av type ligner det Skarpenes og medforfattere 
fikk i sine intervjuer. 

I en annen fase av intervjuet ber jeg informantene beskrive sine arbeids- 
oppgaver (Kan du beskrive arbeidsdagen din i går, hva begynte du med da 
du kom på jobb og hvilke oppgaver gjorde du utover dagen?). Da beskriver 
de noe litt annet enn det de snakket om på de direkte spørsmålene om 
kompetanse. De beskriver en arbeidshverdag hvor de sitter og skriver nota- 
ter til politisk ledelse, og hvor de retter slike byråkratiske notater for sine 
underordnete. Når de beskriver disse praksisene, kommer det slett ikke opp 
beskrivelser av bruk av avansert fagkompetanse, derimot snakker de mye 
om valg av begreper og adjektiv, om betydningen av å skrive konsist, klart 
og tydelig og være god på kommaregler. Det handler om å være god på å 
uttrykke seg, god på tekst, og å kunne gi et dokument til politisk ledelse 
som kan leses fort og som gir et godt grunnlag for å fatte en beslutning 
(Mangset & Asdal, 2019). Når de ikke er seg så bevisst at de skal drive med 
selvpresentasjon, men er bedt om å beskrive en konkret arbeidsdag, er det 
vanskeligere å holde seg til å en etablert selvpresentasjon. 

På spørsmålene om hvordan de definerte sin rolle som byråkrater fikk 
jeg samme type diskrepans mellom svarene på dette direkte spørsmålet, og 
den byråkratrollen som trådte fram i beskrivelsen av konkrete arbeidsopp- 
gaver. På direkte spørsmål svarte de typisk ting som dette: 


Da jeg begynte [i Finansdepartementet], det var rundt slutten av finanskrisen, og 
det var fortsatt krisemodus her, og ting skjedde veldig fort. Man hadde ikke tid til 
byråkrati [...] Jeg vil ikke være en byråkrat, jeg vil ikke lære å operere i et byråkrati, 
jeg vil bare bli god på å få ting gjort. (Storbritannia, Finansdepartementet) 


Denne personen hadde like før i intervjuet snakket om at han ønsket å gjøre 
en karriere i byråkratiet og trivdes med å jobbe der. Når han samtidig sier 
at han ikke vil være en byråkrat, tolker jeg det som at det handler om at 
han kjenner til allmennhetens forestillinger om byråkrati som langsom og 
rutinepreget papirflytting, og at han implisitt argumenter mot et slikt bilde 

av seg selv. Flere av byråkratene var opptatt av å framstille seg selv som 
noe som står i kontrast til en slik tradisjonell forestilling om byråkrater: 


[Å være en god byråkrat handler om å være] i stand til å nå et resultat som gjenspeiler 
de politiske prioriteringene. Og dette handler veldig mye om å ha en kunnskap, en 
forståelse, av hvordan du får ting til å skje. Det er vanskelig å sette fingeren på, men 
jeg tenker det er det viktigste kriteriet for å være en god byråkrat, å forstå hvordan 


du får ting til å skje. (Storbritannia, Finansdepartementet) 


Så ... folk som tror at vi sitter bare og flytter papir fra den ene siden av skrivebordet 
til den andre, de skjønner det bare ikke. Fordi alt forandrer seg jo hele tida! Ingen 
ting er likt, på en måte [...] jeg syns jeg gjør noe nytt hele tida. Det skjer noe hele 
tida! (Norge, Kulturdepartementet) 


Dette analyserer jeg som data om hvordan disse informantene ønsker å 
bli forstått av allmennheten (Mangset, 2018). I denne delen av intervjuet 
tenker jeg at informantene snakker med et bestemt publikum i tankene 
(Vassenden & Mangset, 2022), en bredere allmenhet, og at jeg som inter- 
vjuer representerer den allmennheten. 

Når jeg derimot ber dem beskrive det daglige arbeidet på en konkret 
arbeidsdag, er det et annet bilde som kommer fram, litt mindre preget av 
fart og spenning, litt nærmere en tradisjonell forståelse av hva en byråkrat 


gjør: 


Det jeg gjør, er [...] å signere alle utgående brev. Det er kvalitetssikring [...] all post 
som kommer inn til enheten, kommer via meg, så jeg fordeler den posten. Og når 
det kommer til oppgaver pleier jeg å [...] snakke med vedkommende som skal ta 


saken i starten. 


Og så kvalitetssikrer jeg når det kommer tilbake til meg igjen, tar språkkorrektur, og 
sjekker om det er fornuftig det som står der. Om det er riktig. Om det er sånn som 


vi ble enige om at det skulle være. 


Det er alltid bra å ha et annet ... et blikk nummer to på en sak. Det er en sånn byrå- 
kratisk dyd, ikke sant? Dobbeltarbeid. Totrinns saksarbeid skal det liksom være, da. 
Så det tror jeg på. Det tror jeg er fornuftig. (Norge, Kulturdepartementet) 


Dette sitatet er fra en leder på akkurat samme nivå og i samme stillings- 
type som de over, og svært mange av informantene kom med uttalelser på 
ulike tidspunkt i intervjuet som viste en slik motsetning: På den ene siden 

søkte de å framstå som et menneske som hadde et yrke fullt av action og 
spenning og innvirkning på sentrale politiske spørsmål. På den andre siden 
beskrev de en praksis som tydet på at de utøvet et profesjonelt arbeid gan- 
ske i tråd med en helt tradisjonell forestilling av en byråkrat som er drevet 
av idealer om prosedyrer, likebehandling, kvalitetssikring, rettssikkerhet 
og lignende (Mangset, 2018). Denne type motsetninger, ting som kan se ut 
som indre inkonsistenser, finner nok mange i sine intervjuer. Spørsmålet er 
hvordan man skal forholde seg til dem. Jeg mener at det ikke er et spørsmål 
om å finne ut av hvilken del av intervjuet som er riktig og hvilken som er 
feil. Det er heller om å gjøre å finne ut av hva hver av de ulike delene av 
intervjuet sier noe om. Mennesker er inkonsistente, det er ikke oppsikts- 
vekkende. Men de er gjerne ikke inkonsistente på en helt tilfeldig måte. 
Forståelsen av forholdet mellom diskursdata og praksisdata kan hjelpe oss 
med å forstå slike motsetninger eller inkonsistenser - selv om det noen 
ganger kan handle om helt andre ting. 

Det er to ting jeg gjerne vil holde fast ved at man kan få fram ved hjelp 
av slike deskriptive spørsmål: For det første mener jeg at i stedet for å tenke 
at diskursdata og praksisdata er to dikotome størrelser, at man kan få tak 
i enten det ene eller det andre, mener jeg at det er fruktbart å tenke på det 
som et kontinuum hvor ulike data kan nærme seg praksis eller diskurs i 
større eller mindre grad. Gjennom slike indirekte, deskriptive spørsmål 
mener jeg at det er større sannsynlighet for å få tak i data som står nærmere 
praksisnivået enn ved direkte spørsmål (se også Lareau, 2021; Weiss, 1995). 
For å unngå å få rene diskursdata med fokus på forskjønnende selvpresen- 
tasjoner (social desirability bias) mener jeg deskriptive spørsmål er nyttige. 

For det andre gir ikke slike spørsmål bare data om praksis, men som 
regel kommer det også opp forestillinger, normer og verdier indirekte som 
del av beskrivelsene. Selv om man bare ber om beskrivelser av praksis, av 
handlinger, kommer det som regel opp fortellinger om forestillinger, nor- 
mer og idealer også. I sitatet over, hvor en byråkrat beskrev arbeidet med 
kvalitetssikring av notater, kom det tydelig fram tradisjonelle byråkratiske 
idealer om betydningen av prosedyrer, kvalitetssikring og rettssikkerhet 
(Weber, 1921/1992). Jeg mener at de fortellingene hvor informantene for- 
talte om betydningen av å få ting til å skje, handlet om at de forholdt seg til 
et bredere allment ideal om å være et handlingsmenneske, og var del av en 
bevisst selvpresentasjon til meg som representant for allmennheten, mens 
de idealene som indirekte kom fram da de beskrev praksisene, i større grad 
er profesjonsidealer som virker inn på deres daglige arbeid, profesjonelle 

normer som er tettere påkoblet praksis, og som de er mer opptatt av å for- 
midle at de er opptatt av til sine kolleger (Mangset, 2018). Informanten kan 

synes å ha ulike imaginære publikum i tankene i ulike deler av intervjuet, 
avhengig av hva slags spørsmål som stilles (Vassenden & Mangset, 2022). 

Det metodisk sentrale her er at ved hjelp av deskriptive spørsmål kan 

man få tak i data som står nærmere praksis, det vil si fortellinger om prak- 
sis som korresponderer mer med reell praksis enn det man hadde fått om 

man hadde stilt spørsmålene på en annen måte. Dette er lettere å få en 

god forståelse av om man tenker på diskursdata og praksisdata ikke som 

to gjensidig utelukkende størrelser, men som et kontinuum hvor man kan 

nærme seg det ene eller det andre mer eller mindre. Og i tillegg kan slike 

deskriptive spørsmål gi data om forestillinger og normer på ulike nivåer, 
hvor noen har større innvirkning på praksis enn andre. Dette er altså en 

forståelse av hva slags data man kan få gjennom intervjuer som står i mot- 
setning til Jerolmack og Khans forståelse, men også til Holy og Stulchniks 

forståelse av data som inndelt i to avgrensete domener. 


Innta en posisjon som «legitim ignorant» for å gripe 
taus kunnskap 


Bruken av deskriptive spørsmål kan fungere som et verktøy for å begrense 
problemet som Jerolmack og Khan skriver om med social desirability bias, 
men det er også et verktøy for å få tak i taus kunnskap og tatt-for-gitt-heter. 
Om man ber folk beskrive konkrete hendelser, arbeidsdager, situasjoner 
eller lignende i detalj, og gir dem klare instruksjoner om å beskrive detal- 
jer selv om det kan virke selvfølgelig, har man mulighet til å få tak i mye 
interessant informasjon som ellers kan tas for gitt fordi informanten - eller 
forskeren — tror at man allerede vet, at det er uinteressant. Samtidig kan 
det være utfordrende å få en informant til å gi slike detaljerte beskrivelser. 
Et verktøy jeg har brukt mye for å få til dette, er å innta posisjonen som 
«legitim ignorant». Det handler om å gi informanten en grunn til å beskrive 
ting som hen ellers ville sett på som unødvendig å nevne. Dette kan gjøres 
på flere måter. Jeg har gjort mange internasjonale sammenlignende studier, 
og det gir gode muligheter til å be om slike forklaringer: «Jeg kommer fra 
Norge, jeg kjenner ikke engelsk arbeidsliv så godt, kan du forklare meg steg 
for steg hvordan dere gjør dette?» Men vi har jo ikke alltid mulighet til å 
gjøre internasjonale komparasjoner. Da vil jeg også anbefale komparasjoner 
langs andre dimensjoner: mellom profesjoner eller mellom institusjoner. 

Noe som tas som en selvfølge blant sykepleiere, tas ikke som en selvfølge 
blant lærere. Noe som tas som en selvfølge blant leger på ett sykehus, tas 
kanskje ikke som en selvfølge for leger på et annet sykehus. Hvis man som 
forsker sier at «Jeg har jo nå blitt kjent med et annet sykehus, og kjenner til 
rutinene der, men det gjøres kanskje annerledes hos dere, kan du beskrive 
det for meg?», så har man en legitim ignorant posisjon. Det kan av og til 
være vanskelig fordi man har mye til felles med dem man forsker på, men 
min erfaring er at det går an å lete fram noen aspekter hvor det er klare 
forskjeller, og legge vekt på det: «Jeg er jo forsker, jeg lever i et elfenbenstårn, 
vi vet jo lite om den virkelige verden, kan du som er byråkrat fortelle meg 
hvordan dere gjør ting her?» Man kan også tenke seg posisjoner av typen 
«Selv om jeg har jobbet som sykepleier lenge, så skjer det jo endringer hele 
tida, det har sikkert skjedd mye siden jeg jobbet profesjonelt selv, kan du 
beskrive hvordan dere jobber nå?». 


Kritiske situasjoner gir anledning til å språkliggjøre 
taus kunnskap 


Et siste verktøy jeg vil nevne som jeg har opplevd som nyttig for å få tak i 
taus kunnskap, tatt-for-gitt-heter og både praksis og forestillinger, hold- 
ninger og normer som ikke er lette å observere, er å bruke noen spesifikke 
kritiske situasjoner hvor informantene inviteres til å språkliggjøre slike 
ting. I en studie jeg gjorde av historiefaget, ville jeg undersøke hvordan 
professorer i historie ved norske, franske og britiske universiteter definerte 
faget sitt (Mangset, 2009). I motsetning til en del naturvitenskapelige fag 
som oftere er studert i antropologiske og sosiologiske studier av vitenskap, 
hvor forskere jobber på laboratorier og snakker med hverandre i grupper 
på en måte som lar seg observere, byr historikere på en del utfordringer. 
De jobber ofte alene, ved å sitte og lese, tenke og skrive på kontoret sitt. 
Det er vanskelig å gripe deres faglige idealer ved observasjon. Siden de 
ofte jobber alene, er de ikke alltid så vant til å snakke eksplisitt om sine 
faglige idealer heller. Jeg valgte å studere hvordan de definerte de faglige 
idealene i undervisningen gjennom hva de var opptatt av å lære bort til 
sine masterstudenter. Faglige idealer kan ofte være taus kunnskap, men 
i undervisningen skal jo professorene forsøke å formidle disse idealene 
til studentene, og det tvinger dem til å sette ord på dem. Den språklig- 
gjøringen de gjorde for undervisningsformål, benyttet jeg meg av som et 
metodisk verktøy. 

Videre studerte jeg historiefaget på et tidspunkt hvor det nettopp var 
gjennomført eller det var i ferd med å gjennomføres reformer av under- 
visningsopplegget. Disse reformene (som Kvalitetsreformen i Norge og 
LMD-reformen i Frankrike) var politisk initiert, og de møtte mye motstand 
blant historikerne. I møte med disse reformene, som historikerne opplevde 
at utfordret deres faglige idealer, ble de tvunget til å formulere hva slags 
idealer de mente var under angrep, og hva som var viktig med disse idea- 
lene. Disse reformene var altså ikke selve forskningsobjektet for meg, de 
fungerte i stedet som et metodisk verktøy som gjorde det mulig for meg 
å få tak i ellers ikke språkliggjorte praksiser og idealer. De fungerte som 
en kritisk situasjon som tvang fram språkliggjøring av taus kunnskap for 
historikerne, og jeg kunne bruke dette metodisk. 

Dette setter fingeren på et viktig poeng: På tross av at jeg innlednings- 
vis snakket mye om betydningen av det ikke språkliggjorte, så er det også 
viktig at mye av dette kan språkliggjøres dersom man ber om det, eller ved 
hjelp av spesifikke virkemidler. 


Konklusjon 


I dette kapittelet har jeg forsøkt, gjennom ulike innganger og eksempler, å 
diskutere forholdet mellom diskursdata og praksisdata og å si noe om hva 
slags data intervjuer kan gi oss. Det er reelle utfordringer at noen måter 
å intervjue på bare gir tilgang til de fortellingene informantene ønsker å 
gi om seg selv, og at disse kan være langt fra praksis. Det er også en reell 
utfordring at mye av menneskenes liv er kroppsliggjorte praksiser, ting vi 
gjør uten å være oss det bevisst og uten at vi har satt ord på det, og at dette 
er ting det er vanskelig å gripe gjennom intervjuer. Det kan også være 
vanskelig med andre metoder. Ikke minst kan slik taus, praktisk kunnskap 
være vanskelig å gripe når vi selv, av ulike grunner, befinner oss tett på de 
som vi forsker på. Utgangspunktet i dette kapittelet har vært at jeg mener 
at vi som samfunnsforskere ikke kan begrense oss til de eksplisitte diskur- 
sene. Det er sentrale sider ved menneskelig aktivitet som vi bare kan få tak 
i gjennom å studere praksis. Praksis og diskurs er tettere koblet sammen 
enn en del metodelitteratur hevder. Det er en kombinert epistemologisk og 
etisk nøtt at vi står i fare for å unngå å kaste lys over vesentlige maktrelasjo- 
ner dersom vi begrenser oss til å studere det som kan sies, det diskursive, 
samtidig som vi står i fare for å tre våre egne forforståelser ned over data- 
ene dersom vi på tynt grunnlag gjør for mange antakelser om det usagte. 

I møte med denne nøtten mener jeg at det finnes noen verktøy man kan 
bruke i intervjuer, altså noen måter å intervjue på, som gjør at intervjuer 
kan gi data om praksis, om det som er tatt for gitt, og om forestillinger og 
normer som står nærmere praksis enn det man ofte får dersom man ure- 
flektert om disse tingene setter i gang med intervjuer. Avslutningsvis har 
jeg gitt noen eksempler på metodiske verktøy, som deskriptive spørsmål, 
forskerposisjonen som legitim ignorant, og kritiske situasjoner, som man 
kan bruke for å få tak i slike data gjennom intervjuer. 

Intervjuer på Teams og telefon: 
Hva slags data gir medierte intervjuer? 


Lars E. F. Johannessen Senter for profesjonsforskning, OsloMet — storbyuniversitetet 
Erik Børve Rasmussen Institutt for sosialfag, OsloMet — storbyuniversitetet 


Abstract: In discussions of qualitative interviewing, face-to-face interviews are 
often understood as the “gold standard” and other interview forms are evaluated 
against this. Researchers who use data from telephone and video interviews must 
routinely defend their choice of an “inferior” method and highlight (and Lament) 
the shortcomings of their data. In this chapter, we argue that this type of thinking 
is based on methodological prejudice and that researchers who work qualitatively 
will benefit from a more nuanced view of the strengths and weaknesses of differ- 
ent interview methods. Based on extant Literature and experiences from our own 
research, we discuss and problematize the idealization of face-to-face interviews 
as the “gold standard”, and shed light on some key practical and methodological 
dimensions that are of relevance to researchers who might consider using medi- 
ated forms of interviewing. 


Keywords: communication technology, qualitative interviews, rapport, telephone 


interviews, video interviews 


Sitering: Johannessen, L. E. F. & Rasmussen, E. B. (2024). Intervjuer pa Teams og telefon: Hva slags 
data gir medierte intervjuer? I M. Mangset, H. M. Ihlebæk, T. Nordberg & A. B. Leseth (Red.), Tett 

på profesjon, arbeid og politikk: Kvalitative metodeutfordringer og verktøy for å løse dem (Kap. 4, 
s. 69-89). Cappelen Damm Akademisk. https://doi.org/10.23865/noasp.210.ch4 

Lisens: CC-BY 4.0 


VITENSKAPELIG PUBLIKASJON 


70 


KAPITTEL 4 


Innledning 


Noen metoder har høyere prestisje enn andre. I diskusjoner om kvalitative 
intervjuer forstås ansikt-til-ansikt-intervjuer ofte som «gullstandarden», og 
andre intervjuformer vurderes opp mot denne (Oltmann, 2016). Forskere 
som bruker data fra telefon- og videointervjuer må derfor rutinemessig 
forsvare valget av en «dårligere» metode og belyse (og beklage) dataenes 
«mangler» ` 

I dette kapittelet argumenterer vi for at denne typen tenkning er basert 
på metodologiske fordommer som bør problematiseres, og at forskere 
som jobber kvalitativt vil være tjent med et mer nyansert syn på ulike 
intervjumetoders styrker og svakheter. Det er langt viktigere å vurdere 
hva som er hensiktsmessig i ditt konkrete forskningsopplegg enn å være 
opptatt av hva slags metode som generelt gir best data. Ingen data er best 
i seg selv - det kommer alltid an på forskningsspørsmålet (Kalleberg et al., 
2009). Kapittelet vil derfor belyse noen sentrale praktiske og metodolo- 
giske dimensjoner av relevans for forskere som vurderer å bruke medierte 
intervjuformer. 

Drøftingen vil til dels basere seg på erfaringene våre med telefon- og 
videointervjuing i forskning på teknologibruk i norske skoler (Lars) og 
kommunale helsetjenester (Erik). I tillegg har vi saumfart den inter- 
nasjonale faglitteraturen på ulike intervjuformer, som særlig er å finne 
i kvalitative metodetidsskrifter og i spredte bidrag på tvers av helse- og 
sosialforskningsfeltene. Selv er vi sosiologer, og både teoretisk og metodo- 
logisk identifiserer vi oss mest med et konstruksjonistisk syn på kunnskap 
(Berger & Luckmann, 1966; Bloor, 1976). Argumentene våre bærer til dels 
preg av dette, særlig i vektleggingen vår av hvordan ulike intervjuformer 
skaper ulike betingelser for samhandling, og følgelig også ulike betingelser 
for kunnskapsproduksjon (Holstein & Gubrium, 1995; Kvale & Brinkmann, 
2014). Vi tror likevel at det meste av det vi skriver om har relevans nærmest 
uavhengig av leserens vitenskapsteoretiske ståsted. 

I fortsettelsen vil vi bevisst bruke uttrykket «medierte intervjuer» fram- 
for de mer utbredte begrepene «digitale metoder» og «digitale intervjuer». 


1 Vi kunne også inkludert asynkrone intervjumetoder i diskusjonen var (som epost- og chat-intervjuer), 
ettersom også disse har mange bruksområder (og enda lavere prestisje enn de synkrone formene vi drøfter 
her). Men en grundig diskusjon av både synkrone og asynkrone intervjumetoder ville gått langt utenfor 
rammene av et kort kapittel som dette. Vi henviser derfor interesserte lesere til øvrig litteratur om asynkron 
intervjuing (se f.eks. Kåihkö, 2020; Lannutti, 2017). Plasshensyn gjør også at vi ikke behandler medierte 
fokusgrupper i dette kapittelet (men se Fox et al., 2007; Stewart & Shamdasani, 2017; Tuttas, 2015). 

I dagens teknologilandskap kan både studenter og forskere være fristet til 
å spørre om det er noe poeng med telefonintervjuer når videointervjuer er 
et alternativ. Spørsmålet kan virke innlysende, fordi det er vanlig å tenke at 
«lyd + bilde = mer informasjon», og at «mer informasjon = bedre data» (se 
f.eks. Hanna, 2012, s. 239). Når vi så lett kan velge video, virker det derfor 
irrelevant å diskutere telefonintervjuer. Men denne typen aritmetikk er del 
av de metodologiske fordommene vi ønsker å problematisere. Framfor å kun 
tenke mer og mindre informasjon, må vi tenke på hva slags informasjon vi 
får, gjennom å tenke på hva slags interaksjon vi muliggjør ved bruk av ulike 
metoder og medier. Kanskje er det ikke bare manglende bilde som preger 
telefonintervjuet — kanskje er det også litt andre samtaler som foregår på 
telefon enn på video eller ansikt til ansikt? Det er nettopp det «tatt for gitte» 
i mye av metodetenkningen vår vi ønsker å problematisere i dette kapittelet. 


Metodologiske fordommer 


En fordom er en holdning forankret i ubegrunnede eller tatt-for-gitte fore- 
stillinger. Som oftest hører vi om fordommer mot innvandrere, skeive eller 
funksjonshemmede, men det går også an å ha fordommer mot bestemte 
metoder og forskningsopplegg - og det er nettopp disse vi kaller metodo- 
logiske fordommer (se også Montuschi, 2014, s. 140). Slike fordommer fin- 
nes det mange av. Det er for eksempel ikke uvanlig å høre påstander om at 
kvantitativ forskning er «mer vitenskapelig» enn kvalitativ forskning, eller 
at feltarbeid gir «bedre data» enn intervjuforskning. 

I dette kapittelet fokuserer vi på fordommer mot bestemte intervjufor- 
mer i kvalitativ forskning, da særlig knyttet til ideen om ansikt-til-ansikt- 
intervjuing som en slags «gullstandard» for kvalitativ intervjuing (se f.eks. 
Novick, 2008; Oltmann, 2016). Som Oltmann (2016) påpeker er dette et 
utbredt syn i de fleste diskusjoner av intervjuforskning: «The vast majority 
of writing about interview research methods states that interviews should 
be conducted face-to-face or simply assumes that they will be done in 
this mode» (Oltmann, 2016, s. 1, vår kursivering). Dette synet impliserer 
at medierte intervjuformer per definisjon er annenrangs metodevalg. De 
forstås først og fremst som egnede hvis førstevalget er utelukket (Deakin 
& Wakefield, 2014, s. 604), og når de diskuteres, legges det mest vekt på i 
hvilken grad de kan erstatte ansikt-til-ansikt-intervjuer, og mindre på de 
medierte metodenes egenart og egnethet for det konkrete forskningspro- 
sjektets formål (Oltmann, 2016, s. 2). 

Som vi senere kommer tilbake til, er det til dels gode grunner til at 
ansikt-til-ansikt-intervjuing anses som en gullstandard. Slike intervjuer 
kan by på særlig informasjonsrike møter mellom forsker og informant, 
og dette kan skape særegent gode betingelser for åpen og oppslukende 
samhandling (Adams-Hutcheson & Longhurst, 2017). Når vi likevel 
omtaler gullstandard-tenkningen som en fordom, er det fordi den legger 
så ensidig vekt på ansikt-til-ansikt-samhandlingens fordeler. Med ansikt- 
til-ansikt-idealet som målestokk, blir man først og fremst opptatt av hva 
medierte intervjuformer mangler (fysisk/kroppslig tilstedeværelse), og 
følgelig også blind for deres mange muligheter og styrker. Resultatet blir 
ofte at vi velger den antatte «idealmetoden» framfor den metoden som 
faktisk vil være best egnet for våre formål. 

Som kvalitative forskere må vi fri oss fra tanken om at noen data er 
bedre enn andre bare fordi de ble skapt ansikt til ansikt, og i stedet tenke 
på hva som er gode data gitt våre formål (Kalleberg et al., 2009; Lamont & 
Swidler, 2014). For å få til dette, trenger vi en nyansert diskusjon og vur- 
dering av styrker, svakheter og særegenheter ved medierte intervjuformer. 
I fortsettelsen skal vi stille opp det vi - basert på egen forskererfaring og 
lesing av relevant faglitteratur - oppfatter som de mest sentrale analytiske 
dimensjonene for å tenke nyansert om forholdet mellom telefon-, video- 
og ansikt-til-ansikt-intervjuing. Vi begynner med å se på noen av de mest 
åpenbare fordelene ved medierte intervjuer — knyttet til at intervjuet kan 
gjennomføres uten at verken forsker eller informant må legge ut på reise — 
før vi går over til å drøfte noen mer omstridte og omdiskuterte metodo- 
logiske spørsmål om hva slags data man skaper, hva slags rom for samtale 
man oppnår, forskerens og informantenes individuelle forutsetninger og 
preferanser, og de medierte intervjuformenes etiske særegenheter. 


Fordeler med å slippe reising 


En implikasjon av «gullstandard»-metaforen er at ansikt-til-ansikt-inter- 
vjuer overgår medierte intervjuformer på alle områder. Ved nærmere 
ettersyn er det imidlertid klart at medierte intervjuer har noen særegne 
fordeler. Først og fremst handler dette om det åpenbare, nemlig at medi- 
erte intervjuer lar oss komme i kontakt med informantene våre uten at vi 
trenger å forflytte oss fysisk. Medierte intervjuer kan nemlig gjennomføres 
hvor enn vi måtte befinne oss - i kontrast til ansikt-til-ansikt-intervjuer, der 

forskeren, informanten eller begge må legge ut på reise for å gjennomføre 
intervjuet. 

Fordelene ved å slippe å reise handler til dels om praktiske forhold, som 
at vi sparer penger, tid og krefter. Det kan høres trivielt ut når vi snakker 
om forskningsmetode, men forskning foregår alltid innenfor en begrenset 
tids- og kostnadsramme. Sparer vi tid, penger og krefter på datainnsamlin- 
gen kan vi bruke det på andre ting, som grundigere analyse, mer lesing av 
foreliggende forskning, og mer systematisk tilbakeføring til feltet. 

Bruken av medierte intervjuformer kan også radikalt utvide rammene 
for datainnsamlingen vår. Hvis man må reise dit informantene er for å 
snakke med dem, er det klart at datainnsamlingen må skje innenfor et 
relativt begrenset geografisk område. Med mindre forskeren svømmer i 
tid og penger kan ikke informantene befinne seg så altfor langt unna, eller 
i det minste ikke på så altfor mange forskjellige avsidesliggende steder. 
Derfor er det gjerne sånn at forskere i Oslo ofte forsker på det sentrale 
Østlandet, mens forskere i Tromsø forsker i Finnmark og Troms - ikke 
fordi det er dit forskningsspørsmålene tar dem, men fordi det er der de 
holder til. I mange tilfeller vil dette medføre unødvendige begrensninger 
i rekrutteringen, med mindre varierte data, mindre spenstige analyser og 
mindre overførbare konklusjoner som resultat. Det går med andre ord ut 
over kvaliteten på det enkelte forskningsarbeid. Ser vi det i et aggregert 
perspektiv kan det bidra til at forskningens bilde av samfunnet blir fordreid 
fordi viktige perspektiv og erfaringer ikke får satt sitt preg på analysene 
våre. 

Med medierte intervjuer spiller det derimot liten rolle hvor informan- 
tene befinner seg, så lenge de har internett- eller telefondekning. Man 
står dermed friere til å forfølge bestemte rekrutteringsstrategier for å 
sikre at man får bestemte former variasjon og spredning i datasettet (se 
f.eks. Lo Iacono et al., 2016, s. 5). Dersom man for eksempel er opptatt av 
koordinering mellom statlige og kommunale helsetjenester, hvordan Nav 
jobber med aktivering, eller utfordringer med rekruttering og «gjennom- 
trekk» i det kommunale barnevernet, kan det fort være mye å hente på 
å rekruttere fra for eksempel store og små kommuner, fra områder med 
ulike arbeidsmarkeder eller ulik innvandrerandel, eller med ulik nærhet 
til sentrale kompetanse- og utdanningsinstitusjoner. Og det faktum at vi 
da kan snakke med folk fra hele landet — eller utlandet, for den saks skyld — 
kan vise seg å få stor betydning for forskningsresultatene våre. 

Bruken av medierte intervjuformer kan også senke terskelen for delta- 
kelse og øke sannsynligheten for at informanter vil stille opp i forskningen 
vår (Deakin & Wakefield, 2014). Dette vil være fordelaktig for de fleste 
rekrutteringsprosesser, men kan være særlig nyttig for å komme i snakk 
med visse grupper som vi ellers vil ha vanskelig for å nå. Vi tenker da på 
slike grupper som er travle eller «overbelastede», som for eksempel ledere 
og mellomledere med fullstappede jobbkalendere, eller aleneforsørgere 
og småbarnsfamilier i tidsklemma (se f.eks. Trier-Bieniek, 2012, s. 642). 
For disse kan muligheten til å ta intervjuet over telefon eller skjerm være 
avgjørende for om de takker ja til å bli intervjuet overhodet. Denne typen 
«lavterskel»-opplegg kan også være egnet for å komme i kontakt med infor- 
manter som kan føle at de «ikke har noe å bidra med» til studien din. Dette 
har vi sett eksempler på i egen forskning: Da Lars telefonintervjuet brukere 
av klasseromsroboten «AV1» i norske skoler, kom han i kontakt med mange 
informanter som ikke hadde fått brukt roboten så mye ennå, og som for- 
talte at de opprinnelig hadde kviet seg for å stille opp i forskningen fordi 
de følte at de ikke hadde noe interessant å melde. Dette viste seg som oftest 
å være feil, siden grunnene til at roboten var lite brukt var veldig viktige 
å få tak på (se Johannessen & Haldar, 2020). Hadde Lars kun gjort ansikt- 
til-ansikt-intervjuer, ville han trolig snakket med færre slike informanter, 
siden «skikkelige» intervjuer ville vært å gjøre en for «stor greie» ut av 
deres tilsynelatende «små» erfaringer. En enkel telefonsamtale kunne de 
derimot si ja til, da dette virket mer proporsjonalt til den verdien de følte 
de kunne tilføre prosjektet hans. 

Medierte intervjuer kan også senke terskelen for å gjøre oppfølgings- 
intervjuer, nettopp fordi de praktiske kostnadene ved hvert intervju er 
lavere og informanten i mange tilfeller derfor vil ha lettere for å si ja. Det 
kan gjøre det lettere å få til et longitudinelt forskningsdesign, der man 
følger informantene sine over tid. I Lars sitt tilfelle lot det ham undersøke 
hvordan erfaringer med roboten endret seg fra tidlige bruksfaser, med høy 
nyhetsverdi, til senere bruk, der ting var blitt mer rutine - eller man hadde 
gitt opp å bruke roboten overhodet. 

Den lave terskelen for oppfølgingsintervjuer gjør det også lettere å 
bedrive såkalt «teoretisk sampling», eller teoridrevet rekruttering, en sær- 
egen form for oppfølging der man pendler fram og tilbake mellom data- 
innsamling og analyse. Teoridrevet rekruttering er et sentralt prinsipp i 
grounded theory og tilsvarende tradisjoner for teoriutvikling, hvor poenget 
er at man til stadighet skal raffinere analysene sine ved å gå tilbake til 

feltet igjen for å forfølge fruktbare spor og teste foreløpige konklusjoner 
(Charmaz, 2006). Dette er svært tidkrevende å gjøre hvis man til stadig- 
het skal oppsøke informantene fysisk, men i medierte former er det langt 
lettere å få til - noe som kan styrke kvaliteten på analysene våre betraktelig. 

Å slippe reising er altså ikke bare et praktisk spørsmål om tid, penger 
og krefter - det kan ha store konsekvenser for kvaliteten på forskningen 
vår, ved at vi kan senke terskelen for rekruttering og datainnsamling og 
få tilgang på stemmer som vi kanskje ellers ikke ville fått tak på. Dette er 
allment anerkjent som de største styrkene ved medierte intervjuer. 

Når det er sagt, vil noen kunne hevde at disse «styrkene» hviler på en 
urimelig forutsetning, nemlig at medierte intervjuer skal kunne gi like 
gode - eller tilnærmet like gode — betingelser for dataproduksjon som 
ansikt-til-ansikt-intervjuer. Dersom denne forutsetningen trekkes i tvil, 
vil de antatte styrkene være mindre overbevisende fordi informasjonen vi 
får tilgang på er dårligere enn i ansikt-til-ansikt-intervjuer. Det er ansikt- 
til-ansikt-intervjuet som er «gullstandarden», og gullstandarden vil alltid 
gi de beste dataene, ifølge denne typen innvending. 

Som vi allerede har antydet, er vi skeptiske til en slik kategorisk avfeiing 
av medierte intervjuer. Selv om ansikt-til-ansikt-intervjuer har noen kvali- 
teter som vil være viktige eller avgjørende for mange typer av spørsmål og 
forskningsformål, er vårt poeng at vi trenger mer finmaskede vurderinger 
av ulike intervjuformers styrker og svakheter. I de neste delene skal vi 
presentere noen spørsmål og analytiske dimensjoner som kan hjelpe med 
slike vurderinger. 


Hva slags informasjon får man (ikke)? 


En av de vanligste innvendingene mot medierte intervjuer er at de byr 
på mindre informasjon og følgelig dårligere data enn ansikt-til-ansikt- 
intervjuer (se f.eks. Gillham, 2005; Rubin & Rubin, 1995). Ved første øyekast 


2 Teoretisk sampling kan illustreres ved å se for oss at vi skal studere sykepleieres opplevelse av jobb- 
stress i sykehus. Data fra de første intervjuene tyder på at sykepleiere på akuttmedisinske avdelinger 
opplever mer stress enn pleiere på andre avdelinger. Vi utvikler da en foreløpig teori om at stressnivå 
henger sammen med forhold ved avdelingen man jobber på. For å videreutvikle teorien gjør vi først 
mer intensive intervjuer av sykepleiere fra akuttmedisinske avdelinger, for å undersøke akkurat hva som 
trigger stresset deres (f.eks. faktorer som pasientforhold, skiftplaner eller arbeidsmengde). Vi ser også 
etter unntak fra mønstrene vi har observert, for eksempel om det er sykepleiere på disse avdelingene 
som ikke opplever mye stress, og hva dette eventuelt kan skyldes. Basert på disse funnene ønsker vi for 
eksempel å lære mer om avdelinger med lavere stressnivåer. På denne måten vil vi utvikle en mer robust 
og nyansert teori om sykepleieres jobbstress, som har god støtte i data og som tar høyde for langt mer 
finmaskede faktorer og sammenhenger enn de første intervjuene ga mulighet for. 


75 


76 


KAPITTEL 4 


gir dette intuitivt mening. På telefon kan man jo ikke se den man snakker 
med, og da får man unektelig mindre informasjon enn om man møtes ansikt 
til ansikt (man får lyd, men ikke bilde). Med video får man rett nok bilde, 
men allikevel mindre sanselig stimuli enn den full-kroppslige opplevelsen 
det er å være fysisk til stede med et annet menneske. Av den grunn er det lett 
å konkludere med at medierte intervjuer per definisjon gir annenrangs data. 

Ser vi derimot til den metodologiske litteraturen på feltet, finner vi et 
mer nyansert bilde. På den ene siden finner vi, rett nok, støtte til intuisjo- 
nene vi nettopp nevnte. En rekke bidrag framhever for eksempel hvordan 
fraværet av ikke-verbal kommunikasjon i telefonintervjuer kan komplisere 
samhandlingen mellom forsker og informant (Holt, 2010; Irvine et al., 2013; 
Sweet, 2002; Vogl, 2013). For forskeren kan det da bli krevende å uttrykke 
nok interesse for det informanten snakker om, noe som kan hemme flyten 
i intervjuet og gi knappere svar (Holt, 2010; Irvine et al., 2013). På telefon er 
det også vanskelig å bruke stillhet aktivt for å få informanten til å fortsette 
å snakke (er det stille på telefonen, er det nærliggende å tenke at forbindel- 
sen er brutt). Telefonen byr også på færre tegn på hva informanten tenker 
og føler om det de snakker om, og dette kan gjøre det vanskeligere å stille 
de rette oppfølgingsspørsmålene (Holt, 2010). Sånn sett kan man tenke at 
telefonintervjuer er dårligere enn videointervjuer, og at videointervjuer er 
dårligere enn ansikt-til-ansikt-intervjuer. 

På den andre siden er det flere bidrag som, på ulike måter, problemati- 
serer ideen om at «mer informasjon = bedre data». I visse situasjoner kan 
det eksempelvis være sånn at mindre informasjon gir bedre betingelser for 
dataproduksjon, og dermed bedre data. Studier av telefonintervjuing fram- 
hever blant annet at fraværet av visuell informasjon kan gi informantene 
en følelse av anonymitet, og følgelig gjøre det lettere å snakke om flaue 
eller sensitive temaer (Chapple, 1999; Jenner & Myers, 2018; Trier-Bieniek, 
2012). Fraværet av visuell informasjon kan også føre til at mer av kommu- 
nikasjonen må gjøres eksplisitt, ettersom informanten da ikke kan under- 
streke poenger ved bruk av kroppsspråk, men i stedet må bruke verbale 
virkemidler som kommer gjennom på telefonen - og som du som forsker 
da får med deg på opptakeren. Fravær av ikke-verbale data kan altså føre 
til mer verbale data, fordi vi må uttrykke oss mer i klartekst når vi ikke 
har kroppsspråk å ty til (Holt, 2010, s. 116). Av disse og andre grunner blir 
det derfor misvisende å kun snakke om mer og mindre informasjon når vi 
vurderer intervjuform. Informasjonen som skapes i henholdsvis telefon-, 
video- og ansikt-til-ansikt-intervjuer kan også være kvalitativt forskjellig. 

Avhengig av tematikk og dynamikk vil det kunne oppstå en annen samtale 
på telefon enn på video, og en annen samtale på video enn ansikt til ansikt. 
Derfor kan vi heller ikke uten videre legge til grunn den type aritmetikk 
som understøtter frasen «mer informasjon = bedre data». Man utelater 
at selve samtalen vil kunne preges av intervjuformen vi velger. Data fra 
et videointervju er ikke nødvendigvis lik dem vi ville fått ansikt til ansikt, 
«minus kroppslig tilstedeværelse»; og data fra et telefonintervju er ikke 
nødvendigvis lik dem vi ville fått ved bruk av video, «minus bilde». 

Et litt annet diskusjonspunkt angår data om konteksten eller omgivel- 
sene til informantene. Når man oppsøker informantene sine for ansikt-til- 
ansikt-intervjuer, kan man få rike og nyttige data om miljøet de er en del 
av (f.eks. hjemmet eller arbeidsplassen deres). Dette er situasjoner der det 
å reise kan være verdt de tidligere nevnte kostnadene, da det å intervjue 
folk i deres «naturlige omgivelser» kan gi tilgang på informasjon som man 
da enten slipper å spørre informantene om, eller som man kan følge opp i 
selve intervjuet. De fleste slike detaljer går man glipp av når man gjør tele- 
fonintervjuer, selv om man kan få visse lydlige tegn på om informantene 
har kjæledyr, barn, befinner seg i et støyende område eller tilsvarende. I 
videointervjuer kan man få noe mer detaljer om informantenes setting og 
hva som foregår i bakgrunnen deres, for eksempel om de har hjemmekon- 
tor i et kott eller i en arkitekttegnet hytte. Det er likevel rimelig å hevde at 
også videointervjuer gir langt «tynnere» områdeinformasjon enn den man 
får når man fysisk oppsøker huset eller arbeidsplassen til folk (Weller, 2017). 

Men også her må vi tilføye noen avgjørende nyanser. For det første er 
det ikke gitt at ansikt-til-ansikt-intervjuer gir denne typen områdeinforma- 
sjon, da slike intervjuer ofte legges til «nøytrale» steder som kafeer, biblio- 
teker eller forskerens arbeidsplass. For det andre åpner bruk av mobile 
enheter for at informanter kan gi oss medierte rundturer på stedet de bor 
eller jobber (såframt hensynet til tredjeparter ivaretas; se f.eks Howlett, 
2022; Lo Iacono et al., 2016; Oliffe et al., 2021). Dessuten kan man aktivt 
oppsøke områdeinformasjon på andre måter (f.eks. ved å spørre om det, 
oppsøke relevant dokumentasjon osv.); det er altså ikke intervjuformen 
som sådan som avgjør hvorvidt man får informasjon om informantens 
omgivelser. For det tredje bør vi også stille spørsmål ved relevansen og 
viktigheten av denne typen områdeinformasjon for forskningsspørsmålene 
våre (Novick, 2008; Opdenakker, 2006). Det er en tendens, mener vi, til 
å ta for gitt at all slags stedsinformasjon er viktige og gode data, helt uten 
tanke for relasjonen til prosjektets formål. Og for det fjerde: Selv der slik 

informasjon er relevant, må vi vurdere dens alternativkostnader. Er den 
for eksempel verdt en todagers reise med overnatting, eller bør man gå 
for et mediert alternativ og spare tid til andre og vel så viktige aktiviteter 
(som f.eks. flere intervjuer eller grundigere analyse av intervjumaterialet)? 

Vi mener ikke med dette at medierte alternativer alltid er å foretrekke — 
slett ikke! Ansikt-til-ansikt-intervjuer kan produsere mer og bedre infor- 
masjon, og områdeinformasjon kan være avgjørende viktig for forsknings- 
spørsmålene våre (se f.eks. Weller, 2017, s. 619). Men dette er ikke alltid 
tilfellet, og i noen tilfeller vil medierte intervjuformer være å foretrekke 
fordi det er denne typen samhandling som gir best forutsetning for gode 
data akkurat våre formål. 


Får informanten snakket uforstyrret og åpent? 


I forrige del drøftet vi de ulike typene av informasjon man får og ikke får 
i ulike intervjuformer, knyttet til typer av opplysninger som lyd, bilde og 
områdeinformasjon. Her skal vi drøfte et overlappende tema, nemlig hva 
slags type situasjoner som skapes i ulike intervjuformer. Spørsmålet som 
særlig diskuteres i faglitteraturen er hvorvidt medierte intervjuer skaper 
intervjusituasjoner der informantene våre får gode betingelser for å snakke 
om det temaet vi er interessert i. For å drøfte dette, må vi skille mellom to 
litt ulike dimensjoner ved kvalitative intervjuer, som vi har valgt å kalle 
«flyt» og «åpenhet». 

«Flyt» handler om hvorvidt man klarer å etablere et rom for konsentrert, 
uanstrengt og engasjert samtale, og forstås som en grunnleggende forutset- 
ning for produksjonen av rike intervjudata (Kvale & Brinkmann, 2015). I 
metodelitteraturen gis det en rekke grunner til at flyt kan være mer kre- 
vende å oppnå i mediert intervjuing. Dels skyldes dette potensialet for tek- 
niske problemer, som når lyden skurrer, bildet hakker eller tilkoblingen rett 
og slett brytes.” Men også foruten slike problemer finnes en rekke medie- 
spesifikke forhold som kan vanskeliggjøre flyt i medierte intervjuer. Vi 
har allerede sett eksempler på dette, som at det kan være vanskelig å gjøre 
strategisk bruk av stillhet og pauser på telefon, og at intervjuet dermed kan 
få et mer stresset preg, der informanten får mindre tid til å tenke seg om og 
intervjueren i stedet går videre til neste tema. Strategisk bruk av stillhet er 


3 For praktiske tips til hvordan man kan forebygge tekniske problemer i videointervjuer, se Seitz (2016) 
og Irani (2019). For mer allmenne tips om å lykkes med videointervjuer, se Gray et al. (2020). 

enklere i videointervjuer, men også her finner man ulemper sammenlignet 

med intervjuer ansikt-til-ansikt - eksempelvis har enkelte videoløsninger 
strevd med lydgjengivelsen når folk snakker samtidig (Jenner & Myers, 
2018, s. 176), og selv små tidsforsinkelser, såkalt latency, kan skape klø- 
nete avbrytelser og en stakkato rytme i samtalen (Seitz, 2016; Seuren et al., 
2021). Det er heller ikke mulig med gjensidig øyekontakt på video (Aagaard, 
2022), noe som kan gi mindre opplevelse av kontakt og nærhet og føre til at 

man ikke blir like «oppslukt» i samtalen (Adams-Hutcheson & Longhurst, 
2017).* Dersom slike faktorer hemmer flyten i intervjuet, risikerer vi å ende 

opp med kortere svar og svakere data. Det er grunn til å tro at dette iblant 

er tilfellet for medierte intervjuer; deler av forskningen på intervjuformers 

effekter finner nemlig at medierte intervjuer i snitt gir noe kortere svar og 

noe kortere intervjulengde enn ansikt-til-ansikt-intervjuer (Irvine, 2011; 
Irvine et al., 2013; Johnson et al., 2021). 

Samtidig er forskningsfunnene sprikende på dette området. Flere stu- 
dier rapporterer at medierte intervjuer kan være like lange eller til og med 
lengre enn ansikt-til-ansikt-intervjuer (Sturges & Hanrahan, 2004; Sweet, 
2002; Vogl, 2013). En viktig grunn til det er at intervjuflyt og -lengde ikke 
bestemmes av mediet alene, men også av faktorer som hva slags spørsmål 
intervjueren stiller, hvor god forskeren er til å skape kjemi med informan- 
ten, og hvor vant intervjuer og informant er til å samhandle i mediert form 
(Gray et al., 2020). Og etter hvert som folk blir mer vant til videosamtaler, 
kan man også regne med at flyten vil forbedres. Dette er et grunnleggende 
poeng i teknologistudier: Mens ny og ukjent teknologi virker uvant, keitete 
og «unaturlig», oppleves velkjent teknologi som langt mer nyttig og «natur- 
lig» (Berker et al., 2006; Rosenberger & Verbeek, 2017). Generelt har mange 
av oss blitt mer komfortable med videosamtaler de senere årene, kanskje 
særlig i kjølvannet av covid-19-pandemien (Howlett, 2022, s. 396), etter 
hvert som medierte møter har blitt stadig mer normalisert i både hverdags- 
og arbeidsliv. Kontorarbeidere har ofte møter med fremmede for å snakke 
om arbeidsrelaterte ting på skjerm fra kontorpulten, og profesjonsutøvere 
som sykepleiere, sosialarbeidere og jurister møter ofte klienter i medierte 
former. Under visse forhold kan også medierte intervjuer tilrettelegge for 


4 Enkelte mener at medierte intervjuer også er mer utsatt for distraksjoner, og at dette kan gjøre infor- 
manten mindre fokusert på innholdet i intervjuet (Johnson et al., 2021). Vi er imidlertid uenige i at dette 
er vesensforskjellig fra ansikt-til-ansikt-intervjuer, ettersom også disse kan være preget av forstyrrelser 
(se f.eks. Lareau, 2021, s. 66-67). Det viktige er at vi jobber for å skape et mest mulig konsentrert rom for 
samtale, og dette er etter vårt syn mulig også ved bruk av telefon og video. 

bedre flyt enn ansikt-til-ansikt-intervjuing. Det henger blant annet sammen 
med at medierte intervjuer gir informantene mulighet til å bli intervjuet 
«på hjemmebane», i trygge omgivelser, samtidig som forskeren holdes på 
en viss avstand (Weller, 2017). Bruk av medier kan altså både hemme og 
fremme flyten i kvalitative intervjuer. 

Det andre punktet, «åpenhet», handler om hvorvidt intervjuet gjøres til 
en situasjon der informanten føler seg trygg på å snakke åpent om det du 
ønsker å få informasjon om (Spradley, 1979).” Dette gjelder særlig prat om 
det vi litt løselig kan kalle «sensitive» temaer, slike ting som kan oppleves 
flaue, stigmatiserende, vanskelige eller kompromitterende. Viktigheten av 
slike temaer — og derfor også av åpenhet — varierer fra forskningsopplegg 
til forskningsopplegg, men i mange undersøkelser ønsker vi, for eksempel, 
at profesjonsutøvere skal snakke åpent om praksis på kant med regler eller 
retningslinjer, eller at pasienter eller klienter skal føle seg komfortable med 
å fortelle om vanskelige opplevelser og situasjoner. Å skape en ramme 
for slik åpenhet er med andre ord et sentralt mål i mye intervjudrevet 
forskning. 

Også her er det i litteraturen stilt spørsmål ved hvorvidt, og hvor godt, 
medierte intervjuer tilrettelegger for åpenhet. Den vanligste innvendingen 
er at medierte intervjuer gir dårligere betingelser for relasjons- og tillits- 
bygging med informantene, hovedsakelig fordi medierte møter utelukker 
ting som håndhilsning og kaffedrikking, og også antas å gi mindre rom 
for innledende småprat og andre former for «rituell» oppvarming av typen 
de fleste er mest vant med (Adams-Hutcheson & Longhurst, 2017).° Dette 
kan ha negative konsekvenser for informantenes følelse av kontakt med 
og tillit til forskeren, med den følge at de ikke føler seg helt trygge på å 
dele potensielt kompromitterende opplysninger. (Dette kan så klart også 
hemme «flyten» i intervjuet, som vi var inne på i forrige punkt.) 

Mangelfull relasjonsbygging kan, slik vi ser det, være en reell risiko med 
medierte intervjuformer. I mange tilfeller er det trolig lettere å oppnå tillit 
når man treffes ansikt til ansikt, og særlig dersom tilliten i utgangspunk- 
tet er under tvil (se f.eks. Fribergs (2019) drøfting av tillitsutfordringer i 
forskning på tilreisende tiggere og gatearbeidere fra Romania). Men sam- 
tidig må vi ikke underspille potensialet for tillitsbygging og åpenhet også 


5 Man kan diskutere hva som ligger i «åpenhet» utfra ulike vitenskapsteoretiske ståsteder (se f.eks. Holstein 
& Gubrium, 1995, s. 7-9), men drøftingen er relevant uavhengig av hvilken slik posisjon man inntar. 
6 På engelsk diskuteres dette under merkelappen rapport (Spradley, 1979). 

i medierte intervjuer. Man kan bedrive betydelig tillitsskapende arbeid i 
forkant av intervjuet, blant annet gjennom hvordan man framstiller seg selv 
og forskningsopplegget når man først kontakter informanten (Deakin & 
Wakefield, 2014). For å kompensere for manglende håndhilsning og kaffe- 
drikking, går det også an å sette av litt ekstra tid til innledende småprat og 
relasjonsbygging i starten av selve intervjuet. Dessuten har man i medierte 
intervjuer fortsatt tilgang på helt vanlige «åpenhetsskapende» teknikker 
i kvalitativ intervjuing, som å innta en ikke-dømmende holdning til det 
informanten forteller om, dele personlige erfaringer med tematikken, og å 
benytte spørsmålsformuleringer som gjør det lettere å snakke om sensitive 
temaer (se f.eks. Jiménez & Orozco, 2021). 

Under visse forhold kan medierte intervjuer også skape bedre betin- 
gelser for åpenhet (Hanna & Mwale, 2017). Det at man ikke ser hverandre 
kan for eksempel gi en følelse av anonymitet som gjør det lettere å snakke 
om intime ting med en fremmed forsker (som Chapple (1999) oppdaget i 
sin telefonundersøkelse av underlivsplager). Geografisk avstand kan også 
gjøre det lettere å åpne seg. Da for eksempel Mabragana et al. (2013, s. 868) 
videointervjuet unge kvinner om deres seksuelle erfaringer, fortalte noen 
av informantene at de satte pris på at forskeren holdt til i en annen del 
av landet, da det minimerte sjansene for å treffes tilfeldig på gata. Det at 
informanten befinner seg på «sitt sted» og når som helst kan legge på eller 
logge av, kan også gi en følelse av trygghet og kontroll som legger til rette 
for åpenhet (Drabble et al., 2016, s. 130; Vogl, 2013, s. 136). Selve mediet 
kan også fungere som et beskyttende skjold som gjør at informanten føler 
seg mindre eksponert og blottlagt (Khan & MacEachen, 2022, s. 7).’ Dette 
var også Lars sin erfaring da han telefonintervjuet foreldrene til barna som 
brukte AV1-roboten. Roboten er laget for barn som er for syke til å møte 
fysisk på skolen, og i noen tilfeller var det snakk om barn med svært alvorlig 
sykdom. Da var det tydelig at telefonen kunne gi foreldrene en «behagelig» 
distanse til Lars som forsker, slik at de kunne fortelle åpent om situasjonen 
uten å måtte blottlegge seg fullstendig i form av synlig tristhet eller gråt. 

Bildet er altså ikke svart/hvitt her heller — både flyt og åpenhet vil kunne 
preges av valg av intervjuform, men det er ikke gitt på hvilken måte formen 
setter sitt preg, eller med hvilket fortegn. 


7 I noen sammenhenger kan mediet også beskytte forskeren. Det kan gjelde spesielle situasjoner, som når 
man forsker på voldelige miljøer eller krigsherjede områder, eller mer allment, som når man opplever 
en viss risiko ved å dra på hjemmebesøk til fremmede mennesker. 

Hva med individuelle variasjoner? 


Et sentralt budskap i kapittelet så langt har vært at kvaliteten på medierte 
intervjuer ikke bestemmes av mediet alene, men påvirkes (vel så mye) av 
en rekke andre faktorer. Vi har blant annet framhevet betydningen av hva 
slags forskningsspørsmål vi søker svar på, hvor sensitive tema vi forsker på, 
hva slags intervjuspørsmål vi stiller, hvordan vi stiller dem, hva slags arbeid 
vi har gjort for å skape åpenhet i intervjusituasjonen, og hvor grundig 
jobb vi har gjort for å forebygge forstyrrelser, herunder tekniske problemer. 
Mellom linjene i disse diskusjonene har vi også framhevet betydningen 
av individuelle kjennetegn ved deltakerne i intervjuet, altså forskeren og 
informanten(e). I det følgende vil vi drøfte denne individuelle dimensjo- 
nen videre. 

Et åpenbart, men viktig poeng, er at intervjudeltakerne må være i stand 
til å delta i den intervjuformen vi velger. For medierte intervjuer handler 
dette delvis om dekning — det er fort gjort å tenke at alle har telefon- og 
internettdekning i Norge, men her finnes en rekke unntak, både de som 
verken har telefon eller internett overhodet, og de som bor i grisgrendte 
strøk med variabel eller sviktende dekning. Medierte intervjuer stiller også 
visse kompetansekrav til deltakerne (Archibald et al., 2019, s. 7). Dette er 
særlig viktig når det gjelder videointervjuer, der informantene må mestre 
programmer som Zoom eller Teams og være i stand til å løse små tek- 
niske problemer, som hvorfor de eventuelt mangler lyd eller bilde. Her har 
nok som nevnt covid-19-pandemien ført til en generell kompetanseheving, 
men det er fortsatt grunn til å forvente betydelige kompetanseforskjel- 
ler i ulike deler av befolkningen, avhengig av faktorer som alder, yrke og 
teknologinteresse.* 

Det er imidlertid ikke bare medierte intervjuer som stiller krav til infor- 
mantene. Dette gjelder også for ansikt-til-ansikt-intervjuing — og disse 
kravene kan tidvis være vanskeligere å se for dem som selv er fortrolig med 
denne typen samhandling. Mange mennesker strever for eksempel med 
sjenerthet, sosial angst eller tilsvarende utfordringer som gjør ansikt-til- 
ansikt-samhandling intens og stressende. I metodelitteraturen blir disse 
ofte omtalt som reserverte og kortfattede informanter, og i møte med 
slike oppfordres forskeren til å jobbe ekstra mye med å skape en avslappet 


8 Man skal passe seg for å tenke for kategorisk om kompetanse. Det er for eksempel lett å tenke at alle kon- 
torarbeidere nå er fortrolige med videochat eller at alle eldre syns internett er vrient, men virkeligheten 
er ofte mer sammensatt. 


INTERVJUER PÅ TEAMS OG TELEFON 


ramme for intervjuet (Kvale & Brinkmann, 2015, s. 195). Det som for ofte 
tas for gitt, er at intervjuet må eller bør foregå ansikt til ansikt. Da vil for- 
skeren ofte komme til kort, fordi nettopp denne typen samhandling bidrar 
til å gjøre informanten stresset og kortfattet. I slike tilfeller vil et mediert 
alternativ kunne øke sjansen for at informanten slapper av og retter fokus 
mot innholdet i samtalen (Lo Iacono et al., 2016, s. 11; Seitz, 2016, s. 232).? 

I tillegg til mentale og kroppslige utfordringer finnes også andre grun- 
ner til at folk kan foretrekke medierte intervjuformer. Vi har allerede nevnt 
tidsklemme- og reisehensyn, samt ønsker om å bli mindre «eksponert» når 
man snakker om sensitive eller pinlige temaer. Videre må vi også være 
oppmerksomme på at informantene kan foretrekke visse medier framfor 
andre. Det er for eksempel godt dokumentert at mange av dagens unge 
er langt mindre komfortable med å snakke på telefonen enn hva eldre 
generasjoner er (se f.eks. Pedersen, 2023) — så telefonintervjuing er kanskje 
ikke det åpenbare valget hvis du skal intervjue unge mennesker. På samme 
måte er det mange som blir litt ekstra selvbevisste av videokommunikasjon, 
blant annet fordi de blir sittende og se på seg selv hele intervjuet (Aagaard, 
2022). Noen er til gjengjeld svært godt vant til å bruke video til å ha sam- 
taledrevne møter med fremmede, noe Erik fikk oppleve da han rekrutterte 
informanter med prosjektansvar for velferdsteknologi rundt om i norske 
kommuner i 2019. Han sendte en epost hvor han informerte om prosjek- 
tet og spurte om det kunne være aktuelt med et intervju på enten telefon 
eller video. Svaret kom da gjerne direkte i form av en møteinnkalling til et 
Teams-møte. I lys av denne typen mangfold vil det i mange undersøkelser 
være lurt å åpne for at informantene selv får velge intervjuform. Da sikrer 
vi at de velger det mediet som passer dem best, og man øker kanskje også 
sjansen for at de i det hele tatt sier ja til å la seg intervjue.” 


9 I slike tilfeller kan iblant asynkrone intervjuformer være å foretrekke (se f.eks. Davidson & Orsini, 
2013). 

10 Noen vil tenke at det er mest «objektivt» å bruke samme intervjuform i samtlige av intervjuene man gjør. 
Vi mener imidlertid det er uheldig å insistere på standardiserte metodevalg når aktørene vi intervjuer 
kan ha svært ulike preferanser og kompetanser. Dersom man insisterer på holde seg til én intervjuform 
av objektivtetshensyn, risikerer man å gi informantene ganske ulike betingelser for å uttale seg, og man 
vil også kunne se systematiske frafall fordi noen rett og slett ikke ønsker å benytte seg av den intervju- 
formen du foretrekker. Vi tror derfor at variasjon i intervjuformer i mange tilfeller kan gi bedre data. En 
fallgruve kan imidlertid være at informanter velger medierte intervjuformer av grunner som kan svekke 
intervjuets kvalitet (f.eks. fordi det lar dem «multitaske»; se Oliffe et al., 2021, s. 4). For å unngå dette er 
det viktig at vi er tydelige på hvilke hensyn som bør informere valget av intervjuform — for eksempel at 
intervjuet bør gjennomføres på et stille sted, der informanten får konsentrere seg fullt om intervjuets 
tematikk. 

I tillegg til informantene, må vi så klart også være bevisst individuelle 
forskjeller hos forskere. Også her kan man finne betydelige forskjeller hva 
angår kompetanse, preferanser og muligheter. Akkurat som med infor- 
mantene kan forskere blant annet være preget av ulike former for sjenert- 
het, angst og andre utfordringer som kan gjøre det enklere å gjennomføre 
intervjuer i mediert form, uten all den «støyen» og usikkerheten som kan 
kjennetegne møter ansikt til ansikt. Det vil også være betydelige forskjeller 
i hva slags kompetanse forskere har i å bruke ulike medier (se f.eks. Gray 
et al., 2020). Noen vil briljere i ansikt-til-ansikt-kommunikasjon, andre er 
bedre på video, og andre igjen kan være helt unikt gode på å skape nær- 
het over telefonen. Slike forskjeller er ikke trivielle: alt annet likt, vil jo 
kvaliteten på dataene bli bedre om forskere får bruke den intervjuformen 
de selv behersker best. 

Kvaliteten på - og egnetheten av - medierte intervjuer kommer altså 
an på kjennetegn ved både informant og forsker. For noen vil medierte 
intervjuer fungere bedre enn intervjuer ansikt til ansikt, og derfor også gi 
bedre data. 


Hvilke etiske særegenheter vi bør tenke på? 


De foregående seksjonene har problematisert ideen om at medierte inter- 
vjuer per definisjon produserer annenrangs data. Men hva med etikken? 
Hvilke potensielle styrker, svakheter og fallgruver må man være bevisst 
dersom man vurderer medierte intervjumetoder? 

Som vi allerede har antydet, har medierte intervjuer noen betydelige 
etiske fortrinn. Man øker sannsynligheten for å få løftet fram stemmer som 
ellers ikke ville blitt hørt (Oltmann, 2016), og man lar informantene gjen- 
nomføre intervjuet fra et sted og på en måte som, for mange, kan oppleves 
tryggere og mindre stressende (Trier-Bieniek, 2012; Weller, 2017). Videre 
reduserer man potensielt belastningen på informantene knyttet til det å 
reise eller, eksempelvis, klargjøre boligen sin for besøk fra en fremmed 
forsker (Hanna & Mwale, 2017). Og til sist gir man informanten større 
grad av kontroll over hva slags informasjon de avgir og ikke (f.eks. ved at 
de kan velge hvorvidt de ønsker å ha kamera på eller av i et videointervju; 
se Oliffe et al., 2021). 

Medierte intervjuer innebærer også noen særegne etiske utfordringer. 
De mest åpenbare er knyttet til datasikkerhet og personvern, blant annet 
fordi det medierte ved intervjusituasjonen skaper noen nye muligheter 


INTERVJUER PÅ TEAMS OG TELEFON 


for at informasjon kan komme på avveie eller misbrukes (selv om det kan 
diskuteres hvor nye alle disse mulighetene er; se Köhler-Olsen et al., 2021). 
De fleste forskningsinstitusjoner har imidlertid retningslinjer for hva slags 
verktøy man bør bruke, og hvordan. Disse bør du sette deg inn i dersom 
du vil bruke telefon eller video som intervjuform. 

Det finnes også mer subtile fallgruver. Khan og MacEachen (2022, s. 7) 
forteller blant annet om en situasjon der linjen ble brutt idet informanten 
fortalte om det å bli misbrukt som barn, noe som medførte en unødvendig 
påkjenning for informanten og en betydelig utfordring for fortsettelsen av 
intervjuet. Og selv i fravær av slike tekniske problemer, kan prat om sårbare 
ting i mediert form gi en opplevelse av at man ikke får vist tilstrekkelig 
støtte og empati til det informantene snakker om (Khan & MacEachen, 
2022; Seitz, 2016; Sturges & Hanrahan, 2004). Dette er noe vi selv har kjent 
på. Da Lars intervjuet langtidssyke barn og deres foreldre, lurte han iblant 
på om ikke telefonen var et i overkant «kjølig» medium for å snakke om 
sykdom, liv og død, særlig fordi han iblant hørte at informantene selv syns 
det var tøft å snakke om. Det ville nok vært lettere å vise empati i møter 
ansikt til ansikt, hvor man har et større register for å trøste og uttrykke 
forståelse. Ved valg av medierte intervjuformer blir det derfor ekstra vik- 
tig å tenke gjennom hvordan du skal agere dersom informanten bryter 
ut i gråt eller på andre måter reagerer kraftig. Kanskje skal du foreslå for 
informanten å ta en liten pause, eller tilby å fortsette intervjuet på et senere 
tidspunkt? Mulighetene er mange. Medierte intervjuer er ikke nødvendig- 
vis annenrangs, men de er annerledes. Derfor må du tilpasse deg til det 
mediet du velger, og bruke det med omhu. 


Avsluttende bemerkninger 


Målet med kapittelet har vært å gi en nyansert framstilling av medierte 
intervjuformers egenart, styrker og svakheter. Med det for øye har vi først 
sett på de mer åpenbare praktiske og metodologiske fordelene man får av 
å velge medierte intervjuer, som alle følger av det faktum av at man slip- 
per å reise: Man sparer tid, penger og krefter, noe som i tur kan gi lettere 
tilgang på en rekke typer av informanter og erfaringer, bedre mulighet for 
strategisk og teoridrevet rekruttering, samt lettere for å få gjennomført opp- 
følgingsintervjuer. Deretter har vi drøftet noen metodologiske dimensjoner 
som ofte diskuteres i faglitteraturen og trukket fram noen viktige nyanser 
knyttet til spørsmål om hva slags data vi får med medierte intervjuer, hva 

slags rom for a dele vi kan skape i slike intervjuer, hvordan hensynet til indi- 
viduelle variasjoner med fordel kan innlemmes i vurderinger av metode- 
valg, og de etiske særegenhetene som kjennetegner medierte intervjuer. 
Håpet er at kapittelet skal bidra til å fri oss fra ideen om ansikt-til-ansikt- 
intervjuer som en slags «gullstandard», og om data fra medierte intervjuer 
som annenrangs. Den slags metodologiske fordommer fører ingenting 
godt med seg. For noen formål vil medierte intervjuer være beste valg, 
også selv om ansikt-til-ansikt-intervjuer var mulig. Samtidig må ikke vår 
framsnakking av medierte intervjuer oppfattes som et forsøk på å trekke 
ansikt-til-ansikt-intervjuer ned i søla. Om vi bytter én gullstandard for en 
annen, er vi like langt. Det vi trenger er nyanserte vurderinger og valg av 
intervjumetoder, og alltid med utgangspunkt i våre konkrete formål. 

Hva jeg fikk til med institusjonell 
etnografi — og hva jeg ikke fikk til 


Tone Liodden By- og regionforskningsinstituttet NIBR, Oslomet — storbyuniversitetet 


Abstract: In this chapter, I give an account of my experience using institutional 
ethnography (IE). IE is a sociological approach that provides methodological 
and analytical tools throughout the whole research process. The basic goal for 
researchers who employ IE is to describe and explain how institutions shape peo- 
ple's everyday experiences. In turn, such experiences serve as a window into the 
institution -they are a means to learn about the institution itself. Certain parts of 
the framework, such as work knowledge, institutional capture, mapmaking, and 
standpoint have been particularly useful for me. | believe IE helped me to discover 
patterns in my empirical material that | otherwise would not have seen — such as 
how variation in the interview data is connected to the institutional setting. In the 
final stages of the project, and in later research, I have not used IE as explicitly, 
but it continues to work as an analytic lens that reminds me to search for the 
connections between local experience and more general institutional processes. 
I conclude the chapter with a discussion about the ways in which IE is particularly 
well suited for research on the interaction between professionals and users ina 
welfare state setting. 


Keywords: institutional ethnography, interviews, work knowledge, standpoint, 
theory 

Institusjonell etnografi 


Institusjonell etnografi (IE) er en måte å gjøre sosiologi på som har som 
formål å lære om hvordan folks erfaringer er koblet opp til og blir formet 
av institusjonell styring, og i neste omgang, å utforske hva slike erfarin- 
ger forteller om institusjonene selv (Smith, 2005, 2006b). Innenfor denne 
tradisjonen blir «institusjon» brukt i bred forstand - man snakker som 
regel ikke om én organisasjon, men snarere om et institusjonelt kompleks 
som er knytta til en bestemt oppgave, slik som helse, høyere utdanning 
eller velferd (Smith, 2005, s. 206). I dette kapittelet vil jeg trekke på erfa- 
ringer fra et doktorgradsprosjekt som handlet om vurderinger av asyl- 
saker. For å ta asylinstituttet som eksempel, vil «institusjonen» inkludere 
Utlendingsdirektoratet, men også ankeinstansen, Utlendingsnemnda, 
Politiets utlendingsenhet, EUs migrasjonspolitikk, flyktningkonvensjonen, 
regjeringas politikk, FNs høykommissær for flyktninger og så videre. Det 
handler altså om et konglomerat av institusjoner, tekster, lovverk og dis- 
kurser som til sammen påvirker hvordan asylinstituttet fungerer. 

IE tilbyr forskere en bestemt måte å rette blikket på når man gjen- 
nomfører en undersøkelse. Men IE er ikke bare en teknisk framgangsmåte, 
det er et helhetlig teoretisk rammeverk med røtter i etnometodologi og 
marxisme. Innenfor perspektivet kan man benytte alle tilgjengelige kvali- 
tative metoder — både intervjuer, observasjon og tekstanalyser. Deltakende 
observasjon står ikke i en særstilling, slik navnet etnografi kan tilsi. De 
fleste forskere jeg kjenner til som driver med IE, benytter faktisk primært 
intervju som metode, noe jeg kommer tilbake til senere i teksten. I tillegg 
blir analyser av hvordan tekster brukes for å koordinere og påvirke hand- 
linger, vektlagt i institusjonell etnografi. Det handler ikke om en nærgående 
analyse av tekster i seg selv, men om hva tekster får til å skje i en institusjo- 
nell setting, enten diskursivt eller praktisk (Smith, 2006b). 

IE har røtter i kvinnebevegelsen i Nord-Amerika på 1970-tallet. 
Grunnleggeren av IE, canadiske Dorothy Smith, utviklet perspektivet som 
en reaksjon på at hun opplevde - slik mange andre kvinner også gjorde — 
at sosiologien på fundamentalt vis ikke tok opp i seg og klarte å beskrive 
kvinners liv (Smith, 2005, kap. 1). Smith mente at sosiologien i for stor 
grad ble skrevet fra et maktperspektiv. Kategorisering og teoretisering for- 
trengte konkrete, kroppslige og materielle erfaringer som er uløselig knytta 
til hvor man befinner seg i samfunnet — det som ofte beskrives i feministisk 
forskning som ståsted. Smiths mål var å undersøke og beskrive hvordan 

kvinners og andre gruppers erfaringer organiseres og blir til. Hun ønsket 
å synliggjøre det som påvirker oss uten at vi nødvendigvis ser det, fordi 
det er en del av det institusjonelle landskapet rundt oss som vi ikke fullt ut 
overskuer der vi står i verden. 

Selv om IE har røtter i kvinnebevegelsen og feministisk forskning, er 
det et sosiologisk perspektiv som kan brukes til å utforske ethvert tema — 
IE har gått fra å være en sosiologi for kvinner til en «sosiologi for folk» 
(Smith, 2005). Innbakt i dette ligger at studiene som produseres innenfor 
tradisjonen, skal kunne gjøre en forskjell for dem det forskes på. IE kan 
avdekke prosesser og ideologier som setter noen grupper i en underordna 
posisjon. Målet er å beskrive hvordan det skjer, slik at man i neste omgang 
kan bruke kunnskapen til å endre situasjonen. 

Sosiologen Karin Widerberg, som har vært sentral i å fremme bruken 
av IE i Norden, bruker begrepet analytisk deskriptivitet for å forklare hva 
som er særegent for analyser innenfor tradisjonen. Det handler ikke bare 
om å beskrive, men også om å forklare «hva institusjonelle ordninger får til 
å skje i folks hverdag» (Widerberg, 2015, s. 18). Når man tar utgangspunkt i 
noen konkrete erfaringer, handler første steg i analysen om å danne seg et 
godt bilde av disse erfaringene. Den gruppen man tar utgangspunkt i, kan 
kalles for standpunktinformanter (Bisaillon & Rankin, 2013). Men analysen 
stopper ikke med å kartlegge deres erfaringer. Disse erfaringene er et vindu 
inn i det institusjonelle landskapet. Neste skritt er å gå videre og å forklare 
hvordan sosiale krefter, koordinering og styring påvirker menneskene som 
befinner seg i en bestemt situasjon, slik at de erfarer nettopp det de gjør 
(DeVault & McCoy, 2006, s. 21). Det betyr ofte at forskeren gjennomfø- 
rer intervjuer med personer som kan belyse erfaringene til standpunkt- 
informantene, fordi de innehar nøkkelposisjoner i en institusjon. Det man 
lærer skal kunne forklare og belyse standpunktinformantenes erfaringer. 
Slik sett kan man si at IE «ikke slutter med individuelle erfaringer, men heller 
aldri mister dem av syne» (Lund & Nilsen, 2019, s. 3, min oversettelse). 

La oss si, for eksempel, at man i en undersøkelse av en offentlig institu- 
sjon finner at mange av brukerne ikke får tolk når de har behov for det, eller 
sjelden får møte sin saksbehandler. Det er interessante funn i seg selv, og gir 
et godt innblikk i utfordringene brukere står overfor i samhandling med 
institusjonen. I oppdragsforskningsverdenen vil en rapport ofte stoppe der. 
Men målet med Institusjonell etnografi vil være å gå videre inn i det insti- 
tusjonelle landskapet og forklare: Hvordan har det seg at saksbehandlerne 
ikke ser behovet for tolk eller ikke gir tilgang til brukermøter? Hvordan 

kan det henge sammen med organiseringen av arbeidet, hvordan arbeidet 
blir målt og evaluert, eller retningslinjer for tolkebruk? 

Det kan være nyttig å tenke på IE som en form for hverdagslivets orga- 
nisasjonssosiologi. Målet er å avdekke koblingene mellom folks erfaringer 
og (den institusjonelle) konteksten de er en del av. Den man intervjuer 
representerer på det viset alltid noe større enn seg selv. Gjennom å beskrive 
og tydeliggjøre det institusjonelle, beskriver man noe som går ut over det 
lokale og individuelle. 


Vurdering av asylsaker i UDI 


Mitt doktorgradsprosjekt i sosiologi handlet om hvordan saksbehand- 
lere i Utlendingsdirektoratet (UDI) avgjør hvem som anerkjennes som 
flyktning (Liodden, 2017). Datamaterialet i prosjektet besto av intervjuer 
med saksbehandlere, dokumenter i et utvalg asylsaker og observasjoner 
av asylsaker i retten. I mange asylavgjørelser er søkerens troverdighet sen- 
tral for utfallet, samtidig som det finnes få sikre verktøy for vurdering av 
troverdighet. Vurderingene er dessuten framtidsrettede, noe som inne- 
bærer at saksbehandlere må forsøke å tenke seg hva som kan komme til 
å skje dersom søkeren returnerer til hjemlandet. Ofte er det heftet mye 
usikkerhet til landinformasjonen som foreligger, eller det finnes rett og 
slett lite tilgjengelig informasjon. Med andre ord har saksbehandlere i 
UDI ofte begrenset tilgang både til informasjon og dokumentasjon som 
underbygger søkers erfaring, samtidig som de må fatte vedtak som i siste 
instans kan dreie seg om liv eller død. Det som pirret min nysgjerrighet, 
var: Hvordan fatter man slike vedtak? Og hvilken rolle spiller usikkerhet 
og tvil i beslutningsprosessen? 


Helt eller stykkevis og delt? 


Som en del andre forskere, har jeg vært tilbøyelig til å si eller skrive at jeg 
har vært inspirert av IE i mitt prosjekt. Jeg forsøkte å bruke perspektivet, 
men opplevde at jeg lyktes bare delvis. Jeg kjenner meg igjen i det Rankin 
(2017) skriver om at hun har sett mange forskningsbidrag hvor forskere har 
en god teoretisk forståelse av IE, slik det framkommer i metodekapittelet. 
Men så forsvinner IE i analysen. Ifølge Rankin har forskere fått ordene og 
språket til IE under huden, men de har ikke greid å skifte tenkemåten sin 
på en slik måte som skal til for å gjennomføre en analyse i tråd med IE 

(Rankin, 2017, s. 9). Til dels er det nok riktig for meg også. Det betyr ikke at 
jeg ikke lyktes med mitt doktorgradsprosjekt, eller at jeg ikke fikk noe ut av 
IE. For eksempel har jeg gjennom arbeidet med IE fått en ryggmargsrefleks 
som handler om at jeg er oppmerksom på hvordan erfaringer blir formet av 
institusjonelle prosesser. Jeg ser alltid etter institusjonene — kanskje litt på 
samme måte som en del sosiologer jeg kjenner, ser klasse og kjønn overalt. 

Noen forskere har den senere tiden pekt på at deler av IE-litteraturen 
til dels har vært preget av en ortodoksi som signaliserer at man enten må 
bruke IE fullt og helt, ellers bør man ikke si at man bruker IE (se f.eks. 
Mathiesen & Volckmar-Eeg, 2022). Jeg tror det er fruktbart med en prag- 
matisk holdning. For meg spilte IE den tydeligste rollen i den første fasen 
av prosjektet. Samtidig vil jeg si at IE har formet måten jeg har tenkt på 
gjennom hele prosjektet, om enn på mer indirekte vis. I ettertid tenker jeg 
at jeg med fordel kunne ha brukt IE mer bevisst og eksplisitt også i ana- 
lysen av datamaterialet. Sånn sett forble noe av potensialet i IE uforløst i 
mitt prosjekt. 


Arbeidskunnskap 


Noe av det viktigste for meg i den tidlige fasen av prosjektet, var at IE bidro 

til at jeg visste hvor jeg skulle rette blikket under datainnsamlingen. Målet 
med intervjuene med saksbehandlere i UDI var å få dybdekunnskap om det 
Dorothy Smith kaller arbeidskunnskap (Smith, 2005, kap. 7). Det innebærer 
å spørre folk detaljerte og praktiske spørsmål om hvordan de gjør ting i sin 

hverdag. Under intervjuene stilte jeg spørsmål om hvordan saksbehand- 
lerne gikk fram når de forberedte et asylintervju, hva slags tekster og maler 
de brukte i arbeidet sitt, hvem de samarbeidet med, hvordan de gikk fram 

når de skulle skrive et vedtak og så videre. Jeg forsøkte hele tiden å bringe 

samtalen tilbake til de praktiske realitetene i arbeidet. Jeg anstrengte meg 
for ikke å ta noe for gitt, men stille spørsmål som sikkert kunne høres litt 

naive ut. I begynnelsen av intervjuene sa jeg til saksbehandlerne at et slikt 

detaljert fokus på det praktiske var en del av metoden, og at de skulle tenke 

på meg som en nyansatt som de skulle lære opp i arbeidet. 

Jeg synes fokuset på arbeidskunnskap fungerte godt under intervjuene, 
særlig fordi jeg jobba med et såpass politisert felt og med en etat som til 
stadighet var under kritikk i media. En saksbehandler jeg intervjua, for- 
talte at det var stor debatt på avdelingsmøtet etter at jeg hadde vært der og 
presentert prosjektet mitt. Det var flere som satte spørsmålstegn ved hva 

jeg egentlig var ute etter. De mente det var sannsynlig at jeg hadde en skjult 
agenda. Nettopp på grunn av en slik potensiell mistro, opplevde jeg at det 
var en veldig god tilnærming å prate om det konkrete og praktiske. Fokuset 
på å lære om saksbehandlernes arbeidshverdag åpnet i neste omgang opp 
for at jeg kunne stille andre spørsmål om temaer som var litt vanskeligere 
og mer følsomme, som opplevelse av ansvar, tvil og usikkerhet i arbeidet, 
og om hvordan saksbehandlere opplevde asylpolitikk og politisk styring. 
Jeg tror også fokuset på arbeid og organisering gjorde at saksbehandlerne 
forsto at jeg ikke var så opptatt av dem som enkeltpersoner eller som 
gruppe, men at jeg var interessert i å lære noe om den institusjonen de var 
en del av (se også Bisaillon & Rankin, 2013, s. 14). 


Institusjonelle forståelser 


Ett av målene i IE er, som nevnt over, å beskrive de konkrete erfaringene 
folk gjør seg i en spesifikk situasjon. En av barrierene mot å få grep om 
denne typen erfaring, er det Smith kaller for «institutional captures» (Smith, 
2005, s. 155), som på norsk kan oversettes til «institusjonelle forståelser» 
(Widerberg, 2015, s. 17). Institusjonelle forståelser refererer til begreper som 
er betegnende for diskursen i et felt - de er begreper som gjenkjennes pa 
tvers av institusjonen og som refererer til fenomener som blir anerkjent 
som viktige og gyldige i en institusjon. Institusjonelle forståelser refererer 
ofte til nøkkelpunkter i en diskurs. Ofte har slike begreper en tendens til 
å fortrenge faktiske erfaringer. De sier mer om ideologien i en institusjon, 
enn om det som konkret gjøres. Det er særlig når man intervjuer bakke- 
byråkrater eller folk som jobber i selve institusjonene man studerer, at 
institusjonelle forståelser gjør seg gjeldende (Smith, 2005, s. 155-157). Slike 
informanter er vant til å snakke om arbeidet sitt i institusjonelle termer. En 
forsker som har mye kunnskap om institusjonen, snakker gjerne samme 
«språk» og kan derfor befinne seg i en intervjusituasjon hvor man samtaler 
om arbeidet på en abstrakt måte, men ikke får tak på beskrivelser av de 
faktiske og praktiske sidene av arbeidet. Jeg observerte et eksempel på 
dette i et forskningsprosjekt hvor en kollega hadde gjennomført intervjuer 
med ledere i en institusjon. Kollegaen kjente institusjonen svært godt gjen- 
nom en årrekke med forskning. Da jeg leste gjennom intervjuene, opp- 
levde jeg at forsker og informant forsto hverandre nærmest fullkomment, 
men som utenforstående skjønte jeg nesten ingenting av det de snakka 
om. Hva innebar ordene, i praksis? Det betyr ikke at intervjuene ikke var 

interessante, men de ga primært innblikk i diskurser som gjorde seg gjel- 
dende i institusjonen. 

Det er ikke det at folk som jobber med IE, er uinteresserte i diskurser — 
ofte speiler institusjonelt språk hva som er viktig i styringen i institusjo- 
nen, gjerne ved at de ansatte bruker de samme begrepene som er sentrale 
i nøkkeldokumenter som koordinerer handling på tvers av en institusjon. 
Det kan handle om lovverk, tildelingsbrev eller interne dokumenter som 
er viktige i arbeidshverdagen. Det er viktig å lytte etter slike ord og uttrykk 
i intervjuene, særlig for å identifisere de ordene som går igjen på tvers av 
intervjuer og kontekster. Men i tillegg til å nøste videre i hvor de institu- 
sjonelle forstaelsene har sitt opphav, bør man i intervjuene bestrebe seg på 
å fange opp hva de innebærer i praksis. En annen årsak til at det er viktig 
å forsøke å komme «bak» de institusjonelle forståelsene, er at mange ting 
som gjøres, ikke nødvendigvis blir satt ord på i den institusjonelle diskur- 
sen, og dermed forblir usynlige. 

For å ta et eksempel fra Nav, hvor jeg har gjennomført mange intervjuer 
med veiledere: Under intervjuene sier veiledere for eksempel «jeg følger 
opp brukere», «vi avklarer brukerens behov», «vi gjennomfører en arbeids- 
evnevurdering», «jeg driver med arbeidsretta oppfølging». Dersom man 
bare godtar disse begrepene og går videre i intervjuet — noe jeg mange gan- 
ger har gjort — er det ofte vanskelig å forstå hva som egentlig foregår i Nav. 
Hva innebærer det, rent faktisk, å «følge opp en bruker»? Hvordan avklarer 
man egentlig en brukers behov - og hva slags behov er det snakk om, hvem 
definerer dem? I et intervju vil man hele tiden forsøke å få informanten til 
å beskrive i detalj hva disse arbeidsoppgavene innebærer, hva som gjøres, 
og hvorfor. Men jeg strever ofte med intervjuer med Nav-ansatte: Jeg må 
hele tiden arbeide for å komme «bak» de institusjonelle termene. IE har 
gjort meg mer bevisst på at det er viktig å motstå fristelsen med å nikke 
og smile i intervjuet og gå videre til neste spørsmål. I stedet forsøker jeg å 
grave ytterligere i hva veilederne konkret gjør. 


Hva forteller intervjuer? 


På sett og vis kan man kanskje si at man i IE forsøker å omgå den evige 
utfordringen med kvalitative intervjuer - nemlig at man ikke vet om inter- 
vjuene gjenspeiler det som egentlig skjer i den virkelige verden (se f.eks. 
Jerolmack & Khan, 2014). For i IE er det nettopp praksis og de materielle, 
konkrete realitetene i folks liv man er opptatt av. Det kan kanskje høres 

naivt ut at man kan få innblikk i den objektive realiteten bak intervjuene, 
bare ved å spørre etter arbeidskunnskap. Jeg tror heller ikke at det er tanken. 
IE har sitt utspring i marxisme, men også i standpunktteori, som jeg kom- 
mer tilbake til under. Informanter blir ansett for å være kunnskapsbærere. 
Disse tingene innebærer en grunntanke om at folks kunnskap - inkludert 
forskernes - alltid er formet av deres posisjon i samfunnet, som i sin tur 
former deres ideologi og verdier. Men samtidig som IE forfekter at kunn- 
skap alltid er posisjonert, betyr ikke det at den er helt og holdent subjektiv. 
All kunnskap er ifølge Smith relasjonell og intersubjektiv (Smith, 1996). 
Selv om informanter også kan drive med selvrepresentasjon som fordreier 
deres fortelling eller formidler institusjonelle forståelser, vil de også kunne 
informere om det faktiske de opplever i møte med det institusjonelle. Det 
er mulig å få innblikk i slike realiteter gjennom intervjuer. Når det er sagt, 
kan det virke overraskende at ikke flere forskere som jobber innenfor tra- 
disjonen, benytter observasjon som metode. En årsak er antakelig at man 
i IE har andre mål enn man for eksempel har i antropologi, hvor observa- 
sjon er sentral metode. I antropologisk tradisjon er man gjerne opptatt av 
å beskrive og forstå folks liv i deres lokale setting. I IE er man primært er 
opptatt av sosiale relasjoner som ligger bortenfor den lokale settingen. Slike 
relasjoner kan man kanskje til dels observere, men intervjuer og analyser 
av tekst er viktigere kilder, fordi man gjennom slike kilder kan utforske 
styring og koordinering bortenfor lokal kontekst. Om man for eksempel 
ønsker å utforske hva en kategori som «ADHD» betyr i praksis i skole- 
hverdagen, vil det være nyttig å forstå hva slags dokumenter som regulerer 
hvorvidt kategorien utløser ekstra ressurser, hvorvidt og hvordan lærere 
bruker diagnosen for å argumentere for bistand i klasserommet i dialog 
med ledelsen og liknende. Her vil både tekster og intervjuer være nyttige 
kilder for å forstå styring. 

Likevel ligger det antakelig et uforløst potensial i å benytte observasjon 
i IE (Balcom et al., 2021). Observasjon kan være særlig nyttig for å identifi- 
sere det som i IE kalles for «the reseach problematic» (Smith, 2005, s. 38). 
Det er ikke det samme som forskningens formål, eller forskningsspørsmål. 
«Forskningsproblematikken» handler blant annet om å identifisere områ- 
der hvor det er et sprik mellom målsettinger og diskurser om hvordan noe 
fungerer, og den faktiske erfaringer som folk har: «å bli fortalt én ting, men 
faktisk vite noe annet, på grunnlag av personlig erfaring» (G.W. Smith, 
1995 s. 21, sitert i Rankin, 2017, s. 3, min oversettelse). Som sitatet indikerer, 
kan det ofte være snakk om gapet mellom offisiell, formell kunnskap og 

personlig kunnskap. Forskningsproblematikken er noe forskeren gjerne 
oppdager over tid, etter å ha tilbrakt tid i feltet. I denne sammenhengen 
vil jeg tenke at observasjon kan være spesielt nyttig, fordi observasjon kan 
bidra til at forskeren identifiserer hvor det er et sprik mellom ideologi og 
praksis. 


Tvilens institusjonelle betingelser 


På enkelte vis var IE som perspektiv sentralt i å forme måten jeg analyserte 
datamaterialet på, selv om jeg nok ikke gjorde dette poenget så eksplisitt 
i avhandlingen. Jeg vil si at en styrke med IF, er at man blir spesielt opp- 
merksom på variasjon i datamaterialet. Man forsøker å forstå hvorfor et 
fenomen oppstår noen ganger, og andre ganger ikke, og hvordan slik varia- 
sjon henger sammen med den institusjonelle konteksten. 

Et av de mest sentrale temaene i min avhandling, var opplevelsen av 
tvil i beslutningsprosessen om asyl. Det IE hjalp meg med å rette fokus 
på, var de institusjonelle betingelsene for tvil. På grunn av IE var jeg både 
under datainnsamling og analyse opptatt av å forstå hvordan erfaringene 
til saksbehandlerne ble organisert og koordinert — inkludert deres erfa- 
ring med tvil. IE passer på det viset godt inn i et organisasjonssosiologisk 
perspektiv, for dette med koordinering og organisering ligger innbakt i 
perspektivet gjennom et eksplisitt fokus på å forstå hvordan lokale hver- 
dagspraksiser blir påvirket av styring ovenfra, blant annet gjennom insti- 
tusjonelle tekster (se Lundberg & Sataøen, 2014, om forholdet mellom IE 
og organisasjonsteori). 

Det var særlig to ting jeg forsøkte å forstå da jeg analyserte intervjuene 
med saksbehandlere. Det ene handlet om at flere saksbehandlere ga uttrykk 
for lite tvil om utfallet av saker, selv om det for meg som utenforstående 
så ut til at det var mye usikkerhet knytta til vurderingene. Noen av infor- 
mantene fortalte for eksempel at de, selv om de hadde jobba i UDI i flere år, 
sjelden eller aldri hadde opplevd å være uenig med kollegaer om utfallet av 
en asylsak. Jeg fant ut etter hvert at saksbehandlere over tid opparbeidet seg 
en felles forståelse om utfallet av saker gjennom at de sammenliknet møn- 
steret i en nåværende sak, med tidligere, liknende saker. Enkelte tekster 
var sentrale for å koordinere denne forståelsen. Enigheten rundt utfallet 
av saker gjorde at saksbehandlerne gradvis ble trygge på at vurderingene 
var riktige - selv om de sjelden eller aldri fikk eksterne tilbakemeldinger 
som bekreftet eller avkreftet at det var tilfelle. 

Det andre jeg forsøkte å forklare, var hvordan det kunne være såpass 
mye variasjon knytta til hvor mye tvil saksbehandlerne opplevde. Mens 
noen nesten aldri var i tvil, ga andre uttrykk for mye tvil. I tråd med IE for- 
søkte jeg å finne forklaringer på opplevelsen av tvil gjennom å undersøke 
den institusjonelle konteksten. Hvordan påvirket organisering av arbeidet 
rommet for tvil? Hvilke institusjonelle målsettinger åpnet opp eller lukket 
rommet for tvil, og hvordan foregikk det? Jeg fant for eksempel at i enheter 
som hadde en hierarkisk struktur, hvor noen få, erfarne saksbehandlere 
hadde mye makt, var det lite rom for å ta opp tvil om utfallet av asylsa- 
ker. Ved enheter hvor det var en flat struktur, var det mye større rom for 
å snakke om tvil. Jeg fant også at når det kom mange asylsøkere fra ett 
bestemt land, ble det i mindre grad mulig for saksbehandlere å utforske 
tvil og å påvirke praksis «nedenfra». I tråd med dette, utforsket jeg hvor- 
dan ulike ansvarliggjøringsmekanismer, slik som den offentlige debatten, 
ankeinstansen, politisk ledelse og liknende, kunne bidra til å åpne opp for 
eller lukke rommet for tvil i saksbehandlingsprosessen. 

Styrken til IE er at jeg hele tiden søkte etter forklaringer i den institu- 
sjonelle konteksten for å forstå saksbehandlernes erfaringer. Om jeg ikke 
hadde brukt IE som perspektiv, tror jeg kanskje at jeg ville fokusert primært 
på saksbehandlernes erfaringer i seg selv, og på det som var umiddelbart 
synlig i dialogen med saksbehandlerne og i deres daglige arbeid. Fordi 
jeg brukte IE, forsøkte jeg hele tiden å forstå hvordan arbeidet deres ble 
organisert, koordinert og var koblet til de andre delene av institusjonen. 


Posisjonert kunnskap og å skape kart som 
kan brukes 


IE er som nevnt inspirert av standpunktsosiologien — altså ideen om at 
kunnskap alltid produseres fra en bestemt posisjon som preger hva kunn- 
skapsprodusenten ser og beskriver. Det har vært lange og mange disku- 
sjoner om såkalt standpunktteori (se f.eks. Haraway, 1988; Harding, 1992; 
Hartsock, 1997; Hekman, 1997; Smith, 1997). Jeg skal ikke gå inn i disku- 
sjonene her, men den grunnleggende tanken er relativt enkel: Prøv å se 
for deg et hus. Når du visualiserer det, går det raskt opp for deg at du aldri 
kan se alle sidene av et hus samtidig. Du må alltid se det fra ett ståsted av 
gangen. Du kan enten se taket, eller fasaden, eller baksiden av huset - men 
ikke alle samtidig. 

Informantene som er utgangspunktet for utforsking, kalles gjerne 
«standpunktinformanter» (Benjamin & Rankin, 2014; Bisaillon & Rankin, 
2013). Man begynner å utforske et institusjonelt landskap fra deres ståsted — 
man lærer om hvordan institusjonen ser ut, derifra. Selv om man ofte 
fortsetter undersøkelsen med å snakke med flere typer informanter i andre 
posisjoner, skal det første stastedet forskeren inntok — det han eller hun 
deler med standpunktinformantene — være formende for hva som fanger 
oppmerksomheten og hva som er verdt å beskrive empirisk. I institusjonell 
etnografi bruker man ofte kartet som en metafor for kunnskapsproduk- 
sjonen (Smith, 2005, s. 29). Det er litt paradoksalt, all den tid man snakker 
om at kunnskap alltid produseres fra en bestemt posisjon og at forskeren 
ikke kan innta et slags fugleperspektiv hvor man observerer verden fra et 
objektivt punkt høyt der oppe. Men poenget med kartmetaforen, slik jeg 
ser det, er at den synliggjør målsettingen i IE med å utvide perspektivet til 
standpunktinformantene, samtidig som man ikke mister deres ståsted av 
syne. Man begynner å snakke med personer som befinner seg ett bestemt 
sted i terrenget. Fra det ståstedet, er utsynet begrenset. Om du står ved en 
elv, vet du ikke hvor elva har sitt opphav eller hvor den renner ut. Dermed 
er det forskerens jobb å tegne opp et større kart som utvider perspekti- 
vet og viser hva som er bortenfor bakketoppen og som forklarer hvorfor 
situasjonen er som den er, der personene befinner seg. Om for eksempel 
vannet i elva ikke lenger er drikkbart, må man antakelig følge elva lenger 
opp i terrenget for å finne en forklaring. Den forklaringen kan man ta med 
seg tilbake til dem som mangler drikkevann, slik at de forstår hva som har 
skjedd — noe som i sin tur kan fore til at de finner en løsning på problemet. 
Slik skal folk kunne kjenne seg igjen i det forskeren beskriver, samtidig som 
forskeren utvider perspektivet og bidrar med ny kunnskap som faktisk er 
nyttig for dem det gjelder. 


Standpunkt - eller ståsted? 


Ordet standpunkt er tvetydig. Man kan tenke på «standpunkt» primært 
som en posisjon — som et ståsted å se institusjonen fra, men man kan også 
tenke «standpunkt» som et normativt ståsted. Jeg mener det er nyttig å 
skille på standpunkt - som i forskerens normative oppfatning — og ståsted, 
som er forskerens empiriske inngang til institusjonen. På norsk har vi den 
muligheten, mens det på engelsk finnes bare ett ord, nemlig standpoint. 

I min studie startet jeg med saksbehandlernes erfaringer — jeg tok deres 
ståsted. En av grunnene til at jeg ville utforske asylprosessen fra saksbe- 
handlernes ståsted, var rett og slett at det var lite kunnskap om hvordan 
prosessen så ut fra deres perspektiv. Det var mange og sterke meninger 
om hvorvidt vedtakene de fattet, var riktige - men selve asylprosessen var 
en svart boks. Hva foregikk der inne? Samtidig var asylsøkernes rettssik- 
kerhet et normativt utgangspunkt for min studie. Jeg delte altså normativt 
standpunkt med «brukerne», selv om jeg tok saksbehandlernes ståsted og 
utforsket dilemmaene de møtte i sitt arbeid. Jeg viste for eksempel at når det 
var lite rom for tvil og diskusjon blant saksbehandlere i en enhet, kunne det 
føre til at man videreførte en restriktiv praksis selv om det fantes kunnskap 
og erfaringer som tilsa at praksisen ikke lenger burde bli opprettholdt. Å 
betvile egen kunnskap og praksis var viktig for å styrke asylsøkernes retts- 
sikkerhet. Det kan være fruktbart å tydeliggjøre både ståsted og standpunkt 
overfor lesere, slik at de kritisk kan vurdere hvordan forskeren håndterer 
balansegangen mellom sitt eget normative utgangspunkt og den empirien 
han eller hun utforsker. 


Å utforske uten å moralisere 


Mange forskere som jobber med IE, er politisk engasjerte i temaet de 
forsker på — og de legger ofte ikke skjul på det. Men selv om man kan 
ha et normativt utgangspunkt for hvorfor man ønsker å undersøke noe 
- for eksempel kan man mene at en spesiell pasientgruppe ikke får den 
behandlingen de har krav på, eller at kvaliteten på lærere i grunnskolen 
er for dårlig, eller at isolasjon av fanger blir brukt i for stor grad i norske 
fengsler — legger man i IE også stor vekt på at man skal omgjøre både 
teoretiske og politiske forforståelser til empiriske spørsmål. Denne innstil- 
lingen kan beskrives som «den empiriske utforskingens etikk», noe som 
innebærer at forskere bør etterstrebe å «oppdage hvordan institusjonelle 
forhold faktisk fungerer og med hvilke implikasjoner, snarere enn å sim- 
pelthen bekrefte det de tror de allerede vet om hvordan verden fungerer» 
(Mykhalovskiy & Church, 2006, s. 77, min oversettelse). Den empirinære 
tilnærmingen som ligger i IE og fokuset på arbeidskunnskap, mener jeg 


1 Det betyr selvsagt ikke at mitt normative standpunkt ikke også kunne overlappe med saksbehandlernes 
standpunkt. Mange av dem jeg snakket med, var like opptatt av asylsøkeres rettssikkerhet som meg. 

bidrar til nettopp det. Når analysen er grundig empirisk forankret i mest 
mulig konkrete forhold, er det vanskeligere for forskere å ta snarveier for 
å bekrefte sine egne hypoteser. Og når man har en systematisk tilnærming 
til å utforske variasjon i datamaterialet, vil man oppdage at én overordna 
hypotese sjelden fungerer som forklaringsmodell. En annen årsak til at det 
er et sterkt fokus på å «get it right» (Smith, 2005, s. 42), slik jeg forstår det, 
er at forskere som bruker IE ofte er opptatt av at kunnskapen skal kunne 
tilbakeføres til feltet. Da er det viktig at folk på bakken kjenner seg igjen. 
Kartet må stemme med terrenget — og det skjer sjelden dersom forskere 
tegner opp kart som primært bekrefter deres egen normative forforståelse. 

Forskningen som kommer ut av IE, munner sjelden ut i en moralsk 
pekefinger retta mot aktører som jobber i det institusjonelle komplekset 
som blir utforsket. Fordi målet er å beskrive hvordan koordinering og sty- 
ring former erfaringer, handler forskningen primært om de mekanismene i 
en institusjonell setting som har uheldige konsekvenser. For eksempel fant 
Marte Rua (2015) at fengselsleger ikke jobbet systematisk for å redusere de 
uheldige sidene ved isolasjon i fengsler, til tross for at det er godt dokumen- 
tert at isolasjon kan ha negative helsemessige konsekvenser. Hun forsøkte 
å forstå hvorfor det ble slik. Svaret lå ikke i at legene ikke var opptatt av de 
innsattes helse. Ruas undersøkelse viste at i fengselet kommer sikkerhet 
først, mens helse er et tema som blir relativt lavt prioritert. Derfor fantes 
det få tekster fra førende organer (helsemyndighetene og Legeforeningen) 
som regulerte fengselslegenes arbeid med isolasjon, og det fantes ingen 
systemer eller retningslinjer for å håndtere situasjoner hvor legene mente at 
sikkerhet gikk på bekostning av de innsattes helse. Funnene hennes fortel- 
ler noe mer generelt om fengselet som institusjon og helsearbeidets plass 
innenfor denne institusjonen. I etterkant av studien formidlet Rua funnene 
tilbake til feltet. Hun skriver: «Hvordan de som studeres opplever funnene, 
er avgjørende for hvorvidt studien er av god kvalitet» (Rua, 2015, s. 230). 
Hun påpeker at selv om noen fagfolk ga uttrykk for at det var dilemmaer 
som hun ikke belyste nok i studien, følte ikke legene at hun kritiserte dem. 
Det kan se ut til at de i stor grad kjente seg igjen i de beskrivelsene hun 
presenterte. Selv om det er et mål å utvide perspektivet og kunnskapen til 
dem som er involvert i feltet, er det et viktig etisk og empirisk ideal i IE 
at informantene ikke opplever analysene som fremmedgjørende. I neste 
omgang kan det også gjøre at de er mer lydhøre for å ta kunnskapen i bruk 
og skape endring. 

Deskriptivitet og potensialet for 
generalisering 


En utfordring jeg opplevde underveis med mitt doktorgradsprosjekt, var 
at det var krevende å bringe analysene ett steg videre, ut over det rent 
deskriptive. Det henger også sammen med mulighetene for at funnene kan 
ha betydning mer generelt, utenfor den unike settingen man beskriver. Her 
opplevde jeg ikke at jeg fant så mange redskaper i IE som kunne hjelpe meg. 
Hensikten med IE er ikke å generalisere erfaringene til den gruppen men- 
nesker man gjennomfører intervjuer med, men å beskrive institusjonens 
generaliserende effekter (DeVault & McCoy, 2006, s. 18) - altså sider ved 
det institusjonelle som gjør seg gjeldende mange steder samtidig, og som 
former erfaringer på bestemte vis. Men jeg syntes det var vanskelig å forstå 
i praksis hva det betød å beskrive «institusjonens generaliserende effekter». 
Kanskje handlet det om at jeg rett og slett ikke fikk til å gjøre IE på en god 
nok måte. Resultatet var i alle fall at jeg opplevde at jeg trengte teori for å 
greie å heve blikket ut over detaljerte, empiriske beskrivelser. 

Det har vært en oppfatning innenfor IE-tradisjonen om at man må være 
forsiktig med å teoretisere empiriske funn. Rankin skriver for eksempel: 
«IE is an approach to inquiry that eschews both importing and developing 
theory about the issues being researched» (Rankin, 2017, s. 2). Som jeg 
har veert inne pa tidligere, kritiserte Smith mye sosiologisk forskning for a 
fortrenge faktisk erfaring og erstatte den med teoretiske konsepter - noe 
som ifølge henne ikke bare skaper mindre interessant kunnskap, men også 
er etisk problematisk, fordi det fremmedgjør folk fra deres egne erfaringer. 
Fokuset i IE er ikke teoritesting eller teoribygging, men å forklare hva som 
«egentlig skjer», og særlig å synliggjøre hvordan det folk erfarer, henger 
sammen med styringsrelasjoner og det større institusjonelle komplekset. 
Jeg har stor sympati for denne måten å tenke på. Men enkelte ganger når 
man leser studier av forskere som har brukt IE, er de så detaljert deskriptive 
at det rett og slett kan bli litt uinteressant - med mindre du arbeider med 
akkurat det temaet som blir beskrevet i studien (se også Widerberg, 2019, 
s. 33). Tykke beskrivelser kan, selvsagt, ha verdi i seg selv, særlig på felt 
hvor det er lite kunnskap fra før av, og hvor temaet er av samfunnsmessig 
betydning. Dessuten kan det deskriptive også være analytisk - som nevnt 
blir IE-studier gjerne omtalt som «analytisk deskriptive». Noen ganger er 
kanskje problemet at forskeren rett og slett ikke har lyktes med å komme 
til et nivå som er analytisk deskriptivt. Det gjelder særlig om forskere blir 

«fanget i det lokale», og ikke greier å forklare hvordan styring og institu- 
sjonelle forhold faktisk produserer de erfaringene de undersøker (Rankin, 
2017, s. 9). Når det skjer, er det vanskelig å se hvordan kunnskapen som 
produseres kan ha overføringsverdi til andre studier eller felt. 

De senere årene har flere forskere løftet diskusjoner om forholdet mel- 
lom IE og teoretisering. Flere av dem viser hvordan man kan koble IE til 
andre teoretiske felt på en god måte (Lund & Nilsen, 2019; Mathiesen & 
Volckmar-Eeg, 2022; Mykhalovskiy et al., 2021). Det sentrale bør ikke være 
å unngå teori. Man bør snarere fokusere på hvordan man bruker teori. 
Mykhalovskiy et al. skriver at når de underviser i IE, tror mange studenter 
innledningsvis at forskere i IE-tradisjonen aviser abstrakt tenkning eller 
teori — noe de hevder at bunner i en misforståelse. Det man avviser innen- 
for IE-tradisjonen, er en bestemt form for teoretisering som innebærer at 
«konsepter og kategoriser innenfor en bestemt teoretisk tradisjon blir pro- 
jisert på intervjutranskripsjonene på måters om tildekker de erfaringene 
folk forteller om» (Mykhalovskiy et al., 2021, s. 52, min oversettelse). 


Avsluttende diskusjon 


Det finnes mange måter å gjøre kvalitativ forskning på. Jeg har tidligere 
fordypet meg i IE og latt meg inspirere av perspektivet. Mange lesere tenker 
antakelig ikke at det jeg har beskrevet i kapittelet, er noe radikalt nytt. Det 
er mange kvalitative forskere som tenker og jobber på liknende måter. Det 
som er fint med IE, er likevel at man blir drilla på at man skal holde fokus 
på koblingene mellom lokal erfaring og det større bildet — det institusjo- 
nelle og det sosiale. Det mener jeg skaper interessant forskning. I tillegg 
synes jeg tanken om at man produserer kunnskap fra en bestemt posisjon 
er nyttig, fordi det gjør deg bevisst på hvor hva slags empirisk ståsted du 
ser feltet fra, samtidig som du må reflektere over hvorvidt det overlapper 
med ditt normative standpunkt. 

Jeg tenker at IE er spesielt godt egnet når man jobber med oppdragsforsk- 
ning. Mitt doktorgradsprosjekt var et uavhengig prosjekt som jeg utviklet 
på egen hånd. Det innebar at jeg hadde mer frihet til å definere hva jeg 
ønsket å studere enn man har i et oppdragsforskningsprosjekt, men også 
at det var en lang, tung og nervepirrende prosess å få tilgang til feltet. Etter 
at jeg begynte å jobbe ved et oppdragsforskningsinstitutt, ser jeg at opp- 
dragsforskere ofte får en helt unik tilgang til feltet, fordi institusjonene selv 
ofte er oppdragsgivere. Det kan gi veldig gode muligheter til å jobbe i tråd 

med IE, nettopp fordi du har behov for å snakke med folk i en rekke ulike 
posisjoner. Men det skaper kanskje andre utfordringer, særlig med tanke 
på hvem som definerer problemstillingene og hvem kunnskapen skal være 
nyttig for. Det er ikke gitt at oppdragsgivere er like interessert i den typen 
kunnskap man produserer med IE. 

IE kan også være spesielt nyttig for forskning på profesjoner og velferds- 
stat, særlig dersom man ønsker å inkludere brukernes perspektiv. IE kan 
bidra til å belyse relasjonen mellom brukere, profesjonelle og den insti- 
tusjonelle settingen hvor møtet mellom disse foregår. Forskere i felt som 
sykepleie, pedagogikk og sosialt arbeid har de senere årene begynt å bruke 
IE stadig mer (Mykhalovskiy et al., 2021, s. 48). Dersom man begynner 
en utforsking av en velferdsinstitusjon fra brukernes perspektiv, slik man 
ofte gjør med IE, har man i praksis bakt brukerperspektivet inn i studiens 
design. Det å ta brukerens ståsted som utgangspunkt sikrer at brukerens 
interesser er med og former hva slags kunnskap som produseres. Sånn sett 
er perspektivet i tråd med praksisretta forskning. Kunnskapen skal være 
nyttig. Man skriver ikke bare for akademia. 

Når det er sagt, er det slående at nesten ingen av studiene i en nylig 
publisert antologi om IE i Norden, tar fraspark i brukeres erfaringer (Lund 
& Nilsen, 2019, s. 215). Nesten alle begynner, slik jeg gjorde, med bak- 
kebyråkratene. Det er verdt å spørre seg hva som er årsaken. Betyr det at 
oppdragsgivere, dersom det dreier seg om oppdragsforskning, ikke er like 
opptatt av brukeres perspektiv som de mange festtalene om brukermed- 
virkning tilsier? Eller handler det snarere om hva som er mest praktisk for 
oss forskere? I Norge er det et godt og tillitsfullt forhold mellom forskere 
og statlige institusjoner. Norske myndigheter er opptatt av at offentlige tje- 
nester skal være kunnskapsbaserte. I internasjonal sammenheng er det bare 
i Korea at staten bruker mer penger enn i Norge på å finansiere forskning 
(Meld. St. 5 (2022-2023)). Oppdragsforskning innebærer, som nevnt, også 
en unik tilgang til statlige institusjoner. Kanskje gjør det at vi forskere blir 
litt bedagelige? Det er på mange måter mer ressurskrevende å rekruttere 
og intervjue brukere enn bakkebyråkrater. I andre land, hvor det er et mer 
anspent forhold mellom forskning og statlige institusjoner, er det kanskje 
omvendt — der er det vanskeligere å få tilgang til bakkebyråkratene, og 
enklere å få brukere i snakk. 

Til sist er det verdt å merke seg at lovgivning knytta til personvern, 
slik som GDPR, kan gjøre det mer krevende å gjennomføre forskning 
som tar ståstedet til brukere som utgangspunkt. Det kan dreie seg om 

at rekrutteringsprosessen blir mer tungvint og byråkratisk, for eksempel 
fordi det kreves skriftlig samtykke for å få kontaktinformasjon til brukere 
fra en tredjepart. Det kan også dreie seg om at forskere ikke får tilgang 
til bestemte arenaer hvor brukere befinner seg, fordi det kreves informert 
samtykke fra alle tilstedeværende. Forskning som inkluderer deltakere i en 
sårbar situasjon reiser selvsagt mange forskningsetiske spørsmål, inkludert 
personvern. Men personvernhensyn får ofte mest oppmerksomhet, og 
dette hensynet blir ikke nødvendigvis vurdert i sammenheng med forsk- 
ningsetikk i bred forstand, hvor samfunnsnytten av forskningen blir tatt 
i betraktning. Selv om det ikke er en nødvendighet å begynne med per- 
spektivet til dem som står utenfor institusjonen og blir berørt av den, er 
det verdt å diskutere hvorfor det ser ut til å skje i såpass liten grad. Hva 
slags kunnskap mister vi dersom vi til stadighet inntar ståstedet til dem 
som er ansatt i staten? 

Om komparasjon og komparativ 
metode 


Olav Korsnes Sosiologisk institutt, Universitetet i Bergen 


Abstract: Starting from the premise that comparison is an indispensable and 
basic cognitive operation, it is argued that there is no such thing as a comparative 
method, and that a variety of comparative approaches and research designs are 
available, depending on the purpose of the comparisons and more or less explicit/ 
implicit theoretical presuppositions about the phenomena that are compared 
and their interrelationships. Three different attempts at discriminating between 
comparative approaches are presented, in order to illustrate how different com- 
parative research designs may be understood and justified with reference to dif- 
ferent theoretical presuppositions and purposes. The first one is associated with 
the so-called “societal effect"-approach developed by Marc Maurice and his col- 
leagues in Aix-en-Provence. The second was developed by Charles Ragin, and 
the third by Jürgen Kocka. It is argued that two central paradoxes are running 
through them all: One is the propensity to compare phenomena as if they are “the 
same”, although we are perfectly aware that they are not. The other is the, often 
tacit, presupposition that the units we are comparing can be clearly separated 
from each other, although we know very well that in reality they cannot be clearly 
separated. Examples from the author's own research are used to illustrate how 
these paradoxes are encountered and how one may deal with them, and some 
lessons are drawn about what and how one may learn from the discussion of 
various comparative research approaches, strategies and designs in order to deal 
with challenges encountered in “close up” research in studies of professions and 
policy-related “commissioned research’. 

Komparasjoner er særdeles effektive verktøy i konstruksjonen av ethvert 
forskningsobjekt, og kanskje spesielt i forskning som er tett på aktørene 
man forsker på og/eller det politiske feltet de beveger seg i. Hensikten med 
dette kapitlet er å vise hvilke valg av komparative forskningsdesign og 
forskningsstrategier som kan være hensiktsmessige, avhengig av formålet 
med forskningen, og å illustrere noen av de teoretiske utfordringene og 
dilemmaene man står overfor ved slike valg. 

Mitt utgangspunkt er at komparasjon er en helt grunnleggende kogni- 
tiv operasjon — det vil si en grunnleggende komponent i alt tankearbeid. 
Det innebærer at vi knapt kan tenke oss en situasjon der vi ikke eksplisitt 
eller implisitt — bevisst eller ubevisst - benytter oss av komparasjoner. I 
hverdagssamtaler sier vi rett som det er at det er ting som «ikke kan sam- 
menlignes», uten at vi tar inn over oss at dette er selvmotsigende, ettersom 
vi allerede må ha gjort en sammenligning for å si det vi sier. Det vi vanligvis 
mener å si når vi sier at ting «ikke kan sammenlignes», er at tingene vi 
sammenligner på et eller annet vis er så forskjellige at det ikke gir mening 
å snakke om dem som «de samme» tingene; de er «usammenlignbare». 
Men allikevel kan de sammenlignes, og vi gjør det hele tiden. Dette til- 
synelatende paradokset - å «sammenligne det usammenlignbare» - skal 
jeg komme tilbake til flere ganger i dette kapitlet, fordi det er et tema som 
stadig kommer opp i diskusjoner om metodisk bruk av komparasjoner i 
vitenskapelige undersøkelser. Det jeg også vil forsøke å demonstrere er at 
denne tematikken er av generell relevans med tanke på det vi kan kalle 
konstruksjonen av forskningsobjektet, og er spesielt relevant for bruk 
av komparasjon i både profesjonsforskning og forskning som er tett på 
politikk. 

Av det jeg har sagt så langt så følger det også at jeg mener at det ikke 
er mulig å snakke om komparasjon som én vitenskapelig metode, for det 
finnes vel knapt noen type data som ikke er basert på komparasjon, eller 
noen analysemetode som ikke eksplisitt eller implisitt benytter seg av 
komparasjoner. 

La meg ta to enkle eksempler for å illustrere dette: regresjonsanalyser 
basert på kvantifiserte data, og feltanalyser basert på såkalte kvalitative data. 
Hva er det vi gjør i en regresjonsanalyse? Først velger vi oss ut noen varia- 
bler som vi koder i sett av kategorier eller verdier. Så kjører vi variablene 
og verdiene inn i modeller hvor vi systematisk sammenligner utfallet på 
såkalte avhengige variabler når vi varierer verdiene på såkalte uavhengige 
variablene. Når vi gjør denne typen analyser snakker vi ikke om at vi bruker 

komparativ metode, og vi tenker ofte knapt på at det nettopp er kompara- 
sjoner vi jobber med. 

Tilsvarende i en feltanalyse basert på kvalitative data, for eksempel 
intervju. Det vi kan ha interesse av i en analyse av slike data er for eksem- 
pel om det er mulig å finne en systematikk, en typologi eller noe sånt, som 
gjør at vi kan forstå forskjellene i svarmønster eller lignende i materialet. 
Igjen gjør vi en masse sammenligninger, uten at vi kaller eller tenker på 
det vi gjør som komparativ metode. 

Det vi kanskje kan snakke om, er at det finnes flere og ulike typer kompa- 
rative metoder, komparative forskningsdesign og komparative tilnærminger 

- og kanskje andre måter å skille mellom ulike måter å bruke komparasjoner 
på, igjen basert på komparasjoner mellom disse. Min påstand er derfor at 
alle vitenskapelige data er basert på komparasjoner, og at alle vitenskapelige 
metoder anvender komparasjoner, eksplisitt eller implisitt. Og at grunnen 
til dette, er at komparasjoner er en helt grunnleggende kognitiv operasjon 

- bade i hverdagslivet og i vitenskapelig virksomhet. 

En som på elegant vis har sagt noe om hvorfor det er slik, er den britiske 
sosialantropologen, biologen og system- og kommunikasjonsteoretikeren 
Gregory Bateson: «I suggest to you, that the word ‘idea in its most elemen- 
tary sense, is synonymous with ‘difference’ [...]. But there are differences 
between differences» (Bateson, 1972, s. 453, 457). Hvis det er slik, sa folger 
det at de idéene vi bringer med oss inn i forskningsprosessen, og de idéene 
vi prover ut under prosessen, ma vere basert pa komparasjoner, for det 
er nettopp gjennom komparasjoner vi identifiserer forskjeller. Som nar vi 
velger ut variabler og koder disse i en regresjonsanalyse, eller velger kate- 
gorier og koder disse i en kvalitativ tekstanalyse, sa gjor vi det ut fra idéer 
om forskjeller mellom variablene og kategoriene, og mellom verdiene pa 
disse, som utgjør en forskjell med tanke pa det vi undersøker. 


Fra John Stuart Mills og Durkheims 
drøfting av den komparative metode til en 
differensiert forståelse av komparative 
forskningsdesign 


Dette var nok også grunnen til at Emile Durkheim i sin bok om sosiolo- 
gisk metode fra 1895 kunne hevde at «den komparative metode» var den 
eneste metoden som egnet seg i sosiologien, og som han demonstrerte på 

glimrende vis i sin studie av selvmord. Det han da tenkte på som «den kom- 
parative metode» var den metoden som John Stuart Mill et halvt århundre 
tidligere, i 1843 i sin bok om A System of Logic snakket om som «den strenge 
komparative metode» - en metode som, etter modell av naturvitenskapene, 
var egnet til å oppdage og teste årsakssammenhenger. 

Mills drøfting av denne metoden er interessant av flere grunner. For det 
første gjorde han et skille mellom flere ulike metoder for sammenligning, 
der skillet mellom det han kalte «samsvarsmetoden» og «forskjellsmeto- 
den» er det best kjente, og det som går igjen i skiller mellom komparative 
teknikker og design som vi finner igjen i faglitteraturen helt fram til våre 
dager. Enkelt kan skillet illustreres på denne måten: 


«Samsvarsmetoden» 

Dersom 

ABCD opptrer sammen medw xyz 
og 

A E FG opptrer sammen med w t u v 
er 

A enten årsak til eller en effekt av w. 


«Forskjellsmetoden» 

Dersom 

ABCD opptrer sammen med wx yz 

og 

B C D opptrer sammen med x y z 

er 

A enten helt eller delvis årsak til, eller en effekt av w. 


Dette skillet finner vi blant annet igjen i en «moderne klassiker» om kompa- 
rativ metodikk av Adam Przeworski og Henry Teune fra 1970, The Logic of 
Comparative Enquiry, som er mye referert i den samfunnsvitenskapelige lit- 
teraturen. I deres klassifikasjon av forskningsdesign for komparative studier 
har de et skille mellom det de kaller most similar systems-design og most dif- 
ferent systems-design, som tydelig er inspirert av Mill. Most similar systems- 
design er en type design som er veldig vanlig i moderne samfunnsvitenskap, 
der de ulike systemene, ofte landene, som velges ut for sammenligning, er så 

like som mulig langs så mange dimensjoner som mulig for å minimalisere 

antall variabler som kan forklare de observerte forskjellene mellom enhe- 
tene (jf. Mills «forskjellsmetode»). Dette innebærer at det er likhetene og 

forskjellene mellom systemer som er i fokus, og at det er systemet som er 
det privilegerte analysenivået ('system her forstått i vid forstand som et mer 
eller mindre avgrenset sett av relasjoner mellom individer, roller, posisjoner, 
institusjoner eller lignende). Felles systemtrekk forstås som «kontrollert 

for», mens forskjeller mellom systemene betraktes som forklaringsvariabler. 
For eksempel kan klasseforskjeller i stemmegivning mellom land forklares 

av en rekke faktorer, men dersom man konsentrerer seg om å sammenligne 

et sett av land som er kulturelt relativt like, med samme type partisystem og 

arbeidslivsrelasjoner, økonomisk utvikling og så videre - som for eksempel 

de skandinaviske landene - kan man lettere finne forskjeller mellom lan- 
dene som kan forklare klasseforskjellene i stemmegivning mellom landene, 
enn hvis man sammenligner alle europeiske land. Man kan da finne ut, som 

Erik Allardt gjorde på 1960-tallet, at forklaringene kan ligge i forskjeller i 

sosial mobilitet mellom landene (Allardt, 1964). 

Hvis man derimot finner forskjeller i sosial mobilitet mellom landene 
som på plausibelt vis kan kobles til klasseforskjeller i stemmegivning, så 
reiser det nye spørsmål: Hvordan kan man forklare forskjellene i sosial 
mobilitet mellom disse landene, som ellers synes å være så like på så mange 
områder? Og man kan begynne å lure på om de virkelig er så like som de 
ofte antas å være. 

Dette viser til et grunnleggende problem man står overfor i alle typer 
komparative forskningsdesign: Problemet med å anta at fenomener man 
bruker samme betegnelse om - som for eksempel yrker, utdanningstyper 
og så videre - er «de samme» på tvers av land og kontekst. Som også 
Przeworski og Teune påpeker er dette vanligvis en falsk antakelse, noe 
som innebærer at komparasjoner av sosiale fenomener må starte med en 
antakelse om at de ikke er «de samme», og derfor i en viss forstand er 
«usammenlignbare». Som påpekt allerede, er selvfølgelig ingen fenomener 
i realiteten «usammenlignbare» som sådan, ettersom vi nødvendigvis må 
sammenligne for å kunne oppdage hvorfor fenomener som antas å være 
«de samme» ikke er det. Og grunnen til at de ikke er det, er at de er innvevd, 
eller innfelt i - embedded, som det heter på engelsk — i ulike, spesifikke 
romlig-temporale (spatiotemporal) konstellasjoner. 

Og her kan vi gå tilbake til det andre som er interessant med Mills drøf- 
ting av komparativ metode, og det er at han mener at dette er en metode 


115 


116 


KAPITTEL 6 


som egner seg for naturvitenskapelige, men ikke for samfunnsvitenska- 
pelige undersøkelser. Grunnen til det er at samfunnsforhold generelt er 
mer komplekse enn fysiske forhold, og at de alltid er så sammenvevde at 
det er svært vanskelig både å påvise og generalisere omkring årsakssam- 
menhenger i samfunnsforhold. Årsaksforholdene inngår på komplekse og 
varierende måter i «helheter» som det kan være vanskelig å identifisere og 
få oversikt over, og det er egentlig i disse «helhetene» vi må lete for å forstå 
årsakssammenhengene. 

Selv om Durkheim var enig med Mill i at samfunn er komplekse hel- 
heter, mente han at det både var mulig og ønskelig å identifisere og teste 
samfunnsmessige årsakssammenhenger gjennom komparasjoner. Ofte må 
en riktignok nøye seg med å påvise statistisk samvariasjon/korrelasjon mel- 
lom samfunnsfenomener, men disse kan i det minste sette en på sporet av 
årsakssammenhenger. For å begrunne hva disse årsakssammenhengene 
kan bestå i, er det imidlertid ikke nok å vise til statistisk korrelasjon — vi 
må alltid trekke på teoretiske forståelser av fenomenene vi studerer. Vi må 
vel si at historien har vært på Durkheims side i dette spørsmålet, for dette 
har blitt et «standardargument» i årsaksanalyser. Det betyr likevel på ingen 
måte at det er enighet om hvordan komparasjoner kan eller bør brukes i 
samfunnsvitenskapene. 

Som Mill tidlig antydet, har dette å gjøre med at samfunnsmessige 
fenomener er så tett innvevd i hverandre at det er problematisk å gjøre 
analyser som forutsetter at det er mulig å behandle dem som om de er 
klart adskilte fra hverandre — og at vi sammenligner fenomener som om 
de er «de samme» på tvers av tid og rom, uten å ta hensyn til at de inngår 
i «helheter» som gjør dem «usammenlignbare». Og som ikke det er nok ... 
Selv om vi prøver å ta høyde for disse tingene, kan vi i sammenligninger 
uforvarende bygge på forutsetninger om de «helhetene» fenomenene inn- 
går i, som ikke er holdbare. 

Istedenfor å starte komparasjoner med utgangspunkt i antakelser om 
likheter og ulikheter på et makroskopisk systemnivå, slik Przeworski og 
Teune snakker om i forbindelse med most similar systems-design, burde 
man kanskje heller fokusere på variasjoner på lavere systemnivå, det man 
gjerne kaller meso- eller mikronivå. På disse nivåene er det Przeworski og 
Teune kaller most different systems-design mer relevant. Logikken i dette 
designet er at man gjør observasjoner av det antatt samme fenomenet på 
tvers av casene/landene (f.eks. bruk av en bestemt teknologi innen syke- 
hussektoren), og at det spesifikke mønsteret som er knyttet til hvert case/ 

land søkes forklart uten at man i utgangspunktet viser til makroskopiske 
systemvariabler. Bare når det viser seg at det ikke er mulig, må slike varia- 
bler trekkes inn i analysen. 

Dette er også et velkjent og velbrukt design, for eksempel i studier 
av hvordan ulikheter i hvordan bedrifter organiseres kan forklares ved 
ulikheter i produksjonsteknologi på tvers land. Tanken er altså at en spe- 
sifikk teknologi som brukes i en bedrift vil virke inn på hvordan bedriften 
organiseres, hvilken rolle ledelsen spiller, hvor mange hierarkiske nivåer 
som finnes og lignende. Her vil ulikheter på makronivå, som politiske og 
økonomiske kjennetegn ved landet bedriftene finnes i, i utgangspunktet 
ikke trekkes inn. Og dess mer ulike landene er, dess sterkere vil en even- 
tuell teknologiforklaring stå. På den annen side: Når det eventuelt viser 
seg at den observerte variasjonen i bedriftsorganisering på tvers av land 
ikke lar seg forklare ved å vise til produksjonsteknologi, for eksempel 
fordi bedrifter med samme teknologi ikke organiserer seg likt, må man 
ta i betraktning at variasjonen kanskje skyldes variasjon i systemfaktorer 
på høyere nivå. 


«Samfunnseffekt-tilnærmingen» i komparative 
arbeidslivs- og organisasjonsstudier, og i 
studier av økonomi og samfunn 


Det var nøyaktig dette som skjedde i en av de mest velkjente komparative 
studiene av industriforetak; en komparativ studie av foretak i Tyskland 
og Frankrike med tilsvarende produkttype og teknologi på 1970-tallet 
ved et forskningslaboratorium i Aix-en-Provence (LEST). Det forskerne 
i utgangspunktet var ute etter, var å forklare lønnsforskjeller mellom visse 
ansatte-kategorier med utgangspunkt i produkttype og teknologi, på tvers 
av de to landene (Maurice et al., 1982). Forskerne så for seg at når arbei- 
dere i en bestemt stillingskategori som fantes i begge land slett ikke tjente 
det samme, kunne det kanskje forklares ved at ting ble organisert ulikt 
i bedriftene de sammenligna fordi de ikke produserte det samme eller 
brukte den samme teknologien. Men så var det det at produktene og tek- 
nologien var lik, mens lønnsforskjellene likevel var store. Det de fant ut 
underveis, var at det var umulig å forstå de observerte lønnsforskjellene 
mellom de antatt samme ansatte-kategoriene i de to landene uten å vise til 
at ansatte-kategoriene de sammenligna var svært ulikt sosialt konstituerte. 


117 


118 


KAPITTEL 6 


De aktør-kategoriene som en i utgangspunktet antok var «de samme» i de 
to landene — sånn som faglærte og ufaglærte arbeidere, formenn, ingeniør, 
leder og så videre — viste seg å ikke være «de samme». Forskerne begynte 
å lete etter faktorer på samfunnsmessig nivå som kunne forklare hvorfor 
ikke bare disse aktør-kategoriene, men hele bedriftshierarkiet var ulikt 
sosialt konstruert i de to casene. De initierte med denne studien det som 
ble kjent som den såkalte «samfunnseffekt-tilnærmingen» i komparative 
arbeidslivs- og organisasjonsstudier, og i studier av økonomi og samfunn, 
som var en forløper for den senere diskusjonen om embeddeness av øko- 
nomiske systemer og aktører assosiert spesielt med Marc Granovetter 
(se f.eks. Granovetter, 1985), og en stor og omfattende komparativ forsk- 
ningslitteratur om business systems, komparativ kapitalisme og varieties 
of capitalism. 

I min doktoravhandling (Korsnes, 1996), som var sterkt inspirert av 
denne studien, gjorde jeg en egen undersøkelse av den sosiale konstruksjo- 
nen av fagarbeideren i norsk verkstedindustri, basert på sammenligninger 
av franske og tyske fagarbeidere i tilsvarende industri. Undersøkelsen var 
basert på en omfattende historisk analyse av måten fagarbeiderkategorien 
har blitt konstituert på i norsk industri generelt og verkstedindustrien spe- 
sielt (Korsnes, 1996, kap. 6 og 7), samt en detaljert komparativ studie av to 
bedrifter i verkstedindustrien der et vidt repertoar av metoder for empirisk 
kartlegging og datainnsamling ble benyttet: observasjon, innsamling av 
arkivmateriale, kartotekmateriale, rapporter, utredninger, interne analy- 
ser, informasjonsmateriale og så videre, informantintervju og strukturerte 
intervju av enkeltpersoner (Korsnes, 1996, kap. 8). En analyse av dette 
materialet bekreftet inntrykket fra den historiske analysen om at fagar- 
beiderkategorien i norsk industri generelt og i verkstedindustrien spesielt, 
ikke er «den samme» som i tysk og fransk industri. Utdanningssystemet 
og opplæringssystemet har langt fra den samme «kvalifiserende» funksjon 
i forhold til arbeidskraftens innplassering i bedriftshierarkiet som disse 
systemene har i tysk industri. Bedriftene har en langt mer framtredende 
rolle med tanke på å bli anerkjent som fagarbeider. Dette ligner mer på 
forholdene i fransk industri, men arbeidslivsrelasjonene har en helt annen 
tyngde og betydning i norsk industri. Tilgangen til fagarbeiderstatus er sam- 
regulert av partene i arbeidslivet, og denne samreguleringen er samordnet 
med den lovregulerte lærlingordningen, som partene også til en viss grad 
samregulerer. Dette innebærer at fagarbeideren i norsk verkstedindustri 

mer framstår som en «tariffkategori» enn en entydig kvalifikasjons- eller 
utdanningskategori. 


Noen lærdommer 


Før jeg går videre skal jeg forsøke å kort oppsummere det vi muligens kan 
lære av det jeg har tatt opp så langt, og for meg er det noen viktige lærdommer: 


e Det finnes ikke én komparativ metode. 

e Ulike komparative forskningsdesign og tilnærmingsmåter kan begrun- 
nes i ulike formål, og valg av design og tilnærmingsmåte må følgelig 
alltid begrunnes i formålet med komparasjonene. 

e Ulike komparative forskningsdesign og tilnærmingsmåter bygger pa 
mer eller mindre eksplisitte/implisitte teoretiske forutsetninger om de 
sosiale fenomenene man sammenligner og relasjonene mellom disse, 
og ved valg av design og tilnærming må man så langt som mulig klar- 
gjøre hvilke teoretiske forutsetninger som ligger til grunn for valget, og 
forholde seg til disse i tolkningen av resultatene. 


Jeg skal i resten av dette kapitlet presentere tre ulike forsøk på å skille 
mellom komparative tilnærminger som kan illustrere hvordan ulike kom- 
parative forskningsdesign kan forstås og begrunnes i ulike teoretiske forut- 
setninger og formål. Utvalget av komparative tilnærminger og perspektiver 
er begrenset, idet det i første rekke er forbundet med egne spesifikke erfa- 
ringer i arbeidslivs- og profesjonsforskning. Hensikten er altså ikke å drøfte 
komparativ metode generelt. Litteraturen om komparativ metode er svært 
omfattende og mangslungen, og en slik generell drøfting ville gå langt ut 
over rammene for dette bidraget. 


Tre ulike forsøk på å skille mellom 
komparative tilnærminger 

Det første er et skille som ble utviklet av sosiologen Marc Maurice, som 
var hovedarkitekt bak den såkalte «samfunnseffekt-tilnærmingen» jeg alle- 


rede har vært inne på, som også har elementer i seg som klart kan knyttes 
tilbake til både Przeworski og Teune og til uenigheten mellom Durkheim 

og Mill. Maurice (1989) skiller mellom tre ulike hovedtyper internasjonale 
komparasjoner: 


e Funksjonalistiske/universalistiske (kryss-nasjonale) tilnærminger 
e Kulturalistiske (kryss-kulturelle) tilnærminger 
e En samfunnsmessig (inter-nasjonal) tilnærming 


Denne inndelingen i tre ulike typer komparasjoner er basert på 


e hvordan de konseptualiserer makro-mikro-relasjoner (dvs. relasjoner 
mellom nasjonal/samfunnsmessig kontekst og det nivået forsknings- 
objektet observeres på) 

e forutsetninger om kontinuitet/diskontinuitet mellom objektene som 
studeres, basert på hvilke begreper og indikatorer som brukes i hvert 
case 


Funksjonalistiske/universalistiske tilnærminger baseres på forutsetninger 
om at det er sterk kontinuitet mellom fenomenene som studeres, slik at de 
kan sammenlignes term-for-term. Man ser for seg at det er meningsfullt 
å sammenligne byråkrater, sykepleiere eller arbeidsledige i mange ulike 
land. Dette er en velkjent prosedyre der et hovedhensyn er å komme fram 
til definisjoner og indikatorer som garanterer at man virkelig måler «det 
samme» — det vil si de samme objektene i de ulike casene. I analysene vil 
det alltid dukke opp forskjeller mellom casene som man ikke kan se bort 
fra — ofte ulike historiske og/eller kulturelle forskjeller, men i analysene 
vil disse opptre som residual-kategorier. Det vil si at man ser bort fra, og 
gjør ikke systematiske undersøkelser av, hvilke mikro-makro-interaksjoner 
som eventuelt kan forklare forskjellene. 

Når man i kulturalistiske tilnærminger viser til noe på nasjonalt nivå, 
er det ikke til en eller annen kontekst, som i den universalistiske tilnær- 
mingen, men til kulturelle helheter - ofte «nasjonale kulturer» - som har 
en sterk innflytelse på det som studeres. Mikro-fenomener blir på denne 
måten så sterkt over-determinert av et makro-kulturelt nivå at mikro- 
makro-interaksjoner også i denne tilnærmingen blir neglisjert. Altså, i 
stedet for å studere hvordan mikro- og makronivået er koblet sammen, tar 
man for gitt at den kulturelle helheten på makronivå former fenomener 
på mikronivå. Og det antas følgelig at det er sterk diskontinuitet mellom 

de fenomenene som studeres — de er definitivt ikke «de samme», i og med 
at de er koblet på og formet av ulike kulturelle helheter i hvert land. Mens 
universalistiske tilnærminger antas å egne seg godt til generaliseringer, 
antas kulturalistiske tilnærminger å være langt mindre egnet. 

Den tredje typen komparasjoner, som Maurice selv representerer, 
framstilles som en type komparasjon som søker å overkomme noen av de 
problemene som hefter ved de to første. Og det han er opptatt av, er å finne 
fram til en type tilnærming der man aksepterer at objektene man studerer 
i ulike samfunnsmessige kontekster i en viss forstand er usammenlignbare 
(de er ikke «de samme»), uten å ty til forklaringer basert på nasjonale 
kulturer, og uten å gi avkall på ambisjoner om generalisering. Og han 
mener at dette kan oppnås ved at fokus for sammenligningene flyttes fra 
enkeltfenomener som studeres term-for-term som om de er «de samme», 
eller som antas å være absolutt usammenlignbare, til de samfunnsmes- 
sige kompleksene som de er innvevd i, og til de ulike måtene aktørene 
konstitueres på i sine mangfoldige relasjoner til disse kompleksene. Den 
teoretiske forutsetningen som legges til grunn i denne tilnærmingen er 
at det innen nasjonale kontekster er sterke mikro-makro-interaksjoner 
som produserer og tendensielt reproduserer koherente institusjonelle 
komplekser. Problemet med usammenlignbarhet skyldes ikke forskjel- 
ler i nasjonale kulturer eller tradisjoner, men forskjeller mellom sam- 
funnsmessige komplekser. Ettersom disse kompleksene produseres og 
reproduseres gjennom likeartede former for mikro-makro-interaksjoner, 
kan komparasjoner mellom dem gi godt grunnlag for generaliseringer. 
Ulikheter i nasjonale kulturer og tradisjoner kan selvsagt vise seg å være 
viktige i denne sammenheng, på linje med forskjeller i utdanningssys- 
tem, mobilitetsmønster, økonomiske strukturer, politiske relasjoner og så 
videre, men ingen av disse forholdene har a priori noen forklaringsmes- 
sig forrang. Og historiske og kulturelle tradisjoner er ikke noe man bare 
kan anta er virksomme - man må vise at de har betydning for pågående 
mikro-makro-interaksjoner. Maurices typologi er ikke uproblematisk, 
og selvsagt ikke uttømmende, men den illustrerer forhåpentligvis noen 
av de problemstillingene man står overfor når man skal begrunne valg av 
komparativ tilnærming. 

En annerledes, men beslektet typologi, utviklet av den amerikanske 
sosiologen Charles Ragin, kan også være nyttig for dette formålet (Ragin, 
1987; se Korsnes, 2000, for framstillingen under): 

Tabell 1 Sammenligning av Ragins case-orienterte og variabel-orienterte 
tilnærminger til komparasjon. Fra «Towards a relational approach to the study of 
variety in the situated creativity of economic actors», av O. Korsnes, 2000 


Case-orienterte tilnzerminger Variabel-orienterte tilnærminger 


- har til hensikt å kombinere kausal analyse, - har til hensikt å teste generelle teorier 
fortolkende analyse og begrepsdannelse 


- kompleksitet framfor generalitet 


generalitet framfor kompleksitet 


- undersøker caser som helheter - undersøker caser som kombinasjoner av 
variabler 

- sammenligner få enheter - sammenligner mange enheter 

- høy spesifisitet | kausalargument - lav spesifisitet i kausalargument 

- vurderer årsaker i forhold til kontekst - vurderer årsakers gjennomsnittlige 


betydning på tvers av kontekster 


- stor fleksibilitet i identifikasjon og - Liten fleksibilitet i identifikasjon og 
undersøkelse av bevis undersøkelse av bevis 
* * 
- antall sammenligninger eksploderer og blir - når kompleksiteten i kausale argument øker, 
uhåndterlig når antall caser øker oppstår uløselige metodologiske problemer 


og det blir vanskelig å produsere tilstrekkelig 
antall caser for statistisk manipulasjon 


- gode muligheter for å opprettholde - tendens til svekkelse av forbindelsen mellom 
meningsfulle forbindelser mellom forskningen og den sosiale kontekstens 
forskningen og den sosiale kontekstens spesifisitet og kompleksitet, samt de 
historiske spesifisitet og kompleksitet, samt teoretiske, substansielle og politiske 
de teoretiske, substansielle og politiske anliggender som motiverte forskningen 


anliggender som motiverte forskningen 


Det Maurice kaller funksjonalistiske eller universalistiske tilnærminger 
har åpenbart mye til felles med det Ragin kaller variabel-orienterte tilnær- 
minger, ettersom de har en tendens til å de-kontekstualisere forskningsob- 
jektet og de-komponere casene til kombinasjoner av sett av pre-definerte 
variabler. «Kulturalistiske» tilnærminger kan synes å falle inn under det 
Ragin kaller case-orienterte tilnærminger, ettersom årsaksforhold vurde- 
res i forhold til kontekst og caser undersøkes som helheter. Men siden 
de har en tendens til å operere med pre-definerte begrep om hva disse 
helhetene dreier seg om - nemlig «kultur» — kan de synes å foretrekke 
generalitet framfor spesifisitet, og de kan heller stenge enn åpne opp for 
spesifisitet i kausalargument og fleksibilitet i identifikasjon og undersø- 
kelse av bevis. Dessuten blir åpenheten med hensyn til kombinasjoner av 
kausalanalyse, fortolkende analyse og begrepsdannelse sterkt begrenset 
av tendensen til å forklare alt med henvisning til kultur på makronivå. 

Maurices samfunnseffekt-tilnærming faller klarere innenfor Ragins case- 
orienterte tilnærmingstype, selv om Maurice insisterer på at denne typen 
tilnærming ikke bare egner seg til begrepsdannelse, men også til å utvikle 
og teste generell teori. 

Både Maurices og Ragins måter å klassifisere komparative tilnærminger 
tar utgangspunkt i hva som er det primære formålet med komparasjonene, 
men opererer i tillegg med en rekke andre faktorer som gjør klassifikasjo- 
nene komplekse og til dels intrikate. En noe mindre kompleks måte å skille 
mellom tilnærminger på, der hovedvekten er på formålet med kompara- 
sjonene, er utviklet av den tyske historikeren Jurgen Kocka (2003). Han 
er rimeligvis i første rekke opptatt av komparasjoner i historisk forskning, 
men jeg vil mene at hans klassifikasjon både er nyttig og har relevans for 
samfunnsvitere mer allment. 

Kocka skiller mellom fire hovedformål eller funksjoner komparasjoner 
kan ha i historiske undersøkelser: 


e Komparasjoner kan bidra til å identifisere spørsmål og problemstillinger 
som man ikke får øye på, som man overser eller rett og slett ikke kan 
oppdage på andre måter. Når komparasjoner har dette formålet har de 
en heuristisk funksjon: De får fram forskningsspørsmål og -agendaer 
som ellers ikke ville kommet til syne. 

e Komparasjoner kan også brukes til å klargjøre særtrekk ved det caset 
som undersøkes, og brukes regelmessig til dette formålet når det fram- 
settes påstander om spesielle trekk ved samfunn på tvers av tid og rom. 
Når komparasjoner brukes på denne måten har de en deskriptiv funksjon. 

e Historikere kan også (kanskje noe motvillige) bruke komparasjoner 
for å stille og svare på kausale spørsmål, eller (mer sannsynlig) for å 
imøtegå generelle forklaringer som de mener ikke er historisk holdbare. 
Komparasjonene har da en analytisk funksjon. 

e Historiske komparasjoner kan ha en paradigmatisk funksjon. Formålet 
med komparasjonen er i så fall å distansere seg fra det caset man kjenner 
best (en Verfremdung-effekt) for å kunne se sitt eget case som bare ett 
blant flere (mulige). 


Kockas klassifikasjoner minner oss igjen på at komparasjoner er nærmest 
uunnværlige for å kunne tenke og resonnere omkring sosiale realiteter, 
samt at de kan være nyttige av forskjellige grunner og til ulike intellektuelle 
formål. 

To grunnleggende paradokser i 
komparativ forskning 


Komparasjoner kan bade ha nomotetiske og ideografiske ambisjoner. 
Uansett ambisjon står de overfor noen felles utfordringer. Den ene har 
jeg nevnt flere ganger, og dreier seg om hvordan man forholder seg til 
det grunnleggende paradokset med å sammenligne det usammenlignbare. 
Den andre, som jeg så vidt har nevnt, er den grunnleggende forutsetningen 
som gjøres i mange sammenligninger om at enhetene man sammenligner 
kan klart skilles fra hverandre. På samme måten som man sammenligner 
ting som om de er «de samme», selv om man er fullstendig klar over at 
det i realiteten ikke er slik, sammenligner man enheter som om de er klart 
adskilte, selv om man er fullstendig klar over at det i realiteten ikke er slik. 

Fra et teoretisk-analytisk perspektiv bunner dette siste problemet i at 
casene man sammenligner, ikke i utgangspunktet er samkonstruerte på 
en måte som tar hensyn til at de er vevd inn i felles historiske prosesser og 
gjensidige påvirkningsforhold. For å kunne takle dette problemet må man 
ifølge Bénédicte Zimmermann og Michael Werner (2004) bevege seg fra 
sammenligning til det de betegner som Phistoire croisée — kryssende eller 
sammenvevd historie (det Kocka betegner som entangled history). Dette 
er ikke enkelt, for det er ikke bare casene som er vevd inn i kryssende og 
sammenvevd historie; som forskere er vi innvevd i den samme kryssende 
og sammenvevde historie. 

Å forholde seg til dette er utfordrende, for det krever for det første at vi 
må identifisere våre egne (og andre forskeres) kryssende og sammenvevde 
relasjoner til det feltet og de casene vi studerer. Dette er nødvendig for å 
unngå «innfødte» kategorier og kategoriseringer og forebygge sammen- 
ligninger som tar slike kategorier og kategoriseringer for gitt, og fordrer 
at kategoriene vi bruker i sammenligningene blir historisert (jf. Kockas 
paradigmatiske og fremmedgjøringsformål). Hvordan og hvorfor har kate- 
goriene vi forholder oss til i sammenligningene blitt til og blitt brukt i de 
ulike kontekstene feltet og casene inngår i? 

For det andre krever det samtidig at vi studerer den iboende kryssende 
og sammenvevde historien til feltet og casene per se. Dette er nødvendig for 
å finne ut hvordan interagerende prosesser mellom kontekstene historisk 
har bidratt til å forme feltet og casenes særegne form i de ulike kontekstene. 

Som Kocka bemerker, betyr dette ikke at man nødvendigvis må velge 
mellom «komparativ historie» og Phistoire croisée (Kocka, 2003). Vi er 

uansett utlevert til å sammenligne, og ved å gjøre det på en systematisk 
og rigorøs måte, samtidig som vi inkorporerer sentrale elementer fra 
Phistoire croisée, kan vi kanskje mestre paradokset med å «sammenligne 
det usammenlignbare». 


Hva kan vi lære? 


Hva kan vi lære av dette med tanke på å bruke komparasjoner for å hånd- 
tere utfordringer knyttet til å forske «tett på» et praksisfelt eller politikk- 
felt, slik man gjerne gjør i profesjonsforskning og oppdragsforskning? En 
åpenbar lærdom, er at komparasjoner kan være særdeles nyttig for å skape 
«distanse» til og forholde seg kritisk til ulike former for «forhåndskonstruk- 
sjoner» av forskningsobjektet som man ikke uten videre får øye på, eller 
som man lett tar for gitt. Om man for eksempel er interessert i å studere 
rekrutteringen til lærer- eller sykepleieryrket i dagens Norge, for å kunne gi 
kunnskapsbaserte råd til politikere eller organisasjoner om hvordan rekrut- 
teringen til yrkene kan styrkes, kan det være nyttig å sammenligne med 
rekrutteringen til «de samme» yrkene i andre land. Ikke fordi likheter og 
forskjeller mellom landene nødvendigvis gir entydige svar på spørsmål om 
hvordan rekrutteringen i Norge kan styrkes, men fordi de kan hjelpe oss 
til å identifisere hva som er de særegne norske utfordringene, og hvordan 
disse henger sammen med særegne sosiale, kulturelle og politiske forhold 
i Norge. Når dette er formålet med sammenligningen, er det ikke like- 
gyldig hvilket eller hvilke land vi sammenligner med. Hvis vi velger en 
«case-orientert» tilnærming og et «most similar systems-design», ville det 
kanskje være naturlig å sammenligne med et lite knippe skandinaviske eller 
nordeuropeiske land, som vi har grunn til å tro har mange likhetstrekk 
langs mange dimensjoner. Det vi da må være særlig oppmerksom på, er at 
«casene» vi sammenligner høyst sannsynlig er vevd inn i en «kryssende og 
sammenvevd historie», og at det finnes gjensidige forbindelser og påvirk- 
ninger vi må ta høyde for. Det er mange eksempler på slike gjensidige 
forbindelser og påvirkninger på en rekke politikkområder (fagforenings- 
politikk, utdanningspolitikk, velferdspolitikk osv.). Dette er på ingen måte 
en ulempe, men kan åpne for ytterligere innblikk i hva de norske rekrut- 
teringsproblemene består i. Og ikke nok med det: Det vil stimulere til en 
selvransakende refleksjon om hvordan forskningen på området har bidratt 
til den aktuelle institusjons- og politikkutformingen. Sannsynligvis ville 
vi da vanskelig kommet utenom sammenligninger over tid, for eksempel 

mellom den tidlige etterkrigstiden og i dag. Men om vi i utgangspunktet 
hadde valgt dette som hovedstrategi, er det ikke sikkert at vi ville komme 
på sporet av de samme prosessene og forskningsspørsmålene. 

Et annet eksempel på hvordan komparasjoner kan være et nyttig red- 
skap, er fra forskning på det vi kan betegne som feltet av arbeidslivsrelasjo- 
ner (Korsnes, 2003, innledning og kap. 1), som jeg selv har vært involvert 
i. Fra tidlig i forrige århundre la studier av slike relasjoner grunnlag for 
opprettelse av en rekke egne avdelinger (industrial relations departments) 
ved universiteter i USA, Storbritannia og Australia, og har ellers foregått 
ved en rekke ulike fagavdelinger (f.eks. jus, historie, statsvitenskap, psyko- 
logi og sosiologi) ved universiteter over hele verden. Egne avdelinger for 
studier av dette feltet har aldri eksistert ved norske universiteter, men vi har 
til gjengjeld en egen forskningsstiftelse - Fafo - som har vært et sentrum 
for denne typen studier i Norge. Forskerne på dette området har en lang 
tradisjon for å være «tett på» feltet, ofte i egenskap av å være rådgivere eller 
konsulenter for partene i arbeidslivet, eller utøvere av oppdragsforskning, 
eller som bidragsytere til rapporter og utredninger som ligger til grunn 
for den offentlige politikken på området. I takt med en gradvis forvitring 
av de kollektive forhandlingssystemene som er et sentralt kjennetegn ved 
området, har de fleste IR-avdelingene ved amerikanske, britiske og aust- 
ralske universiteter blitt lagt ned, eller innlemmet i avdelinger for studier 
av organisasjon og ledelse, HR og så videre. Dette er i seg selv en påmin- 
ning om at man i studiet av dette feltet ikke kan ta utgangspunkt i en på 
forhånd gitt, universell definisjon av forskningsobjektet. Tvert imot må 
eksisterende definisjoner ikke tas for gitt, men ses som foranderlige, sosiale 
konstruksjoner som inngår i en kontinuerlig historisk kamp om makt og 
innflytelse over det som står på spill - og der forskningen og forskerne på 
feltet selv inngår i disse kampene. I sin ytterste konsekvens kan utfallet 
av denne kampen være at det i realiteten ikke lenger eksisterer den type 
aktører og institusjoner i samfunnet som gjør det meningsfullt å snakke 
om et eget system av arbeidslivsrelasjoner — for ikke å snakke om egne 
forskningsavdelinger for studier av slike system. 

Når man forsker på dette feltet kan derfor komparasjoner av systemer av 
arbeidslivsrelasjoner over tid, og på tvers av land, være et særdeles effektivt 
verktøy, både for å identifisere utviklingstrekk og utfordringer på området, 
og for å unngå at man tar forhåndskonstruksjoner av det for gitt. I et bok- 
kapittel fra 2003 (Korsnes, 2003, kap. 1) presenterte jeg en analysemodell 
for komparasjoner av systemer av arbeidslivsrelasjoner i Norge, Tyskland 

og Frankrike, slik disse artet seg på 1990-tallet, og jeg gjengir her innholdet 
i modellen i tabellform: 


Tabell 2 Analysemodell for komparasjoner av systemer av arbeidslivsrelasjoner i 
Norge, Tyskland og Frankrike. Fra «Arbeidslivsrelasjoner - et historisk-sosiologisk 
perspektiv», av O. Korsnes, 2003 


Norge Tyskland Frankrike 

Partsrepresentasjon i Sterk Ganske sterk Middels 

sentrale korporative organer 

Integrasjon mellom Sterk Ganske sterk Ganske svak 

fagforeninger og politiske 

partier 

Løsning av tvister og Både Lov og avtale Både lov og avtale Mest lov 

konflikter 

Medbestemmelses-/ Både lov og avtale Ved lov Mest lov 

representasjonsordninger 

på virksomhetsnivå 

Avtale- og Middels Ganske Mest 

forhandlingssystem sentralisert sentralisert sentralisert 

Fagforeningsstruktur Sterkt sentralisert Ganske sentralisert Middels 
sentralisert 

Medlemsgrad fagforeninger Ganske høy Middels høy Lav 

Ansatte styrerepresentasjon Ja Ja Nei 


Det er ikke hensiktsmessig å gå nærmere inn på detaljene i modellen og 
hvordan man kan gjøre en sammenlignende analyse av landene langs ulike 
dimensjoner i modellen (jeg viser her til Korsnes, 2003, s. 32-39), men 
tabellen illustrerer på en effektiv måte to vesentlige trekk ved forsknings- 
objektet: For det første at ulikhetene mellom systemene ikke er knyttet til 
en enkelt dimensjon ved systemene, men til bestemte sammenhenger mel- 
lom hvor landene plasserer seg på de ulike dimensjonene. For det andre 
at plasseringen på de ulike dimensjonene er historisk foranderlige utfall 
av politiske kamper på ulike samfunnsnivå. Lærdommen vi kan trekke 
av dette, er at hvis vi engasjeres i forskning som tar sikte på å løse utfor- 
dringer på ett område (f.eks. holde oppe medlemsgraden i fagforeningene, 
eller styrke medbestemmelsesordninger på virksomhetsnivå), må vi både 
ta hensyn til hvordan disse trekkene ved systemet henger sammen med 
de andre trekkene, og at sammenhengene mellom de viser til et særegent 
norsk (foreløpig) historisk utfall av kamper hvor både aktørene i praksis- 
feltet og i forskningsfeltet er involverte. 

Abstract: In what ways can researchers with experience from the profession they 
are studying make use of their knowledge as a resource in a qualitative research 
project? How can this type of research contribute to new knowledge rather than 
simply reproduce the “professional gaze” and what researchers already know? 
These are questions we will elucidate in this chapter. We draw on the first author's 
experiences doing research among people with whom she shares professional 
background as a prison officer, and the second author's experiences with anthro- 
pological fieldwork “far away” from home, but still in familiar professional settings. 
There is a great deal of literature on the challenges of conducting research in one's 
own field. However, there is less discussion about how the researcher's own prior 
familiarity with a research field could be a strength in the research process. This 
chapter discusses how the researcher seeks to develop alternative understand- 
ings and explanatory models in research when he or she shares a professional 
background with the people studied. We suggest that critical reflection upon 
different aspects of professional practice and knowledge can turn anticipated 
challenges into strengths when researching in “one's own field.” Through an alter- 
nation between field reflection notes and Literature on ethnographic fieldwork, 
our ambition is to contribute to an emphasis on the potential in being “up close.” 


Keywords: ethnography, insider, researcher role, prison, bodily competence 

Innledning 


På hvilke måter kan forskere med erfaring fra profesjonen eller arbeids- 
plassen de studerer nyttiggjøre seg sin kunnskap som en ressurs i et kva- 
litativt forskningsprosjekt? Hvordan kan forskning i egen profesjon bidra 
til ny kunnskap snarere enn en reproduksjon av «profesjonsblikket» og 
det forskerne allerede vet og kan? Dette er spørsmål vi vil belyse i dette 
kapittelet. Mens det finnes mye litteratur om utfordringer med å forske i 
«eget felt'», er det færre diskusjoner om hvordan forskerens kjennskap til 
forskningsfeltet kan brukes aktivt i kunnskapsutviklingen. Som forfattere 
deler vi erfaringer med å forske i empiriske settinger som vi på ulike måter 
kjenner fra før. Midtlyng har bakgrunn som fengselsbetjent, har arbeidet 
med utdanning av fengselsbetjenter, og skriver nå en ph.d.-avhandling om 
arbeid i fengsel (se for eksempel Midtlyng, 2022). Leseth har bakgrunn som 
kroppsøvingslærer og har brukt dette som utgangspunkt i sin forskning på 
bevegelseskultur (Leseth, 2004; Leseth & Engelsrud, 2019). 

Vi tar utgangspunkt i feltrefleksjonsnotater fra Midtlyngs feltarbeid i et 
høysikkerhetsfengsel i Norge, og i antropologiske perspektiver på kunn- 
skapsproduksjon. Feltnotater skrives med ulike formål og fokus, men 
har til felles at de utgjør forskerens skriftlige nedtegnelser og refleksjoner 
basert på det hen observerer og deltar i (se for eksempel Emerson et al., 
1995; Sanjek, 1990). I dette kapittelet anvender vi feltnotater der forskeren 
spesielt reflekterer over det å forske i en kontekst som hen allerede har 
arbeidserfaring fra og kunnskap om. Vi vil vise på hvilke måter forskeren 
kan utvikle alternative forståelser og forklaringsmodeller når hen forsker 
i egen profesjon. Vi er spesielt opptatt av hvordan forforståelse? om fel- 
tet kommer til uttrykk gjennom forskerens allerede tilegnede kunnskap 
om profesjonen hen går inn i; så som profesjonsblikket, forståelse av egen 
rolle, praktisk kunnskap, væremåter og tatt-for-gitt-heter. Bekymringene 
og utfordringene ved å forske på et sted, en arbeidsplass, i en organisasjon 
eller et yrke man kjenner godt, kommer til uttrykk både i profesjonsteori 
og i sosialantropologisk fagtradisjon. Gjennom en veksling mellom felt- 
refleksjonsnotater og litteratur om etnografisk feltarbeid, diskuterer vi 


1 Begrepet «eget felt» er imidlertid ikke gitt. Ifølge Madden (2017) eksisterer ikke etnografiske felt utenfor 
forskerens fantasi. Det er syntesen av konkret rom og forskningsrom som definerer det etnografiske 
feltet og gir det en grunn for å eksistere — det eksisterer for å beskrive, undersøke, stille spørsmål ved, 
problematisere, teoretisere og forsøke å løse spørsmål rundt den menneskelige tilstand (Madden, 2017, 
s. 38-39). Vi deler Maddens forståelse av felt i dette kapittelet, i den grad vi bruker det. 

2 — Forforståelse er noe alle mennesker har og uttrykkes på mange måter gjennom fordommer, teorier, 
erfaringer, praktiske ferdigheter og kroppslig hukommelse (Gilje, 2019). 

forhold mellom nærhet og avstand, samt innside- og utsideposisjon. Vi 
argumenterer for at man ikke kan ta for gitt at forskere som forsker i egen 
profesjon har en innsideposisjon og er for tett på. 


Profesjonsforskning, profesjonskompetanse 
og radikal refleksivitet 


Verdien av forskning, skriver Skilbrei (2024, kapittel 13 i denne bok), er 


at den ikke kun bidrar til å reprodusere de forestillingene som allerede eksisterer. 
Hvis forskere bare ser, skriver og sier det alle allerede vet, trengs de ikke; forskning 
gjennomføres for å skape annen kunnskap enn hverdagsforståelser gir. Så enkelt og 
så vanskelig er det. (Skilbrei, 2024, s. 240) 


Et kjennetegn ved profesjonsforskning er at den til en viss grad utføres av 
ansatte ved ulike profesjonsutdanninger (for eksempel sykepleie, fysio- 
terapi, lærer, sosialt arbeid) som forsker på aspekter ved utdanning eller 
yrkesutøvelse i egen profesjon. Dette kan både være en ressurs og et pro- 
blem. Molander og Smeby (2013) formulerer det slik: 


Denne nærheten kan være en ressurs, men mangel på distanse kan som kjent også 
svekke det kritiske blikket. Resultatet kan bli en forskning for «innvortes bruk» som 
fungerer for legitimering av profesjonaliseringsprosjekter og har lav samfunnsviten- 
skapelig relevants. (Molander & Smeby, 2013, s. 10) 


Molander og Smeby understreker at selv om forskningens praktiske rele- 
vans ofte løftes frem i profesjonsforskning (for eksempel hva som virker), 
gjelder de samme kvalitetskrav som for all annen forskning. Refleksivitet 
er sentralt for kvalitet i all forskning og innebærer å anerkjenne at forske- 
ren former forskningsprosessen gjennom en vekselvirkning mellom forsk- 
ningsarbeidet og forskerens erfaringer, posisjon og kompetanse (Berger, 
2015). Ifølge Bourdieu (2007) bidrar forskerens evne til radikal refleksivitet 
å styrke forskningsperspektivet. Dette innebærer at man forsøker å bryte 
med etablerte forståelser og sin egen kunnskap om feltet man studerer. Men 
kan en forsker som også er utdannet sykepleier, lege, ingeniør eller politi, 
bryte med sin egen kunnskap? For å besvare spørsmålet er det nødvendig 
å si noe om hva som kjennetegner profesjonskunnskap generelt. 

Et kjennetegn ved de klassiske profesjonene er at yrkesutøverne, gjen- 
nom utdanning, er sertifisert til å forvalte bestemte typer kunnskap. Denne 
kunnskapen er både av teoretisk og praktisk art, ofte kontrastert som å vite 

at noe er, med å vite hvordan noe skal gjøres (Grimen, 2008; Ryle, 1963). 
Den praktiske kunnskapen, for eksempel det å sette en sprøyte, vurdere 
risiko eller demonstrere en ferdighet, er knyttet til kunnskapsbæreren som 
en type kroppslig førstehåndserfaring. Den uttrykkes i handlinger, vurde- 
ringer og skjønn; den er det Grimen kaller virksomhetsspesifikk (Grimen, 
2008, s. 79). Teoretisk kunnskap, for eksempel om anatomi eller risiko, er 
uavhengig av hvem som anvender den. Den er med andre ord løsrevet fra 
kunnskapsbæreren. Som profesjonsutøver består ens kunnskap ofte av en 
syntese av slike ulike kunnskapsformer (Grimen, 2008). 

Når man som forsker deler profesjonskunnskap med forskningsdelta- 
gere i et prosjekt, bade i form av praktiske ferdigheter, rutinemessige være- 
måter, profesjonsblikk og teoretiske forståelser, er det ikke uten videre bare 
å bryte med en slik syntese av kunnskapsformer som også er nedfelt i ens 
væremåter. På den ene siden kan nettopp det at forskeren kjenner til pro- 
fesjonen som studeres gi flere fordeler. Å kjenne en profesjon eller et yrke 
«innenfra» handler også om å ha inngående kunnskap om organisasjonene 
der profesjonelle utfører sitt arbeid. Å kjenne til hvordan et høysikkerhets- 
fengsel fungerer, for eksempel, gjør forskeren i stand til å navigere med 
en viss sikkerhet under feltarbeidet. På den andre siden kan det forskeren 
tar for gitt, for eksempel om hvordan en organisasjon fungerer (sykehus, 
fengsel, skole), gjøre det utfordrende å «se» organisasjonen på nye måter 
eller stille spørsmål ved etablerte «sannheter». Enda vanskeligere kan det 
kanskje være å få øye på ens egne normative oppfatninger om feltet basert 
på profesjonsutøverens blikk, for eksempel hvordan et fengsel bør fungere, 
eller hvordan samarbeid på et sykehus bør foregå. Det er imidlertid få gode 
diskusjoner om hvordan man faktisk kan utnytte de ressursene som ligger 
i at man som forsker deler profesjonskompetanse og forståelse med infor- 
mantene i et forskningsprosjekt. For å diskutere potensialet som ligger i det 
å forske i egen profesjon, vil vi ta veien om sosialantropologi og metodiske 
teknikker som nettopp er utviklet for å oppdage kunnskap man tar for gitt. 


Etnografisk feltarbeid, idealer om det 
fremmede og tykke beskrivelser 

Etnografisk feltarbeid innebærer helt overordnet to kjerneaktiviteter i lys 
av forskningsdesign og forskningsspørsmål: (1) førstehåndsdeltagelse og 
observasjon i daglige rutiner, gjøremål, samhandling og samtaler i en situa- 
sjon der man forsøker å finne ut hva som skjer; (2) produksjon av skriftlig 

datamateriale (feltnotater, logg, intervjutranskripsjoner) (Emerson et al., 
1995). Feltnotatene utgjør ryggraden i feltarbeidets datamateriale. Det å 
skrive, skriftliggjøring av ens deltagende observasjon, er med andre ord en 
helt sentral del av feltarbeidet (Geertz, 1988). Hvordan skrivingen gjøres er 
av stor betydning for hvilket datamateriale som skapes og hvilken kvalitet 
det har. Det analytiske arbeidet starter allerede ved skriftliggjøringen av 
ens egne observasjoner og former for deltagelse. En ambisjon med etno- 
grafiske feltnotater er å gi tykke beskrivelser, det vil si beskrivelser som 
er så rike på informasjon at leseren har forutsetning for å forstå både det 
som beskrives og sammenhengen det oppstår i? (Geertz, 1973). 

Når man forsker på en arbeidsplass eller blant yrkesutøvere man kjenner 
og deler måter å snakke om ting på i tillegg til kompetanse og ferdigheter, er 
det spesielt viktig å gjøre naive beskrivelser på et lavest mulig abstraksjons- 
nivå for ikke å reprodusere det man allerede vet, kan og antar (Frøystad, 
2003). Samtidig er det nesten umulig å tenke seg «rene beskrivelser» frie 
for tolkninger eller forklaringer. Sørhaug gir eksempel på hvordan en 
sosialarbeider som forsker på rusmisbrukere, kan ha en tendens til å 
beskrive en rusmisbruker på en måte som samtidig «forklarer» denne 
personens adferd i lys av forforståelser sosialarbeideren har om hva 
som kjennetegner denne gruppen av mennesker (Sørhaug, 1996, s. 34). 
Gjennom eksemplene fra feltrefleksjonsnotater i dette kapittelet, vil vi 
illustrere hvordan forskeren jobber med å forstå og fortolke sitt «kjente felt» 
på nye måter som tilbyr andre beskrivelser, forståelser og forklaringer, for 
eksempel av aktørenes samhandlingsformer, verdier, kunnskap, væremåter, 
roller og kategoriseringer. 

Formålet med feltarbeid er av sosialantropologen Fredrik Barth beskre- 
vet som et forsøk på å få tak i folks kunnskap og kompetanse om verden, 
for eksempel slik en yrkesutøver har. Barth definerer kultur som en form 
for kunnskap: «det en person anvender for å fortolke og handle i verden» 
(Barth, 2002, s. 1, vår oversettelse). Utfordringer med å være for «tett på» 
egen kultur er også tematisert i sosialantropologien, om enn på litt andre 
måter enn i profesjonsforskningen. Begreper som «hjemmeantropologi» 
eller «forske i egen bakgård» viser gjerne til utfordringer med å gjøre feltar- 
beid i eget land og nasjon, snarere enn i egen profesjon (se for eksempel 
Frøystad, 2003; Leach, 1982). 


3 Geertz bruker ofte et eksempel med beskrivelse av en som blunker: For å forstå om handlingen betyr at 
personen har fått rusk i øyet eller blunker til en annen person, må beskrivelsen være detaljert nok. 


133 


134 


KAPITTEL 7 


Den refleksive vendingen i sosialantropologi på 80- og 90-tallet innebar 
en økende bevissthet om betydningen av forskerens posisjon for kunn- 
skapsproduksjon, uavhengig av hvor feltarbeidet utføres. Weiners gjenstu- 
die av byttehandel på Trobrianderøyene, viste blant annet at Malinowskis 
tidligere studier (2007) hadde oversett et sentralt aspekt ved kvinners 
deltagelse i byttehandel (Weiner, 1976). Gullestad (1984) beskrev delta- 
gende observasjon som en metodisk tilnærming der forskeren er både 
et forskningsinstrument og et filter som informantenes liv blir silt igjen- 
nom. Målet i kvalitativ forskning er ikke å eliminere forforståelsen, men 
å bevisstgjøre og kommunisere hvordan denne setter spor i forsknings- 
prosessen, fra utforming av forskningsdesign og forskningsspørsmål til 
datainnsamling og analyse. 

Det å gjøre deltagende observasjon innebærer tilstedeværelse) men 
krever også en oppøving av oppmerksomhet og observasjonsevne med 
hensikt å belyse et spesielt fenomen eller tema. Et eksempel kan være 
former for samarbeid på en arbeidsplass (Wadel, 2007) eller risikovur- 
deringer på legevakt (Johannessen, 2018). På denne måten kan vi kanskje 
si at feltarbeiderens kompetanse ligner på kompetanse som kjenneteg- 
ner profesjonsutøvelse; man trenger evne til tilstedeværelse, deltagelse og 
observasjon. Likevel har feltarbeid et annet formål: for eksempel å beskrive, 
forstå og forklare samhandling, forløp og praksiser, mens en yrkesutøver 
skal utføre en jobb som ofte innebærer en form for problemløsning. Vi 
kommer tilbake til hvordan man kan utnytte skjæringspunkter mellom 
egen profesjonskompetanse og forskerkompetanse i kunnskapsutvikling. 


Innside- og utsideperspektiv 


En vanlig distinksjon i metodelitteraturen om feltarbeid er at forskeren 
enten er «insider» eller «outsider» i den sosiale sammenhengen der man 
utfører forskningen. Det er imidlertid ikke alltid åpenbart hva disse kate- 
goriene egentlig innebærer. Er for eksempel en samfunnsforsker som gjør 
feltarbeid i egen kultur, automatisk en innsider? Når antropologer i tid- 
ligere tider dro langt av gårde og til fremmede land for å studere kultu- 
rell variasjon, beskrev de gjerne seg selv med en outsider-rolle, der man 
gjennom deltagende observasjon søkte å ta «den innfødtes perspektiv» 


4 Tilstedeværelse kan forstås som oppmerksomhet mot det som studeres, enten feltarbeidet er ett konkret 
sted, flere steder (Marcus, 1995) eller digitalt (Hine, 2000). 

(Geertz, 1973), som «fremmed og venn», «marginale innfødte» eller «pro- 
fesjonelle fremmede» (Van Ginkel, 1998, s. 251). Nielsen og Repstad (2006) 
anvender betegnelsen «maur-perspektiv» på forskeren som kjenner til feltet 
hen studerer; det vil si et nærsynt blikk nedenfra. Utsideblikket beskriver 
de mer som en ørns blikk; langsynt med stort overblikk. Men det er sam- 
tidig ikke gitt hvordan disse blikkene kan kombineres, eller at utside- eller 
innsideposisjonen er stabile posisjoner. Forskeren beveger seg mellom 
ulike kontekster (for eksempel jobb og hjemme), og forskerposisjonen 
med tilhørende identiteter (for eksempel klasse og alder) er også mobile 
posisjoner (Baaz, 2002). 

Flere forskningsbidrag foreslår at virkeligheten er mer kompleks enn 
en enkel kategorisering i «innside» og «utside» (Ademolu, 2023; Berger, 
2015; Hammersley, 2015; Merton, 1972), og at det kanskje er mer snakk om 
et kontinuum enn en enten/eller-dikotomi (Breen, 2007). Hamid (2010) 
hevder at det er irrelevant hvorvidt forskeren selv oppfatter seg som på 
«innsiden» eller «utsiden» av feltet, og at det viktige er å fange opp hvordan 
folk oppfatter deg. Under sitt første feltarbeid i Tanzania, opplevde Leseth 
å bli kategorisert som spion, prostituert og etter hvert som student (Leseth, 
2004), mens Roalkvam (1990) beskriver hvordan hun ble klassifisert som 
«barnekvinne» under sitt feltarbeid på en stillehavsøy. 

Forskerrollen er ikke gitt og er heller ikke en identifiserbar kategori, 
men må forhandles om. Dwyer og Buckle (2009) diskuterer hva det kan 
bety å være en insider og outsider med eksempler fra egen forskning. I 
sin studie av foreldre som har mistet barn, opplevde Buckle at det ble stilt 
spørsmål ved om hun var i stand til å forstå deres erfaringer hvis hun ikke 
selv hadde opplevd traumatiske tap. Dwyer og Buckle argumenterer for at 
distinksjonen mellom insider og outsider aldri er absolutt; hvordan kan 
en forsker som også er et moralsk menneske, som tematiserer død, tap og 
sorg, være en ordentlig outsider i sin forskning? De hevder at man snarere 
må se på rommet imellom, der forskerne både kan innta en posisjon som 
insider og outsider. På denne måten vektlegger de ressursene forskere har 
for å være engasjert i kunnskapsutvikling sammen med informantene, 
snarere enn å være opptatt av om forskerens posisjon er på utsiden eller 
innsiden. 

Begrepsparet nærhet og distanse er en annen vanlig distinksjon som 
snarere viser til analytiske strategier som forskeren benytter seg av. Man må 
ha tilstrekkelig nærhet til sine informanter, så vel som til fysiske og sosiale 
omgivelser, for å få tak i meningsdimensjoner ved sosial samhandling og 

praksis. Men man må også ha evne til distanse for å kritisk reflektere 
over hva som foregår. Det kan være utfordrende å veksle mellom nærhet 
gjennom deltagelse og distanse. I den antropologiske klassikeren Stranger 
and Friend gir Powdermaker (1966) et eksempel fra feltarbeid på en liten 
stillehavsøy der hun blir fullstendig oppslukt i en dans kvinnene utfører i 
forbindelse med en rituell praksis. Hun skriver: 


Trommene startet; jeg danset. Noe skjedde. Jeg glemte meg selv og var i ett med 
danserne. Der, under fullmånen i løpet av dansen, sluttet jeg å være en antropolog 
fra et moderne samfunn. Jeg danset. Når det var ferdig, gikk det opp for meg at jeg, 
i løpet av denne korte seansen, ble en del av ritualet. Da kom notatboka mi fram. 


(Powdermaker, 1966, s. 112, vår oversettelse) 


Powdermakers beskrivelse reflekterer både hennes fremmede posisjon 
(som antropolog fra et moderne samfunn), men også hvordan feltnotater 
er et viktig redskap for å skape distanse når man går inn i en ikke-obser- 
verende deltagerrolle. 

Sosialantropologen Marilyn Strathern understreker at på et analytisk 
nivå handler nærhet og distanse ikke primært om nærhet eller distanse 
til kultur eller sted, men om hvorvidt forskerens forklaringsmodeller 
sammenfaller eller overlapper med informantenes (Strathern 1987; se 
også Frøystad, 2003; Sørhaug, 1996). Derfor — uansett insider, outsider 
eller noe midt imellom - vil vi hevde at det er forholdet mellom nærhet 
gjennom deltagelse og den analytiske distansen man må jobbe med 
for å skape ny forståelse, forklaringer og kunnskap. La oss starte med 
profesjonsblikket. 


Profesjonsblikket: å vite hva som foregår 


Gjennom utdanning og arbeidsliv styrkes «profesjonsblikket»; en måte å 
se og forstå situasjoner, hendelser og personer på som formes av spesifikke 
trekk ved hver enkelt profesjon (Finstad, 2000; Lomell & Neumann, 2017). 
Dette innebærer blant annet å inkorporere en profesjonsspesifikk og ofte 
taus forforståelse, rolleforståelse, kroppslig praksis og kategorisering, som 
har sin funksjon i profesjonsutøvelsen. «Politiblikket» (Finstad, 2000) er 
for eksempel formet av hvilke problemer politiet skal løse, og ser etter 
avvik ved personer, handlinger og situasjoner (Lomell & Neumann, 2017). 
Denne formen for observasjon av personer og samhandling mellom dem 

er ofte sentralt i profesjonsutøvelse generelt. Profesjoner utvikler ulike 
«blikk» som rettes mot de problemstillingene de er satt til å løse. Hvordan 
profesjonsblikket kan prege hvordan du observerer verden kommer frem 
i følgende utdrag fra feltnotatene, fra en samtale mellom Midtlyng og en 
fengselsbetjent: 


«Man blir litt menneskekjenner etter hvert. Man har det med seg.» Hun låser døra 
hjemme og sjekker igjen at den er låst før hun legger seg. Hun forteller at hun følger 
med, «har litt oversikt» også utenfor jobben. Når hun er på togstasjonen får hun 
med seg hva som skjer rundt henne, hun nevner personer som er ruset og at hun 
observerte hvitvasking en gang hun satt på en restaurant. Mannen hennes hadde 
ikke lagt merke til det. «Det er ting du plukker opp, for eksempel gjenger, kjenner jeg 
dem [fra fengselet ]?» Hun forteller at hun legger merke til samhandling og dynamikk 
mellom folk, «hva som foregår». «Det går en liten alarm oppi hue etter hvert», sier 
hun. (Feltnotater, Midtlyng) 


Fengselsbetjenten viser at profesjonsblikket også preger hvordan hun ser 
verden utenfor arbeidsplassen, i helt andre situasjoner. For mange feng- 
selsbetjenter er risiko et tema som former hva de ser og hva de ser etter. 
Midtlyng opplevde at denne orienteringen mot risiko preget måten hun 
umiddelbart tolket observasjonene hun gjorde i starten av feltarbeidet. En 
av de første dagene av feltarbeidet noterte hun følgende: «Jeg ser inn i et 
rom gjennom et glassvindu. Det ligger noen skøyter der. Jeg tenker med 
en gang våpen». 

Denne type kunnskap blir gjerne en del av en forståelse av feltet som 
man tar for gitt. På denne måten kan man både miste tilgangen til vik- 
tig informasjon, og forskningen kan bli preget av profesjonsdreiet bias. I 
Midtlyngs tilfelle ble hun oppmerksom på en del slike oppfatninger fordi 
det hun ubevisst hadde tatt for gitt som fengselsbetjent viste seg å være 
annerledes i et annet fengsel, på et annet tidspunkt, med andre personer. 
Dette understreker også at det å være «på innsiden» av en kultur ikke er 
en statisk kategori, men at profesjonsutøvere som forsker på egen pro- 
fesjon eller i egen organisasjon også kan møte på til dels ukjente kultur- 
uttrykk. På denne måten kan det metodiske grepet med å møte en annen 
kultur delvis også benyttes for forskere som deler profesjonsbakgrunn med 
informantene. Andre ganger kan kritisk refleksjon føre til at man blir opp- 
merksom på slike «tatt-for-gitt-heter» i feltet. Et eksempel er da Midtlyng 
flere ganger hadde skrevet i feltnotatene at fengselsbetjenter ga uttrykk for 
at det de kalte «dynamisk sikkerhet» (som handler om sikkerhet gjennom 

relasjonen til innsatte) var den viktigste formen for sikkerhet. Denne gjen- 
tatte påstanden førte til nysgjerrighet rundt noe som så ut til å være en 
etablert sannhet i feltet, som hun som fengselsbetjent umiddelbart hadde 
tolket på en bestemt måte som sammenfalt med egen oppfatning om at 
dynamisk sikkerhet er viktig. Som forsker ble det mer interessant å utforske 
dette mer kritisk, med analytisk distanse og nysgjerrighet. 


Kroppslig tilstedeværelse som inngang til 
forståelse av praktisk kunnskap 


Csordas lanserte på 1990-tallet begrepet kroppsliggjøring (embodiment) 
som et paradigme i sosialantropologien, og argumenterte for hvordan for- 
skerens kroppslige tilstedeværelse i feltarbeid var et sentralt utgangspunkt 
for å utvikle kunnskap, og en inngang til forståelse (Csordas, 1990). I en 
beskrivelse av sitt feltarbeid i Båtsfjord på 1980 tallet, viser Lien (2001) 
hvordan hun i forsøk på å forstå folks matkultur, utnyttet det å være sul- 
ten til å spørre folk og få dem til å vise seg hva de hadde i kjøleskapet og 
fryseren. På en lignende måte viser følgende feltnotatrefleksjon hvordan 
Midtlyng oppdaget at hennes egne vanemessige kroppslige reaksjoner på 
ting som skjedde i fengselet kunne gi henne mer kunnskap om det å være 
fengselsbetjent: 


Jeg står og observerer mens fengselsbetjentene kontrollerer innsatte i metallportal på 
vei tilbake til avdelingene sine. Alle innsatte må gå gjennom portalen, som gir utslag 
hvis de har for mye metall på kroppen. Jeg merker at jeg automatisk blir stående og 
følge med på metallportalen, fremfor å observere hvordan de ansatte jobber. Blikket 
følger den vante måten å observere denne situasjonen på: Jeg ser på lysene på portalen 
hvor mye utslag av metall det er, hvor på kroppen utslaget er, og hvordan innsatte går 
gjennom portalen. Det gjøres annerledes enn jeg er vant til; det ser ikke ut til at noen 
følger med på portalen eller innsatte. Jeg oppfatter det litt kaotisk, og jeg er vant til at 
dette gjøres veldig strengt. Jeg kjenner at det er litt ubehagelig, og må bruke noe tid 
på å avlære meg det automatiserte «betjentblikket» for å kunne observere det jeg nå 


er interessert i. (Feltnotater, Midtlyng) 


Midtlyng opplevde en kroppslig reaksjon av ubehag som gjorde henne i 
stand til å gå over fra vanemessig deltagelse i situasjonen som hun ville 
gjort som fengselsbetjent, til å forholde seg mer distansert til situasjonen 
for å undersøke hva som foregikk. Hun stilte seg spørsmål som: Hva er det 

egentlig denne praksisen handler om, ut over den formelle funksjonen med 
«kontroll av innsatte i metallportal»? Fra den kroppslige følelsen av «dette 
er feil», kom hun dermed videre til mer analytisk interessante innganger 
til ulike situasjoner, som spenninger mellom formelle prosedyrer og feng- 
selsbetjentenes utøvelse av disse, og ulike logikker i sikkerhetsarbeidet. 
Kroppslige reaksjoner som kommer av tillærte måter å være på i et felt 
kan nettopp synliggjøres når forskeren legger merke til dem som forsker; 
avbrudd fra det vante kan synliggjøre profesjonsformet taus kunnskap 
(se for eksempel Casey, 1987). I Midtlyngs tilfelle ble hun gjort oppmerk- 
som på denne hukommelsen eller nedleirede praktiske ferdigheten da hun 
observerte innsatte i metallportalen, men ikke skulle korrigere. Eller at 
overfallsalarmen gikk, men hun ikke skulle løpe for å bistå betjentene. Slik 
kan forskeren forsøke å være oppmerksom på og utnytte situasjoner hvor 
egen praktisk profesjonskunnskap brytes mot rollen som forsker. Det er i 
slike øyeblikk at ressursene i forskerens profesjonsbakgrunn kan komme til 
nytte, som et verktøy for å få innsikt i taus kunnskap, som i Midlyngs tilfelle 
handlet om taus kunnskap om sikkerhetsarbeid i fengsel. Dette krever en 
bevissthet rundt kroppslige reaksjoner som mulig ressurs, og hva dette 
eventuelt kan fortelle noe om. 


«Men dette vet jo du» —- om det som tas for gitt 


Flere forskere har tematisert utfordringer ved informantenes forventnin- 
ger til deg fordi man i en eller annen form deler bakgrunn. Berger (2015, 
s. 223) er forsker med immigranterfaring, og i sin forskning på andres 
immigranterfaringer skriver hun at informantene ofte lot setningene henge 
uferdige i luften, som «du vet hvordan ...», for eksempel når de snakket om 
opplevelser av hvordan immigrasjonsmyndighetene behandlet dem. Berger 
omtaler det som en kontinuerlig utfordring både å bruke sin egen erfaring, 
som gir tilgang til en potensielt bedre forståelse av informantenes situasjon, 
og samtidig opprettholde avstanden mellom sine erfaringer som forsker 
og informantenes erfaringer - som hun jo ønsker å få tak i. En oppfatning 
blant mange betjenter som Midtlyng snakket med under feltarbeidet, var 
som nevnt at «dynamisk sikkerhet» var den viktigste formen for sikkerhet. 
Dette kom ofte til uttrykk i uformelle samtaler med betjenter, som i dette 
eksempelet, hvor Midtlyng hadde spurt en fengselsbetjent mer om hva 
han mente med dette: 

Litt senere fortalte jeg at jeg er utdannet fengselsbetjent. Betjenten utbryter: «Men 
da vet jo du at den dynamiske sikkerheten er den viktigste!» Jeg prøvde å forklare at 
jeg vet at man ofte sier at denne type sikkerhetstiltak er viktigst, og at jeg vet hva jeg 
som betjent mente om det, men at det ikke er de offisielle føringene eller mine egne 
tanker som betjent jeg skal skrive om. Det er viktig for meg å høre hva han og andre 


tenker og mener om disse tingene. (Feltnotater, Midtlyng) 


I tillegg til å selv ta ting for gitt, som tematisert over, er det altså også en 
mulighet for at informantene tar for gitt at forskeren deler en felles forstå- 
else med dem fordi de har samme bakgrunn. Dette utdraget fra feltnotatene 
kan illustrere nettopp hvordan informantene kan ta for gitt at en forsker 
«vet» bestemte ting om feltet fordi hen deler deres profesjonsbakgrunn. En 
utfordring i slike situasjoner kan være å beholde «forskerhatten» på, gripe 
tak i fenomenet som tas for gitt, i dette tilfellet «dynamisk sikkerhet», og 
stille mer deskriptive utforskende spørsmål om tematikken. For eksempel: 
«Ja, jeg vet at det er en vanlig oppfatning. Men nå er jeg litt interessert i om 
du kan beskrive hva dynamisk sikkerhet er for deg?» Dette er en teknikk for 
å komme seg ut av en felles forståelse og forklaringsmodell, ved gjennom 
deskriptive spørsmål bevege seg ned på et lavere abstraksjonsnivå og se 
om man da oppdager noe nytt. 


Former for generalisering: kategorisering 

og begreper 

Kategorisering er grunnleggende menneskelig, og kategorisering av klien- 
ter, pasienter, brukere eller innsatte har en viktig funksjon i førstelinje- 
arbeid (Johannessen, 2018, s. 22). 

Felles for flere profesjoner er kategoriseringen av «norm» og «avvik», og 
det å lete etter slike avvik (Lomell & Neumann, 2017). Et eksempel er helse- 
sykepleieres bekymring over barn og familier som bryter med «normale» 
barn med «normal» utvikling (Lomell & Neumann, 2017; Neumann, 2009). 
Det kan være en fordel å forske et sted hvor man kan språket - man er 
«innenfor». Samtidig er bruk av språk alltid reduksjonistisk, og metaforisk 
bruk av språket er ofte upresist. Et eksempel er kategorien «sårbare unge», 
et annet eksempel kan være «risikoinnsatte». Dermed er profesjoner også 
«semantiske felt» (Anderson, 2004), noe man må være oppmerksom på når 
man gjør feltarbeid og skriver feltnotater, ved å vie feltet språklig oppmerk- 
somhet. Følgende refleksjon er et eksempel på en slik oppmerksomhet: 

Tidligere en dag snakket betjentene om en tidligere innsatt som de oppfattet som 
manipulerende. Han var tilsynelatende en «drømmeinnsatt», men de mente han var 
kalkulerende og «fikk det som han ville». Utforsk mer hvordan og hvorfor de oppfattet 
dette. Denne holdt jeg på å gå glipp av, fordi jeg gjenkjente det de beskrev med en 
gang, og plasserte ham rett i boksen «manipulerende innsatt» ut ifra egne erfaringer, 
uten å tenke mer over at det er en kategori og hvordan den kategorien blir konstruert, 
før nå (Feltnotater, Midtlyng). 


Wadel (1991, s. 81) bruker begrepet naiv observasjon som eksempel på 
hvordan dette kan gjøres; beskrivelser av handling på et lavest mulig 
abstraksjonsnivå for eksempel uten å bruke etablerte identitetskategorier 
som kjennetegner et felt, som klienter, pasienter, leger eller fanger. Hvilke 
kategorier vi bruker for å forstå det vi studerer, definerer samtidig hvilken 
populasjon av mennesker eller fenomener vi mener funnene våre kan til- 
bakeføres til, og handler dermed også om generalisering (Nadim, 2015). 
De analytiske kategoriene vi bruker (om for eksempel informantgruppene) 
legger tydelige føringer for hva det er vi generaliserer, altså hvilke forklarin- 
ger og prosesser vi ønsker å generalisere til andre kontekster enn den vi har 
studert (Nadim, 2015). Nadim skiller mellom analytiske og praktiske kate- 
gorier, for å understreke at kategorier som etnisitet, kjønn og klasse ikke 
finnes som substanser i verden, de får kun et innhold og mening gjennom 
relasjoner i en konkret kontekst (Nadim, 2015). I profesjonsforskning er det 
spesielt viktig å reflektere over hvordan sosiale kategorier man etablerer i 
forskningen (for eksempel pasienter, klienter, arbeidsledige, profesjonelle, 
barn, voksne) allerede er institusjonalisert og gjennomtrengt av politiske, 
juridiske og hverdagslige verdier og forståelser (Anderson, 2004; se også 
Andersons kapittel i denne boka). 


Forståelse av egen rolle 


Å gjennomføre et kvalitativt feltarbeid i en institusjon eller arbeidsplass 
som man allerede har erfaring fra som profesjonell, for eksempel som feng- 
selsbetjent, sykepleier elle lærer, innebærer en annen form for deltagelse 
og observasjon med et annet formål enn de som jobber der har. Det blir 
nødvendig å avklare sin rolle for seg selv og for andre. Olsvold (2010), som 
har bakgrunn som sykepleier, diskuterer i sitt feltarbeid på en sykehus- 
avdeling hvordan hun strevde med å finne ut hvilken rolle hun skulle ta 
som forsker, gitt at de fleste også visste at hun var sykepleier. Hun valgte å 

gå i hvite klær, som de andre sykepleierne. Samtidig kunne hun da lettere 
bli oppfattet som en som kunne «ta i et tak» som sykepleier, noe som en 
rekke ganger stilte henne i etisk utfordrende situasjoner. Hun opplevde det 
nesten pinlig å stå med notatblokka langs veggen, når hun så alt som måtte 
gjøres. Samtidig måtte hun løpende gjøre etiske vurderinger av i hvilke 
tilfeller hun måtte «bytte hatt», som for eksempel i akutte krisesituasjoner 
(se også Wade, 1984). På denne måten kan vi si at det å utføre forskning i 
egen profesjon også kan stille forskeren i situasjoner som synliggjør den 
etiske bevisstheten man har, både som forsker og profesjonsutøver. I møte 
med en leder i fengselet i starten av sitt feltarbeid, ble Midtlyngs forhånds- 
kunnskap til fengselet forstått som en betryggende kompetanse: 


Jeg ble anbefalt av avdelingslederen å si til betjentene at jeg var fengselsbetjent 
selv. Dette hadde jeg tenkt å nedtone litt (ikke holde skjult, men heller ikke flagge 
som det første jeg sier når jeg møter dem). Men jeg kommer til å følge rådet. Han 
mente det var viktig for at betjentene skulle vite at jeg kunne ta vare på meg selv. 
(Feltnotater, Midtlyng) 


Midtlyngs bakgrunn som fengselsbetjent opplevdes her som noe som ga 
tillit og enklere uformell tilgang til feltet. Midtlyng ble møtt med en for- 
ventning om å «kunne ta vare på seg selv» fordi hun var utdannet feng- 
selsbetjent, det vil si at informantene ikke trengte å være bekymret for 
henne i møte med innsatte. Et enda tydeligere eksempel finnes i Sørensens 
avhandling basert på intervjuer med fengselsbetjenter som jobbet med 
fengslingen etter terrorhandlingene i 2011 (Sørensen, 2023). Sørensen er 
tidligere fengselsbetjent ved Ila, og kjente noen av informantene fra før. 
Flere av dem sa at de ikke hadde gått med på å bli intervjuet dersom det 
hadde vært en annen, utenforstående forsker. Dette gir noen åpenbare 
fordeler når det gjelder tillit og tilgang, samtidig som at det også vil være 
viktig å reflektere over hva dette betyr for informantene. Berger (2015) 
erfarte hvilke forventninger og motivasjoner som fulgte med tilliten til 
henne som «en av oss» (med immigranterfaring): 


De uttrykte tillit til at jeg, fordi jeg selv er immigrant, ville være bedre i stand til å 
forstå og representere deres erfaringer og problemer enn en forsker som ikke selv 
var immigrant, i tillegg til deres ønske om å hjelpe en «immigrant-søster» (meg) i å 


oppnå målene sine. (Berger, 2015, s. 223, vår oversettelse) 

Utdraget peker på at informantene følte på en slags forpliktelse til å bidra 

til forskningsprosjektet, i tillegg til at de hadde en forventning om at hun 

ville forstå og representere deres erfaringer på en bestemt måte. Med økt 

tillit som følge av delt profesjonsbakgrunn kan det dermed også følge med 

en forventning om at du som forsker vil gjengi virkeligheten slik informan- 
tene forstår den. Informantenes oppfatninger av forskeren kan imidlertid 

variere, uavhengig av om forskeren selv opplever seg som en insider eller 
ikke (Hamid, 2010). Midtlyng ble i ett tilfelle omtalt som «en av oss [betjen- 
tene]» som en beroligende opplysning fra en betjent til kollegaer når noen 

ble bekymret for Midtlyngs mulige negative tolkninger av «svart humor» 
blant betjentene. I en annen tilsvarende situasjon ble ikke tilhørighet nevnt, 
men heller (med et smil) omtalt som at «forskeren» sikkert kom til å notere 

dette ned i blokka si. Som Hamid (2010) påpeker, kan man identifisere seg 

som insider og forstå eget prosjekt ut ifra dette, men likevel på noen måter 
være mindre tett på enn man kanskje har forestilt seg. 


Å se på nytt 

Innledningsvis stilte vi spørsmål om hva det innebærer å forske i egen 
profesjon og på hvilke måter forskere med erfaring fra og kjennskap til det 
de studerer, kan nyttiggjøre seg sin kunnskap som en ressurs i et kvalita- 
tivt forskningsprosjekt. Vi har diskutert hvordan profesjonskunnskap og 
feltarbeidskunnskap kan brytes mot hverandre og problematisert hvorvidt 
det i det hele tatt er fruktbart å snakke om innside- og utsideposisjon som 
absolutte størrelser. Feltrefleksjonsnotater kan spille en viktig rolle i bevisst- 
gjørings- og refleksjonsprosessen over egen forforståelse slik den kommer 
til uttrykk gjennom profesjonsblikket, rolleforståelse, praksiskunnskap, 
væremåter og det forskeren tar for gitt. 

Feltrefleksjonsnotater er derfor nyttige for å arbeide med å oppnå en 
analytisk distanse til et empirisk felt som forskeren i utgangspunktet har 
en praktisk nærhet til gjennom tidligere arbeidserfaring. Med andre ord, 
hvordan feltrefleksjonsnotatene, der forskeren reflekterer over hvordan 
«dobbel» kompetanse og kunnskap brytes mot hverandre, er et verktøy for 
å se på nytt. Å skrive om hva som skjer under feltarbeid kan imidlertid også 
være utfordrende nettopp på grunn av tillærte profesjonsspesifikke måter å 
skrive om ens eget arbeid på. I journalføringer og rapportskriving er det for 
eksempel ikke vanlig å inkludere personlige refleksjoner og erfaringer om 
hvordan man blir oppfattet. Samtidig oppøver mange profesjonsutøvere seg 

en nøytral skrivestil, i tråd med krav om standardisering, idealer om objek- 
tivitet og etterrettelighet i. Hva man beskriver, vil imidlertid være ulikt. 

Å forske i egen profesjon eller i settinger og kulturer som er kjent fra før 
innebærer fellesskap og samhandling med informanter, der det alltid er av 
betydning hvem forskeren er, men også hva hen gjør og hvordan hen evner 
å kommunisere, diskutere og reflektere over det som foregår. Utfordringer 
med å være for tett på kan arbeides med gjennom kontinuerlig refleksjon 
om egen rolle, former for deltagelse og kontinuerlig bevissthet over katego- 
rier og forklaringsmodeller. Kunnskap om roller, væremåter (praktiske fer- 
digheter og mer uformelle væremåter) og former for deltagelse i kulturen 
man er i, samt kunnskap om språket og kategorier som brukes, muliggjør 
en slik type kritisk refleksjon i brytningen med forskerens blikk. 

Da Midtlyng gjorde feltarbeid fikk hun seg noen overraskelser om hvor- 
dan ting fungerte. For henne førte dette til utvidet innsikt i variasjonene i 
hvordan fengselsarbeid kan gjøres og hva de kan bety for dem som utøver 
arbeidet. Ved å innta en naiv rolle og anstrenge seg for å få frem informan- 
tenes perspektiv («de innfødtes perspektiv», Geertz, 1973) til fordel for egen 
oppfatning, vil man nok ofte oppleve at mye er ukjent og at det er mye man 
ikke vet, til tross for at både en selv og mange andre i utgangspunktet kan 
oppfatte at man er «på innsiden». 

Det å ha kjennskap til feltet man forsker på betyr ikke at rollen man 
inntar kontinuerlig er på innsiden. Snarere er den et kontinuum av posisjo- 
ner forskeren inntar i interaksjon med forskningsfeltet og de som befolker 
dette. Kjennskap og identifisering med feltet man utfører forskningen i, 
har også en tidsdimensjon. Det er nesten ti år siden Midtlyng jobbet som 
fengselsbetjent. Det er over femten år siden Leseth gjorde feltarbeid på 
kroppskultur i Tanzania. Likevel sitter våre kroppslige erfaringer der som 
en type hukommelse, om hvordan det er å arbeide i fengsel, hvordan det 
er å være den fremmede, hvordan man kan være fremmed i en ellers kjent 
sammenheng og føle seg hjemme i en fremmed kultur. Disse formene for 
hukommelse av levd liv fungerer også som ubevisste «ryggmargsreflekser» 
og styringsinstrumenter for hvordan man skal drive forskning og hva man 
skal se etter. Det kan være gode grunner til å gjøre feltarbeid i eget yrke, i 
deler av arbeidslivet eller i en organisasjon som man har lang erfaring med. 
Det kan også være gode grunner til å gjøre feltarbeid på et fremmed sted 
og blant mennesker som du ikke kjenner. Det viktigste er å begrunne valg 
av empirisk forskingsfelt (fengsel, skole, sykehus, lokalmiljø) med hva man 
lurer på og vil finne ut av - som man ikke vet. Det å skrive feltnotater og 

detaljerte beskrivelser er en nitid og skapende prosess. Det er i det analy- 
tiske arbeidet - gjennom nærhet og distanse til materialet, fra detaljerte 
feltnotater og feltrefleksjonsnotater, til utvikling av alternative former for 
forståelse og forklaringer — at forskingens kvalitet vokser frem og vi kan 


se på nytt. 

Abstract: Carrying out qualitative, ethnographic research in a familiar culture, 
language and profession is tricky. Sharing a common language, a common cultural 
repertoire and experiences with interlocutors may afford in-depth insight into 
specific settings, situations, conversations and conflicts. Yet it may also afford too 
easy consensus on how to interpret what is going on, what words mean, and which 
categories are appropriate. Whereas classic ethnographic analysis paid close 
attention to people's ways of classifying and conceptualizing the worlds they 
inhabited, today such conceptual data is often left unexplored and thus analyti- 
cally unproductive. This chapter reflects on analytical troubles native research- 
ers may encounter when working in ‘too’ familiar settings, and suggests ways of 
working with such familiar concepts, categories and systems of classification that 
afford deeper analytical insight into the ethnographic material and field of inquiry. 

Introduksjon’ 


Kvalitative etnografiske metoder gir tilgang til menneskers handlinger, ord 
og rutiner i hverdagslige livssituasjoner. Disse metodene kan potensielt gi 
dypere innsikt og mer nyanserte forståelser av sosiokulturelle fenomener, 
siden de lar oss gå hinsides tall og forhåndsdefinerte kategorier. De kan 
også hjelpe oss med å identifisere oversette problemstillinger og stille nye 
spørsmål. Men å rette oppmerksomheten mot ord og handlinger for å 
utforske hverdagslige situasjoner, episoder, hendelser, drama og samtaler 
krever at vi er svært oppmerksomme på hvordan mennesker snakker om 
verdenene de lever i. 

I det empiriske arbeidet må vi merke oss hvilke talemåter, begreper, 
kategorier eller metaforer våre samtalepartnere setter i spill når de sam- 
taler og forteller, gjenforteller hendelser, uttrykker følelser og gjengir 
erfaringer. I analysen må vi gjøre opp nøyaktig status over de begrepene, 
uttrykkene, kategoriene og metaforene vi selv bruker når vi rammer inn 
forskningsspørsmål og analyserer empirisk materiale (Hoém, 2001; Lakoff 
& Johnson, 1981). Målet med dette kapittelet er å utforske noen vanlige 
problemer med språk som gjør seg gjeldende når vi utfører feltarbeid 
på hjemmebane - i kjente sammenhenger rammet inn av kjente måter 
å snakke på, kjent profesjonell sjargong og kjente moralske, politiske og 
vitenskapelige diskurser. 


Kulturell fortrolighet 


Antropologer har i flere tiår diskutert fordeler og ulemper med å gjen- 
nomføre etnografisk forskning hjemme i kjente kulturelle settinger. Siden 
antropologer tradisjonelt har utført feltarbeidet på ukjente steder langt 
borte, hersket det en følelse av at feltarbeid i en setting der forskeren er 
godt kjent med lokale former for språk og samhandling var for lett, mindre 
analytisk robust og til og med mindre viktig (Caputo, 1999). Som svar på 
dette har den kanadiske antropologen Vered Amit fremholdt at feltarbeid i 
egen hjemby er mer krevende, siden man aldri kan frikoble seg fullstendig 
fra feltet; feltarbeid hjemme krever dermed en «høyere grad av bevissthet 
og kontinuerlig forhandling mellom motstridende roller og forpliktelser» 
(Amit-Talai, 1994, s. 191). 


1 Dette kapittelet har blitt oversatt fra engelsk til norsk av Beate Elvebakk. 


KONSEPTUALISERING 


En utbredt kritikk av feltarbeid hjemme er at den kulturelle fortrolig- 
heten fører til hjemmeblindhet (Löfgren, 1981). Dette betyr at forskere som 
arbeider i kjente settinger kan ha problemer med å se og forstå sitt eget 
samfunn fra utsiden. Manglende oppmerksomhet om «linsene» man ser 
gjennom (Benedict, 1929) og «vannet» man svømmer i (Bruner, 1996) kan 
gjøre det utfordrende å oppnå en konstruktiv analytisk distanse (Löfgren, 
1981; Rapport, 2000). Om man tar for mye for gitt, kan dette føre til at man 
ikke merker eller problematiserer mye av det som faktisk foregår. Forskere 
kan gå glipp av at væremåter og handlemåter som de selv oppfatter som 
vanlige og passende er historisk forankret; at de er historiske artefakter 
som er kulturelt produsert av forgjengere og institusjonalisert gjennom 
spesifikke maktrelasjoner (Löfgren, 1981). 


Introspeksjon og selvrefleksjon 


Löfgren påpeker at etnografiske feltarbeidere trenger forskningsstrategier 
som kan hjelpe dem med å av-familiarisere hverdagslivet og oppnå analytisk 
distanse (1981, s. 26). Introspeksjon er én slik strategi. Gjennom introspek- 
sjon og kritisk selvrefleksjon kan vi studere våre implisitte kulturelle antakel- 
ser, oppfatninger om verden og hva vi anser som tenkbart, gjørbart og mulig 
å si i forskjellige settinger. Dette skjer selvfølgelig ikke i et vakuum. I mitt 
eget arbeid om organisert idrett for barn i København, brukte jeg timevis på 
å studere en rekke sportsarenaer for barn - badminton, turn, kickboksing, 
capoeira, basketball og så videre. Å sammenligne disse arenaene tvang meg 
til å dobbeltsjekke min egen idé om «barnet» og de forventningene til atferd 
jeg forbandt med denne sosiale kategorien, og også til å utforske hvor mine 
forståelser og forventninger kom fra. Refleksjonen hjalp meg til å innse at 
ikke alle barna jeg observerte på de forskjellige idrettsarenaene oppførte 
seg særlig «barne-aktig». Med andre ord oppførte de seg ikke i overens- 
stemmelse med mine prototypiske forventninger til hvordan vanlige danske 
barn vanligvis oppfører seg sammen med jevnaldrende. Noen av de mindre 
«barne-aktige» barna fremsto veldig seriøse og fokuserte målbevisst på å 
mestre aktiviteten snarere enn å ha det morsomt med venner. Andre mindre 
«barne-aktige» barn hadde med seg yngre søsken som de var ansvarlige for i 
fritiden. Bevisst refleksjon og introspeksjon hjalp meg til å utvide perspekti- 
vet og se bort fra kategorier for å fange opp ting jeg kunne ellers oversett av 
«ren og skær indforståethed med en bestemt kulturelt organiserede made 
at være ‘born’ på» (Anderson, 2003b, s. 71, 74). 

Økt bevissthet om sosial samhandling 


En annen forskningsstrategi er å skjerpe sansene når man observe- 
rer hverdagslig sosial samhandling, å bevisst rette oppmerksomheten 
mot egne og andres vaner når det gjelder å legge merke til, fortolke 
og samhandle. Konsentrasjon om detaljer gir oss mulighet til å under- 
søke det kontinuerlige og krevende samhandlingsarbeidet folk inngår i 
når de forsøker å oppføre seg «vanlig», altså å fremstå som «folk flest» 
(Sacks, 1984). 

En detalj jeg la merke til i mitt eget arbeid, var at en tolvårig gutt (M) 
virket yngre når han samhandlet med jevnaldrende på turn, og eldre når 
han samhandlet med folk fra ulike aldersgrupper på capoeira. Da jeg la 
merke til denne endringen i fortolkning, begynte jeg å lete bevisst etter 
spor - atferdsendringene som fikk meg til å «se» M som yngre og eldre. Jeg 
fant ut at på capoeira-treningen var det sosiale rommet inndelt i nybegyn- 
nere, erfarne og mestere. Når M trente sammen med en gruppe med vari- 
erende alder (8-42 år) her, var han totalt konsentrert om å lære capoeira. 
Han trente utrettelig på vanskelige akrobatiske triks og villedende mottrekk. 
Etter å ha jobbet hardt for å mestre vanskelige spark, unnamanøvere og 
håndstående og bruke dem i ringen (roda) med de andre deltakerne, var 
M svært stolt da han etter noen måneder ble invitert til å trene med de 
erfarne deltakerne. 

På turn ble det sosiale rommet delt opp i barn og voksne. Voksne jobbet 
for å engasjere barn i øvelser som saltoer og håndstående. Her samhandlet 
M med jevnaldrende — han gjorde oppvarmingsøvelser, stod i kø og tok 
en salto på turnmatten da det var hans tur. Gruppen på 15-20 tolvåringer 
var generelt mer opptatt av hverandre enn av øvelsene. Når de stod i kø, 
grupperte de seg etter «dem de kjente» og «andre», og de dyttet eller til og 
med sparket hvis «andre» snek i køen. På denne treningen risikerte M å 
bli irettesatt av voksne dersom han ikke fulgte med eller ikke hjalp til når 
utstyret skulle pakkes bort. 

Da jeg oppdaget de kontekstuelle interaktive ledetrådene som fikk meg 
til å fortolke M som yngre og eldre, førte det til nye spørsmål om den 
sosiale organiseringen av læringsmiljøer og hvorfor jeg a priori hadde for- 
ventet at barn skulle tøyse i stedet for å konsentrere seg om den aktuelle 
aktiviteten. Hvorfor assosierte jeg «barne-aktighet» og det å være yngre 
med tulling, dytting og irettesettelser? Tar barn virkelig det å lære ting 
mindre alvorlig enn voksne gjør, og trenger de egentlig å irettesettes mer? 


KONSEPTUALISERING 


Har tulling noe å gjøre med å være et barn, eller med å være en gruppe på 
tjue jevnaldrende barn som ikke kjenner hverandre så godt? Kan barn bare 
utvise seriøse ambisjoner om å mestre en ny teknikk når de er sammen 
med voksne som også jobber med mestring? Er læringsmiljøer konfigurert 
langs aksen voksne-barn mindre gunstige for mestring enn læringsmiljøer 
konfigurert langs aksen nybegynnere—mestere? 

Gjennom å nøye studere mine egne antakelser om barn, og gjennom 
å apne opp for å ta inn hvordan mennesker — voksne og barn - faktisk 
samhandler i forskjellige idrettsmiljøer, innså jeg at unge mennesker aldri 
er «bare barn». Snarere opptrer og samhandler de annerledes som barn 
eller som nybegynnere i ulikt relasjonelt konfigurerte sammenhenger. Jeg 
kunne deretter vende dette analytiske poenget mot andre sosiale kategorier: 
lærere, migranter, politikere og brukere — for å spørre hvordan og når en 
sosial kategori i seg selv kan eller bør brukes til å å priori forutsi en persons 
tanker, oppførsel, intensjoner, interaksjoner og ønsker. 


Å vie språket oppmerksomhet 


Kritikere av feltarbeid hjemme advarer om at språklig nærhet kan skape 
analytiske blindsoner (Rapport, 2000). For eksempel, i det skandinaviske 
feltet, blir komplekse og kraftfulle moralske begreper som fellesskap og 
dugnad ofte tatt for gitt. Slike begreper er gjennomsyret av en «aura av 
anerkjennelse» (Strathern, 2014), og blir ofte brukt med lite forklaring, og 
med implisitt forventning om at «alle vet» hva de betyr. I sin diskusjon om 
hjemmeblindhet hevder Löfgren (1981) at vi trenger strategier for å under- 
søke hvordan våre forestillinger og vår tenkning er strukturert for å komme 
frem til et hensiktsmessig analytisk ståsted når vi gjør etnografisk forskning 
i kjente omgivelser. Selv om introspeksjon og økt bevissthet er sentralt, er 
en tredje og avgjørende forskningsstrategi å tenke på språket. Vi må være 
spesielt oppmerksomme på begreper, kategorier og uttrykksformer vi og 
våre samtalepartnere bruker — og reflektere over hva dette avslører om 
hvordan verden er begrepsmessig organisert. 

I motsetning til Löfgren argumenterer den britiske antropologen Nigel 
Rapport for at nærhet til språket kan gi analytisk presisjon, ettersom fors- 
kere som snakker sitt eget morsmål er bedre i stand til å fange opp subtile 
nyanser i kommunikasjon og sosial samhandling enn de som ikke bruker 
eget morsmål. God kunnskap om verbal og ikke-verbal kommunikasjon 
kan gi en skarpere intuitiv følelse av tvetydigheten i sosial utveksling og 

gjøre forskere i stand til å avdekke resonanser og dissonanser mellom idea- 
ler og praksiser - mellom hva folk sier og hva de gjør når sosiokulturelle 
verdener forhandles (Rapport, 2000, s. 21). Endelig kan morsmålskompe- 
tanse i ikke-verbal metakommunikasjon gi en nøyaktighet og presisjon 
som motvirker analytisk overgeneralisering eller abstraksjon på for høyt 
nivå (Rapport, 2000). 

Både Löfgren og Rapport peker på analytiske fordeler og ulemper 
med morsmålskunnskap, og understreker betydningen av å legge nøye 
merke til språk og kommunikasjon - dialektene, semantikken, småpraten, 
stillhetene og fagsjargongen som florerer i feltene vi undersøker — når 
man gjennomfører etnografisk forskning i kjente omgivelser. Begge er 
svært klar over at etnografiske innsikter og analytiske ferdigheter ikke 
automatisk følger av språkkunnskap, men snarere innebærer en spesiell 
konsentrasjons- og viljeshandling (Rapport, 2000, s. 21). Utfordringen er 
å sikte seg inn mot vanlige måter å snakke på — begrepene, kategoriene, 
de vanlige talemåtene, maksimene og metaforene som blomstrer på et 
bestemt felt (Lakoff & Johnson, 1981) — og hele tiden spørre seg selv: Hva 
i all verden er det folk snakker om, hvordan gir ordene deres mening og 
hva avslører ordvalgene om hvordan de begrepsfester den verdenen de 
befinner seg i? 

Det etnografiske grepet er altså å utforske hvordan mening konstrueres 
gjennom samhandling - å ikke ta for gitt det som først kan virke selv- 
innlysende. Som en som snakker dansk flytende, men ikke har det som 
morsmål, bruker jeg en gammel vane med å ta danske talemåter boksta- 
velig for å undersøke hvordan samtalepartnerne mine i felten bruker ord 
og uttrykk for å gi mening. I min nåværende forskning om menneskers 
forbundethet med naturen møter jeg folk som sier de går på stranden for 
å «bli gjennomblåst» (at blive blæst igennem) og lærere som snakker om å 
sende barn ut «for å luftes» (børn skal ud og luftes) - som om de var ulltøy 
eller dyner som luktet mugg og trengte lufting. I et tidligere prosjekt om 
sosial integrering i treningstimer for kvinner, møtte jeg folk som fortalte 
meg at innvandrerkvinner «ikke var en del av samfunnet» til tross for at de 
bodde i samme nabolag. Jeg møtte folk som sa at nykommere burde «stikke 
en finger i jorda» før de «snakker høyt» (speak up) og gjør seg gjeldende 
når de blir med i en ny gruppe. Slike vanlige setninger og talemåter som 
gir god mening i en samtale, åpner faktisk for en mengde tankevekkende 
spørsmål om hvordan og på hvilken måte de gir «god mening» (jf. Wardle, 
2023). Hvilken fortolkning av luft/vind, samfunn og jord/skitt er i spill her? 


KONSEPTUALISERING 


Hvorfor blir folk som bor i samme nabolag forstått å bo i forskjellige deler 
av samfunnet? Hvilken forståelse av deler og helheter er i bruk her? Og hva 
har det å «stikke en finger i jorda» å gjøre med å bli med i en ny gruppe 
mennesker? Hvilken forestilling om jord som et forankringspunkt er i spill, 
og hvor i all verden kom dette bildet fra? 

Påstanden her er at språket, ikke bare hverdagsspråket, men fagsjar- 
gongen, velferdsstatsretorikken og former for politisk argumentasjon — alt 
former vår tenkning. Ord er aldri bare ord. Forholdet mellom ord, lyd og 
mening er stort sett vilkårlig (Holdcroft, 1991). Ords betydning og bruk er 
sosialt fremforhandlet og institusjonalisert, og de endres over tid (Williams, 
1976). Ord og begreper er dermed historiske artefakter, fulle av ledetråder 
til hvordan folk forestiller seg den verden som underbygger deres forestil- 
linger (Toren, 2012). 


Å ordne verden med ord - empirisk 
og analytisk 


De neste delene av kapittelet fokuserer på noen vanlige problemer som 
forskere kan støte på når de arbeider innenfor et kjent språk. Disse pro- 
blemene har jeg både blitt oppmerksom på gjennom min egen forskning, 
gjennom å undervise et masterkurs i feltarbeid og analyse, og gjennom 
lesing og veiledning av studentoppgaver. Min erfaring er at de fleste stu- 
dentene var svært kompetente til å utføre dyptgående etnografisk feltarbeid. 
Men når de forsøkte å gjøre etnografisk materiale og erfaringer fra felt- 
arbeid om til analytiske oppgavekapitler, var tekstene deres ofte grunne og 
springende, fulle av standardfraser og begrepsmessige snarveier, en slags 
overfladisk skriving, om du vil. Som leser kunne jeg få et glimt av hva de 
visste og prøvde å formidle, men jeg kunne ikke se det ordentlig (Wolcott, 
1999). Som lærere arkiverer vi ofte dette under «studenttekster» og bort- 
forklarer det som dårlig håndverk, manglende opplæring eller forståelse 
av analyseoppgaven. Likevel var jeg sikker på at studentene mine visste 
mye mer enn det de faktisk skrev — de var hardtarbeidende etnografer som 
jobbet på sitt eget morsmål. En vei frem mot å utarbeide bedre analyser 
av det etnografiske materialet, var å jobbe grundig med tekst, og å følge 
nøye med på talemåtene og begrepene våre samtalepartnere bruker for å 
kommunisere og skape mening, men også ordene og begrepene vi selv 
bruker i våre analyser. 

Klassifisering og kategorier 

Klassifisering er en universell egenskap ved menneskelig språk og tenkning 
som skaper orden i verden. Men hva som klassifiseres og hvordan det klas- 
sifiseres, er alltid formet av kulturen. I kinesisk medisin, for eksempel, er 
matvarer klassifisert som varme, tempererte, kjølige og kalde: sjokolade er 
varm, melk er temperert, sopp er kjølig og bananer er kalde. Veien til helse 
er å bruke denne klassifiseringen for å balansere varme og kalde matvarer 
etter årstidene. 

Antropologen Gregory Forth forstår klassifisering som «handlinger 
eller prosesser for å fremstille ting som eksempler på kategorier, og der- 
med skape kategorier og forbinde kategorier med hverandre» (2018, s. 3, 
min kursiv). Han argumenterer for at når vi artikulerer kategorier, det vil 
si alle ting eller mennesker som en gruppe anser som stoler, ugress, syk- 
dommer, barn og så videre, så danner disse artikulasjonene ofte systemer. 
Klassifikasjonssystemene mennesker skaper er imidlertid aldri så uttøm- 
mende eller så internt konsistente som forestillingen om system kunne 
tilsi. Og mens klassifikasjonssystemer lar oss identifisere og representere 
ting i verden som eksempler på spesifikke kategorier eller klasser av ting 
(f.eks. kan vi identifisere og representere spurver som en klasse av fugl) 

- så er klassifisering, identifisering og fremstilling tre forskjellige hand- 
linger (Forth, 2018). Klassifikasjonssystemer og kategoriene de forutsetter 
er begrepsmessige verktøy som lar oss identifisere fenomener i verden 
og fremstille disse symbolsk som like eller ulike hverandre. For å gi et 
eksempel, så er Diagnostic and Statistical Manual of Mental Disorders and 
Reference Handbook (DSM) nå i sin femte utgave, et system for klassifise- 
ring av psykiske lidelser. Manualen ble skapt av eksperter innen psykisk 
helse, og psykisk helsepersonell bruker den for å identifisere psykiske lidel- 
ser ut fra et sett av vedtatte symptomer, og til å presentere disse psykiske 
lidelsene som en gyldig diagnostisering av pasientens psykiske helse. Som 
et klassifiseringssystem gir DSM oss dermed kategorier av psykiske lidelser 
som autismespekterforstyrrelser eller angstlidelser som lar fagpersoner (1) 
identifisere pasientenes symptomer som eksempler på en bestemt kategori 
av lidelse og (2) fremstille pasientene som personer som er på det autistiske 
spekteret eller har en angstlidelse. 

Nar vi forsker på nordiske velferdsstatsinstitusjoner, støter vi på mange 
historisk institusjonaliserte og sosialt fremforhandlede klassifiserings- 
systemer. Sykehus, sykehjem, sosialboliger, skoler, barnehager og andre 
slike miljøer er alle semantiske domener fylt til randen av ferdiglagde 

klassifiseringssystemer og hele arsenaler av formelle og uformelle sosiale 
kategorier. Skoler klassifiserer for eksempel barn formelt etter kronolo- 
gisk alder og klassetrinn. Barn blir identifiserte og presentere gjennom 
kategorier som 13-åringer, førsteklassinger eller klasse 3c. Men i det daglige 
bruker lærere et bredt spekter av uformelle sosiale kategorier som trekker 
på en rekke kriterier som sosial og fysisk modenhet, etnisk bakgrunn, skole- 
flinkhet, medisinske diagnoser, lydighet, høylytthet, sosiale ferdigheter, 
foreldreengasjement og mange flere. 

De fleste fagfolk og forskere er svært klar over at klassifiseringssyste- 
mene er tvetydige og inkonsistente og at forholdet mellom individer og 
kategorier er komplisert (Anderson, 2003a, b). Vi vet godt at virkeligheten 
er mye mer kompleks, og vi vet at kategoriene vi benytter ikke er enhetlige. 
Og likevel bruker vi dem som om de var nettopp det, og setter parentes 
rundt kompleksiteter, mens vi stilltiende er enige om å ta kategoriene våre 
«med en klype salt» (Candea, 2018, s. 9.) Å bruke kategorier som en pro- 
duktiv begrepsmessig stenografi er imidlertid ikke i seg selv problemet. 
Problemet begynner når vi glemmer å være analytisk ansvarlige for det 
som blir utelatt (Barad, 2007, sitert i Candea, 2018, s. 8), når vi glemmer at 
kategoriene vi bruker er hendige fiksjoner, og dermed snakker og skriver 
som om disse fiksjonene faktisk kartlegger verden i et én-til-én-forhold. 
Denne utglidningen lar oss fokusere forskningen vår på sosiale kategorier 
som sårbare barn, flyktningkvinner eller deprimerte ungdommer og deret- 
ter velge ut, studere og analysere våre samtalepartnere som prototypiske 
eksempler på disse kategoriene, mens vi bekvemt overser alt det som dette 
kategoriske fokuset utelater eller gjør irrelevant. Mens all klassifisering 
krever at det tas avgjørelser om hvilken informasjon som skal inkluderes 
og hvilken som skal gjøres irrelevant (Douglas & Hull, 1992), må vi være 
klar over at klassifiseringssystemer har en tendens til å homogenisere (alle 
fugler) og essensialisere (dette er en fugl), og gjør dermed hele popula- 
sjoner til prototypiske eksempler på nordmenn eller mistilpasset ungdom. 


Problemkategorier 


Dette forbeholdet gjelder de sosiale kategoriene vi velger å tenke med og løfte 

frem når vi planlegger et forskningsprosjekt, søker om midler og gjennom- 
fører en feltstudie. De sosiale kategoriene vi bruker er ofte såkalte problem- 
kategorier — sårbare barn, for tidlig fødte, mennesker på autismespekteret, 
ensomme menn, ulovlige innvandrere - som myndigheter, velferdsetater eller 

utdannings- og helsepersonell ønsker mer dybdekunnskap om for å bidra 
til å bøte på individuelle problemer eller begrense samfunnsproblemer, noe 
som ofte blandes sammen. 

Et problem med den nesten uunngåelige begrepsmessige glidningen 
fra kategorier til konkrete individer, er at individer ikke viser seg som 
eksempler på spesifikke problemkategorier i alle sammenhenger hele tiden. 
I artikkelen «The Acquisition of a Child by a Learning Disability» gjør 
antropologen Ray McDermott dette poenget i sin analyse av en ung gutt, 
Adam, som «led under å være et barn med den offisielle betegnelsen lære- 
vansker» (1993, s. 271). McDermott hevder at Adams lærevansker dukket 
opp eller forsvant avhengig av om han ble observert i klasseromstimer, 
tester, matlagingsklubben eller andre sammenhenger i hverdagen (1993, s. 
278). McDermott spør derfor om det er mer analytisk produktivt å konsen- 
trere forskningen på det enkelte barnet, på den organiserende konteksten 
eller på LD-kategorien. 


Ut fra det vanlige resonnementet er barnet analyseenheten, og funksjonshemmingen 
er en uheldig omstendighet som hemmer barnets vei til kompetanse. [Jeg] foreslår en 
alternativ måte å tenke rundt problemet på. Lærevansker eksisterer som en kategori 
i vår kultur, og denne kategorien vil tilegne seg en viss andel barn så lenge den gis 
liv gjennom organiseringen av oppgaver, ferdigheter og evalueringer i skolesystemet 
[...] Denne måten å tenke på fokuserer mindre på trekk ved det enkelte barnet og 
mer på sammenhengene der man fremviser og håndterer egenskapene i samhandling 
[...] Selv om den gjengse oppfatninger er at egenskapene (f.eks. dårlig konsentra- 
sjonsevne) [...] tilhører barna og er opphavet både til den avvikende atferden og den 
påfølgende merkelappen, er det mulig å argumentere for at merkelappen går forut for 
ethvert barns inntreden i verden, og at disse merkelappene, veletablerte hvilesteder 
i voksensamtaler, står klar til å ta sin andel av hver ny generasjon. (1993, s. 271-272, 


oversatt av Anderson og Elvebakk) 


McDermotts mål er å øke bevisstheten om hvordan ulike sammenhenger 
definerer hvor folk ser etter og lokaliserer såkalt mangelfulle prestasjoner 
(1993, s. 286). Han argumenterer for eksempel for at skoletimer med vil- 
kårlig konstruerte oppgaver satt opp for å vise barns mangler kan føre til 
«degraderingsseremonier»: 


Fornedrelse er alltid en seremoni der den offentlige enigheten om hva man kan for- 
nedres for vises frem og rettes mot andres totale identitet. Dette betyr at det krever 
mye mellommenneskelig arbeid for å gjøre en person ansvarlig for en viss del av 


sin oppførsel; en person må ikke bare gjøre feil ting, men nøyaktig den feile tingen 

som alle leter etter noen som gjør og til akkurat riktig tid. (McDermott, 1993, s. 286, 
oversatt av Andersson og Elvebakk) 


McDermott gjør oss oppmerksomme på at forskning, politikk og arbeidsliv 
har en tendens til å lete etter, finne og tilskrive problemer til kategorier av 
individer eller grupper, i stedet for å plassere disse problemene direkte i 
sammensuriet av pågående menneskelig samhandling i spesifikke omgi- 
velser som har spesielle oppgaver for sortering og hierarkisering. 


Jakten på statistiske kategorier 


Problemkategorier som må «fikses» oppstår ofte gjennom bruk og tolkning 
av statistikk. Da jeg studerte barns deltakelse i organisert idrett i København 
på slutten av 1990-tallet, ble jeg møtt av statistiske undersøkelser som viste 
at barn fra etniske minoriteter var underrepresenterte i medlemslistene 
til organiserte idrettslag. I den kommunale og organisatoriske diskursen 
ble dette numeriske faktumet omsatt til en bekymring for kategorien løse 
børn - en kortversjon av foreningsløse børn. Denne kategorien ble skapt 
lokalt for å vise til «alle barn som ikke deltok i organiserte fritidsaktivi- 
teter» (Anderson, 2003a). Når den først var blitt opprettet, gjorde denne 
kategorien mye policyarbeid - noe som resulterte i konkrete tider, steder 
og aktiviteter som ble designet for å lokke og fange «løse barn» og sluse 
dem inn i medlemskap og deltakelse på organiserte arenaer under tilsyn 
av voksne trenere. Her ble statistisk genererte tall omgjort til en imaginær 
kategori av frittløpende barn fra etniske minoriteter — på frifot, og med 
behov for å lokkes, fanges og kanaliseres inn til arenaer i det sivile samfun- 
net som anses som passende for barn. 

Kommunen og organisasjonene som deltok i studien oppfordret meg til å 
finne og intervjue løse børn for å lære mer om hvorfor barn som passet inn i 
denne kategorien, ikke valgte å gå på noe. Det sier seg selv at det er vanskelig 
å finne virkelige eksemplarer av imaginære kategorier opprettet på grunnlag 
av statistiske analyser. Selv om jeg oppdaget tre barn på en åpen ukentlig 
treningsaktivitet som hadde valgt å ikke melde seg inn i en forening, var 
ingen av disse veldig gode eksempler på den prototypiske forestillingen om 
løse børn. Dette førte til at jeg fokuserte analysen min på sammenvevingen av 
kommunepolitikk og forskning med statistisk konstruerte problemkategorier 
(løse børn) som viste seg å være mer produktivt for å profilere lokale organisa- 
sjoner og å skaffe finansiering til prosjektene deres enn til å lære mer om barns 
liv og deres motivasjoner og valg når det gjaldt deltakelse i fritidsaktiviteter. 

Jakten på prototyper 


Prototypeteoretikere hevder at innenfor enhver klasse blir medlemmer gene- 
relt rangert ut fra sin sentralitet og marginalitet (Lakoff, 1987). Forth skjelner 
mellom sentrale og marginale medlemmer av en klasse på følgende vis: 


Sentrale medlemmer omfatter de «beste» eller mest representative eksemplene - de 
som mest sannsynlig blir nevnt, eller nevnt først, som eksempler på klassen [f.eks. 
rødstrupe for den norske klassen fugler, oversetters kommentar]. Marginale medlem- 
mer, derimot, skiller seg i visse henseender fra sentrale medlemmer - prototypen - og 
har derfor en tendens til å bli fremkalt sjeldnere eller mindre umiddelbart av den 
mer omfattende klassen [f.eks. pingvin for fugler] som er iboende i den kognitive 


prosessen for kategoridannelse. (Forth, 2017, s. 10, oversatt av Anderson og Elvebakk) 


Etnografiske forskningsprosjekter som er designet rundt en sosial kategori 
må rekruttere et relevant sett med eksempler på den aktuelle kategorien. 
I dette arbeidet blir forskere ofte påvirket av hvordan kategorier er kon- 
figurert lokalt gjennom lover, samfunnsinstitusjoner og hverdagspraksi- 
ser. På grunn av disse sterke konfigurasjonene, opplever vi enkelte sosiale 
aktører og enkelte sosiale domener som mer prototypiske eksempler på 
kategorien enn andre. Våre utvalg gir forrang til dem vi anser som de 
mest autentiske medlemmene i kategorien i de mest prototypiske dome- 
nene for denne kategorien - og dermed utdefinerer vi ofte mer marginale 
medlemmer og domener som i en viss forstand er mindre relevante for 
kunnskapsproduksjon. 

De imaginære prototypene for løse børn var innvandrergutter som drev 
for fritt rundt i gatene og innvandrerjenter som satt fast hjemme og hjalp 
til med husarbeidet. Denne kategorien sto i motsetning til normative anta- 
kelser om at «de fleste danske barn» var medlemmer av foreninger ut fra 
fritidsinteresser. Løse børn var altså marginale medlemmer av kategorien 
barn. 

I Skandinavia som ellers er kategorien barn sammenfallende med viten- 
skapelige, politiske, faglige, religiøse og hverdagslige forståelser av hva barn 
er, trenger, bør være og så videre. Som forskningskategori er den gjen- 
nomsyret av kulturelle antakelser, moral og verdiladede dommer, som kan 
gjentas i analysen, og til og med fremholdes som allmenngyldige. Når man 
fokuserer forskning på en konkret sosial kategori, er det viktig å undersøke 
hvordan kategorien blir forstått og gitt betydning. Når det gjelder barn, 
er det viktig å vite noe om hvordan faktiske barn engasjerer seg i sosiale 

verdener, men like viktig å forstå hvordan kategorien påvirker, ikke bare 
settingene som undersøkes, men vår forskning, som alltid er uløselig knyt- 
tet til samme verden (Anderson, 2004, s. 72). 


Sammenblanding av empiriske og analytiske 
begreper 

Et siste problem har å gjøre med hvordan vi bruker abstrakte begreper, 
for eksempel samfunn, kultur, kunst, demokrati eller internasjonalisering, 
som ikke viser til fysiske fenomener vi kan berøre, se, føle, høre, lukte og 
smake (Löhr, 2022). Abstrakte begreper, som integrasjon og inkludering, 
bygger ofte inn verdier som har moralsk og politisk vekt, og som sådan er 
de interessante å forske på. Men siden de ikke har noen direkte representa- 
sjon i den fysiske verden, er de ekstremt tvetydige. Enten vi er politikere, 
skolelærere eller forskere, må vi forestille oss hva disse begrepene viser til, 
og vi er ikke nødvendigvis enige. Å komme frem til en felles forståelse av 
hva dette betyr i praksis, for ikke å snakke om hva som er riktige og gale 
versjoner og beste- og verstefallsscenarioer — er ofte ganske vanskelig. 

En ganske interessant hverdagsløsning på problemet med å forankre et 
abstrakt begrep som samfunn er å animere det, det vil si å gi det aktørskap. 
Dette er ganske utbredt i Skandinavia, der velferdssamfunnet ser ut til å ha 
et eget liv — det gir og tar, ønsker, trenger, faller fra hverandre og trekker 
seg sammen. Studenttekster er fulle av fraser som gjentar hva samfundet 
tenker og gjør. En annen måte å forankre et abstrakt konsept på er å gi 
det en bestemt form og romlig utstrekning. I Danmark snakker man for 
eksempel om samfunnet som en sirkel man kan være innenfor eller utenfor, 
en beholder man kan falle ut av, eller en helhet man kan være en del av. Deler 
av samfunnet kan bryte ut, og samfunnet kan være fullt av hull. Man kan 
og til og med gå ut i samfunnet, noe som innebærer å forlate huset (og ofte 
også familien) og gå ut blant andre. 

Det virkelige problemet oppstår imidlertid når vi blander sammen 
empiriske og analytiske begreper. Vi ser ofte denne sammenblandingen 
i studier av såkalt integrasjon, der forskere forsøker å utforske empiriske 
eksempler eller tilfeller av integrasjon gjennom den analytiske linsen inte- 
grasjon; en tilnærming som gjør at begrepet brukes ureflektert og dermed 
ofte sitter fast i politisk retorikk, vanlige kulturelle antakelser og sam- 
funnsmessige forestillinger. Denne ganske fruktesløse analytiske praksi- 
sen der man anvender et abstrakt begrep, for eksempel inkludering, som 

er hentet fra og innrammet av offentlige diskurser, politiske beslutninger 
og hverdagslige samtaler og bruker begrepet til å undersøke og analysere 
empiriske forekomster av det som anerkjennes som inkludering, gir lite 
begrepsmessig rom for faktisk å forstå de sosiale prosessene som under- 
søkes. Begrepsmessig sammenblanding av denne typen egner seg til gan- 
ske overforenklede evalueringer - til å finne ut om det man har observert 
virkelig er (ordentlig) inkludering eller ikke. For slike evalueringer lar man 
kriteriene evalueringen er basert på forbli i tåken av antakelser om innhol- 
det i det abstrakte begrepet som tas for gitt. 

Det er derfor viktig å vurdere hvilket nivå av begrepsmessig abstrak- 
sjon som er mest effektivt for å analytisk håndtere ulike typer spørsmål 
eller domener. Problemet med sammenblanding av analytisk og empirisk 
begrepsbruk kan overvinnes ved å velge mellomnivåbegreper som er nyt- 
tige for å få frem og ramme inn spørsmål om fenomenet som studeres. 
Dette er ikke overordnede «mesterbegreper» (master concepts), men sna- 
rere «bevisst ufullstendige forståelser» (midlevel concepts) som ikke er for 
snevert definerte eller for altomfattende (Amit et al, 2015, s. 4). De er ana- 
lytisk produktive nettopp fordi de ikke er særskilte for én type etnografisk 
situasjon. Vi kan bruke dem til å tenke gjennom visse problemstillinger 
og situasjoner, men de er ikke ment å dekke alle mulige måter fenome- 
net avsløres (Amit et al., 2015, s. 4-5). I sitt arbeid med det besværlige 
abstrakte begrepet fellesskap (community) foreslår den kanadiske antro- 
pologen Vered Amit (2010) å bruke begreper på mellomnivå som felles 
engasjement, affekt og tilhørighet, og former for tilknytning for å under- 
søke konturene av lokale forståelser og praksiser for begrepet fellesskap. 
Mellomnivåbegrepene velges ut på grunnlag av om de er gode å tenke med 
som rammeverk for undersøkelsen. De er ikke ment å dekke alle eller til 
og med de fleste måtene fellesskap kommer til syne. Hvert begrep er heller 
godt å tenke med for noen empiriske problemer, spørsmål og situasjoner. 
Amit argumenterer for at begreper på mellomnivå er nyttige for å tenke 
gjennom etnografiske situasjoner når de åpner for analytiske spørsmål, 
snarere enn «sette lokk på undersøkelsen» (Amit et al., 2015, s. 6). 


For å konkludere 


Målet med dette kapittelet har vært å synliggjøre noen av de begrepsmes- 
sige problemene som kan oppstå når man utfører etnografisk forskning i 
kjente kulturelle settinger og på et velkjent språk. Forskere på egen kultur 

er godt rustet til å anvende sin kulturelle innsikt og språklige kompetanse 
på etnografisk forskning og analyse (Rapport, 2000). Likevel krever dette, 
som sagt, at man åpner sine sanser og sin forestillingsevne for det konkrete 
feltet, og at man gir detaljert oppmerksomhet til forviklingene og arbeidet 
som er forbundet med å samhandle og snakke på vanlige måter som gir 
mening. Dette krever også at vi er oppmerksomme på hvordan vi anvender 
kategorier og begreper i forskningsdesign og analyser. På en måte hand- 
ler dette om å lære opp oppmerksomheten (Ingold, 2001), og om å gjøre 
eksplisitt og konkret det vi implisitt vet, sanser og fornemmer. 

Min hensikt her er ikke å overstyre bruken av begreper og kategorier. 
Vi kan ikke klare oss uten dem, siden vi trenger dem for å utforske, tenke, 
begrepsfeste og kommunisere. Jeg anbefaler imidlertid at vi bruker dem 
nennsomt og reflektert, at vi utforsker kulturelt innebygd retorikk, den 
politiske vekten som ligger i denne, og de kraftfulle måtene både vi og våre 
samtalepartnere forestiller oss og gir liv til begreper i både forskningen og 
hverdagen. 

Innledning 


Dette kapittelet tar for seg tre grunnleggende og beslektede utfordringer 
etnografisk forskning møter i vår egen samtid: svekket legitimitet, tynne 
beskrivelser og teorifattigdom. Den første dreier seg i hovedsak om endrin- 
ger i synet på hva som anses som god forskningsetikk; endringer som legger 
betydelige begrensninger på etnografiens potensial, spesielt ved å begrense 
tilgang til viktige arenaer for feltarbeid. Den andre - faren for at tynne 
beskrivelser blir dominerende - er til dels en konsekvens av den første, 
men også påvirket av at mange (og trolig stadig flere) etnografiske analyser 
bygger på intervjuer alene. Med teorifattigdom mener jeg tendensen til 
at forståelsen av etnografisk materiale i noen grad blir frakoblet relevant 
teoretisk refleksjon, og i stedet for eksempel redusert til kodingsprosesser. 
Jeg vil argumentere for at dersom vi ser disse utfordringene i sammenheng, 
har vi kanskje et godt utgangspunkt for å erkjenne behovet for å utnytte 
etnografiens store muligheter enda bedre. 

Etnografi er avgjørende for vår forståelse av profesjoner, institusjoner 
og arbeid. Det er etter mitt syn tre hovedgrunner til dette. (1) All profe- 
sjonsutøvelse, alle institusjonelle prosesser og former, og all samhandling 
med brukere, elever, pasienter og så videre har med sosiale relasjoner å 
gjøre. Uten solid empirisk materiale om hvordan sosiale relasjoner eta- 
bleres, utvikles og endres, blir det svært vanskelig å utvikle relevant teore- 
tisk forståelse og praktisk relevant kunnskap. (2) Etnografi er den desidert 
mest nyttige kilden til kunnskap om hvordan mennesker kommuniserer, 
erfarer, fortolker - og om hva som motiverer dem. (3) Profesjonsutøvelse 
foregår innenfor rammen av komplekse institusjonelle sammenhenger der 
ikke-intenderte konsekvenser av menneskers handlinger som oftest er de 
aller mest interessante. Uten etnografi har vi få redskaper for å forstå slike 
sammenhenger. 

Alle disse tre egenskapene ved etnografisk forskning er av stor kunn- 
skapssosiologisk betydning. Hva vi har ambisjoner om å si noe om, og 
hvem som kan ha nytte av kunnskapen vi produserer, spiller en avgjørende 
rolle. Observasjoner av sosiale prosesser mens de pågår (eller rekonstru- 
erte forløp ved hjelp av intervjuer) gir potensielt en form for erfarings- 
nær kunnskap som kan tas i bruk av dem det gjelder (profesjonsutøvere, 
borgere, brukere), og skiller seg ofte sterkt fra kunnskap som avledes fra 
abstrakte behov for styring fra stor distanse. En grunn til at etnografiens 
legitimitet synes å være truet i vår tid, er at det etnografiske prosjektet i et 

styringsperspektiv ofte ikke framstår som umiddelbart nyttig som utgangs- 
punkt for å utvikle styringsredskap. I en del tilfeller kan det dreie seg om 
et slags epistemologisk brudd, siden etnografien åpner muligheten for å 
avdekke og beskrive sammenhenger som går ut over, og representerer et 
alternativ til, konvensjonell ekspertkunnskap og den kunnskapen organi- 
sasjoner produserer om seg selv. Det er her verd å minne om at velferds- 
statens institusjonelle system er i ferd med å bli langt mer hierarkisk og 
sentralisert enn det var i oppbyggingsfasen, og at dette har konsekvenser for 
hvilke kunnskapsinteresser som oppnår definisjonsmakt (Habermas, 1971). 


Forskningsetikk, tilgang og 
forskningens frihet 


Etnografisk forskning hviler på en ambisjon om nærhet og innlevelse. 
Ambisjonen er ofte å forsøke å komme så tett på menneskers levde liv 
som mulig. Derfor bruker metodebøker om etnografi ofte titler som spiller 
på dette, som Nærmere kommer du ikke (Nielsen, 1996), Nære steder, nye 
rom (Rugkåsa & Thorsen, 2003), Helt nært (Berta & Høgblad, 2023) og Tett 
på profesjon, arbeid og politikk (denne boka). I sosialantropologen, som 
representerer det etnografiske feltarbeidets viktigste disiplinære opphav, 
hviler denne ambisjonen på (minst) to grunnleggende antakelser. Den aller 
viktigste, i hvert fall hvis vi skal følge den moderne sosialantropologiens 
grunnlegger i Norge, Fredrik Barth, er at forskeren bør søke å observere 
sosiale relasjoner mens de utfolder seg (Barth, 1994). Det vi i dagligtalen 
assosierer med begrep som «samfunnet» er primært abstrakte mønstre 
som vi i realiteten avleder fra det som foregår i relasjoner mellom men- 
nesker. Ifølge Peter L. Berger og Thomas Luckmann i klassikeren The Social 
Construction of Reality (1967) er vår virkelighet, slik vi oppfatter den og 
manøvrerer i den, skapt gjennom de sosiale relasjonene vi tar del i i våre 
daglige liv. Som barn stilles vi for eksempel overfor spesifikke forvent- 
ninger fra våre signifikante andre, og gradvis lærer vi å forholde oss til 
disse og utformer sosiale roller som gjør at vi blir i stand til å samhandle 
på meningsfulle måter. Slik samhandling utvikler etter hvert gjensidige 
forpliktelser, rutiner og tatt-for-gittheter som gradvis forenkler den og 
gjør den i noen grad forutsigbar. Over tid blir slike forventninger, roller 
og relasjoner ofte ikke bare et utgangspunkt for å samhandle, men også 
en kilde til identifikasjon som kan få en selvstendig betydning og være en 

kilde til erkjennelse av hvem vi er i relasjon til andre. Det samme gjelder 
symbolene vi bruker for å kommunisere med. Vi lærer å kjenne vår dag- 
lige verden som et sted å «høre hjemme» og som er distinkt, kanskje unik 
og verdifull i seg selv — eller alternativt: avvikende og fremmedgjørende i 
relasjon til det vi antar er normalt og/eller ideelt (Vike & Haukelien, 2017). 

Den vitenskapsteoretiske antakelsen om at sosiale relasjoner er primære 
er knyttet til det Fredrik Barth kalte et «generativt» perspektiv på sosialt 
liv. Sosiale former og mønstre skapes av de sosiale relasjonenes dynamiske 
karakter, og relasjoner er i den forstand primære. Den kanskje beste illus- 
trasjonen av dette perspektivet er boka med den programmatiske titte- 
len Cosmologies in the Making (1987), der Barth undersøker hvordan små 
samfunn i Ny-Guineas høyland gradvis endrer seg i ulike retninger som et 
resultat av hvordan barn sosialiseres, spesielt gjennom langvarige og omfat- 
tende innvielsesritualer. Noe så enkelt som at læremestrene (eldre menn) 
faktisk glemmer en del av ritualets innhold, og at innslaget av hemmelig- 
hold er betydelig (de store og viktige mysteriene er omfattet med mange 
tabu, og kan bare delvis kommuniseres offentlig), bidrar til at så vel relasjo- 
ner som kosmologi skaper nye mønstre på samfunnsnivå. Konsekvensen 
av dette perspektivet er at feltarbeid, eller deltakende observasjon, kan 
sies å romme en kilde til spesielt viktige «sannheter», spesielt den at målet 
med sosial analyse nødvendigvis må være at vi må prøve å forstå hva som 
skaper mønstre. Det kan vi vanskelig å tak i hvis ikke vi søker å finne ut 
og dokumentere hva mennesker faktisk gjør, hva som motiverer dem, hva 
slags kunnskap de tar i bruk, hvordan de forstår og fortolker det de gjør, 
og så videre. Et fascinerende aspekt ved dette er at vi mennesker sjelden 
har full oversikt over sammenhengende vi er deler av, og at vi derfor tar i 
bruk den kunnskapen vi har som tilnærminger, eller «hypoteser» som vi 
stadig tester holdbarheten av og ofte endrer når de viser seg å ikke fungere 
så godt (Kronenfeld, 2017). Dette er en grunnleggende del av den sosiale 
dynamikken etnografisk orienterte forskere så gjerne vil prøve å gripe: 
sammenhengen mellom hvordan mennesker gjør vurderinger, foretar valg 
og inngår i relasjoner til andre på den ene siden, og den komplekse fortolk- 
ningen av hvilke konsekvenser dette har, på den andre. 

Den etnografiske ambisjonen innebærer altså at forskeren søker til- 
gang til sosiale sammenhenger der det er mulig å delta. I sosialantropo- 
logiens tidlige fase var denne tilgangen svært lite problematisert, spesielt 
fordi faget utviklet seg i en kolonial kontekst. Det vanlige var å dra på 
feltarbeid til mennesker i deler av verden som enten var kolonisert eller 

på annen måte gjenstand for vestlig dominans eller kontroll. Da antro- 
pologer begynte å interessere seg mer for den delen av verden de faktisk 
levde i og selv ofte hadde vokst opp i, ble relasjonen mellom forsker og 
de hen studerte gjenstand for problematisering og debatt. Hva er målet 
med etnografisk analyse? Hvordan brukes slike analyser, og av hvem og 
hvorfor? Er forholdet mellom forskere og «informanter», som lenge var 
den rådende betegnelsen, preget av et uerkjent maktforhold? Etnografisk 
forskning Norge er et interessant eksempel i denne sammenhengen. Av 
en rekke grunner (som det vil føre for langt å komme inn på i detalj her) 
har samfunnsforskning i Norge lenge hatt stor legitimitet. Den har vært 
en integrert del av det vi kan kalle «samfunnsbyggingsprosjektet», altså det 
usedvanlig optimistiske og ambisiøse prosjektet der etableringen av nasjo- 
nal uavhengighet, demokrati, nasjonalt samhold og opplysningsorientert 
og sosialdemokratisk dominert velferdsstatsekspansjon ble forstått som 
et bredt samarbeid. Samfunnsforskningen ble en del av dette, og fikk en 
helt sentral rolle i planlegging og politikkutforming (Slagstad, 1998; Vike 
& First, 2020). Blant annet av slike grunner ble ikke etnografisk arbeid 
først og fremst forstått som et uttrykk for at urbane eliter søker tilgang til 
«primitive» menneskers verden for å kunne skrive bøker om deres ekso- 
tiske kultur. Fra 1950-tallet og framover ble etnografiske studier i Norge 
preget av interessen for hvordan ulike samfunnsgrupper, regioner / lokale 
områder og minoriteter ble inkorporert i — og i en del tilfeller ekskludert 
fra - endringsprosessene som grovt sett ble assosiert med «modernisering», 
særlig industrialisering, demokratisering, utbyggingen av velferdsstaten 
og forventningen om økende likhet. Disse studiene var lite motivert av et 
ønske om å kartlegge og beskrive ulike «kulturer», men mer av en sosiolo- 
gisk interesse for sosial endring, for eksempel hvordan lokale samfunn og 
grupper manøvrerte i relasjon til endrede økonomiske, institusjonelle og 
sosiale betingelser (Vike, 1994). Nord-Norge ble en spesielt sentral arena 
her, spesielt fordi folks tradisjonelle tilpasning i denne delen av landet 
skapte store spenninger og transformasjoner i relasjon til industrikapita- 
lismen, ekspanderende offentlige institusjoner og statlig politikk (Barth, 
1963; Brox, 1966; Holtedahl, 1994). 

Antropologer og etnografisk orienterte sosiologer ble av slike grunner 
opptatt av hvordan sosiale og kulturelle forskjeller ble håndtert innenfor 
institusjonelle rammer. De gjennomførte svært ofte feltarbeid i industri- 
bedrifter, psykiatriske sykehus, sykehjem, lokalpolitikk, skoler og en 
rekke andre formelt organiserte sammenhenger. Dette bidro trolig til at 

antropologien og sosiologien ble oppfattet som samfunnsmessig og poli- 
tisk relevant, ikke bare for myndighetene, men også for folkebevegelsene. 
I et sammenliknende perspektiv er det påfallende at forskere og studenter 
opplevde å møte så lave barrierer for tilgang. Da jeg selv gjennomførte 
mine første feltarbeid i norske kommuner ved inngangen til 1990-tallet, 
var begrensningene svært få, og opplevelsen av å være velkommen som 
nysgjerrig antropolog nærmest overalt var slående. Den rådende holdning 
var at offentlige institusjoner skal og må være åpne fordi de er deler av et 
felleseie. Demokrati er knapt mulig hvis vi ikke får førstehånds kunnskap 
om hvordan de faktisk fungerer, sett innenfra. 

I dag er bildet svært annerledes. Selv om det trolig er rimelig å slå fast 
at offentlige institusjoner i Norge fortsatt er relativt åpne og tilgjengelige 
(i forhold til Storbritannia, USA, Tyskland og Frankrike, for eksempel), er 
det etablert vesentlige begrensninger. Et illustrerende eksempel er imple- 
menteringen av EUs personvernregulativ (GDPR), som har til hensikt å 
beskytte enkeltpersoner mot at opplysninger som angår dem og som anses 
som private skal komme på avveie (Birkeland & Enebakk, 2018; Vike & 
First, 2020). Denne ambisjonen er selvsagt viktig og helt legitim, men 
det har allerede bidratt til å endre oppfatninger om forskningens bidrag 
til å opprettholde frihet og demokrati. Hensynet til individets ukrenkelig- 
het i møte med en global, kapitalistisk informasjonsindustri, kommersiell 
legemiddelindustri, privat og offentlig overvåking og så videre bør åpen- 
bart ha en annen etisk status enn etnografisk forskning om for eksempel 
maktforhold i offentlige institusjoner, men alt dette synes i økende grad å 
bli forstått som én og samme ting. Til grunn for dette ligger blant annet en 
forestilling om at deltakende observasjon bringer forskeren så tett på men- 
neskers liv at personopplysninger ikke kan beskyttes. Feltarbeid framstår 
dermed som en risiko mot personvernet. Nylig har Helse- og omsorgs- 
departementet utarbeidet en forskrift som sier at feltarbeid i institusjoner 
der forskere kan risikere å observere «tredjepersoner» (altså mennesker 
som er til stede i en sammenheng der forskeren studerer andre aktører, 
for eksempel en sykepleier og pasienter som har gitt samtykke) ikke kan 
tillates (HOD, 2022). Tendensen dette er uttrykk for, er ikke ganske enkelt 
en presisering av hva god forskningsetikk skal bety. Det knytter seg til 
det økende behovet som mange institusjonelle portvoktere har fått for å 
sikre seg mot uønsket innsyn, for eksempel av hensyn til institusjonens 
image i offentligheten. Men i prinsippet er deltakende observasjon normalt 
ikke avhengig av innsamling av personopplysninger; det er ikke konkrete 

enkeltindividene som er interessante for forskeren (og den videre offentlig- 
het), men snarere dynamikken i de sosiale relasjonene som utfolder seg. 

I dette ligger en oppfordring. I en tid da deltakende observasjon er blitt 
langt vanskeligere å gjennomføre enn tidligere, er argumentet for å begrense 
tilgang svært ofte knyttet til «forskningsetikk». I dette ligger etter mitt syn 
altfor ofte en sammenblanding av en rekke andre og mindre legitime hen- 
syn, men også en grov undervurdering av den demokratiske betydningen 
etnografisk arbeid og de tykke beskrivelsene den kan gi oss, kan ha. I Norge 
i dag har kunstnere og journalister en langt sterkere juridisk forankret fri- 
het til å fortolke og offentliggjøre såkalt «sensitiv» informasjon enn forskere 
som driver deltakende observasjon. Det er i dette lyset tankevekkende 
at NRKs mye omtalte «Brennpunkt»-dokumentar om norsk eldreomsorg 
høsten 2022 tok i bruk skjult kamera for å avdekke problematiske forhold 
og vise dem på skjermen. I dag er forskere underlagt forskningsetiske 
begrensninger som i prinsippet gjør det svært vanskelig å dokumentere 
slike virkeligheter - og dermed bidra både til å skape langt mer grundige 
og reflekterte beskrivelser enn for eksempel TV-dokumentarer kan få til. 
Endringer i forståelsen av «forskningsetikk» synes paradoksalt nok å bidra 
til å forhindre etnografisk orienterte forskere å få tilgang til empirisk mate- 
riale som gjør det mulig å forklare hvorfor og hvordan slike virkeligheter 
skapes. 


Fra tynn til tykk beskrivelse 


Begrepet «tykk beskrivelse» har sitt opphav i den amerikanske antropolo- 
gen Clifford Geertz innflytelsesrike bok The Interpretation of Cultures fra 
1973. Det betegner etnografiske beskrivelser av observerte hendelser som 
gir leseren informasjon som er detaljert nok til at hun selv får forutsetnin- 
ger til å forstå så vel selve hendelsen som sammenhengen den oppstår i. 
Tykke beskrivelser er gjerne så rike på informasjon at leseren kan utvikle 
andre fortolkninger og i tillegg eventuelt bruke det for å drive meningsfull 
sammenlikning, altså unngå den store og vanlige faren for å sammen- 
likne hummer og kanari. Den vanligste formen for tykk beskrivelse slik 
den framkommer i etnografiske monografier - altså en bred samling av 
beskrivelser av et sosialt felt (en landsby, et ritual, en politisk hendelse, 
slektskapsrelasjoner i en bygd, en sykehusavdeling e.l.) som framkommer 
som en samlet analyse, som oftest i bokform - portretterer en mengde 
ulike fenomener som settes i en bestemt relasjon til hverandre. I klassiske 

antropologiske monografier dreide det seg gjerne om å framstille en kultur 
eller et samfunn i form av beskrivelser av økologisk og historisk kontekst, 
slektskap og sosial organisasjon, økonomisk tilpasning og bytterelasjoner, 
makt, autoritet og kosmologi, og sammenhengen mellom alt dette. 

I vår tid er ambisjonene i etnografisk praksis ofte mer spesifikke, men 
samtidig også mer varierte. I mine øyne er det særlig relevant å understreke 
at tykke beskrivelser ofte handler om å ta i bruk så mange ulike typer data 
som mulig: observasjon, intervju, dokumenter, historisk og politisk kon- 
tekst med mer. Dette gjør det potensielt mulig å skape gode beskrivelser av 
kompleksiteten i sosialt liv, og dermed unngå faren for å gjøre det empiriske 
materialet unødvendig endimensjonalt. Intervjumateriale kan for eksempel 
gis «tykkelse» på flere ulike måter, for eksempel ved å framstille intervju- 
subjektenes motivasjoner og verdier, deres sosiale posisjon, fortolkninger 
av bestemte hendelser og bruk av språklige sjangre og symboler. Det kan 
potensielt også illustrere sammenhengen mellom hva de sier og hva de 
gjør. Distinksjonen mellom snakk og handling er nyttig fordi de analytisk 
sett tilhører ulike dimensjoner ved sosialt liv; det interessante er ikke å 
avsløre at intervjusubjektene våre ikke er konsistente, men å vise at snakk 
og handling utgjør en dynamisk relasjon. Å framstille en hendelse er noe 
annet enn å ta del i den, og relasjonen mellom saying og doing er aldri gitt 
på forhånd. Skillet mellom handling, normer og representasjoner kan illus- 
trere dette (Holy & Stuchlik, 1984). Å ta deli sosial samhandling innebærer, 
som antydet ovenfor, å gjøre noe i relasjon til andre, for eksempel ta i bruk 
kunnskap, realisere en verdi/motivasjon, foreta valg, skape gjensidighet og 
eventuelt forpliktelse, utforme en rolle og bli en del av noe utenfor seg selv. 
Å snakke om dette, for eksempel ved å gjengi et hendelsesforløp, er å gjøre 
et utvalg og kanskje vise intervjueren hvordan man forholder seg til sosiale 
normer («jeg vil unngå å avbryte», «jeg synes det er viktig at elvene føler seg 
verdsatt»). Representasjoner dreier seg om de mer overordnede, kollektive 
bildene vi etablerer av oss selv og dem vi kanskje identifiserer oss med («i 
vår kommune legger vi vekt å respektere hverandre», «i Norge verdsetter 
vi likhet»). Hensikten med å påpeke dette er altså at relasjonen mellom 
disse dimensjonene ved sosialt liv er fleksibel, og at de skapes av mennes- 
kers kreative bruk av kulturelle ressurser. Det er for eksempel sjelden slik 
at handlinger ganske enkelt realiserer en norm eller et konsistent sett av 
normer. Normene vi drar veksler på er ofte så mange og motstridende at 
vi i realiteten gjør valg på grunnlag av rutine og/eller nokså spontant (og 
potensielt ureflektert) for så å skape konsistens mellom norm og handling 

i ettertid — spesielt i situasjoner som innebærer vanskelige valg eller endog 
dilemmaer, og som derfor påkaller et begrunnelsesansvar (Barth, 1994). 

Etnografiens mulighet til å yte rettferdighet til kompleksiteten i sosialt 
liv ligger videre i den sensitiviteten vi som forskere klarer å opparbeide 
overfor sosiale kontekster. En ofte undervurdert side ved dette er at kon- 
tekstene vi beveger oss imellom ofte er langt større enn det vi selv erkjenner. 
Det samme gjelder i andre og mer «trivielle», dagligdagse sammenhenger. 
For eksempel er «likhet» angivelig et kjennetegn ved sosiale relasjoner i 
Skandinavia/Norden, men også dette er som oftest mer kontekstuelt betin- 
get enn vi kanskje har en tendens til å anta. Den britiske antropologen John 
Barnes påpekte dette da han tidlig på 1950-tallet gjorde feltarbeid på Bømlo 
i Hordaland (Barnes, 1954). Han observerte at i det frivillige organisasjons- 
livet og kommunepolitikken var folk flest opptatt av å underspille hierarki 
og betone at alle var likeverdige medlemmer. I kommunestyret var nesten 
alle vedtak enstemmige, for forhandlingene ble unnagjort i ulike fora på 
forhånd slik at enigheten og fellesskapet kunne manifesteres tydelig i kom- 
munestyresalen. Men i fiskeriindustrien, der svært mange folk på Bømlo 
også tok del, var kommandolinjen og hierarkiet temmelig entydig. Folk tok 
del i flere ulike sosiale systemer og relasjonstyper samtidig, men den mest 
gyldige representasjonen av det de hadde felles var åpenbart den som ble 
uttrykt som enighet i kommunestyret. 

Sosialantropologien har som nevnt sitt opphav i studiet av det som 
framstår som fremmed og til dels ukjent, og har derfor artet seg som en 
erkjennelsesmessig oppdagelsesreise. Det som ofte framstår som mest 
interessant med et slikt utgangspunkt, er symboler, kosmologi (verdens- 
anskuelse) og ritualer. Etnografiske studier som «mangler» dette utgangs- 
punktet fordi de gjennomføres i det antropologer antar er ens «egen kultur» 
(altfor ofte og ureflektert, kan vi legge til), risikerer å overse slike aspekter 
ved kompleksiteten i sosialt liv. En norsk sosialantropolog som forsøkte 
å unngå denne fallgruven var Marianne Gullestad, som tok for seg ulike 
sider ved «hverdagsliv» i Norge (Gullestad, 1989). Hun undersøkte sys- 
tematisk hvordan idéer om likhet ble gjort til en samhandlingskode der 
aktørene gjorde hverandre til «samme slags» og understreket situasjonelt 
skapt likeverd, hvordan «symbolske gjerder» ble skapt ved å markere sosial 
utilgjengelighet (1992), hvordan husmødre i en drabantby i Bergen eta- 
blerte kategorier om hva slags folk som finnes i deres lokale verden (1984), 
og mye annet interessant. Én ting de fleste av oss som jobber med etnografi 
kan lære av Gullestad, er at symbolene vi bruker i kommunikasjon og 

sosial samhandling ofte har en større variasjon, subtilitet og dybde enn vi 
kanskje vanligvis antar når vi selv bruker mange av de samme symbolene 
i våre egne daglige liv. I etnografisk forskning er det minst to dominerende 
innfallsvinkler til dette fenomenet. 

Den første av disse kan kalle en funksjonalistisk orientert tradisjon, der 
målet ofte er å vise hvordan «ritualer» faktisk spiller en viktig del av våre 
liv, for eksempel når det gjelder å begrunne makt. I boka The Reforming 
Organization tar Nils Brunsson og Johan P. Olsen (1994) for seg hvordan 
reformer i offentlig sektor (i Sverige, i dette tilfellet) ofte viser seg å ikke 
føre til ønsket resultat, for eksempel effektivisering. Likevel blir de ofte 
utgangspunktet for enda mer av nøyaktig det samme. Én viktig grunn er 
at ledere, som ofte har mindre kunnskap om organisasjonene de leder enn 
det de fleste tror, antar at fraværet av ønskede resultater må være at mange 
unnlot å følge opp ledernes hensikter, og at det derfor er nødvendig å gjøre 
det på en bedre og riktigere måte neste gang. En annen er at arbeidet med 
reformen er identitetsskapende og gir opphav til en felles tro på at veien 
mot en bedre framtid er flere reformer. To viktige lærdommer fra dette er 
at «tro» (eller håp, se Brunsson, 2006) ikke er irrasjonelt og begrenset til 
ikke-moderniserte samfunn langt unna, og at organisasjoner ofte rommer 
en rekke ikke-intenderte sammenhenger som kanskje bare gode etnogra- 
fiske beskrivelser har forutsetninger til å trenge gjennom og forklare. Som 
antropologen Tian Sørhaug (1996) har påpekt, er forståelser av ledelse ofte 
en representasjon av et mer eller mindre uerkjent begjær etter å skape 
entydige sammenhenger i kaotiske virkeligheter. 

Den andre innfallsvinkelen er etnografiske studier av språkbruk og 
semantikk. Et sentralt eksempel pa dette er analyser av norsk identitet 
og nasjonalisme, slik fenomenet uttrykkes i norsk nasjonal mytologi og 
historieskrivning, i medier og i sammenheng med aktuelle debatter om 
«kulturelt mangfold» og «integrering» (Gullestad, 2001, 2002, 2006). Mange 
forskere har vist hvordan kontrasten mellom norskhet og dens motsats er 
kulturelt konstruert på måter som gjør at referansene som norskhet henvi- 
ser til stadig flytter seg, unndrar seg presis definisjon og opprettholder en 
forestilling om noe ekte og rent, og på den måten skaper et begrunnelses- 
ansvar for alle dem som angivelig representerer noe annet. Denne typen 
kontraster i språket har åpenbart noe allment ved seg. Språket utgjør et 
sett av kollektive representasjoner, det vil si symboler som mange tillegger 
betydning som er lik og/eller overlappende nok til at de (ofte) fungerer 
kommunikativt. Her er vi ved et kulturanalytisk kjernepunkt, som angår 

spørsmålet om hva vi forstår med begrepet kultur. De fleste definisjoner 
av kultur begynner med «felles ...», men hva vi analytisk sett mener med 
«felles», og hvordan det vi antar er «felles» oppstår og fungerer sosialt, for- 
blir ofte mer uklart enn nødvendig i etnografiske analyser. Hvis vi med 
Fredrik Barth og andre sentrale antropologer forstår kultur primært som 
(ulike former for) kunnskap, er det rimelig å ta utgangspunkt i at kultur 
er forankret i individuelle kropper og hoder (Kronenfeld, 2017). Når vi 
samtidig kan hevde at symboler er offentlige og kollektive, er det fordi 
mennesker tilskriver dem mening på noenlunde gjensidig forståelige måter. 
Som antydet ovenfor er ikke «likhet» et språklig symbol med et entydig 
meningsinnhold; det har en rekke ulike betydninger for ulike mennesker 
i ulike sammenhenger, men fungerer likevel godt for en rekke kommuni- 
kative formål. Slik er det også med de språklige symbolene vi bruker i mer 
dagligdagse sammenhenger, og som ikke nødvendigvis har med seg en 
tung ideologisk bagasje. Etnografien gir oss mulighet til å undersøke helt 
konkret hvordan slike symboler fungerer kommunikativt, og hvordan de 
ofte er mindre entydige og gjenstand for langt sterkere forhandling enn vi 
har en tendens til å tro. Når vi antar at det eksisterer en «felles forståelse» 
av noe, bør vi ha en ambisjon om å vise hvordan fortolkinger og menings- 
tilskrivelse faktisk av og til blir gjensidig forståelige og mer eller mindre 
like. Denne innfallsvinkelen inviterer oss også til å undersøke hvor over- 
lappende individuelle versjoner av en gitt virkelighet trenger å være for å 
gjøre kommunikasjon, identifikasjon og kanskje endog kollektiv handling 
mulig. La oss se nærmere på dette. 

Det jeg her har omtalt som språklige symboler og kollektive representa- 
sjoner omtales i lingvistikken som semantiske kategorier, altså meningsbæ- 
rende ord. I henhold til tradisjonen etter lingvisten Ferdinand de Saussure 
er ord er tegn som består av en betegner (lyden) og en betegnet (begrepet). 
Tegn henviser til ting i verden, men kanskje primært til våre begreper om 
dem, og det er disse relasjonen som kanskje er mest interessant i etnografisk 
studier av meningsdannelse (Kronenfeld & Decker, 1979). Tradisjonelle 
forståelser av disse relasjonene hvilte på antakelsen om at ord henviste til 
et bestemt og entydig knippe fenomener. «Onkel» betyr foreldres mann- 
lige søsken. Men «onkel» brukes i mange samfunn som en betegnelse på 
mange andre mannlige slektninger i generasjonen over. Dette og en rekke 
andre eksempler viser at ord betegner fenomener på andre og mye mer 
fleksible måter. Når vi er i konfirmasjon og drikker Mozell av beholdere 
av plast, har vi ikke problemer med å kalle det «glass». Hvis jeg ber en i 

selskapet «vil du være så snill å sende meg glasset?», vil vedkommende 
følgelig sende meg plastbeholderen - med mindre det står et «ekte» glass 
på det samme bordet. Av dette kan vi slutte at ord har fleksible referanser; 
vi kan ofte dra raske slutninger om hva som fungerer kommunikativt uten 
at definisjonen av hva et «glass» egentlig er blir et problem, altså samtidig 
erkjenne at referansene flytter seg ut og inn av kategorien situasjonelt, så å 
si. Dette er semantisk utvidelsesteori (Kronenfeld, 1996). Plasstikkglasset 
representerer en utvidelse. Alle semantiske kategorier kan utvides (og 
innsnevres) situasjonelt, for eksempel slik betegnelsen «bestemor» viser 
når den brukes for å referere til relasjonen til bonusbarnebarn. Men utvi- 
delsesmønsteret er aldri tilfeldig. En «bestemor» som ikke er en egentlig 
bestemor kan passere som en gyldig betegnelse fordi hun representerer 
noen atferdsmessige trekk som definerer en ekte bestemor. Kategorien 
har altså noen prototypiske trekk som danner grunnlag for utvidelsen, og 
disse kan for eksempel være knyttet til atferd (bestemoderlig omsorg) eller 
funksjon (noe man kan drikke av). Utvidelsen kan også skje metaforisk, for 
eksempel ved at vi kaller noen en «bestemor» fordi hun bruker hatt, ikke 
skjønner ungdommelig ironi eller lignende. 

Semantisk utvidelsesteori kan være et nyttig analytisk redskap når vi 
studerer folks språkbruk, ikke bare fordi det hjelper oss i å forstå klas- 
sifikasjon, men også når vi ønsker å være mer presise når vi ønsker å stu- 
dere kultur som «felles», forstå hvorfor uenighet og misforståelser oppstår, 
hvordan politiske konflikter utspiller seg eller hvordan felles identifikasjon 
muliggjøres gjennom språket. Det kan bidra til å gjøre oss mer sensitive 
overfor symbolikken i et språk vi antar at vi kjenner godt fra før og tror 
vi ikke har behov for å forstå som nysgjerrige utenforstående. Semantisk 
utvidelse er også en viktig mekanisme i mer omfattende kognitive og språk- 
lige systemer som ideologi, diskurs og kulturelle modeller (Kronenfeld, 
2017). I mitt første feltarbeid i et norsk lokalsamfunn ble jeg interessert i en 
lokalpolitisk konflikt om et knippe rødmalte hus (Vike, 1991). Spørsmålet 
var om de var å betrakte som «verneverdige» eller ikke. Ulefoss i Nome 
kommune sør i Telemark smykker seg fortjent med betegnelsen «Norges 
eldste industristed», og har lange tradisjoner for klassemessige spennin- 
ger mellom høy og lav. Konflikten om arbeiderboligenes status kom til å 
handle stadig mer om hva betegnelsen «arbeiderkultur» betyr. Alle var i 
utgangspunktet ganske enige om at «arbeiderkultur» er viktig, og at restene 
av «det gamle Ulefoss» i prinsippet bør tas vare på, men det oppsto likevel 
en splittelse i synet på hvorvidt de små, rødmalte arbeiderboligene faktisk 

er å anse som en viktig del av «arbeiderkulturen». Siden mange assosi- 
erte arbeiderkultur med fattigdom, underkastelse og avhengighet «i gamle 
dager», kunne de i utgangspunktet gå med på at boligene kunne fredes 
dersom de kunne representeres som utvetydig fortid. Dette ble for alvor 
problematisk da saken ble politisert, spesielt ved at folk som kjempet mest 
aktivt for fredning i økende grad begynte å tolke boligene som et uttrykk 
for en klassekonflikt her og nå. Forstått i semantiske termer kan vi anta at 
forkjemperne for fredning opererte med kontrasterende prototypiske for- 
ståelser av «arbeiderkultur», og at argumentene som ble brukt i konflikten 
representerte ulike utvidelser av henholdsvis «vedvarende klassekamp» og 
«koselige arbeiderminner». 

I et annet feltarbeid noen år seinere, i en annen og større kommune, 
begynte jeg å interessere meg for hvordan vise politiske tenkemåter, begrun- 
nelser og vedtaksprosesser ble oppfattet som mer akseptable enn andre — 
på tvers av politiske skillelinjer. Jeg la merke til at et språklig symbol som 
stadig gikk igjen — realisme — ble gitt en større og noe annen betydning 
enn jeg først forsto (Kronenfeld & Vike, 2002). Flere toneangivende lokal- 
politikere uttrykte behovet for å ta et oppgjør med tendensen til at mye 
politisk retorikk artet seg som «tomme ord» og fromme ønsker, og at de 
som snakket på denne måten var «urealistiske». Inntil da hadde jeg vært 
mest opptatt av hvordan politiske vedtak ble forsøkt snekret sammen ved 
å vinne oppslutning hos flest mulig ved å utforme kompromiss som tok 
hensyn til at ulike lokalpolitiske leirer målbar synspunkter som på forhånd 
var ganske godt kjent. Ordet «realisme» ble nå brukt mer som en betegnelse 
på en måte å gjøre ting på som kunne skape en bedre, universell og nøytral 
måte å tenke om forholdet mellom mål og midler på. Lokalpolitikere som 
ble omtalt som «urealistiske» ble i stuss over dette og prøvde å opponere, 
siden de lenge hadde identifisert seg som representanter for «folkemenin- 
gen» og ytt motstand til kutt i skole-, helse- og sosialbudsjettene. For dem 
handlet lokalpolitikk om å representere «folk» og å gjennomføre det de 
oppfattet som «naturlig», nemlig å utvide de offentlige tjenestene og gjøre 
dem bedre og tilgjengelige for flere. «Realistene» tok derimot utgangspunkt 
i at kommunen har en gitt sum penger tilgjengelig, og at politikk dreier seg 
om å bruke dem mest mulig effektivt og målrettet. Forutsetningen for dette 
var at lokalpolitikerne via den administrative ledelsen fikk kontroll over 
kommuneorganisasjonen slik at de kunne bruke den som et redskap for 
å oppnå mest mulig. Inntil videre ble derfor målet erstattet med middelet. 
På denne måten ble realistisk budsjett- og organisasjonsstyring etablert 

som en prototypisk kontrast til «tomme ord» om verdier og konsensus. 
Akkurat hva «realisme» betydde i praksis forble uklart, men definisjonen 
fikk gradvis en utvidelse ved at begrepet ble assosiert med «konkret hand- 
ling», som i sin tur ble forstått som å opprettholde budsjettbalanse og å 
målrette politiske tiltak gjennom organisatorisk endring. 

Denne innfallsvinkelen kan også vise seg svært nyttig i studiet av pro- 
fesjonspraksis. I kommunen der «realisme» ble et nøkkelsymbol i politiske 
og administrative miljøer, måtte profesjonsutøverne i førstelinja forsøke 
å forholde seg til konsekvensene, og dette aktualiserte i stadig større grad 
hva «faglig skjønn» betyr. De fikk høre utsagn av typen «vi må jo innse at 
sykepleiere ikke kan holde alle i handa hele tida» og «vi må skille mellom 
de dyre og de billige sosialklientene». Noen profesjonsmiljøer i kommunen 
valgte å sabotere kravet om at tjenestene nå skulle tilpasses de til enhver 
tid rådende ressursene og i stedet lene seg på statens satser for sosialhjelp 
(som på den tiden var høyere enn kommunens egne) og på lovgivingens 
krav om «helhetlig omsorg». Men det viste seg snart at det ble vanskelig å 
generalisere denne praksisen, siden mange ansatte oppfattet tiden som for 
knapp og i tillegg fikk økende sympati for behovet for å være «realistisk», 
noe som altså innebar å la definisjonen av «faglig skjønn» bli definert av 
ressursbegrensninger definert av kommunens styringsinstanser framfor 
av faglige forståelser av behovene som skulle dekkes. Jeg legger for ordens 
skyld til her at den metodologiske strategien jeg fulgte for å fange inn disse 
sammenhengene var å beskrive hendelsesforløp og aktørers fortolkninger 
(underveis) så «tykt» som mulig, over tid. Beskrivelsene gjorde det mulig å 
oppdage mønstre, spesielt hvordan i hvordan det jeg etter hvert begynte å 
benevne som «dilemmaer» i beslutningsprosesser forplantet seg nedover i 
det institusjonelle systemet og skapte sammenhengende endringer, som for 
eksempel: Det som på ett tidspunkt framsto som nødvendig og pragmatisk 
tilpasning («realisme») ble i det neste nærmest etablert som en rådende 
verdensanskuelse. Det ble også mulig å se hvordan dilemmaene systematisk 
flyttet seg fra kommunestyret (der de stadig oftere ble gjort til budsjett- 
tekniske spørsmål) til de mest arbeidsintensive og komplekse tjenestene 
til utsatte grupper i kommunen, der motstanden var svakest (Vike, 1996). 


Teoretisk etnografi 


I metodelitteraturen er det vanlig å etablere et analytisk skille mellom teo- 
ridrevet og oppdagende analyse av det empiriske materialet. I etnografisk 

forskning finner de fleste det rimelig å forsøke å forene disse ved å gjen- 
nomføre en dynamisk prosedyre der oppdagelsesprosessen foregår gjen- 
nom å stille teoretiske spørsmål, men samtidig opprettholde en åpenhet 
for at materialet kan gi andre erkjennelser enn slike spørsmål åpner for. 
Dette er trolig en framgangsmåte de fleste oppfatter som fruktbar. Men hva 
innebærer dette mer konkret når det gjelder å identifisere sentrale temaer i 
materialet? Dataprogrammer for håndtering og koding av kvalitative data 
er nyttige for mange formål, men kan samtidig representere en fare for 
at temaene som genereres framstår som en samling av kategorier uten 
kriterier verken for å etablere relasjoner mellom dem eller for å forfølge 
sammenhenger mellom konkrete eksempler (på et gitt tema) og konteksten 
de framkommer i. «Categories are not enough», sier Dorothy Smith (2009). 
En nyttig prosedyre for å unngå slike problemer kan være å tenke kritisk 
gjennom hva vi forstår med teori, gitt at den største faren i kodingsproses- 
sen trolig er at den risikerer å bli for teorifattig. Det er selvsagt ingen opp- 
skrift på dette, men det er i utgangspunktet viktig å erkjenne at etnografisk 
forskning normalt innebærer spesielt komplekse teoretiske utfordringer. 
Det er sjelden rimelig å gå ut fra at det er «en» eller «to» teorier som peker 
seg ut som relevante, men mange ulike som egner seg for å kaste lys over 
ulike aspekter og sammenhenger, spesielt siden etnografi som oftest dreier 
seg om ulike nivå av sosiale virkeligheter. I institusjonell etnografi er dette 
temaet håndtert på interessante måter som kan gi mange fruktbare spor 
og inspirasjoner, kanskje spesielt relasjonen mellom forskningssubjektenes 
sosiale posisjonering og det de sier og gjør (Smith, 2005). 

En pragmatisk måte å nærme seg spørsmålet om hvordan vi kan opp- 
dage temaer, nyanser og forbindelser i materialet på teoretisk informerte 
måter kan være å etablere modeller av data. Slike modeller kan med fordel 
ta utgangspunkt i grunnleggende innsikter fra samhandlingsteori. Som 
vi var inne på ovenfor kan vi da innføre noen elementære distinksjoner 
mellom (1) handlinger, normer og representasjoner, (2) form og prosess, 
(3) forskjeller mellom ulike sosiale kontekster og sosiale nivå, (4) språklige 
symboler og, endelig, (5) gjensidighet. Denne listen er selvsagt ikke uttøm- 
mende, men et utgangspunkt for å oppdage mønstre på en systematisk 
måte. Handlinger, normer og representasjoner representerer et skille som 
potensielt kan utnytte rikdommen i intervjumaterialet, men selvsagt i enda 
større grad observasjonsdata. Målet er å gripe forskningssubjektenes egne 
måter å kontekstualisere sin egen virkelighet på, og ta hensyn til at deres 
omtale (i intervjuer) av handlinger, henvisning til normer og overordnede 

representasjoner kan antas å ha ulike hensikter og formål som det er fors- 
kerens oppgave å identifisere. Distinksjonen mellom form og prosess er 
ment å reflektere det dynamiske aspektet ved alt sosialt liv der hendelser, 
samhandling, dialoger og kunnskap skaper forløp der det er mulig å opp- 
dage drivkrefter («generative mekanismer») som gradvis skaper og endre 
mønstre. Forskjeller mellom ulike sosiale kontekster og sosiale nivå dreier 
seg om at ulike sosiale kontekster har en tendens til å «invitere» ulike 
subjektposisjoner, roller og perspektiver som forskningssubjektene manøvre- 
rer mellom og som kanskje skaper behov for oversettelser og forklaringer. 
Med «nivå» sikter jeg til at visse sosiale kontekster er mer omfattende enn 
andre og inkorporerer faktorer langt hinsides forskningssubjektenes kon- 
troll. Disse kan være kulturhistoriske, som for eksempel at lokalpolitikere i 
norske kommuner trekker veksler på rollen som representant og opplever 
store utfordringer når denne blir forsøkt forent med rollen som ansvarlig 
styringsagent. Rollen som styringsagent kan forstås som en gjenspeiling 
av en «strukturell» endring i relasjonen mellom statlige myndigheter og 
kommuner gjennom de siste tre tiårene. Med språklige symboler sikter jeg 
til analysen jeg illustrerte ovenfor, der ords meningsinnhold kan analyseres 
systematisk. Gjensidighet henviser både til de sosiale forpliktelsene våre 
forskningssubjekter forvalter, og som gjør at de forholder seg til vise for- 
ventninger og normer, men også graden av «shared meaning» (i hvilken 
grad og på hvilken måte de fortolker sin verden og de symbolske repre- 
sentasjonene av den på måter som overlapper andre aktørers fortolkinger). 
Dette enkle metodiske perspektivet kan illustreres med eksempler fra 
mine egne studier av politisk kultur, slik jeg antydet i omtalen av «rea- 
lisme» ovenfor. En logisk struktur i prosedyren jeg følger er ledsaget av 
ambisjonen om å se etter «store spørsmål på små steder» (Eriksen, 2015), 
spesielt å etablere en kulturhistorisk informert kontekstualisering av sam- 
handlingsdata. I mine samtaler og intervjuer med ansatte og folkevalgte i 
norske kommuner har ofte identifikasjonen med det vi kan kalle velferds- 
statsvisjonen kommet spesielt tydelig fram. Det er ingen overdrivelse å 
slå fast at alle er opptatt av at idealer som likhet og rettferdighet best blir 
realisert dersom offentlige tjenester er gode og når alle som trenger dem. I 
denne forstand er velferdsstaten en representasjon som skaper identifika- 
sjon og et knippe normative føringer som etablerer en form for opplevd 
forpliktelse. Når de forsøker å handle i tråd med dette, skapes imidlertid 
en rekke behov for begrunnelser og oversettelser, siden de fleste synes å 
oppfatte det slik at det oppstår visse motsetninger på dette nivået. 

Handlingsmønstre, kunnskapsformer og symbolske representasjoner 
som skapes i slike prosesser kan forstås som en sosial form som er generert 
av de mange uintenderte konsekvensene av det uavklarte forholdet mellom 
velferdsstatens ambisjoner, slik disse er nedfelt i retorikk og visjoner, lov, 
forskrift og styringsprosedyrer. Et viktig spørsmål som melder seg er imid- 
lertid hvorfor ikke flere melder seg ut av dette systemer av forventninger, 
forhåpninger og forpliktelser og heller søker å beskytte sine egne interesser 
ytterligere. En mulig tolkning er at selve den historisk og kulturelt skapte 
troen på at velferdsstaten skal ekspandere videre innebærer et omfattende 
system av forpliktelser som både binder mange aktører til masten og gir 
dem mulighet til å utøve moralsk kontroll med dem som kan tenkes å for- 
plikte seg mindre og maksimere egne interesser mer (Vike, 2018). En annen 
tolkning er at de språklige symbolene er i ferd med å få andre og mindre 
konkrete referanser enn tidligere. Flere observasjoner kan tyde på at dette 
er tilfellet. Etter hvert som offentlige tjenester blir mer tydelig avgrenset, 
standardisert og kontrollert, endrer også perspektivet på tjenestenes rela- 
sjonelle egenskaper seg. Som vi så ovenfor var mange lokalpolitikere inntil 
relativt nylig opptatt av at deres rolle som representanter for lokalbefolk- 
ningen forplikter dem helt bokstavelig. Når det uttrykkes misnøye med 
tjenestene, opplevde de det som et uttrykk for noe allment problematisk 
med velferdsstaten, og de gjorde ikke sjelden «opprør mot elitepolitikere i 
alle partier» og/eller «radmannveldet». Men ettersom økonomisk knapphet 
og nye styringsregimer har gjort denne innfallsvinkelen mye vanskeligere, 
har representantollen blitt mer indirekte og tilsynelatende stadig mer pre- 
get av erkjennelser av at befolkningen kanskje har blitt for sterkt preget 
av en «kravmentalitet» som bør korrigeres. Også blant førstelinjeansatte 
i kommunene kan slike tendenser observeres stadig mer. Hvis dette er en 
rimelig forståelse, kan vi kanskje anta at refortolkningen av velferdsstatens 
forpliktelser til å yte etter behov i retning av en mer abstrakt og betinget 
symbolsk modell gjenspeiler det faktum at offentlige institusjoner i Norge 
gradvis har etablert robuste avgrensninger mor omgivelsene og maktet å 
skape hierarkisk kontroll der ulike aktører på ulike nivå etter hver inn- 
finner seg med at de utfører bestillinger, snarere enn å representere og 
legitimere opplevde udekkede behov. Hypoteser av denne typen inviterer 
til en større og mer komparativ analyse av hvordan velferdsstaten oppstår, 
hvordan de endrer seg og kanskje forvitrer, og hva som eventuelt er betin- 
gelser for at eksperimentet kanskje likevel kan videreføres (Vike et al., 2022). 
Utgangspunktet for slike resonnement kan være en mer nitid undersøkelse 

av hva som kjennetegnet den norske modellen i den voldsomme ekspan- 
sjonsperioden i etterkrigstiden og fram til omkring tusenårsskiftet. 


Konklusjoner 


I dette kapittelet har jeg forsøkt å demonstrere noen sentrale metodiske steg 
i analysen av komplekse etnografiske data. Hensikten har vært å forene en 
pragmatisk og «naturalistisk» innfallsvinkel (Barth, 1992) med konkrete 
eksempler fra egne feltarbeid og noen teoretiske inspirasjoner jeg tror kan- 
skje kan ha en særlig verdi. Min egen erfaring som forsker og veileder (og 
ivrig leser av metodelitteratur) har gjort meg en smule skeptisk til «tematisk 
analyse» og liknende innfallsvinkler som følger av datagenererte kodings- 
prosesser, primært fordi dette i noen tilfeller fører til «temakolleksjoner» 
og forleder oss til å ignorere den store betydningen teoretisk tenkning har 
i kvalitativ analyse. Den store styrken etnografisk forskning framfor alt har, 
slik jeg ser det, er at den kan fange inn prosessuelle dynamikker i sosialt 
liv og samtidig gripe hvordan kulturell mening oppstår og virker — paral- 
lelt med en rik mulighet til fruktbar kontekstualisering med referanse til 
institusjonell dynamikk, ulike institusjonelle nivå og endog kulturhisto- 
riske prosesser. Jeg erkjenner at jeg ikke har maktet å demonstrere dette 
tydelig nok med eksemplene jeg har forsøkt å beskrive, ei heller å vise 
tydelig hvorfor jeg tror og håper den metodiske tenkningen jeg har skis- 
sert er et relevant alternativ til andre fruktbare muligheter som foreligger. 
Etnografisk forskning dreier seg framfor alt om å skape tykke beskrivelser 
som gjør det mulig å studere sosiale relasjoner (mest mulig) og betydnin- 
gene de tillegges av konkrete aktører prosessuelt. Samfunnsforskning synes 
generelt å bevege seg sterkere enn tidligere mot studiet av sosiale former, og 
teoretiske konstruksjoner av slike former er mer å betrakte som generelle 
modeller av sosialt liv og menneskers utsagn enn av konkrete relasjoner 
og forståelsesformer slik de faktisk utspiller seg. 

Rom, roller og restriksjoner: 
Forskningsetiske problemstillinger 
i etnografisk profesjonsforskning 


Hanna Marie Ihlebæk Institutt for sykepleie, helse og bioingeniørfag, Høgskolen i Østfold 


Abstract: This chapter deals with ethical issues in ethnographic research, a meth- 
odological approach in which the researcher aims to build emphatic relationships 
with the people studied to obtain an insider point of view on ongoing activities. 
Based on a situation that arose during fieldwork among nurses in a Norwegian 
hospital ward, the chapter reflects on methodological choices and ethical dilem- 
mas that ethnographic research entails related to 1) how and when we research- 
ers should enter the different rooms that comprise the field in our studies; 2) the 
roles we claim and are ascribed while in the field, and 3), considerations of how, 
when, and why we decide to Leave. A main contribution of the chapter is to show 
and discuss how an ethical awareness can be enacted in meeting the unforeseen 
realities ‘on the spot’ and not only by adhering to bureaucratic regulations ‘from 
the desktop’. Furthermore, the chapter claims that to establish such an awareness 
we need broader and more open discussions about actual ethical dilemmas in 
ethnographic research, in order to promote ethical accountability as a discre- 
tionary, and hence relational, ongoing, and collective way of reasoning among 
qualitative researchers. 


Keywords: research ethics, study of professions, participant observation, 
discretion 

Innledning 


Dette kapittelet løfter fram forskningsetiske problemstillinger som gjør 
seg gjeldende i kvalitativ forskning der etnografiske metoder tas i bruk og 
hvor målet er å komme tett på (Hastrup, 2010; Wind, 2008). Bakgrunnen 
er en spenning som ser ut til å ha vokst fram de senere årene relatert til 
spørsmålet om hva som er god forskningsetikk. På den ene siden ses en 
økende vektlegging av personvernregler med krav om forhåndsgodkjen- 
ning av behandling av personopplysninger etter bestemmelser definert 
i personvernforordningen (GDPR) og personopplysningsloven. På den 
andre siden står den kvalitative forskerens ønske om å bidra med viktig og 
ny innsikt basert i en metodologi og epistemologi der samtykke, sårbarhet, 
anonymitet og sensitive opplysninger alltid vil være relasjonelt, situasjonelt 
og kontekstuelt (Vike & Fürst, 2020; Øye et al., 2016). 

Erfaringen fra ulike prosjekter i en norsk kontekst viser at denne spen- 
ningen kanskje gir seg spesielt sterkt utslag når forskningen gjennomføres 
i ulike profesjonskontekster, som sykehus eller skole, der etiske hensyn 
kan sies å være allestedsnærværende (Lundh, 2020; Olsvold, 2010; Rysst, 
2020; Øye et al., 2016). Bekymringen som har blitt løftet fram er at per- 
sonvernregler knyttet til sensitive opplysninger, sårbarhet og samtykke 
medfører at forskere ikke lenger vil få tilgang til institusjoner eller grupper 
av mennesker i samfunnet og perspektivene de representerer. Med dette vil 
forskerens akademiske frihet stå på spill, etnografiske metoder marginali- 
seres, og samfunnet står i fare for å gå glipp av viktige innsikter og kritisk 
kunnskap (Vike & First, 2020; Øye et al., 2016). 

I dette kapittelet vil jeg trekke på de metodiske refleksjonene og diskusjo- 
nene disse erfaringene og bekymringene har ført til, i tillegg til egne opple- 
velser fra et etnografisk feltarbeid på et norsk sykehus. Målet er å illustrere 
hvordan etiske dilemmaer konkret kommer til uttrykk når vi beveger oss 
rundt i feltet vi har fått tilgang til, og å diskutere hvordan vi kan gå fram 
for å møte disse. Et sentralt poeng er dermed å vise hvordan etiske dilem- 
maer i kvalitativ forskning kan forvaltes «on the spot», og ikke bare «on the 
desktop» (Øye et al., 2016). Jeg hevder at det handler om en etisk bevissthet 
knyttet til hvem vi er og hvordan vi framstiller oss selv, men også hvordan 
vi blir møtt i de rommene vi går inn i. Det fordrer også at vi nærmer oss 
feltet og menneskene som er der med varsomhet, at vi innser at det ikke er 
for oss ting står på spill, og at det sosiale samspillet ikke er én samlet reise 
der alle aktørene sikter mot ett felles mål (van der Geest, 2007; Wind, 2008). 


ROM, ROLLER OG RESTRIKSJONER 


Før man kommer dit må det allikevel gjøres et arbeid fra en «desktop» 
med å beskrive og vurdere de etiske betingelsene og rammene for prosjek- 
tet knyttet til forvaltning av personvernregler. Jeg vil derfor begynne med å 
gjøre rede for hvordan jeg gikk fram for å få tilgang til sykehusavdelingen 
som utgjorde mitt felt. Deretter går jeg inn i en spesifikk erfaring fra feltar- 
beidet og beskriver en situasjon der jeg plutselig lå an til å få en mer aktiv 
rolle enn det jeg selv var komfortabel med i gjennomføringen av en biopsi. 
Spørsmålene som fremkom under og i etterkant vil deretter blir brukt til 
å diskutere løpende metodiske valg som forskere i etnografiske studier må 
ta, og hvordan disse kan ha ulike etiske implikasjoner. 

Først, hva som utgjør feltets ulike rom og vurderinger knyttet til hvor- 
dan og når vi bør, eller får, tre inn i disse. Deretter hvilke ulike roller man 
kan ta eller blir tildelt i aktivitetene som pågår i rommene man er til stede 
i. Til slutt, hensyn relatert til hvordan og når vi velger å forlate rommene 
vi har inntatt. Kapittelet avsluttes med å trekke på profesjonsteoretiske for- 
ståelser av skjønn (Grimen & Molander, 2008; Molander, 2013) for å belyse 
hvordan vi som kvalitative forskere kan ta ansvar — og bli holdt ansvarlige - 
for våre etiske vurderinger og beslutninger. Altså hvordan vi redegjør for 
«kunnskapingen» (Leseth & Tellmann, 2018, s. 145), og utøvelsen av forsker- 
rollen, i et rom omgitt av restriksjoner. 


Tilgang til og innpass i en sykehusavdeling 


Som del av mitt doktorgradsarbeid gjennomførte jeg i 2017 deltakende 
observasjon og intervjuer blant sykepleiere på en kreftavdeling ved et norsk 
sykehus. Hensikten med studien var å utforske hva kunnskap i sykepleie 
er og hvordan sykepleiekunnskap formes gjennom det faktiske arbeidet 
(Ihlebæk, 2022). For å få tillatelse til å gjennomføre prosjektet fra min 
arbeidsgiver og forskningsavdelingen ved sykehuset der studien skulle 
finne sted meldte jeg studien til NSD - Norsk senter for forskningsdata 
(nå Sikt) for vurdering av prosjektets behandling av personopplysninger 
opp mot kravene i personopplysningsloven. NSD vurderte at studien til- 
fredsstilte disse kravene. 

Prosjektet innebar ikke registrering av personopplysninger om pasien- 
ter, og NSD la til grunn at helsepersonell innhentet tillatelse til at jeg kunne 
være til stede som observatør fra den enkelte pasient. I perioden der del- 
takende observasjon og intervjuer ble gjennomført var jeg ansatt i en null 
prosent stilling ved avdelingen, og undertegnet dermed taushetserklæring 

på lik linje med andre sykehusansatte. I løpet av de fem månedene som 
feltarbeidet varte fulgte jeg arbeidet til ti sykepleiere tett ved å gå med 
dem på deres ulike skift. Alle sykepleierne og andre ansatte på avdelingen, 
som leger og helsefagarbeidere, hadde fått muntlig, og tilgang til skrift- 
lig, informasjon om studien. Sykepleierne jeg fulgte undertegnet skriftlig 
informert samtykke til både observasjon og intervju i forkant av at disse 
aktivitetene ble gjennomført. 

Å få tilgang til et felt etter vurdering av formelle krav til behandling av 
personopplysninger er ikke det samme som å få innpass som deltakende 
observatør med mål om å oppnå en grad av tilhørighet og et innenfra-blikk 
(Fangen, 2010; Wind, 2008). På lik linje med andre som har gjort etnogra- 
fiske studier blant helsepersonell på sykehus (Johannessen, 2018; Olsvold, 
2010; Wind, 2008), og i samråd med sykehusavdelingens ledelse, valgte jeg å 
være ikledd den hvite buksen og skjorten som bæres av ulike yrkesgrupper 
på et sykehus, men med et skilt der det stod «forsker» i stedet for sykepleier, 
helsefagarbeider eller assistent. Tanken var at dette både ville sikre hensyn 
til smittevern og samtidig gjøre det enklere for meg å få tilgang til ulike rom 
og aktiviteter og dele relevante erfaringer med sykepleierne. I løpet av de 
fem månedene som feltarbeidet varte opplevdes dette som uproblematisk 
og bidro til viktige innsikter i sykepleiernes arbeid og sykehusets indre liv. 
Samtidig viste det seg at dette var et metodisk valg som også skulle by på 
etiske utfordringer. 


En antropolog og en benmargsbiopsi 


En dag jeg fulgte en sykepleier som jeg hadde fått et godt og fortrolig 
forhold til, skjønte jeg at noe var på gang som var litt utenom det vanlige. 
Legene på avdelingen skulle gjennomføre en biopsi på en av pasientene, og 
dette måtte skje raskt. Det hastet med videre diagnostisering og behandling, 
og prøven måtte oversendes til et spesiallaboratorium på et annet sykehus 
innen et visst klokkeslett samme dag. Sykepleieren som skulle assistere i 
gjennomføringen mente at dette måtte jeg være med på. Det var ikke så 
ofte at de gjorde denne type undersøkelse, og det ville være en fin mulighet 
for meg til å se sykepleiere og leger i aksjon sammen. Det samme kommu- 
niserte hun også til en sykepleierstudent som var i praksis ved avdelingen. 
Etter litt organisering med å finne fram nødvendig utstyr, en siste sjekk 
av prosedyren og delegering av oppgaver relatert til andre pasienter, var 

sykepleieren klar og åpnet døren til pasientrommet der biopsien skulle 
finne sted. 


Når vi kommer inn i rommet ligger pasienten på siden i den store sykehussengen med 
ryggen mot døren og ansiktet vendt mot vinduet med utsikt til skogen. Kroppen er 
dekket av et grønt klede slik at kun den nakne ryggen ligger åpen mot verden og de to 
legene som er i gang med forberedelser. Studenten og jeg blir stående nærmest døren 
litt bak legene ved fotenden av sengen, mens sykepleieren sjekker at utstyr er på plass. 
Overlegen kjenner på pasientens rygg, markerer og forklarer til legen i spesialisering 
(LIS) hvordan dette skal foregå, mens de flytter oppmerksomheten mellom pasientens 
kropp, et sengebord der de pakker ut og danderer det sterile utstyret, og en tralle på 
den andre siden der sprøyter, nåler, og reagensrør til blodprøver og biopsi ligger klart. 


Overlegen kommuniserer med pasienten og forteller at de nå vil gi lokalbedøvelse 
slik at den virker før selve prøven skal tas, og at pasienten ikke vil kjenne noe av 
selve biopsien før nålen er helt inne. Da vil det komme et stikk, som et elektrisk støt 
ned i bena, og det er viktig at pasienten ligger helt stille. Han beroliger pasientene 
med at de skal informere om alt de skal gjøre underveis. Pasienten svarer «ok» med 
spak stemme. Mens sykepleieren går ut for å forberede selve forsendelsen begynner 
legene å desinfisere stikkstedet. Overlegen forklarer hvor og hvordan LIS-legen må 
føre nålen inn, at hun til slutt vil føle motstand og da må bruke kraft for å komme 


gjennom. Jeg opplever at det er en konsentrert og litt spent stemning i rommet. 


Plutselig sier overlegen at de er klare, og med et lite nikk og en kort beskjed ber han 
oss om å ta på oss hansker. Sykepleieren er ikke tilbake, og det er kun studenten og 
meg til stede. Jeg føler en umiddelbar panikk reise seg og ser skrekkslagen på studen- 
ten, som også ser litt urolig ut. Hva skal jeg gjøre? Si høyt at jeg er sosialantropolog og 
bare er med som observatør, avsløre at jeg ikke er helsefaglig utdannet og muligens 
med det gjøre den engstelige pasienten, som ikke nødvendigvis har oversikt over 
hvem som er i rommet, enda mer engstelig? Tie og gjøre som legene sier? Hva hvis 
de ber meg gjøre noe jeg ikke kan eller har lov til å gjøre? Hvor går egentlig den gren- 
sen? Hva om jeg nå bidrar til å ødelegge inngrepet og prøven, noe som vil forsinke 


diagnostisering og behandling og være katastrofalt for pasienten? 


Lammet av disse tankene tar jeg meg selv i å gripe et par hansker, og tar dem på meg 
mens hjertet dunker i brystet. Legene tar blodprøver og gir reagensrørene til oss. Jeg 
ser på studenten og gjør som henne, rugger prøvene så rolig jeg kan fram og tilbake, 
mens jeg tenker at så lenge jeg gjør dette kan jeg ikke få noen nye oppgaver. Idet jeg 
ser at de gjør klar den kraftige biopsinålen kommer sykepleieren tilbake. Rolig fører 
hun studenten til den andre siden av sengen, setter seg ned på en stol og tar pasientens 


hånd: «Dette kommer til å gå bra. Det er snart over. Legene vet hva de gjør», sier hun. 

Studenten tar over og sykepleieren går i gang med å assistere legene. Jeg lener meg 


inntil veggen, sniker meg ut døren, fortsatt med høy puls og puster lettet ut. 


Denne historien har jeg i etterkant delt med sykepleiere jeg har møtt i ulike 
situasjoner, med studenter som del av undervisning i kvalitativ metode, og 
med andre forskere i ulike faglige og mer eller mindre formelle situasjoner. 
Den har ført til hevede øyebryn, sjokkartet latter, fine refleksjoner og, ikke 
minst, gode metodiske diskusjoner rundt etiske dilemmaer vi som kvali- 
tative forskere plutselig kan befinne oss i og må ta stilling til og handle på. 
Ofte ender det opp i samtaler om de juridiske rammene for etnografiske 
studier og utfordringer som kan oppstå relatert til personvernhensyn og 
ivaretakelse av enkeltindividers integritet. 

Blant antropologer i Norge har det økende begrunnelsesansvaret som 
implementeringen av GDPR og personopplysningsloven har medført skapt 
bekymring for etnografiens legitimitet, og med det et forskningsetisk enga- 
sjement (Vike & Fürst, 2020). Viktigheten av etnografiske metoders eksplo- 
rerende og intersubjektive tilnærming for å oppnå ny og kritisk kunnskap, 
og nødvendigheten av å anerkjenne etiske hensyn som en pågående og 
dynamisk prosess i dialogen og samhandlingen mellom forsker og del- 
takere, løftes her fram (Rysst, 2020; Vike & First, 2020; Øye et al., 2016). 
Jeg vil nå trekke på disse innsiktene og erfaringer fra andre etnografiske 
sykehusstudier for å belyse ulike etiske aspekter ved biopsihistorien og 
hvordan disse er knyttet til konkrete metodiske valg relatert til det å tre inn 
i et rom, min væren i rommet og spørsmålet om når jeg skulle forlate det. 


Å tre inn i et rom 


Biopsihistorien starter med at jeg blir invitert til å observere en aktivitet som 
sykepleieren jeg fulgte den dagen, og som jeg hadde etablert en fortrolig 
relasjon til, skulle være en del av. Pasienten hadde tidligere blitt informert 
om min rolle og gitt tillatelse til at jeg var til stede sammen med sykepleierne. 
Selv om det som skulle skje den dagen ikke var en dagligdags aktivitet, var 
det å bli tatt med på ulike aktiviteter som angikk pasientene en helt vanlig 
og naturlig del av det å gjøre et feltarbeid blant sykepleiere på et sykehus. 
På bakgrunn av dette reflekterte jeg ikke over om jeg skulle tre inn i 
rommet der biopsien skulle finne sted eller ikke. Det som skjedde i rommet 
illustrer imidlertid at deltakende observasjon som metode fordrer en etisk 
bevissthet rundt hvilke dører som åpner eller lukker seg og hvilke faktorer 

som påvirker valget om å gå inn. Først krever det en erkjennelse av at feltet 
ikke er en statisk størrelse bestående av fastlagte rom med tilhørende aktivi- 
teter som kan defineres eller beskrives i forkant av en studie. Deretter krever 
det innsikt i det faktum at tilgang til de ulike rommene som feltet utgjøres 
av heller ikke er gitt, men et pågående forhandlingsspørsmål som stadig 
må avklares mellom forskeren og deltakerne i en studie (Wind, 2008). 

At sykehusavdelingen som skulle utgjøre feltet i min studie ikke bestod 
av et forutsigbart og forhåndsdefinerbart sett med rom ble tidlig klart da 
feltarbeidet var i gang. Ikledd den hvite sykehusuniformen fikk jeg mulig- 
het til å følge sykepleieres arbeid på avdelingen, inn i og tett på aktivitetene 
som foregikk i en rekke små rom jeg ikke kjente til på forhånd. Det var 
gjennom å få være med gjennom korridorene - til tunkontoret der syke- 
pleierne hadde sin base, lunsj- og møterommet, medisinrommet, skylle- 
rommet og ikke minst inn i pasientrommene - at sykepleieres arbeid og 
kunnskapen det fordret stod fram og ble utforsket og data konstruert. Å 
kunne bevege seg mer eller mindre fritt rundt i feltet på denne måten var 
vesentlig for å få innsikt i kompleksiteten i det pasientrettede arbeidet, men 
også for å forstå det som foregikk i en større kontekst som omfattet andre 
aktører i og utenfor avdelingens og sykehusets vegger. 

Det å søke tilgang og ha frimodighet til å utforske og tre inn i ulike rom 
som åpner seg er altså en forutsetning for å kunne gi tykke beskrivelser 
(Geertz, 1973). Det vil si å gjøre rede for flere kontekster enn den hendelsen 
man observerer finner sted i, det Sørhaug (1996) beskriver som kontekstens 
kontekst. En slik eksplorerende tilnærming er i kjernen av etnografiens 
epistemologiske og metodiske ståsted der målet er å søke innsikt i sosiale 
relasjoner og folks atferd og praksiser, og rommene man går inn i, fysisk og 
tematisk, er analytisk definerte størrelser som blir til mens man går (Øye 
et al., 2016). Etnografisk metode innebærer altså at man som forsker møter 
verden som noe ukjent som må utforskes og forstås på sine egne premisser, 
og at det som overrasker ofte representerer spesielt verdifulle data (Fangen, 
2010; Rysst, 2020; Vike & First, 2020). 

Denne iboende uforutsigbarheten innebar at jeg måtte finne en rolle 
som gjorde det mulig å få dele og delta i relevante aktiviteter som kunne 
oppstå, sammen med sykepleierne som jeg fulgte. Det å ikle seg sykepleier- 
uniform med et skilt der det stod «forsker» var ett slikt metodisk valg som 
gjorde at jeg ofte fikk være med der det skjedde, og som bidro til at det var 
naturlig for sykepleieren å invitere meg inn i rommet der biopsien skulle 
finne sted. Dette var ikke i utgangspunktet et kontroversielt metodisk valg 

for en som skal gjøre feltarbeid i en helseinstitusjon. Flere har beskrevet 
hvordan det å være kledd i hvitt er en viktig inngangsbillett i en sykehus- 
verden, ved at man framstår som lite synlig og at ingen dermed stiller 
spørsmål til hvem du er eller hvor du går (Johannessen, 2018; Melby, 2007; 
Olsvold, 2010; Wind, 2008). 

Andre har påpekt at det å kle seg som sine informanter når man gjør forsk- 
ning i en profesjonskontekst som et sykehus kan være etisk problematisk, 
noe min inntreden i rommet der biopsiundersøkelsen skulle finne sted også 
vitner om. Chambliss (1996, s. 192) anmoder om at sykehusetnografer «don't 
wear a lab coat», da dette kan bli sett på som et uttrykk for at man er villig 
til å bøye på sannheten om hvem man er for å få tilgang, noe som kan sette 
tilliten til deltakerne på prøve. Uavhengig av profesjonskontekst og måter 
å kle seg på viser dette viktigheten av å skape tillit ved å alltid spille med 
apne kort, å ikke ta inngangsbilletten for gitt og å ikke trenge seg på der man 
ikke er ønsket (Fangen, 2010). I situasjonen jeg befant meg i hadde jeg blitt 
invitert inn. Selv om jeg gikk kledd i hvitt hendte det imidlertid også at jeg 
ble bedt om å stå utenfor eller selv avstod fra å gå inn i et rom, ofte basert på 
en helhetlig vurdering av situasjonen pasienten eller pårørende befant seg i. 

Da kommer jeg til det andre poenget i denne delen, nemlig at det å 
bevege seg inn og ut av fysiske og tematiske rom innebærer en pågående 
forhandling mellom forskeren og aktørene som befinner seg i rommet 
(Olsvold, 2010; Wind, 2008). For meg var det å få tre inn i et rom alltid et 
spørsmål som ble avklart i dialog mellom meg og sykepleierne, men også 
mellom sykepleiere, som fungerte som mine portvoktere, og leger, pasien- 
ter eller pårørende. En slik forhandling er et ledd i byggingen av relasjoner 
og tillit mellom forskeren og informantene og et metodisk redskap som 
gir essensiell kunnskap om folks liv, erfaringer, sosialitet og moralske fel- 
lesskap (Hastrup, 2010). Når og hvor man bør gå inn henger sammen med 
egenskaper ved feltet man inngår i, som hvilke aktiviteter som skal finne 
sted, hva som står på spill og hvilke roller for deltakelse som er tilgjengelige 
for forskeren (Wind, 2008). 

Det å dele profesjonsbakgrunn med sine informanter kan være en fordel 
i en slik sammenheng, ved at man lettere får innpass som en som forstår 
det som foregår på innsiden (Allen, 2004; Olsvold, 2010). Samtidig gir hel- 
ler ikke dette nødvendigvis eller automatisk tilgang til alle de rommene en 
som forsker ønsker å tre inn i. Gitte Wind (2008), som har bakgrunn som 
sykepleier, beskriver hvordan hun gjentatte ganger ble nektet tilgang til 
et av pasientrommene i revmatismeavdelingen der hun gjennomførte sin 

studie. Hun forklarer dette med at tilstanden til pasientene ved avdelingen 
ikke krevde at man jobbet i team. Avdelingen var heller ikke et sted for 
studentpraksis, og rommene hadde en privat karakter. Det var altså ikke 
en naturlig rolle tilgjengelig for henne i pasientrommene, på tross av at 
hun tidligere hadde jobbet som sykepleier og også var kledd i sykepleier- 
uniform (Wind, 2008). 

Hvilke rom som eksisterer og er tilgjengelige, hvordan og hvorfor rom 
kan åpne eller lukke seg og hvilke vi bør søke til eller avstå fra å gå inn 
i, er dermed spørsmål vi må ha et aktivt forhold til under et feltarbeid, 
uavhengig av profesjonsbakgrunn eller kjennskap til feltet man forsker i 
(Olsvold, 2010; Wind, 2008). Det handler om å finne og ikle seg en rolle 
og være åpen og nysgjerrig, men også være sensitiv for aktivitetene som 
foregår og situasjonen til menneskene i rommene vi ønsker å tre inn i. Det 
er gjennom å utforske dette landskapet av rom og relasjoner at innsikt om 
feltet konstitueres, og vi kan finne vår plass i de rommene vi får tilgang til 
og ender opp med å være til stede i. 


Å være i rommet 


På det tidspunktet da biopsiepisoden fant sted hadde jeg vært ved avdelin- 
gen over en lengre tid, og følte at jeg hadde funnet min rolle. Jeg skjønte 
ganske raskt at sykepleierne var vant til å ha både studenter og nyansatte 
med seg under opplæring, og min tilstedeværelse som forsker innebar at 
jeg ble tildelt en rolle som dels lignet en students og dels en assistents. Jeg 
var en som var interessert i og observerte arbeidet deres og stilte spørsmål 
til det de gjorde, og som kunne brukes til å bistå med stell eller utlevering av 
mat og drikke. Gjennom deltakelse i ulike aktiviteter over tid, som previsitt 
og pasientbesøk, opplevde jeg også aksept og forståelse for min tilstedevæ- 
relse fra legene, helsefagarbeidere, pasienter og pårørende. 

Biopsihistorien ble en påminner om at forhandlingen rundt hvem man 
blir sett og møtt som ikke er over idet man har fått formell tilgang eller 
innpass i rommene som feltet består av. Den viser først hvordan egenskaper 
ved forskeren, de vi velger og de vi ikke kan velge selv, kan påvirke graden 
av aktiv deltakelse i feltet, og hvordan rollene vi ender opp med å få ikke 
er statiske størrelser. Videre var situasjonen en vekker for min forståelse 
av hvordan etiske hensyn som sårbarhet og samtykke plutselig kan aktua- 
liseres og må håndteres som relative og relasjonelle størrelser relatert til 
aktivitetene og menneskene i rommene vi er til stede i. 

Det å måtte ta stilling til om man skal gå inn i det som foregår som en 
aktiv deltaker eller forbli en observatør er ikke ukjent blant antropologer 
og andre som har gjennomført etnografiske studier. I metodelitteraturen 
er dette omtalt som et aktivt rollevalg på et kontinuum fra det å være en 
fullstendig deltaker til ikke-deltakelse som en utenforstående observatør 
(Fangen, 2010, s. 72-80; Spradley, 1980, s. 58-62). I realiteten veksler man 
ofte mellom å være aktiv og passiv, som deltakende observatør eller obser- 
verende deltaker i løpet av et feltarbeid, en rolle Tjora (2021, s. 71) har gitt 
betegnelsen interaktiv observasjon. Som biopsihistorien illustrer er det hel- 
ler ikke alltid opp til forskeren selv å velge hvilken rolle man får i konkrete 
situasjoner som oppstår. 

Gitte Wind (2008) problematiserer hvordan det å gjøre deltakende 
observasjon på et sykehus innebærer at ingen av rollene som finnes der, 
pasient, pårørende eller helsepersonell, gir mulighet for full deltakelse. 
Målet må dermed være å sette seg i en posisjon som gjør at man som for- 
sker på best mulig måte kan dele relevante erfaringer med sine informanter 
for å oppnå forståelse og bygge tillitsrelasjoner. Dette er en erkjennelse jeg 
gikk inn i feltarbeidet med, på lik linje med andre som har gjort feltarbeid 
i helsekontekster (Hougaard, 2020; Johannessen, 2018; Olsvold, 2010). Med 
betegnelsen «forsker» på navneskiltet hverken søkte eller kunne jeg være 
en fullstendig deltaker i noen annen rolle enn nettopp det, med et ønske 
om å få være til stede og med det få innsikt i utøvelsen av sykepleie. 

Jeg opplevde heller aldri at sykepleierne anså meg som noe annet enn en 
utenforstående, selv om vi delte mange egenskaper og erfaringer som gjorde 
at jeg etter hvert fikk et fortrolig forhold til flere. I tillegg til å følge dem 
i arbeidet kledd i hvitt som dem, var jeg en yrkesaktiv kvinne i 40-årene 
med barn, noe som gjorde at vi hadde flere felles referansepunkter i livet 
enn om jeg for eksempel hadde vært en mann i sivil. På tross av dette ble 
jeg selvsagt aldri en av sykepleierne. De forholdt seg til meg som forskeren 
som var interessert i arbeidet deres, en samtalepartner og, etter hvert som 
tiden gikk, en som kunne assistere dem i visse oppgaver. Det siste innebar 
at graden av deltakelse økte i takt med at et gjensidig tillitsforhold ble 
etablert, og jeg beveget meg med det mer selvstendig rundt på avdelingen. 

Det var hit jeg var kommet da biopsihistorien fant sted. Jeg var blitt så 
trygg i min rolle og relasjonene til de jeg omgikk i felt at det å bli tatt for 
å være sykepleier, student eller assistent overrumplet meg. På tross av at 
både legen og pasienten var informert om min rolle som forsker på avde- 
lingen, og tidligere hadde gitt samtykke til min tilstedeværelse, framstod 

plutselig min observatørrolle som delvis eller muligens skjult. Basert på 
min bekledning og plassering i rommet virket jeg å være ute av syne for 
deltakerne, noe som i tilfelle representerte et brudd på det informerte sam- 
tykket (Tjora, 2021). Nærheten til feltet var blitt et metodisk og dermed et 
etisk problem som ikke bare kunne gå ut over pasienten, men også legene 
som var i ferd med å delegere ansvar til meg, en gruppe som ikke er definert 
som sårbar eller utsatt i forskningsetiske deklarasjoner og retningslinjer 
(Solbakk, 2014). 

Lignende erfaringer kan vi se fra andre etnografiske studier på syke- 
hus. Sykepleier og forsker Nina Olsvold (2010) beskriver hvordan hun i 
et feltarbeid på sykehus avstod fra å delta for aktivt i sykepleieres arbeid 
for ikke å komme for nær, men erfarte i møter med leger å allikevel bli 
ansett som helsefaglig ansatt. De hvite klærne anonymiserte henne som 
en som var uvesentlig for legene, og dette forhindret ofte mulighet for 
informert samtykke. I sin studie av arbeidsorganisering blant kirurger ble 
Peter Hougaard (2020) bedt om å assistere i en akutt amputasjon, til pro- 
tester fra sykepleierne. Selv om hans rolle som forsker var kjent, ble hans 
sykepleierbakgrunn brukt av legen som argument for at han kunne bistå 
(Hougaard, 2020, s. 35-37). Disse tilfellene er kanskje ikke profesjonsetisk 
problematiske, men like fullt et forskningsetisk dilemma, fordi det rokker 
ved betingelsene for tilstedeværelsen. 

Samlet viser eksemplene over hvordan man som deltakende observatør 
blir en del av et allerede eksisterende nettverk av roller, sosiale posisjoner 
og relasjoner og kan bli fanget av det (Fainzang, 2007). Hvem man blir 
forstått som kan endres over tid og er relativt, avhengig av situasjoner 
som oppstår, men også hvilke empatiske relasjoner som etableres, og de 
forutsetningene og interessene ulike deltakere dermed har for å vektlegge 
visse egenskaper ved forskeren framfor andre (Øye et al., 2016). Det er altså 
summen av valgene forskeren selv tar, som bekledning, og av egenskaper, 
som kjønn, alder og yrkes- eller profesjonsbakgrunn, kombinert med til- 
gjengelige roller i feltene vi inntar som påvirker hvem folk ser oss som, og 
dermed grad av nærhet og deltakelse i et felt (Wind, 2008). 

Biopsihistorien og de andre eksemplene jeg har brukt i avsnittene over 
illustrerer dermed at etnografisk metode er en normativ sosial praksis med 
en iboende etisk uforutsigbarhet som man må ha et pågående refleksivt 
forhold til (Olsvold, 2010; Øye et al., 2016). Det å være til stede i et rom 
og inngå i relasjoner med andre forplikter. Det handler om å skape tillit, 
å sette seg i noens posisjon for å komme tett på, men samtidig sørge for å 

opprettholde analytisk distanse og en moralsk relasjon til feltet man er til 
stede i og blir en del av (Fainzang, 2007; Fangen, 2010; Wind, 2008). Slik 
kan vi unngå å innlede empatiske relasjoner som binder og blinder oss, og 
innta rom det vil være uetisk å gå ut av. 


Å forlate et rom 


En siste refleksjon i lys av biopsihistorien er at det også er nødvendig å 
kontinuerlig ta stilling til spørsmålet om når man bør gå ut av et rom, 
basert på etiske aspekter ved aktiviteter eller situasjoner som oppstår, måter 
og grader vi blir involvert på, eller stemninger, kroppslige opplevelser og 
emosjoner som settes i sving i andre, eller i forskeren selv. Det å forvalte en 
slik sensitivitet handler først og fremst om å ivareta deltakernes integritet 
på en forsvarlig måte, men kan samtidig være en viktig kilde til kunnskap 
om feltet man forsker i. 

Situasjonen jeg var til stede i under biopsiundersøkelsen føltes som en 
evighet. Dette skyldtes kanskje at jeg ble utrolig fokusert, på alle detaljer 
i det som skjedde og på stemningen i rommet, men også fordi blikket ble 
rettet innover, mot meg selv og mine egne opplevelser og følelser. Først 
erkjennelsen av at jeg ikke hadde oversikt over hva som egentlig skulle 
skje, hva jeg hadde lov til å gjøre og ikke, og redselen for å tråkke over 
denne grensen. Deretter vissheten om at jeg måtte ta en avgjørelse som 
føltes sosialt dramatisk, nemlig å skape et brudd i det som foregikk ved å 
gi meg til kjenne og måtte forholde meg til de reaksjonene som da kunne 
komme. I realiteten varte episoden noen få, korte minutter, og dramaet jeg 
opplevde var kun en personlig indre storm. Allikevel gav opplevelsen meg 
noen sentrale innsikter, bade om sykepleieres rolle i relasjon til pasientene 
og legene, men også min egen rolle som forsker. 

Antropologer som Stoller (1989), Csordas (1990) og Pink (2015) har 
fremmet hvordan det å rette oppmerksomhet mot egne sanselige og 
kroppslige opplevelser er et viktig metodisk verktøy som gir essensielle 
innsikter og som kan gjøre forskeren i stand til å skape stemningsfulle og 
levende etnografier. Det å ikle seg og bære sykepleieuniform var en måte 
for meg å søke sanselige erfaringer i felt på. Alt fra lydene og lukten i kjel- 
leren der de ansatte hentet ut klærne, stemningen i garderoben, opplevel- 
sen av uniformeringens anonymitet idet jeg i raskt sykepleiertempo gikk 
gjennom korridorene opp til avdelingen, til det å få delta i stell, med synet, 
lukten, lyden og vekten av syke kropper tett på min. Bevisstheten rundt 

disse sanseinntrykkene gjorde også at jeg ble oppmerksom på hvordan 
sykepleiere bruker sansene som en viktig kilde til innsikt om pasientenes 
tilstand (Ihlebæk, 2018). 

Den kroppslige erfaringen i biopsisituasjonen gav meg en innsikt av en 
litt annen art. Med høy puls og bankende hjerte opplevde jeg meg fanget i en 
situasjon der det føltes umulig å gjøre det jeg visste var rett, nemlig gi meg 
til kjenne eller forlate rommet jeg hadde tredd inn i. Det var noe med den 
alvorsfulle og konsentrerte stemningen, pasientens sårbarhet og legens auto- 
ritet da han bad oss ta på hanskene som gjorde at jeg ikke klarte å umiddel- 
bart heve røsten og med det skape et brudd i det som foregikk. Det som ville 
være formelt korrekt i lys av retningslinjer for informert samtykke samsvarte 
altså ikke med det jeg opplevde som sosialt akseptabelt. En lignende erfa- 
ring gjorde Olsvold (2010) seg i sin sykehusstudie. Fordi hun, som beskrevet 
tidligere, opplevde å være usynlig og ubetydelig for legene ikledd sykepleier- 
uniform, valgte hun i visse situasjoner å underlegge seg de sosiale normene 
knyttet til hvem som kunne ta ordet i et rom, på bekostning av å introdusere 
seg, som hun mente ville være det etisk korrekte (Olsvold, 2010, s. 77). 

I lys av Olsvolds refleksjoner forstod jeg noe nytt om min egen reaksjon, 
og dermed om feltet jeg hadde blitt en del av, nemlig kompleksiteten i det 
sosiale samspillet mellom leger og sykepleiere. Jeg hadde ved flere anled- 
ninger erfart at sykepleiere stilte spørsmål ved legenes vurderinger eller 
beslutninger og diskuterte ulike pasientrettede avgjørelser med dem på en 
tilsynelatende likeverdig måte. I biopsisituasjonen opplevde jeg imidlertid 
på kroppen at det eksisterer mer eller mindre uttalte regler for når lege- 
nes autoritet slår inn, og som i dette tilfellet handlet om gjennomføringen 
av en medisinsk undersøkelse. Da sykepleieren kom tilbake geleidet hun 
studenten til den andre siden av sengen som for å vise at sykepleierrollen 
innebar å berolige og observere pasienten, mens hun selv gikk i gang med 
å assistere legene med det de måtte trenge. Jeg stod tilbake uten en konkret 
oppgave å fylle, og kunne lettet forlate rommet. 

Også i andre situasjoner opplevde jeg at det var riktig å gå, men da 
basert på en negativ følelse av å være overflødig eller i veien. Dette kunne 
handle om å lese kroppsspråket til en stresset sykepleier som hadde gitt 
meg tillatelse til å være med, men tilsynelatende skiftet mening, eller det 
kunne være en endret stemning blant pasienter og pårørende. Det å være 
til stede, beklemt stående langs en vegg eller i utkanten av det som skjer, å 
gjøre sitt beste for å ikke ta plass eller å kjede seg og prøve å finne utveier 
som gjør at man kan trekke seg tilbake, er kjente følelser for mange som har 

gjort feltarbeid, helt tilbake til Malinowskis tid (Malinowski, 1967). I kon- 
tekster som et sykehus kan man i tillegg oppleve reaksjoner på stemninger 
i et rom eller spenninger i en relasjon som gjør at det føles nødvendig å gå 
eller kanskje heller umulig å bli. 

I løpet av mitt feltarbeid hendte det at jeg plutselig ble kvalm eller svim- 
mel basert på sterke inntrykk eller en intens stemning. Det kunne handle 
om stillheten av bunnløs sorg, kroppslige lukter, synet av sår eller tydelige 
tegn på sterke smerter. Gitte Wind (2008) har beskrevet hvordan hun, som 
antropolog med sykepleiebakgrunn, nettopp gjennom lignende fysiske erfa- 
ringer fikk øynene opp for at hun var til stede i feltet som forsker og ikke som 
helsefaglig utdannet. Denne typen reaksjoner vil være kontraproduktive for 
en sykepleier og må avlæres for å kunne utføre jobben de er satt til å gjøre. 

«Compathy», definert som det å kjenne et annet menneskes fysiske 
smerte som en smerte i sin egen kropp (Morse & Mitcham, 1997, s. 650), 
er imidlertid ikke nødvendigvis ufordelaktig for en antropolog, men kan 
være et steg videre fra empati til det å kunne forstå og sette seg inn i situa- 
sjonen til «den andre». Med dette hevder Wind (2008) at selv om det å gjøre 
deltakende observasjon innebærer å erkjenne at vi aldri er like investert 
eller forpliktet som de vi ønsker å forstå noe om, er vi allikevel ikke rene 
observatører (van der Geest, 2007). I stedet er vi vitner til det som foregår, 
og den åpenheten og sensitiviteten det fordrer innebærer å være mottakelig 
for erfaringene til dem man forsker på og situasjoner de står i (Wind, 2008). 

Det finnes altså ikke noen standarder for eller et enkelt svar på når man 
bør gå eller bli. Det handler om evnen til å ta inn stemninger, være sensitiv 
og oppmerksom på hvordan en selv og andre opplever det som foregår, 
kommunisert gjennom ord eller kroppslige uttrykksformer som tonefall, 
blikk, gestikulering eller resignasjon (Engelsrud, 2005). Mer overordnet 
handler også dette om å kritisk vurdere vår egen opptreden, og å veie beho- 
vet for data opp mot hensynet til å bygge moralske sosiale relasjoner i felt. 
Slike kontinuerlige vurderinger kan forstås som skjønnsmessige dilemma 
(Anspach, 1993) som forskeren må ta kontinuerlig stilling til. 


Etiske vurderinger som skjønnsmessige 
dilemma 


Som en avslutning på dette kapittelet vil jeg trekke på profesjonssosiolo- 
giske teorier om skjønn for å belyse spørsmålet om hvordan vi kan stå til 
ansvar, og bli holdt ansvarlige, for de etiske vurderingene og valgene vi 

som forskere tar «on the spot» (Øye et al., 2016). I kapittelet har jeg forsøkt 
å løfte fram hvordan forskningsetiske dilemmaer i etnografisk forskning 
kommer til uttrykk som noe relasjonelt, situasjonelt og kontekstuelt, basert 
på metodens iboende uforutsigbarhet (Vike & First, 2020; Øye et al., 2016). 
Handlingsvalgene forskeren kontinuerlig må ta kan dermed forstås som 
en form for skjønnsbasert praksis relatert til et forskningsetisk fronesis, en 
praktisk visdom med mål om å fremme det som er moralsk godt (Grimen, 
2008; Tracy & Carmichael, 2010). 

Grimen og Molander (2008) forklarer skjønn som det rommet profe- 
sjonsutøvere har for å gjøre egne vurderinger og beslutninger når de skal 
løse utfordringer som ikke har en klar løsning, det vi si praktiske problemer 
med en grad av ubestemthet eller utvetydighet ved seg. Bruk av skjønn 
er nødvendig for å sikre fleksibilitet og hensyn til individuelle behov og 
situasjoner, men kan også misbrukes og føre til vilkårlig behandling av per- 
soner etter profesjonsutøverens eget forgodtbefinnende. Handlingsrommet 
er dermed ikke ubegrenset, men eksisterer som et «hull i en smultring» 
omkranset av ulike restriksjoner, som handlingsregler eller normer, som 
er fastsatt av en myndighet, og som profesjonsutøveren står til ansvar for 
(Grimen & Molander, 2008; Molander, 2013). 

Slik profesjonsutøveren er bundet av en mer eller mindre formalisert 
moralkodeks relatert til sitt samfunnsoppdrag og samtidig skal ivareta 
pasientens eller brukerens beste, kan også det forskningsetiske handlings- 
rommet sies å være omsluttet av rammer som binder forskeren i en dobbel 
relasjon. På den ene siden skal vi oppfylle de forskningsetiske prinsippene 
og normene som gjelder for å kunne bidra med sann og gyldig kunnskap 
til samfunnet. På den andre siden skal vi ivareta hensynet til personvern 
for deltakerne i en studie (Leseth & Tellmann, 2018, s. 144). Delegeringen 
av en slik skjønnsmyndighet er ifølge Molander (2013) basert på tillit til at 
de som forvalter den har vilje og evne til å gjøre dette på en forsvarlig og 
best mulig måte. 

Bekymringen relatert til forvaltningen av forskningsetikk som har vokst 
fram blant kvalitative forskere de senere årene, spesielt relatert til etnogra- 
fiske metoder, kan kanskje sies å handle om dette tillitsforholdet. Mange 
opplever at etiske hensyn har blitt ensbetydende med overholdelse av ret- 
ningslinjer for personvern som må defineres i forkant av et prosjekt og som 
vi holdes ansvarlige for. Man opplever også at tilliten til forskernes evne 
til å forvalte disse hensynene ved bruk av etnografiske metoder, spesielt i 
kontekster der sårbare grupper er til stede, er svekket (Vike & Fürst, 2020). 

Ansvarliggjøringsmekanismer har tradisjonelt blitt delt inn etter ret- 
ning, som vertikalt eller horisontalt, utenfra eller innenfra (Molander, 
2013). Frustrasjonen blant antropologer og andre kan i lys av dette forstås 
som et uttrykk for at ansvaret har gått fra et internt anliggende, som noe 
som har virket horisontalt og vært forvaltet innenfra, til krav som kommer 
ovenfra, som ekstern kontroll fra en utenforstående myndighet. Med dette 
oppleves den akademiske friheten forskningsmiljøene har hatt knyttet til å 
definere problemstillinger, metodiske tilnærminger og forskningsfelt å stå 
for fall (Vike & Fürst, 2020). 

Som et alternativ til denne retningsbaserte forståelsen har Molander 
(2013) isamarbeid med Harald Grimen introdusert to andre hovedtyper av 
ansvarliggjoringsmekanismer. Disse gar pa tvers av den vanlige inndelin- 
gen, og retter seg mot den strukturelle og den epistemiske dimensjonen ved 
skjonn. Den forste omfatter mekanismer som innskrenker skjonnsrommet 
gjennom restriksjoner eller sanksjoner som pavirker atferden eller reduse- 
rer makten til aktorene som har fatt tildelt skjonnsmyndighet (Molander, 
2013). Herunder ligger retningslinjer og regelverk som forskeren er under- 
lagt, og det er ofte denne typen ansvarliggjøring som er i fokus når man 
snakker om etiske aspekter ved et forskningsprosjekt. 

Den epistemiske typen handler om mekanismer som har som mål å 
forbedre betingelsene for, og kvaliteten på, resonneringen som vurderin- 
gene våre bygger på, det vil si på valg som tas i rommet for skjønn, i hul- 
let i smultringen (Molander, 2013). Det kan være å legge til rette for god 
opplæring, sørge for støttende praksiser samt bygge motiverende miljøer 
og aktive argumentasjonsfellesskap. Skjønnsmessige beslutninger kan da 
forstås som innbakt i og formet av vår interaksjon med andre, som våre 
informanter, som en form for distribuert skjønnsutøvelse (Goodwin, 2014; 
Johannessen, 2016; Molander, 2013). 

I dette kapittelet har jeg forsøkt å bidra til et slikt argumentasjonsfel- 
lesskap ved å vise fram konkrete metodiske valg og etiske implikasjoner 
som kan oppstå i et feltarbeid når man bestemmer seg for å gå inn i rom, 
er til stede i det og til slutt forlater det. Målet med en slik dialog må være 
at forskningsetikk og personvernhensyn kan sees i sammenheng og bli et 
kollektivt anliggende, heller enn den enkelte forsker eller forskergruppes 
individuelle ansvar overfor en kontrollerende myndighet (Øye et al., 2016). 
For å få til dette må spørsmålet om hvordan vi best kan forvalte forsknings- 
etiske problemstillinger i etnografisk forskning ta utgangspunkt i metodens 
eksplorerende og intersubjektive tilnærming, der kunnskap skapes i møte 
mellom mennesker, i balansen mellom rom, roller og restriksjoner. 

Forskningsetikk i praksis. Om det 
som står på spill i kvalitativ 
samarbeidsforskning 


Christine Øye Fakultet for helse- og sosialvitskap, Høgskulen på Vestlandet 


Abstract: All qualitative research is collaborative as long as it involves human 
participants in producing empirical data. However, how close this collaboration 
is will differ depending on the scope of the qualitative research. In recent years, it 
has become increasingly popular to do research in close collaboration with vari- 
ous stakeholders for the purpose of health and social care service development 
and improvement. This kind of close collaborative research is often referred to 
as innovation in public sector, where stakeholders such as users, staff, and oth- 
ers are involved in co-creation processes. When there is close collaboration in 
qualitative research over time, it can create particular research ethical challenges 
in relation to following research ethical norms of voluntariness, confidentiality, 
doing no harm and integrity. This chapter highlights research ethical dilemmas 
that arise when collaborating with stakeholders in qualitative research - when 
collaborating more loosely and when collaborating closely in order to develop 
health and social care services. Accordingly, this chapter will critically discuss 
practical research ethics that center around “closeness and distance” in qualita- 
tive collaborative research. 


Keywords: research ethics, qualitative research, health and social care service 
research, innovation in the public sector 

Introduksjon 


I all kvalitativ forskning som involverer personer som deltakere vil man 
som forskere måtte samarbeide med ulike aktører for å kunne fremskaffe 
tiltenkt empiri, men det er grader av hvor tett dette samarbeidet er. I de 
senere årene er det blitt stadig mer populært å forske tett sammen med 
andre for å utvikle offentlige tjenester — det være seg sammen med ansatte, 
brukere, pårørende og andre i praksisfeltet. Ofte vil denne type forsknings- 
samarbeid bli omtalt som innovasjon i offentlig sektor, og der samarbeids- 
partnere inkluderes som interessenter i samskapende prosesser. Når det 
samarbeides tett i kvalitativ forskning over tid kan det by på noen særlig 
forskningsetiske utfordringer, og følgelig kreves det en etisk bevissthet hos 
forskeren. 

Dette bokkapittelet vil handle om forskningsetiske dilemma som kan 
oppstå nar det samarbeides med praksisfeltet i kvalitativ forskning — både 
når det samarbeides mer løselig og når det samarbeides tett for å endre 
praksiser. Dette kapittelet vil derfor særlig problematisere forskningsetiske 
forhold som sentrerer rundt «nærhet og distanse» der forskere samarbeider 
med interessenter. 


Forskningsetiske kodekser og 
reguleringer 


All forskning er regulert av noen forskningsetiske kodekser, men forsk- 
ningsetiske kodekser som frivillig deltakelse, konfidensialitet, integritet 
og det å unngå skade er basert på noen retningslinjer som ble ratifisert 
av World Medical Association (WMA) i Helsinkideklarasjonen fra 1964 
(sist revidert i 2013). De forskningsetiske kodeksene kom i stand rett etter 
andre verdenskrig, etter en rekke medisinske eksperimenter på mennes- 
ker i konsentrasjonsleirer uten de innsattes viten eller samtykke. Disse 
eksperimentene ga opptakten til Niirnbergkodeksen fra 1947 som angir 
noen etiske standarder for forskning på mennesker. Der slås fast at frivillig 
samtykke er et absolutt krav, at forskningen skal kunne gi et samfunnsnyt- 
tig resultat og at den ikke skal føre til skade eller lidelse (Kluge, 2022). Først 
i 1964 ble det enighet i World Medical Association om forskningsetiske 
retningslinjer, kjent som Helsinkideklarasjonen, og som forskere var for- 
pliktet til å følge så lenge forskningen involverte mennesker. Internasjonalt 

så vel som i Norge! er det forskningsetiske komiteer som enten godkjenner 
eller tilrår at forskningen kan finne sted så lenge forskere forplikter seg 
til å overholde de forskningsetiske retningslinjene relatert til informert 
samtykke, anonymisering og vurdering av skade og nytte. Disse forsknings- 
etiske retningslinjene formulert i Helsinkideklarasjonen og har i en årrekke 

vært kritisert av kvalitative forskere (se bl.a. Lederman, 2006; Wynn, 2019; 
Øye & Bjelland, 2012), da det epistemologiske grunnlaget i retningslinjene 

i liten grad reflekterer den kvalitative forskningens egenart (Katz, 2006; 
McAreavey & Muir, 2011). For det første er de forskningsetiske retningslin- 
jene forankret i individualistiske rettighetsprinsipper, mens den kvalitative 

forskningen ofte er av kollektiv art (Oeye et al., 2007). Flere aktører er ofte 

involvert og må «forhandles med» for å få tilgang til personer og steder 
(Øye et al., 2016). For det andre forutsetter de forskningsetiske prosedyrene 

en forhåndsgodkjenning eller anbefaling, mens kvalitativ forskning som 

regel er prosessuell og foregår over tid (Delamont & Atkinson, 2019). Det 

betyr at både fokus, inklusjons- og eksklusjonskriterier samt delmetoder 
for datainnsamling kan endre seg underveis fordi denne type forskning 

involverer mange ulike aktører og steder. Det er for eksempel meget vanlig 

at samarbeidende aktører i helse- og sosialtjenestene må prioritere annet 

arbeid enn å tilrettelegge for kvalitative forskere, noe som betyr at fors- 
kere enten må finne andre samarbeidspartnere eller endre metoder for å 

innhente empiri innen prosjektperioden er over. Et tredje moment er at 

Helsinkideklarasjonen ble ratifisert før det var vanlig med samarbeids- 
forskning. Det betyr at de forskningsetiske retningslinjene ikke er tilpasset 

samarbeidsforskningens «natur», og har sine begrensinger når forsknings- 
etiske dilemmaer oppstår (se case 2 under og Goodyear-Smith et al., 2015; 

Wynn, 2019; Øye et al., 2021). 


1 I Norge kom det i 2017 en ny lov, forskningsetikkloven. Loven gir institusjoner som f.eks. høyere utdan- 
ningsinstitusjoner, forskningsinstitutter og helseforetak større ansvar for forskningsetisk tilråding, og 
av den grunn har det vokst frem institusjonsvise forskningsetiske utvalg som har en kontrollfunksjon 
relatert til redelighet i forskning og forskningsetiske komiteer som skal gi råd og anbefalinger om forsk- 
ning som faller utenfor de regionale etiske komiteers (REK) mandat. REK gir godkjenning for forskning 
som omfatter medisinsk og helsefaglig forskning, men det er en rekke kvalitative forskningsprosjekt i 
helseforskning som faller utenfor deres mandat. 

Frivillighetsprinsippet 

Frivillighetsprinsippet er basert på individualistiske rettigheter til å avvise 
eller gi sitt samtykke til å delta i forskning basert på den informasjon som 
forskeren gir (Crow et al., 2006). Frivillighet er et vesentlig prinsipp i forsk- 
ningsetikken i studier av mennesker, og særlig fordi forskningen skal være 
åpen i betydning at de som deltar i forskningen både skal være kjent med 
forskningen og gi sitt samtykke til å delta. I kvalitativ forskning betyr det 
å gi sitt skriftlige samtykke til å bli intervjuet eller observert. 

Det har det vært hevdet at informert samtykke ikke er egnet i kvalitativ 
forskning som innebærer langvarige tillitsrelasjoner (Lederman, 2006). 
Samtykke gis ofte i begynnelsen av forskningen og uten at informantene 
kan ha oversikt over hvordan informasjonen blir benyttet i analyser eller 
formidlet (Delamont & Atkinson, 2019). Av den grunn vil samtykke bare 
gjelde samtykke til deltakelse i et forskningsprosjekt som er foreløpig for- 
mulert, og som det ikke er mulig å gi fullgod informasjon om. Mye kva- 
litativ forskning er eksplorativ og induktiv, noe som gjør at prosjektet og 
dets analyser utvikler seg underveis påvirket av de aktører som deltar i 
forskningen. 


Konfidensialitet 


Konfidensialitet er et helt sentralt prinsipp i all forskning, og i tråd med 
Helsinkideklarasjonen skal forskere kunne garantere full anonymitet for 
deltakerne som inngår i forskningen slik at informantene ikke kan utsettes 
for potensiell risiko, sanksjoner eller skade. I tillegg skal anonymisering 
sikre ærlige informanter (Anderson, 2013), for å unngå at informantene får 
mistanke om at det de gjør eller sier får negative konsekvenser for deres 
behandling, pleie eller virke (Øye et al., 2019). Eksempelvis vil brukere 
kunne mistenke at forskere sladrer til personalet slik at de blir utsatt for 
sanksjoner av personalet når innlagt i psykiatrisk sykehus (Oeye et al., 
2007), og profesjonelle vil kunne bekymre seg for at de går glipp av «goder» 
på arbeidsplassen hvis de er negative til den profesjonelle praksis de er en 
del av (Anderson, 2013). I kvalitativ forskningspraksis betyr det at forskere 
skal sikre at den informasjonen deltakerne gir ikke kan tilbakeføres til dem 
som personer når forskerne fremstiller sin empiri i muntlige og skrift- 
lige arbeider. I mye kvalitativ forskning kan forskere samle inn «sensitive 
opplysninger» som ofte vil kreve omfattende omskriving, nettopp med 
tanke på å beskytte sine informanter (Delamont & Atkinson, 2019). En slik 

omskriving kan gå på bekostning av en ærlig fremstilling av det empiriske 
materialet, og følgelig kan et forskningsetisk dilemma være å balansere 
mellom en ærlig og troverdig fremstilling og samtidig omskrive materialet 
for å sikre konfidensialitet. 


Balansering mellom nytte og skade 


Et sentralt prinsipp i forskningsetikken er balanseringen mellom nytte 
og skade (WMA, 1964/2013), og der det å ikke gjøre skade og beskytte 
deltakerne i forskning er forskerens ansvar og forankret i den hippokra- 
tiske ed (Hoeyer et al., 2005). Med andre ord er prinsippet om å «ikke 
skade» forankret i paternalisme der forskeren skal sørge for å beskytte 
særlig individer eller grupper som regnes som sårbare (Oeye et al., 2007). 
Personer med demens, psykiske lidelser, akutt kritisk syke, ruspåvirkete 
personer, barn under 16 år er eksempler på det som regnes for å være 
sårbare grupper, og som i kraft av sin sårbarhet krever særskilt beskyttelse 
(Solbakk, 2014). Samtidig kan disse sårbare gruppene romme personer 
som kan ha manglende samtykkekompetanse, og av den grunn enten ikke 
kan delta i forskning eller der nære pårørende eller verge kan gi samtykke 
på deres vegne. Personer som lever med demens kan enten mangle eller 
ha redusert samtykkekompetanse, og følgelig vil forskere ofte måte sam- 
arbeide tett med personalet som står de nærme for å vurdere deres reelle 
samtykkekompetanse. Personer med psykiske lidelser derimot vil ofte være 
samtykkekompetente, men i enkelte faser av lidelsen kan de ha redusert 
samtykkekompetanse (Øye et al., 2016). Både hvem som regnes som sår- 
bare og på hvilken måte de regnes som sårbare har vært gjenstand for 
kritikk når forskningen er kvalitativ (Oeye et al., 2007; Wynn, 2019; Øye 
& Bjelland, 2012). Det er ikke alltid opplagt hvem som er sårbar i kvalitativ 
forskning. Ansatte kan være like sårbare som brukere, avhengig hva som er 
den overordnete tematikk for forskningen og hva som står på spill for de 
ulike parter. Det er også usikkert hva som regnes som skade for deltakere 
som involveres i kvalitativ forskning (Wynn, 2019). Det er sjelden snakk 
om fysisk risiko, men kan innebære å utsette deltakere for psykisk overlast. 
Det er likevel sjelden at kvalitative forskere utsetter sårbare deltakere for 
ubønnhørlig overlast gjennom å bli intervjuet eller observert. Likevel vil 
ulike former for observasjoner kunne påvirke situasjonen såpass mye at 
informanter kan lide overlast. I helse- og omsorgstjenestene kan observa- 
sjoner av pleie- og tvangssituasjoner skape en form for utrygghet hos begge 

parter som kan gjøre at observasjonsstasjonen kan oppleves som belas- 
tende. For det tredje kan en pre-definert forståelse av sårbarhet bidra til 
ytterligere marginalisering av allerede stigmatiserte personer (Smith, 2008). 
Det vil si at hvis sårbare personer utelates av forskning med den begrun- 
nelse å beskytte dem mot mulig overlast, vil deres stemmer og perspektiver 
følgelig ikke kunne deles, og de kan forbli marginalisert (Oeye et al., 2007). 


Forskningsetikk i samarbeidsforskning 


Forskning skal vise at den er samfunnsrelevant og bidra til å løse noen 
identifiserte samfunnsutfordringer (Greenhalgh et al., 2016). Eksempelvis 
vil det være et økende antall eldre som vil trenge kommunale helse- og 
omsorgstjenester, og dermed må kommunene måtte endre sine helse- og 
omsorgstjenester for å kunne gi lovpålagte og kvalitativt gode tjenester (se 
bl.a. NOU 2023: 4). Forskere blir invitert til å bidra i slike endringsprosesser 
i tett samarbeid med dem det gjelder for å løse det som omtales som wicked 
problems (se bl.a. Geuijen et al., 2017; Sørensen & Torfing, 2022). Wicked 
problems er ofte komplekse og sammensatte problemer som ikke lett lar 
seg løse uten å ha et kunnskapsgrunnlag som skal ligge til grunn for tiltak 
som iverksettes. Sørensen og Torfing skriver: 


Prompted by resource scarcity, wicked problems, and bold political and professional 
ambitions, public innovation seems to expand, both as a government strategy and 
as a practical tool to make ends meet, solve new and old problems, and achieve key 
societal goals. (2022, s. 35) 


Kvalitative forskere vil derfor ofte bli involvert i praksisfelt der problemer 
skal løses, der interessemotsetningene kan være store og der ulike aktører 
har ulike motivasjoner for å inngå som deltakere. I situasjoner der interes- 
semotsetningene kan være store og mye står på spill kan det oppstå noen 
forskningsetiske dilemma, noe som ikke er godt nok regulert av forsknings- 
etiske retningslinjer slik de er formulert i dag (jf. Øye et al., 2019). 
Kvalitative forskere vil kunne bidra til å identifisere utfordringer i tje- 
nestene, følge endringene som blir iverksatt og, ikke minst, påpeke mulige 
og identifiserte konsekvenser av de endringer som blir iverksatt. Med andre 
ord vil forskere være «tett på» endringsprosessene og de interessenter som 
er sentrale i de endringer som iverksettes. På den måten vil kvalitative fors- 
kere samarbeide tett med sentrale interessenter; altså de som har «skoene 

på» over tid, og dermed kunne si noe om det som skjer i endringsproses- 
sene og de mulige «effektene» av endringene som er blitt iverksatt. Således 
forskes det ikke bare på tjenestene, men også med ulike aktører i tjenestene 
(Karlsson & Borg, 2021). Å følge innovasjonsprosesser i offentlig sektor som 
kvalitativ forsker innebærer ikke bare at man søker å forstå hva som er; altså 
hvordan hverdagen erfares for de som arbeider eller mottar tjenestene, men 
det vil ofte innebære at man som forsker får en rådgivende rolle under- 
veis i kraft av kunnskapen som forskeren eller forskerteamet besitter (Øye 
et al., 2021). Det kan være at forskere forventes å gi råd i alt fra å identifisere 
mulige konsekvenser av mulige veivalg til å gi råd om hvordan innova- 
sjonsprosjektet bør organiseres for å bli mest mulig vellykket. I slike tette 
samarbeidsprosjekter vil det kunne oppstå noen forskningsetiske dilemma 
relatert til hvordan å håndtere informert samtykke, sikre anonymitet og 
forskningsintegritet. 

Casene som presenteres er hentet fra to ulike kvalitative forsknings- 
prosjekt finansiert av Norges forskningsråd i nyere tid. Hensikten med å 
presentere to ulike casene forankret i ulike kvalitative design, er for å belyse 
hvordan ulike former for samarbeidsdesign kan gi grobunn for ulike for- 
mer for forskningsetiske dilemma. Begge prosjektene var forankret i kom- 
munale helse- og omsorgstjenester, men case 1 hadde et mer tradisjonelt 
kvalitativt forskningsdesign der tjenestene ble undersøkt deskriptivt uten 
noe eksplisitt mål om endring eller innovasjon, som var et mål i case 2. Det 
var derimot en sentral målsetting om å deskriptivt beskrive og forklare de 
praksiser som ble analysert i kommunale hjemmetjenester, for deretter 
å formidle og diskutere resultatene til de kommuner som hadde deltatt i 
prosjektet etter endt feltarbeid. I case 2-prosjektet, var det forventet at vi 
som forskere skulle inngå i tett samarbeid med de to involverte kommu- 
nene gjennom stadige møter og dialogiske løypemeldinger for å utvikle 
tjenestene. 


Case 1 


I case 1-prosjektet var hensikten å beskrive og forstå helse- og omsorgs- 
praksisene i lys av rammene som omgir de kommunale tjenestene i vid 
forstand sett fra både ansatte og brukeres perspektiver. Det ble organisert 
som et teambasert, flersteds etnografisk design (Armstrong & Lowndes, 
2018), og det ble gjort feltarbeid i to kommuner i Norge og to kommuner i 
Danmark. Feltarbeidet bestod av deltakende observasjon og intervjuer av 

ansatte og brukere i kommunenes hjemmetjenester og dagsentre, og der 
ti forskere var på feltarbeid samtidig i en uke i ulike deler av hver av de 
fire kommuners helse- og omsorgstjenester. I dette prosjektet oppstod det 
mer «tradisjonelle» forskningsetiske dilemma knyttet til vurdering av sam- 
tykke kompetanse i forbindelse med både observasjoner og intervjuer, samt 
mulig skade av å gå for tett på ubehagelige og sårbare situasjoner — og ikke 
minst hvordan empirien kunne anonymiseres for å ivareta personvern og 
samtidig ha en så sannferdig fremstilling som mulig. I dette prosjektet ble 
personer med demens involvert som informanter. Personer med demens 
regnes som en sårbar gruppe og som kan ha redusert samtykke kompetanse 
(se Forskningsetiske komiteer, 2005). Siden flere av personene vi ønsket 
å intervjue og følge i det daglige levde med demens, ble det nødvendig å 
samarbeide tett med ansatte i tjenestene for å vurdere pasientenes samtyk- 
kekompetanse. Det har tidligere blitt påpekt at faren ved å lene seg for mye 
opp mot ansattes vurderinger som portvoktere eller mellommenn, er at 
de kan plukke ut de mest «positive» til tjenestene og følgelig kan de mest 
kritiske, uanselige og stille ikke får sine stemmer hørt og som kan gi en 
skjevhet i fremstillingen (Øye et al., 2016). I dette prosjektet, som hadde 
et kortvarig feltarbeid på en uke per kommune, var vi som forskere nødt 
til å lytte til ansattes vurderinger om pasientenes samtykkekompetanse og 
egnethet for intervju. I et av intervjuene, som var organisert som et grup- 
peintervju med tre personer med demens, hadde de fått informasjon av 
ansatte på forhånd, lest informasjonsskrivet og var rede til å undertegne før 
intervjuet startet med lydbåndopptak. To av pasientene undertegnet uten 
kommentarer og spørsmål, men den siste deltakeren var usikker på om 
hun ville la seg intervjue. Hun sa at hun ikke visste hva som ville komme 
ut av dette prosjektet og om hun hadde noe å bidra med. Det sa hun mens 
hun leste og hadde pennen i hånden for å undertegne samtykkeerklæ- 
ringen. En av de ansatte stod over henne og pekte på hvor hun skulle 
undertegne. En av de andre deltakerne sa at også han var usikker på hva 
hele prosjektet egentlig handlet om, men han ville nå gjerne fortelle om 
sine erfaringer med tjenestene. Disse to usikre informantene delte villig 
sine erfaringer med meg, og jeg gjentok flere ganger til det kjedsomme- 
lige hvor viktig det var at de delte sine erfaringer for at tjenestene kunne 
utvikles i tråd med de eldre sine erfaringer, behov og ønsker. Ideelt skal 
informert samtykke foregå uten press og under forhold der det gis rom for 
uavhengige beslutninger om å delta eller ikke delta (Oeye et al., 2007). I 
kvalitativ forskning vil det likevel alltid være bindinger og relasjoner preget 

av asymmetriske relasjoner og maktforhold. Å leve med demens betyr at 
man blir mer avhengig av andre og dermed har en tendens til å lene seg til 
andres påvirkning og beslutninger, som casen over viser. Av den grunn kan 
ikke informert samtykke forstås som bare basert på frivillighetsprinsippet 
alene, men må forstå i lys av den kontekst prosedyrene for innhenting av 
informert samtykke finner sted. For å ivareta personene som er utpekt 
til å delta som informanter, er forskeren overlatt til å lese konteksten og 
personene som inngår i konteksten. Det krever en finstemt intuisjon og 
følsomhet overfor deltakerne som inngår i forskningen: Hva står på spill 
for disse aktørene, og hvordan kan vi lese og tolke tegnene hos disse når 
forhandlingene om deltakelse er i spill? Informantene som skal beslutte seg 
der og da kan vise flere ansikter — et ansikt som sier ja og et ansikt som sier 
nei i en situasjon der andre aktører kan påvirke beslutningen. Jeg har vist 
i eksempelet over at det ikke var snakk om et tydelig informert samtykke 

eller en tydelig avvisning, heller en usikkerhet. Og da står vi igjen med å 
lytte til mellommennene som kjenner dem best, og samtidig vurdere hva 
står på spill for deltakerne? Hva har de å tape? Hva har de og tjenestene 

å vinne på å delta? De forskningsetiske avveielsene foregår der og da, og 
vi som forskere vil påvirke informantene i vår iver etter å få deres under- 
skrift som er inngangsbilletten til sårt trengt empiri. Og hva slags overlast 
kan informantene lide av å utsettes for indirekte press fra andre aktører i 
rommet? Det forskningsetiske prinsippet om avveielsene mellom skade og 
nytte kan ligge til grunn for våre beslutninger i situasjonen. I denne situa- 
sjonen vurderte jeg det slik at informantene som var usikre ikke led noen 
overlast, og underveis så de ikke ut til å være utilpass av spørsmålene som 
ble stilt selv om de kunne nøle og bruke tid på å lete etter ord og uttrykk. 


Case 2 


Case 2-prosjektet har et samskapende design der målet er innovasjon av de 
kommunale hjemmetjenestene med en klar forventning om at forskerne 
skal samarbeide tett med den kommunale ledelse på ulike nivå. Prosjektet 
har et kvalitativt design der vi intervjuer ledere og andre ansatte individuelt 
og i grupper i tre ulike faser. I tillegg er vi deltakende observatører i møter, 
seminarer, lunsjer og lignende i noen dager av gangen over en toårsperiode. 
Hensikten med dette prosjektet er å forstå endrings- og innovasjonsproses- 
sen over tid, noe som fordrer tett kontakt med de ulike aktørene i kommu- 
nen for å undersøke utfordingsbildet, hvor de får de nye ideene fra, hvordan 

det nye som iverksettes mottas av de ulike aktørene og, ikke minst, hva som 
er konsekvensene for tjenestene og de ulike interessentene i prosjektet. I 
dette prosjektet ligger det forventninger om kontinuerlige løypemeldinger 
som presenteres for de ulike interessentene, og som blir gjenstand for dia- 
log med ledere og andre ansatte, som verneombud, tillitsvalgte og lignende. 
I kraft av vår kunnskap om tjenestene og utfordringsbildet i kommunen, 
ble vi stilt en rekke spørsmål av ansatte og som gjorde at vi «automatisk» 
tok en rådgiverrolle. Når vi som forskere er tett på endringsprosesser, kan 
rollen som forsker bli sammenblandet med rådgiverrollen, og der man i 
ytterste konsekvens kan ende opp med å forske på seg selv som rådgiver 
siden man gir råd om mulige konsekvenser av tiltak og lignende. Da blir 
forskeren en del av empirien som samles inn, og følgelig overskrides for- 
holdet mellom subjekt og objekt i forskningen (Marcus, 1997). Informert 
samtykke som en sentral retningslinje i forskningsetikken er basert på et 
klart skille mellom forsker som datainnsamler versus informant som objekt 
for forskningen; altså et subjekt-objekt-forhold. I samarbeidsforskende 
design, som deltakende aksjonsforskning eller prosjekter innen innovasjon 
i offentlig sektor, blir det vanskelig å skille rollene fra hverandre. En forsker 
kan både være forsker, rådgiver og informant.” En ansatt kan være infor- 
mant, tilrettelegger som portvokter, medforsker og prosjektleder. I slike 
samarbeidende design, der det samarbeides tett over tid, blir relasjonen 
preget av subjekt-subjekt-forhold, og følgelig kan håndtering av informert 
samtykke bli problematisk å gjennomføre. Når er man informant og skal 
innkreve et informert samtykke, og når er man medforsker? Forskeren 
kan også ha en interesse i å bevise at det som det ble gitt råd om hadde 
tiltenkt effekt. En slik rolleblanding vil kunne gi en særlig forutinntatthet 
i forskningen og i verste fall undergrave dens troverdighet. 

Vi i forskerteamet ble sterkt oppfordret til å «tone ned» mulige kon- 
fliktområder som ble identifisert. I intervjuene og observasjonene ble det 
avdekket noen tydelige konfliktområder mellom den urbane og den rurale 
delen av kommunen, og i intervjuene og i møtene vi observerte ble det 
fremsatt stereotypiske forestillinger om «de andre». I tillegg ble det fun- 
net at kommunen ikke var i stand til å gi likeverdige tjenester i de to ulike 
delene av kommunen. Innbyggerne som bodde i den urbane delen fikk 
flere og mer differensierte tjenester enn de som bodde i den rurale delen av 


2 Nar forskeren er sin egen informant tilhører det en egen sjanger innenfor etnografien kalt autoetnografi 
(se bl.a. Ellis et al., 2011). 

kommunen. De ble forventet av kommunens ledelse at disse funnene, som 
var velkjent for de fleste ledere, ikke skulle presenteres i løypemeldingen, da 
kommunens prosjektledere var redd for at funnene kunne eskalere konflik- 
ter. Vi som forskere endret presentasjonen og tonet ned noen identifiserte 
konfliktområder, da vi var avhengige av å opprettholde tilliten til den lokale 
prosjektledelse for å kunne fortsette samarbeidet og datainnsamlingen. Det 
er velkjent at forskere kan bli presset til å vinkle datamaterialet på noen 
særlige måter som gagner interessenter (Flicker et al., 2007), og dette er 
særlig presserende i forskning der båndene er tette og der forskningen har 
et anvendt siktemål (Wynn, 2019; Øye et al., 2019). Det vil ofte være ledere 
som vil vise frem gode praksiser for omverdenen, eller, som i eksempelet 
over, vil tone ned noen funn for å ikke eskalere konflikter. Press i samar- 
beidsforskning kan også forekomme i forskningsprosjekter der forskere 
er blitt engasjert med en tydelig forventning om å «bevise» at praksiser 
fungerer etter intensjonen (Anderson, 2013). 


Diskusjon 


Jeg har argumentert for at forskningsetiske prinsipper om frivillighet, ano- 
nymisering, skade/nytte og integritet kan være nyttige å tenke med når det 
planlegges, utøves og formidles kvalitativ forskning. Disse prinsipper har 
likevel sine begrensninger og må derfor benyttes med varsomhet, særlig i 
forskningsprosjekter der det samarbeides tett. Når det samarbeides tett i 
kvalitativ forskning kan det by på noen særlig forskningsetiske utfordrin- 
ger og som ikke lett lar seg løse med å følge forskningsetiske retningslinjer 
som informert samtykke, anonymisering og vurdering av skade og nytte, 
men det vil likevel kreve en etisk bevissthet hos forskeren (Dutta, 2014; 
Madison, 2011). Jo tettere det samarbeides, jo vanskeligere blir det å legge 
flere av de forskningsetiske prinsippene formulert i Helsinkideklarasjonen 
til grunn i den praktiske utøvelsen av den kvalitative forskningen. Det 
gjelder særlig praktiseringen av informert samtykke og ivaretakelse av ano- 
nymiseringsprinsippet. Prinsippet om innhenting av informert samtykke 
fordrer et klart skille mellom forsker og informant, og er mindre egnet i 
forskningsprosjekter der man sjonglerer ulike roller. Eksempelvis har jeg i 
case 2 vist at forsker som er tett på endringsprosesser ikke bare innehar en 
rolle som forsker, men også som rådgiver, siden hen besitter mye kunnskap 
om endring og lokale kontekstuelle forhold. Å avstå fra å gi råd kan bryte 
med forventninger samarbeidspartnere har, siden man som forsker besitter 

kunnskap som de samarbeidende aktører gjerne vil ha. I samarbeidsforsk- 
ning er aktørene gjensidig avhengig av hverandre. Aktørene i praksis er 
avhengig av forskerne for å fremme praksis som er kunnskapsbasert, mens 
forskerne er avhengige av aktørene for å få tilgang på relevant empiri for 
å kunne besvare forskningsspørsmålene og siden publisere på resultatene. 
Av den grunn må forskningen i den kvalitative forskningen forstås å være 
grunnleggende forankret i en form for avhengighet mellom impliserte 
aktører og forskere. Informert samtykke legger til grunn uavhengighet 
som prinsipp. Informasjonen skal være nøytral og deltakerne skal fatte 
beslutninger på eget grunnlag, noe som case I viser kan være vanskelig å 
praktisere når deltakerne i forskning inngår i et kollektiv av relasjoner der 
aktørene påvirker hverandre. I tillegg har jeg vist at avhengighetsforhold 
mellom forskere og forskningsdeltakere ikke kommer uten en bismak som 
utfordrer den frie, uavhengige forskningen. Press til å vinkle forskningen i 
en bestemt retning fra interessenter kan sette forskerens integritet på spill. 
Det er nettopp i dette spenningsfeltet - mellom avhengighet og forsknings- 
frihet — at forskningsetikken finner sin plass i den kvalitative forskningen. 

Jeg har videre argumentert for at prinsippet om konfidensialitet skal 
sikre beskyttelse av informanter og følgelig også ærlighet: Deltakere skal 
ikke mistenke at de kan utsettes for mulig overlast eller sladring ved å dele 
sine «ærlige» historier med kvalitative forskere. Av den grunn er konfi- 
densialitet et vesentlig prinsipp å etterfølge også i kvalitativ forskning. Å 
etterleve dette anonymiseringsprinsippet i kvalitativ samarbeids- og med- 
forskning kan være vanskelig når interessenter vil markedsføre at de er med 
i forskning og vil være åpne om sin deltakelse. Følgelig vil anonymiserings- 
prinsippet settes i spill og være gjenstand for forhandlinger. 

Kvalitativ forskning er ofte induktiv, eksplorativ og prosessuell, og av 
den grunn er ikke alltid de medisinsk forankrete forskningsetiske ret- 
ningslinjene presise nok til å tenke med når kvalitativ forskning utøves. 
Forskningens prosjektbeskrivelser bør heller være forstått som en foreløpig 
protokoll forankret i noen verdier for etisk oppførsel, heller enn å være for- 
håndsdefinert basert på forskningsetiske prosedyrer. Protokoller bør derfor 
ta utgangspunkt i verdier heller enn prosedyrer. Det betyr at det er en 
praksisdrevet forskningsetikk som foregår i feltet, og ikke noe som lett kan 
krysses av på forhånd i et skjema. Forskningsetikken i kvalitativ forskning 
må derfor forstås som prosessuell i feltet, og vil ofte være gjenstand for for- 
handlinger med de ulike aktørene (Pels, 2000). Det kan være forhandlinger 
om hvordan resultatene skal formidles, som vist i case 2, eller forhandlinger 

om hvem som skal inkluderes i forskningen, som i case 1. Det vil være 
situasjoner der deltakere i forskning kan erfare at de blir fremmedgjort eller 
på annet vis blir utfordret når forskningen tilbakeføres (Mosse, 2011; Øye 
et al., 2021). En sentral utfordring for forskere vil i mange tilfeller være å 
formulere en så troverdig og empirisk fremstilling av forskningsresultatene 
som mulig, noe som kan stå i motsetning til erfarte «sannheter» for nære 
samarbeidspartnere (Pickering & Kara, 2017). Samtidig vil forskere prøve 
å ivareta respekten for og tilliten til deltakerne man har samarbeidet tett 
med. Stereotype eller upresise fremstillinger kan lett bryte med den opp- 
nådde tillit når forskningen skal formidles (Delamont & Atkinson, 2019). 
Fremstillingen kan bryte med aktørenes håp, interesser og profesjonelle 
stolthet, og følgelig bør man som forsker tenke igjennom hvordan man 
fremstiller deltakerne i forskningen. I mer anvendte forskningstradisjoner 
oppfordres det til at forskere deler sine tolkninger av resultatene underveis 
og får deltakernes syn og tilbakemeldinger på fortolkningene i en reflek- 
siv dialog (se bl.a. Madison, 2011; Wilson et al., 2020). Pickering og Kara 
(2017) argumenterer for at etisk praksis i samarbeidsforskning innebærer 
tett engasjement av deltakerne i kreative og samskapte former for formid- 
ling. På den måten kan respekten for deltakerne ivaretas, og analysene kan 
ende opp som samskapte prosesser der hensikten er å ha høy relevans for 
praksisfeltet. Å samarbeide tett i analyseprosessene vil likevel aldri være 
noen garanti for at forskningen kan oppfattes som kontroversiell av ulike 
aktører, men det kan bidra til at samarbeidspartnere får større forståelse 
de ulike analytiske overveielser underveis i prosessen. Å pynte på forsk- 
ningsresultatene for å unngå å «skade» samarbeidspartnere vil kunne gå 
på akkord med det forskningsetiske prinsippet om integritet. 


Avslutning 


Kvalitativ samarbeidsforskning vil kreve en forskningsetisk bevissthet der 
noen verdier legges til grunn i den praktiske utøvelsen av forskningen. 
Å vise respekt for samarbeidspartnere, unngå at deltakere lider overlast 
og, ikke minst, ivareta integritetsprinsipper ved å ikke gå på akkord med 
forskningens resultater og tolkninger kan være sentrale verdier å legge til 
grunn i kvalitativ forskning. Det betyr å lese de små tegnene hos deltakerne 
og forstå tegnene i lys av den livs- og profesjonskontekst deltakerne inngår 
i. Følgelig bør forskere stille seg det grunnleggende spørsmålet: Hva står 
på spill for de ulike aktørene som inngår i forskningen? 

Abstract: Commissioned research is a valuable source of research-based knowl- 
edge in the central administration. However, commissioned research differs 
from other research in that commissioners can add detailed guidelines for what 
types of methods and data the commissioned projects are to be based on. What 
expectations do commissioners establish for commissioned research, and how 
should researchers respond to these expectations? In this chapter, | demonstrate 
how the various goals that commissioned research serves in the larger political- 
administrative system may contribute to different methodological expectations 
for commissioned research. | start from two defined policy areas: the field of work 
inclusion and the field of integration. While there are greater expectations that 
the research should demonstrate “what works" in the field of work inclusion so 
that the outcomes can be scaled up and applied to the entire NAV system, there 
is more interest in how research can contribute to the dissemination of knowl- 
edge and inspiration for autonomous municipalities in the field of integration. This 
means that the researcher is assigned different roles in the system they enter and 
must deal with different audiences that are to be addressed during the research 


process. 

Innledning 


Den akademiske friheten står sterkt i det norske samfunnet og omfatter 
blant annet forskerens frihet til å selv velge forskningstema og forsknings- 
metoder, og til å formidle forskningen etter egen overbevisning (Gezelius 
& Mittenzwei, 2019; Kallerud, 2006). Men i oppdragsforskningen stiller 
dette seg annerledes. Det ligger i oppdragsforskningens vesen: Det er ikke 
forskeren selv som bestemmer tema for forskningen, men oppdragsgiveren 
som har behov for at det utvikles kunnskap om et bestemt tema innenfor et 
bestemt tidsrom. Oppdragsgivere lyser ut anbud med beskrivelse av hvilke 
forventninger de har til forskningen, og forskere konkurrerer om å få tilslag 
på prosjektet. Oppdragsforskning er derfor en effektiv måte offentlige etater 
kan skaffe til veie forskning som ellers ikke ville blitt utført, og er en viktig 
del av det norske forskningssystemet som har betydelig innflytelse på både 
politikk og offentlig tjenesteyting. Tidligere forskning har blant annet vist 
at oppdragsforskning er en sentral kilde til forskningsbasert kunnskap i 
den norske sentralforvaltningen (Tellmann & Gulbrandsen, 2022), og at 
oppdragsforskning blir mer sitert enn klassisk fagfellevurdert forskning i 
politiske dokumenter (Baek et al., 2018). 

Men i mange tilfeller inneholder anbudene ikke bare føringer for pro- 
sjektets tematiske innretning. Ofte legges det også føringer for prosjektets 
forskningsdesign og hvilke forskningsmetoder som skal benyttes. Dette 
kan tolkes som en innskrenkning av oppdragsforskningens uavhengig- 
het - en norm som ofte beskrives som en forutsetning for forskningens 
legitimitet og innflytelse i den offentlige sfæren (Gundersen et al., 2022; 
Lentsch & Weingart, 2011). Ikke minst utfordrer det den akademiske fri- 
heten som vanligvis tillegges forskerrollen. Hva er det som gjør at opp- 
dragsgivere likevel legger føringer for hvilke forskningsdesign som skal 
brukes i oppdragsforskningen, og hva slags føringer legger de? Hva er det 
oppdragsgivere ønsker å få ut av oppdragsforskningen, og hvordan kan 
man møte disse forventningene som oppdragsforsker? 

Formålet med dette kapittelet er å diskutere noen av de avveiningene 
og vurderingene som kan ligge bak oppdragsgiveres føringer i oppdrags- 
forskningen. Oppdragsforskning styres av flere hensyn enn «sannhetssø- 
ken» og inngår i et større politisk-administrativt system der forskningen 
tillegges bestemte funksjoner og forventninger til hvordan kunnskapen 
skal bli tatt i bruk. Oppdragsforskning brukes ofte for å evaluere ulike tiltak 
og virkemidler, enten det er før et tiltak igangsettes, underveis, eller etter 

at et tiltak er implementert (Askim et al., 2021). Men oppdragsforskning 
brukes også for å skaffe oversikt over et felt, hente inn erfaringer fra ulike 
aktører eller utrede bestemte spørsmål som har nådd den politiske dags- 
ordenen, blant annet. I et slikt perspektiv kan ulike forskningsdesign og 
metoder tillegges ulik verdi, der enkelte metoder kan oppfattes som mer 
egnet for formålet — eller for å skape den ønskete innflytelsen - enn andre. 

Umiddelbart vil man kunne forvente at randomiserte, kontrollerte 
studier der forskere kan peke ut effekter av bestemte tiltak vil være «gull- 
standarden» i oppdragsforskningen. Og det har uten tvil vært en økende 
etterspørsel etter slike studier i store deler av sentralforvaltningen i tråd 
med den internasjonale evidensbevegelsens krav om studier som viser «hva 
som virker» (Christensen & Holst, 2020; Terum & Grimen, 2009). Men det 
er også en betydelig etterspørsel etter kvalitative studier og oppdragsforsk- 
ning som kombinerer ulike metoder (Høydal & Tøge, 2021). I dette kapit- 
telet vil jeg derfor ta utgangspunkt i to avgrensete politikkområder — 
arbeidsinkluderingsfeltet og integreringsfeltet — for å diskutere hvordan 
oppdragsforskningen inngår i bestemte politisk-administrative systemer 
og hva slags føringer dette legger for forskningen. Begge politikkområdene 
kjennetegnes av at de ligger i hjertet av velferdsstaten, og de forholder seg 
til mange av de samme aktørene i forskningslandskapet. Ikke minst kjenne- 
tegnes begge områdene av at man har tatt en aktiv holdning overfor opp- 
dragsforskningen så vel som øvrig forskning, med dedikerte enheter som 
jobber med forskning og analyse (Tellmann & Gulbrandsen, 2022). Dette 
reflekterer en økende bevissthet om forskningens status og rolle i det poli- 
tisk-administrative systemet. Samtidig har dette styrket forskningskompe- 
tansen internt i sentralforvaltningen og dermed utfordret den tradisjonelle 
«kognitive arbeidsdelingen» mellom byråkratiet og forskningssektoren, 
der det forventes at mens forskerne besitter forskningskompetanse, så 
forvalter byråkratene «faglighet» (Jacobsen, 1960) og politisk-administrativ 
kompetanse. 

Kapittelet hviler på kvalitative intervjuer med 22 byråkrater fra direkto- 
rater og departementer" som i ulike roller har vært delaktige i utformingen 
og gjennomføringen av oppdragsforskningsprosjekter innenfor arbeids- 
inkludering og integreringsfeltet, samt analyser av anbudsdokumenter for 
oppdragsforskning fra begge feltene som er offentlig tilgjengelige på Doffin. 
no (databasen for offentlige innkjøp). 


1 For mer informasjon om utvalget og gjennomføringen av intervjuene, se Tellmann & Gulbrandsen (2022). 

Om rammer for oppdragsforskningen og 
rollen som oppdragsforsker 


I Norge utgjør oppdragsforskning en sentral del av forskningen ved de 
mange forskningsinstituttene som opererer i skjæringsfeltet mellom en 
markedslogikk og en akademisk logikk (Gulbrandsen, 2011; Vie, 2022). 
Forskere ved forskningsinstituttene er underkastet de samme kravene til 
akademiske standarder og etisk integritet som forskere i universitets- og 
høyskolesektoren, men henter en større del av sine inntekter fra konkur- 
ranseutsatte forskningsoppdrag som kunngjøres i Doffin og Mercell, som er 
kunngjøringsbaser for offentlige anskaffelser. Her lyser offentlige oppdrags- 
givere som departementer og direktorater ut anbud på forsknings- og utvi- 
klingsoppdrag som de av ulike grunner ikke vil gjennomføre selv. Dette kan 
handle om manglende kompetanse og kapasitet internt i byråkratiet, men 
det handler også om at kunnskap som utvikles av eksterne forskere oppfat- 
tes som mer uavhengig og nøytral (Tellmann & Gulbrandsen, 2022). Ikke 
minst handler det om at forskere har spesialisert forskningskompetanse og 
kunnskap om det saksfeltet de forsker på, og at dette styrker kvaliteten så vel 
som legitimiteten til kunnskapen de produserer (Lentsch & Weingart, 2011). 

Gitt at forskere har ledende kunnskap om sitt fag og sine forsknings- 
metoder skulle man også tro at de er best egnet til å avgjøre hva slags 
forskning som trengs og hvilke forskningsdesign som er formålstjenlig 
for å utvikle den kunnskapen som etterspørres. Fra oppdragsgivers side 
kan imidlertid dette omformuleres til et spørsmål om hvorvidt forskere 
klarer å fange opp samfunnets kunnskapsbehov og hva slags kunnskap som 
faktisk etterspørres fra dem som skal ta forskningen i bruk. På overordnet 
nivå handler dette om relasjonen mellom tilbud og etterspørsel etter forsk- 
ning og i hvilken grad tilbudssiden (forskningen) og etterspørselssiden 
(samfunnsinteressene/oppdragsgiverne) er omforente (Sarewitz & Pielke, 
2007). Dette angår ikke bare hvorvidt oppdragsforskningen leverer det 
som etterspørres, men også hvorvidt den totale forskningsporteføljen — 
der oppdragsforskningen kun utgjør en begrenset bestanddel — reflekterer 
samfunnsbehovene. 

I Norge har opprettelsen av tematisk orienterte forskningsinstitutter 
vært én måte å sikre at brukerne av forskning får den kunnskapen de etter- 
spør. Instituttsektoren vokste frem med en problemløsende ambisjon, der 
hver sektor - eller hvert samfunnsproblem — hadde hvert sitt institutt som 
leverte kunnskap til sin sektor, ofte i tett samspill med brukerne. Man antok 

derfor at forskningsinnsatsen skulle utledes fra politikken på det enkelte 
området og bidra til å løse de problemene som til enhver tid ble priori- 
tert (Skoie, 1984). Siden den gang har det forskningspolitiske landskapet 
endret seg, og de fleste forskningsinstituttene er i dag organisert med en 
armlengdes avstand og vel så det til politikken. Oppdragsforskere med 
lang fartstid i sektoren kan minnes en tid da prosjekter ble til i «uformell» 
dialog med oppdragsgiver på bakgrunn av en god ide eller oppdagelsen av 
et hull i forskningen. I dag er dialogen om prosjekter strengt styrt av regel- 
verket om anskaffelser, og kontakten mellom oppdragsgivere og forskere 
i forkant av utlysninger er begrenset for å unngå konkurransevridende 
fordeler (Tellmann & Gulbrandsen, 2022). 

I dag er det disponeringen av budsjettene for forskning og kunnskaps- 
utvikling som er det primære virkemiddelet for å sikre at departementene 
og direktoratene har tilgang til den forskningen som sektoren etterspør. 
Midler som ikke overføres til Forskningsrådets programmer brukes i 
hovedsak til å fylle egne kunnskapsbehov og sikre forskning for politikk- 
utforming og forvaltning. Kort fortalt gjelder dette forskning med spis- 
sede problemstillinger som bestilles direkte fra forskningsmiljøene, som 
oftest gjennom anbudskonkurranser, men også gjennom rammeavtaler 
der forskningsmiljøer har kvalifisert seg til å delta i eksklusive «mini-kon- 
kurranser» om forskningsoppdrag. For instituttforskere, og i økende grad 
forskere i UH-sektoren, er dette en sentral inntektskilde ved siden av den 
såkalte «bidragsforskningen» som kanaliseres gjennom Forskningsrådet.” 

Men oppdragsforskningen er også en inntektskilde som styrer mye av 
forskernes tilgang til feltet og produksjonen av kunnskap om en sektor. 
Ettersom denne kunnskapsproduksjonen i stor grad styres av behovene 
som identifiseres av oppdragiverne i det politisk-administrative systemet, 
er det viktig å forstå hvordan oppdragsgivere tenker om forskning, samt 
hvilke prosesser oppdragsforskningen inngår i. Dette skyldes ikke minst 
at oppdragsforskningen selv er en viktig kunnskapskilde for oppdrags- 
giverne, og er én av kildene de lener seg på for å forstå kunnskapsbehovene 
og mulighetene for datainnsamling og analyse i feltet. Man kan derfor 
anta at det også er en viss samproduksjon (jf. Jasanoff, 2004) av hvordan 
oppdragsgivere og oppdragsforskere forstår kunnskapsbehov, hvilke forsk- 
ningsspørsmål som bør stilles og hvordan man bør gå frem for å forske 


2 Ogsa konsulentselskaper konkurrerer om oppdragsprosjekter, og konsulenter og forskere opererer derfor 
side om side i dette markedet. Konsulentene har imidlertid ikke de samme akademiske forpliktelsene 
som forskere, noe som gjør at de har en noe annen rolle i dette landskapet. 

og utvikle ny kunnskap i feltet. Som oppdragsforsker er man derfor ikke 
en passiv utfører av forskningsbestillinger fra det politisk-administrative 
systemet. Gjennom prosjekttilbudene og dialog med oppdragsgiver bidrar 
forskere til å etablere hva som anerkjennes som relevante forskningsspørs- 
mål så vel som forskningsopplegg på et felt. 


Etterspørsel etter (oppdrags)forskning i 
arbeidsinkluderings- og integreringsfeltet 


Arbeidsinkludering og integrering er to politiske felt som er tett beslektet, 
men som administreres innenfor ulike deler av sentralforvaltningen. Begge 
feltene er i sentrum av den norske velferdsstaten, men på tidspunktet for 
denne undersøkelsen lå de til ulike departementer med dertil underlig- 
gende direktorater. Mens arbeidsinkludering lå til det som inntil høsten 
2021 het Arbeids- og sosialdepartementet med Nav som underliggende 
direktorat, har integreringsfeltet vandret mellom flere ulike departementer, 
før det inntil 2021 lå hos Kunnskapsdepartementet med IMDi som direkto- 
rat.” Arbeidsinkludering dreier seg om arbeidsstyrkens grad av deltakelse 
i arbeidsmarkedet, mens integreringspolitikken er rettet mot å inkludere 
innvandrere og andre minoriteter i alle deler av samfunnet. De deler også 
flere organisatoriske trekk når det gjelder forskningspolitikken. Begge har 
overordnede departementer som allokerer FoU-budsjettet, og direktora- 
ter i en dobbel rolle som både kunnskapsleverandører og implementerere 
av politikk. Dedikerte enheter jobber med kunnskapsutvikling og med å 
forvalte forskningsbudsjettene på feltet - inkludert oppdragsforskningen. 
Begge feltene trekker dessuten på samfunnsvitenskapelig forskning, og de 
bestiller forskning fra flere av de samme forskningsmiljøene. Ikke minst 
har de begge vært gjenstand for mange av de samme kunnskapspolitiske 
forventningene. 

Det er store forventninger til at politiske beslutninger skal baseres på 
solid kunnskap og dokumenterte effekter, noe man også kan lese ut av 
en rekke politiske dokumenter. På begge områdene har offentlige utvalg 
understreket behovet for et solid kunnskapsgrunnlag for politiske beslut- 
ninger, inkludert flere utprøvinger og evalueringer. Sysselsettingsutvalget 
(NOU 2019: 7, s. 268) konkluderte med at «forsøk og evalueringer for å 


3 — Regjeringen Støre flyttet IMDi og integreringsfeltet fra Kunnskapsdepartementet høsten 2021 til Arbeids- 
og sosialdepartementet, som samtidig skiftet navn til Arbeids- og inkluderingsdepartementet. 

finne effekter bør være en naturlig del av politikkutviklingen på arbeids- 
og velferdsområdet [...] Det vil generelt styrke beslutningsgrunnlaget for 
politikkendringer». Tilsvarende anbefalte Brochmann-utvalget at «eksperi- 
menter eller tilrettelegging for kvasi-eksperimentelle analyser bør tilstrebes 
i større grad når endringene og innovasjonene innenfor integreringsarbei- 
det i Norge diskuteres eller planlegges» (NOU 2017: 2, s. 216). Man kan i 
forlengelse av dette forvente at slike studier også etterspørres av oppdrags- 
givere og i anbudene for oppdragsforskning innenfor disse feltene. 

På den annen side er størrelsen på politikkfeltene, hvilken type politisk 
oppmerksomhet de tiltrekker seg og de politisk-administrative styrings- 
linjene forskjellig mellom de to. Nav forvalter om lag en tredel av nasjo- 
nalbudsjettet, og er også en «gigant» når det kommer til arbeidet med 
kunnskapsutvikling på eget felt sammenliknet med IMDi, som forvalter 
et FoU-budsjett som utgjør mindre enn en tredel av Navs FoU-budsjett. 
Begge er svært synlige i offentlige og politiske debatter. Likevel har arbeids- 
inkluderingsfeltet vært utsatt for større politisk strid og innblanding sam- 
menliknet med feltet for integrering av minoriteter (Askim et al., 2015). 
Arbeidsinkluderingsfeltet er dessuten preget av klarere hierarkiske struk- 
turer, og direktoratet kan vedta direktiver og retningslinjer som pålegges 
praksisfeltet — det vil si Arbeids- og velferdsetaten / Nav-kontorene. På 
integreringsfeltet har derimot direktoratet ikke underliggende etater som 
de kan instruere gjennom pålegg og retningslinjer. Det er kommunene som 
gjennomfører mye av integreringspolitikken, og de har betydelig autonomi 
til å bestemme omfanget av dette arbeidet og hvordan de gjennomfører det. 
Direktoratet har derfor et fokus på å oppmuntre og støtte kommunene i 
integreringsarbeidet gjennom myke virkemidler. Dette påvirker også tenk- 
ningen rundt forskningens funksjon i det politisk-administrative feltet og 
hva som etterspørres fra oppdragsforskningen. 

I de påfølgende avsnittene vil jeg vise hvordan politikkområdenes sty- 
ringsstrukturer er med på å forme etterspørselen etter bestemte metoder 
i oppdragsforskningen innenfor henholdsvis arbeidsinkluderingsfeltet og 
integreringsfeltet. 


Hva virker på arbeidsinkluderingsfeltet? 


Arbeidsinkluderingsfeltet er preget av høye forventninger til forskningen 
som en problemløser, og ikke minst som en leverandør til kunnskapsbasert 
politikkutforming og tjenesteyting. Dette gjenspeiler seg også i Navs plan for 

forskning og utvikling, som blant annet har hentet inspirasjon den interna- 
sjonale evidensbevegelsens lovnader om at politiske beslutninger som hviler 
på «god evidens» og som viser «hva som virker» (what works) forventes å gi 
både mer presise og mer effektive beslutninger (Cartwright & Hardie, 2012; 
Davies et al., 2000). Hva som er god evidens i velferds- og sosialfeltet hand- 
let opprinnelig om hvorvidt kunnskapen klarer å isolere effekter av ulike 
tiltak på bakgrunn av randomiserte kontrollerte tiltak og/eller systematiske 
reviews i tråd med idealer hentet fra evidensbasert medisin (Cartwright 
& Hardie, 2012; Davies et al., 2000). Senere har også kvalitative og andre 
kvantitative metoder fått større plass innenfor evidenstenkningen (Høydal 
& Tøge, 2021), og begrepet har blitt tatt til inntekt for et bredere sett av meto- 
der og fremgangsmåter enn opprinnelig ment (Parkhurst, 2017). Likevel 
eksisterer det fremdeles et uttalt hierarki mellom ulike metoder innenfor 
evidens-tenkningen, der det som ansees som den mest «vitenskapelige» 
og «objektive» metoden - primært eksperimentelle studier / randomiserte 
kontrollerte studier — rager øverst, mens casestudier, observasjonsstudier 
og andre kvalitative studier som ikke kan kontrollere for ulike intervens- 
jonsvariabler ansees som mindre nyttige (Parkhurst & Abeysinghe, 2016). 
Debatten om evidensbasering på velferdsfeltet reflekterer kjente viten- 
skapsteoretiske konfliktlinjer mellom positivistiske og fortolkende erkjen- 
nelsesmåter, der kritikerne av positivismens streben etter årsaksforklaringer 
og universalisme forfektet at studier av mennesker og menneskelig sam- 
kvem krever meningsfortolkning. Idealet om evidensbasert politikk har like 
fullt fått stor innflytelse i Norge (Elvbakken & Hansen, 2019; Pontoppidan 
et al., 2018), også innenfor velferdspolitikken (Høydal & Tøge, 2021). 
Begrunnelsene for dette hviler imidlertid ikke på uttalte vitenskapsteore- 
tiske idealer, men om hva som oppleves som nyttig for å løse utfordringene 
i feltet. På arbeidsinkluderingsfeltet er offentlige utgifter høye, og selv små 
politiske endringer kan ha betydelige praktiske, sosiale og økonomiske 
konsekvenser. Dette gir tilsvarende høye forventninger til hva forskning 
kan bidra med. En Nav-byråkrat uttaler for eksempel følgende: «Vi må 
rett og slett bruke ressursene på en bedre måte. Og da må vi vite hva som 
virker og ikke virker. Så det handler mye om det da. Vi må har mer sikker 
kunnskap» (Informant i direktoratet). Forskning har derfor fått en stadig 
større rolle i utviklingen av offentlig politikk og tjenesteyting på dette feltet: 


Det har skjedd noe i offentlig sektor kanskje de siste fem-seks årene. Når man har 
begynt å snakke om at offentlige tjenester skal være kunnskapsbasert. Og det var 


ingen som snakka sånn før. Var ingen som sa ordet kunnskapsbasert. Man hørte 

nesten ingen som sa forskning. Men nå er det ingen som nesten tør å gjøre noe uten 


at du kan si «Forskning viser at ...». (Informant i direktoratet) 


På arbeidsinkluderingsfeltet har dette handlet om særlig to ting: å vise hva 
som virker, og at kunnskapen er skalerbar; altså at den kan overføres og 
implementeres i andre deler av Nav enn der forskningen er utført. 

Når det gjelder etterspørselen etter forskning som viser hva som virker, 
beskrives dette for det første som en reaksjon på hva slags forskning som 
preget arbeidsinkluderingsfeltet tidligere, da man hadde mindre uttalte 
forventninger til forskningens bidrag til feltet: 


Det har vært for lite styrt. Og det har vært for lite fokus på hva som virker. [Tidligere 
forskning] har stort sett dreid seg om årsaker til forskjeller mellom menn og kvinner 
og sånt. Og det er egentlig ganske uinteressant for oss. Vi vil vite hva som virker i 
forhold til å få ned sykefraværet. Vi må vite hva vi skal bruke mannskapet til. Måten 
å bruke ressurser på. Hvilke tiltak skal vi satse på for de som er sykemeldte. Hva er 
det som får ned / forkorter sykefraværsperiodene? Hva er det som forebygger syke- 
fraværsperioden? Da må vi vite noe om effekter av ulike tilnærminger og metoder 


og virkemidler og sånt. (Informant i direktoratet) 


Sitatet gjenspeiler what works-trenden som i lang tid også har dominert 
politikk- og virkemiddelutformingen blant annet i Storbritannia. Formålet 
med forskningen er å peke ut effektive tilnærminger for å løse avgrensete 
problemer, og antagelsen er at når forskningen har vist hva som virker, vil 
praksisen følge etter (Nutley et al., 2019). Dette forutsetter forskningsdesign 
som gjør det mulig å isolere effekten av ulike tiltak, først og fremst rando- 
miserte kontrollerte forsøk der man gjennom eksperimenter kan evaluere 
effekten av bestemte tiltak, men også studier der man belyser effekter av 
tiltak og virkemidler gjennom analyser av registerdata eller surveydata, 
eller gjennom systematiske kunnskapsoppsummeringer av eksisterende 
forskning på et tema. Slike studier utgjør også en av grunnsteinene i 
Navs rammeavtaler for forskningsoppdrag, som de siste årene har vært 
delt mellom henholdsvis (1) evalueringer, kartlegginger og analyser; 
(2) litteraturgjennomganger og systematiske kunnskapsoppsummeringer; 
(3) effektanalyser. 

Interessen for hva som virker er imidlertid ikke bare et resultat av 
kunnskapspolitiske vinder som har blåst fra what works-bevegelsen i 
Storbritannia til Norge. Det handler også om mandatet på arbeidsinklu- 
deringsfeltet - hvordan fa flere i arbeid - i kombinasjon med styringslin- 
jene i organisasjonen der direktoratet skal sørge for at politiske føringer 

blir implementert i de underliggende enhetene. Nav-systemet dekker hele 
landet, og for at forskning skal oppleves nyttig sett fra sentralforvaltningens 
perspektiv, er det en målsetting at funnene skal kunne skaleres opp til å 
gjelde flere kontorer enn kun de som har vært inkludert i forskningen: 
«Hvordan sikrer man seg at den kunnskapen som utvikles, for eksempel 
forskningsbasert kunnskap, tilflyter Nav-veilederen på det ytterste nes? 
Sånn at de og gir tjenester basert på kunnskaper som virker?» (Informant 
i direktoratet). Dette forutsetter at forskningen er i stand til å skille ut hva 
som skyldes kontekstuelle forhold og hva som er effekter som er overfør- 
bare til andre kontekster slik at de kan implementeres i direktiver eller 
retningslinjer for øvrige kontorer. 

Gjennom oppdragsgivernes egen fremstilling av hva slags kunnskap og 
hvilke typer forskningsdesign som etterspørres på arbeidsinkluderingsfeltet, 
blir man introdusert for en grunnfortelling om at feltet har gjennomgått en 
transformasjon der man tidligere satset på «tro, håp og idealisme», mens man 
i dag satser på «tro, håp og facts» (Informant i direktoratet). Dette kommer 
også til syne ved at de nesten uten unntak trekker frem de store randomi- 
serte studiene som eksempler på vellykkete studier som har blitt tatt i bruk 
på feltet (se også Gulbrandsen & Høiland, 2021). En årsak til dette kan være 
at arbeidsinkluderingsfeltet er et av landets største politikkområder målt i 
offentlige utgifter, og at forskningsbaseringen tilsynelatende reduserer risi- 
koen for å trå feil i valg av tiltak og virkemidler. Det er også et sterkt ønske 
at forskningen skal bidra til å gi legitimitet til beslutninger, både overfor de 
som bevilger penger - politikerne - og de som skal implementere beslutnin- 
gene — Nav-kontorene. Men det handler også om at dette er et felt med en 
hierarkisk linjestruktur der direktoratet har autoritet til å implementere tiltak 
eller virkemidler som forskningen anbefaler, og at de derfor har et opplevd 
større behov for situasjonsuavhengig kunnskap som kan tilrettelegge for lik- 
het mellom Nav-kontorenes praksiser (se også Breit et al., 2019). 

Likevel er det verdt å merke seg at porteføljen med prosjekter som 
faktisk blir finansiert av Nav reflekterer en langt større bredde i forsknings- 
design enn det informantene gir inntrykk av i intervjuer. Eksempelvis 
gjennomførte forskningsinstituttet Fafo en omfattende studie av velferds- 
ordninger til unge på oppdrag fra Nav (Strand & Svalund, 2021), der fors- 
kerne kombinerte spørreundersøkelser som hadde til formål å kartlegge 
feltet med kvalitative fokusgruppeintervjuer som løftet frem informantenes 
egne vurderinger og praksiser. Studien inneholdt med andre ord ingen 
effektanalyser, men tok utgangspunkt i informantenes egne erfaringer for 

å utforske Navs oppfølging av unge med nedsatt arbeidsevne. Det er med 
andre ord mye kunnskap som sirkulerer på arbeidsinkluderingsfeltet som 
ikke skriver seg inn i oppdragsgivernes beretninger om forskning på hva 
som virker, men som snarere faller inn under det Nav i sin egen FoU- 
strategi beskriver som læringsorientert forskning der formålet er å dra 
lærdommer ut fra forskningsbaserte evalueringer (Nav, 2021). 


Oppdragsforskeren som brobygger 
på integreringsfeltet 


Også på integreringsfeltet har det vært økende interesse for effektstudier, 
noe som i likhet med arbeidsinkluderingsfeltet til en viss grad kan forstås 
ut fra en generell økende interesse for effektstudier i offentlig forvaltning. 
Samtidig er det flere oppdragsgivere som er spørrende til de etiske aspek- 
tene ved slike studier på integreringsfeltet: «Det er utfordrende, hvem skal 
sammenlikningsgruppen være? Alle er flyktninger» (Informant i direktora- 
tet). En annen spør seg hvorvidt slike studier kan levere det de lover: «Det 
er utrolig krevende å gjøre. Når man skal se på effekt av hvilken innsats 
man skal ha innenfor målgruppen vår ... det å rendyrke hva som faktisk 
er effekt av hva, og utelukke alle ... det er nesten ikke mulig» (Informant 
i direktoratet). Selv om det har vært gjennomført enkelte effektstudier på 
integreringsfeltet de senere år, kjennetegnes feltet først og fremst av et stort 
antall oppdrag som handler om å kartlegge hva som gjøres på et område, 
eller å evaluere innføringen av et bestemt tiltak eller virkemiddel, og å 
samle inn erfaringer fra ulike aktører, ikke minst brukerne, på feltet. 

Et typisk eksempel fra integreringsfeltet er et oppdrag som handler 
om hvordan man kan få til bedre kompetansekartlegging av nyankomne 
flyktninger og treffsikker bosetting («Forskningsprosjekt om kompetanse- 
kartlegging, karriereveiledning og treffsikker bosetting», ref. 19-02853). 
Prosjektet er omfattende, og anbudet inneholder en rekke spørsmål som 
oppdragsgiver ønsker svar på. I alt spesifiseres det femten spørsmål, og 
nesten alle spørsmålene er «hvordan» eller «i hvilken grad»-spørsmål. 
Oppdragsgiver vil vite mer om hvilke praksiser som kjennetegner kom- 
munenes arbeid og hva kommunene opplever som nyttig, samt i hvilken 
grad de tilgjengelige virkemidlene bidrar til arbeidet i kommunene. Når 
det gjelder metode inneholder utlysningen følgende standardformulering, 
som også er å finne i mange andre utlysninger på integreringsfeltet: «Det 
er ønskelig med en kombinasjon av kvantitative og kvalitative metoder. 

For øvrig, ber vi tilbyder spesifisere og begrunne valg av metode for opp- 
draget.» Her signaliseres det med andre ord at det er opp til forskerne selv 
å utvikle et relevant forskningsdesign. Samtidig legger spørsmålene som 
skal besvares opp til at det er nødvendig å utvikle et kvalitativt design som 
kan fange opp praksiser hos relevante aktører. I rapporten som senere 
kom ut av prosjektet skriver forskerne også: «Det empiriske materialet er 
samlet inn primært gjennom kvalitative metoder: deltakende observasjon 
og informantintervjuer» (Seeberg et al., 2020, s. 17). 

Oppdraget er representativt for hvordan integreringsfeltet bruker forsk- 
ning for å skaffe til veie kunnskap om feltet de har ansvar for, men som ikke 
ligger i en hierarkisk styringslinje under sentralforvaltningen. I tilfellet med 
bosettingspolitikken har kommunen selvråderett og sitter med den endelige 
beslutningsmyndigheten. De kan derfor selv velge hvor mange flyktninger 
de vil bosette, mens direktoratet kun kan ty til myke styringsverktøy for å 
motivere kommunene (Henningsen & Søholt, 2018). Dette kan være øko- 
nomisk kompensasjon eller ulike søknadsbaserte virkemidler, men også 
forskning inngår som en viktig del av sentralforvaltningens verktøykasse for 
å stimulere til handling på integreringsfeltet. Forskere evaluerer ulike ord- 
ninger, og gjennom rapporteringen etterpå formidles de gode eksemplene 
på ulike praksiser og ordninger til andre kommuner som skal bli inspirert 
og skal lære av de gode eksemplene. Det er med andre ord ikke bare sentral- 
forvaltningen eller politikere som er publikum for denne oppdragsforsknin- 
gen, men også kommunene som gjennomførere av integreringspolitikken 
og det øvrige integreringsfeltet. I utlysninger av oppdragsprosjekter er det 
derfor ofte formuleringer som at forskerne skal «få frem beskrivelser av god 
praksis som kan anbefales og spres til flere kommuner» («Fra bosetting til 
voksenliv — en studie av tjenestekjeden for enslige mindreårige flyktninger», 
ref. 18-344496) eller «identifisere gode praksiser som har overføringsverdi 
til andre» («Evaluering av norsktreningstilbud i regi av frivillige organisa- 
sjoner - oppsummering av erfaringer og gode eksempler», ref. 21-07393). 

Som i arbeidsinkluderingsfeltet er det et uttalt mål at det skal bli mindre 
forskjeller mellom hvilke tjenester som blir tilbudt fra det offentlige: «det er 
firehundre og seksogtjue måter å organisere dette på kommunalt. [...] Vi 
skal prøve å gjøre det mindre tilfeldig for den som kommer hit om det går 
bra med deg fordi du blir bosatt i den kommunen eller ikke» (Informant i 
direktoratet). En forutsetning for at oppdragsprosjekter blir vellykkete, er 
imidlertid at forskerne forstår kommunenes rolle i integreringspolitikken, 
og hvordan de ulike delene av integreringsfeltet er koblet sammen: 

De må skjønne hvordan integreringspolitikken i Norge er plassert. Rett og slett. [...] - 
Altså, hvis de skjønner den der «wicked problems» -greia på makronivå så har de kom- 
met langt. Mange ser det jo på lokalt nivå, at for å få disse tjenestene til å fungere så 
er det utrolig mange deler av kommunen som må samhandle. Så det handler rett og 
slett om at de er på det nivået. At de har forståelse for det, og det gjør også at vi kan 
omtale hvordan et forskningsspørsmål er relevant da. Og kompleksiteten rundt det. 


Og hvordan man samler data i denne verden her. (Informant i direktoratet) 


Omstendighetene i det politisk-administrative systemet på integreringsfel- 
tet, gjør med andre ord at oppdragsgivere ikke bare kan lene seg på studier 
som kun tar for seg enkelteffekter. Kvalitative data som gir rike beskrivelser 
av praksiser og strukturer blir en nødvendighet for at forskningen skal 
komme til nytte gjennom å formidle mellom de ulike aktørene i feltet. 
Dette forutsetter at forskerne forstår feltet de skal ut i, hva slags roller ulike 
aktører har i feltet og hva som oppleves som nyttig for dem. På denne 
måten kan oppdragsforskere opptre som «brobyggere» mellom aktørene 
i feltet når de samler inn og analyserer empiri og formidler dette tilbake 
til beslutningstakerne som så kan justere og videreutvikle sine tiltak og 
virkemidler. 

I en rekke prosjekter får oppdragsforskere også et ekstra ansvar for å 
formidle erfaringer og kunnskap fra «sluttbrukerne» av de offentlige tje- 
nestene. Mange prosjekter retter seg mot organiseringen av ulike tjenester 
og arbeidsdeling mellom ulike aktører på feltet, men de inkluderer også 
ofte en komponent der de som skal bruke tjenestene kommer til orde. I 
prosjektet om tjenestekjeden for enslige mindreårige flyktninger er det 
et stort poeng at erfaringene til de enslige mindreårige flyktningene skal 
inkluderes: 


Det vil være sentralt i prosjektet at personer i målgruppen selv får komme til orde, og 
at tjenestekjeden blir belyst fra deres perspektiv. Tilbyder bør derfor inkludere kvali- 
tative intervjuer med personer i målgruppen som ett element i sitt metodiske design. 
Intervjuene kan suppleres med en spørreundersøkelse dersom tilbyder vurderer det 
som hensiktsmessig. («Fra bosetting til voksenliv - en studie av tjenestekjeden for 


enslige mindreårige flyktninger», ref. 18-344496) 


Dette er en gruppe som ellers blir lite hørt, noe som gir forskerne et sær- 
skilt ansvar for å formidle deres stemmer til de ulike aktørene som skal ta 
vare på dem. 

Betingete forventninger til 
oppdragsforskningen og rollen som 
oppdragsforsker 


Oppdragsforskningen er mangfoldig, og innenfor porteføljen til hver enkelt 
oppdragsgiver finnes et bredt spekter av prosjekter med ulike krav til forsk- 
ningsdesign og til hvilke formål forskningen skal fylle. Det gjelder også 
oppdragsforskningen på arbeidsinkluderingsfeltet og integreringsfeltet. I 
dette kapittelet har jeg imidlertid trukket frem de forventningene som har 
vært mest fremtredende blant oppdragsgiverne i hvert av feltene fremfor 
å vise frem bredden og variasjonen innenfor hvert felt. 

Forventningene til oppdragsforskningen som kommer til syne i hen- 
holdsvis arbeidsinkluderingsfeltet og integreringsfeltet viser hvordan disse 
kan forstås i lys av de bestemte politisk-administrative strukturene som 
kjennetegner feltene. I begge feltene er man opptatt av at oppdragsforsk- 
ningen skal bidra til bedre beslutninger og bedre tjenester, og i begge 
tilfeller blir forskningen sett på som et redskap for å redusere ulikheter 
mellom ulike kontorer eller kommuner. Men fordi feltene preges av ulike 
styringsstrukturer som påvirker hvordan forskningen blir distribuert og 
tatt i bruk, stilles det ulike krav og forventninger til hva slags kunnskap 
oppdragsforskningen skal tilby. 

Litt forenklet kan vi oppsummere med at de hierarkiske styringsstruk- 
turene som tross alt preger arbeidsinkluderingsfeltet gir større muligheter 
for at funn fra effektstudier kan skaleres opp og implementeres i feltet. 
Implementering av forskningsbaserte tiltak og virkemidler ovenfra og ned 
skjer riktignok ikke uten tilpasninger eller motstand fra dem som blir satt 
til å gjennomføre dem (se Høiland & Willumsen, 2018), men er likevel et 
sentralt premiss for hvordan forskningen blir tatt i bruk. På integrerings- 
feltet, der oppdragsgiverne først og fremst har tilgang på myke virkemidler 
for at forskningen skal bli tatt i bruk, snakker man heller om forskningens 
overføringsverdi. For at forskningen skal kunne overføres mellom ulike 
kommuner er det en forutsetning at forskningen gir rike kvalitative beskri- 
velser av fenomenet som studeres, slik at det kan statuere et eksempel og 
inspirere til læring og erfaringsoverføring fra én kommune til en annen. 

De to måtene å tenke om bruk av forskning forutsetter ulike forsker- 
roller med ulike «publikum» å forholde seg til. I gjennomføringen av en 
effektstudie er forskerens primære publikum oppdragsgiveren, som i neste 
omgang skal videreutvikle tiltak for skalering (eller ikke). I et felt som 

integreringsfeltet, der kvalitative studier står sentralt, får oppdragsforske- 
ren potensielt sett langt flere publikum å forholde seg til, og kompleksite- 
ten i rollen øker deretter. Data samles inn i felt - ofte blant både aktører 
som skal ta forskningen i bruk og aktører som forskningen skal påvirke. 
I analysene må forskeren gi en samtidig stemme til aktører som i noen 
tilfeller kan ha ulike interesser, slik som ansatte og ledere, eller stemmer 
som ellers veier ulikt i samfunnet, slik som tjenesteytere og tjenestebrukere. 
Forskerens rolle blir å gi en balansert fremstilling der informantene kan 
kjenne seg igjen, samtidig som forskeren skal tilby en vurdering - en eva- 
luering - av informantenes praksiser og virksomheter. Forskeren må derfor 
kombinere rollen som brobygger mellom ulike aktører i felt, og samtidig 
patruljere grensene mellom aktørene for å ivareta deres integritet. Dette 
forutsetter at forskeren også er seg bevisst konteksten som forskningen i 
neste omgang kan bli brukt i. 

I innledningen til boken How to Use Qualitative Methods in Evaluation 
skriver Michael Q. Patton (1987, s. 10, min oversettelse): 


Kunsten å evaluere handler om å lage et design og samle informasjon som er passende 
til en spesifikk situasjon og en bestemt politikkutformingskontekst. I kunsten finnes 
det ingen enkle idealstandarder; skjønnhet avhenger av øyet som ser, og i evalueringer 


inkluderer dette mange ulike interessenter. 


Dette gjelder også oppdragsforskningen, og som oppdragsforsker møter 
man en forventning om at forskningen man produserer skal gi nytte for 
oppdragsgiveren og eventuelt andre aktører som oppdragsgiveren peker 
på (Holden & Fløtten, 2018). Men forskningen er først og fremst nyttig 
når den ivaretar relevansen for de inkluderte aktørene, samtidig som den 
opprettholder avstanden til feltet som er nødvendig for at forskningens 
troverdighet ikke blir utfordret. Derfor foreslår Patton (1987) at man som 
forsker stiller seg følgende spørsmål når man skal designe et prosjekt for 
oppdragsgivere: 


- Hvem er forskningen til for, og hvem vil ta funnene i bruk? 
- Hvordan skal forskningen brukes? Hva er formålet med prosjektet? 
- Hya slags ressurser er tilgjengelige for å gjennomføre prosjektet? 


Som oppdragsforsker har man begrenset med tid, og man er i en konkur- 
ransesituasjon der man ikke nødvendigvis har anledning til å velge og 
vrake i hvilke utlysninger man skal forfølge eller la ligge. Ei heller har man 

full kontroll over hverken forskningsdesign eller hvordan resultatene av 
forskningen blir tatt i bruk. Som oppdragsforsker er man likevel i en unik 
posisjon til å forme fremstillingen av et sakskompleks, og man får tilgang 
til felt som man kanskje ellers ikke ville fått tilgang til. Oppdragsforskeren 
har derfor også et særskilt ansvar, og Pattons enkle spørsmål kan være 
nyttige å ta i bruk for å tolke konteksten til utlysninger av oppdragsforsk- 
ningsprosjekter, og for å for å informere valgene som tas når man designer 
et oppdragsforskningsprosjekt. 

Om blindsoner, utkikkspunkt og 
epistemologiske fellesskap: Hva kan 
gjøres for å skape ny kunnskap? 


May-Len Skilbrei Institutt for kriminologi og rettssosiologi, Universitetet i Oslo 


Abstract: There are many barriers for researchers' attempts to offer new insights. 


Categories, perspectives and the needs of the present play a part in forming what 
researchers see, think and write. In this chapter | present examples from my own 


and others’ research in order to explore the dynamics of how such impact plays out. 


Lack of recognition of how one's thinking is shaped by definitions and assumptions 
derived from our present situation means that researchers easily end up acting as 
problem solvers instead of contributing by identifying new problems and offering 
new analysis and insights. There is thus much to gain, for both the researcher and 
society, if research is able to go beyond contemporary understandings, and | end 
the chapter by presenting possible avenues for realizing this potential. 

Innledning 


Ikke all forskning skaper grunnleggende ny kunnskap om verden, men 
verdien av forskning er at den ikke kun bidrar til å reprodusere de fore- 
stillingene som allerede eksisterer. Hvis forskere bare ser, skriver og sier 
det alle allerede vet, trengs de ikke; forskning gjennomføres for å skape 
annen kunnskap enn hverdagsforståelser gir. Så enkelt og så vanskelig er 
det. I dette kapittelet skal jeg bruke mine egne erfaringer som forsker for 
å undersøke hvordan grunnleggende forståelser påvirker hva forskere er i 
stand til å se, og derfor skrive om. 

Utgangspunktet mitt er at forskerens posisjon og perspektiver ikke er et 
problem som må løses eller fjernes. Forskere er individer og medlemmer i 
samfunnet, og har derfor meninger om hvordan ting bør være, på lik linje 
med andre individer. Det er ingen forutsetning for å være en god forsker 
at man ikke mener eller føler noe. Engasjement som bunner i et politisk 
ståsted, et normativt stillingstagende eller egen erfaring, kan være en viktig 
drivkraft for forskeren, og slik være viktig for at forskningen i det hele tatt 
blir utført. Engasjement kan også bety at forskeren blir i stand til å stille 
relevante og viktige forskningsspørsmål. Engasjement er slik uunngåelig, 
men også positivt, for forskningens kvalitet. 

Samtidig er det slik at dette kan utfordre forskerens evne til å skape 
ny kunnskap. Forholdet mellom forskerens posisjon og kunnskapen som 
skapes, har flere sider. Det kan for det første være snakk om at forskere 
bevisst bruker forskning for å skape ønskede politiske endringer eller 
ønskede resultater for egen del. Dette kan vi forstå som en situasjon der 
forskningen blir et middel til et mål, altså at forskeren instrumentalise- 
rer forskningen. I en slik situasjon kan det være at forskeren velger seg 
perspektiver, og slik skaper forutsetningene for funnene sine, basert på 
ideologi eller nyttehensyn. Det er ikke uvanlig at andre bruker forskning 
på denne måten, for eksempel når politikere, organisasjoner og media viser 
til forskning som styrker egen argumentasjon eller formål, til tross for at 
de er innforstått med at det foreligger forskning som kan så tvil om denne 
forskningens gyldighet. Dette blir ofte omtalt som cherry-picking. Dette er 
relaterte fenomener: Når forskeren bruker forskning for å nå et mål, skaper 
hen legitimitet for at også andre gjør det. For det andre handler forskerens 
posisjon om at hen personlig og faglig har med seg mer ubevisste forestil- 
linger og perspektiver som får betydning for forskningen. Det er dette siste 
dette kapittelet tar for seg. 

Jeg vil først si noe om forskerrollen. Det er en lang tradisjon for at 
forskeren agerer som problemløser i det norske samfunnet, som en som 
utformer forskning for å belyse fenomener som regnes som et problem i 
samfunnet, med et mål om å hjelpe til med å løse dette. Jeg vil ved hjelp av 
eksempler fra egen og andres forskning vise hvordan dette bidrar til å skape 
blindsoner, før jeg går nærmere inn i dynamikken i problemløserrollen. 
Det er en legitim forskerrolle å bidra til å løse oppgaver i samfunnet, men 
det må suppleres av en evne til å stille nye spørsmål, for ikke kun å repro- 
dusere eksisterende forestillinger. Derfor diskuterer jeg forutsetningene for 
å utvikle en spørsmålsstillerrolle for forskeren. Avslutningsvis gir jeg noen 
refleksjoner over hvordan forskeren kan hindre at kunnskapen hen skaper 
er så formet av tiden hen lever i og de forutsetningene hen forsker under, 
at den bidrar med lite annet enn forsterkede forestillinger. 


Forskeren, et barn av sin tid 


Forskning brukes aktivt for å utforme politikk og sørge for gode måter å 
gjennomføre den på. Norge har en sterk og lang tradisjon for å inkludere 
forskning i slike prosesser, og samfunnsvitenskapelig forskning har hatt 
en sentral rolle i å utvikle samfunnet. Det hevdes at dette båndet også har 
bidratt til å forme norsk samfunnsforskning på en grunnleggende måte 
(Norges forskningsråd, 2010). Statens problemer blir samfunnsvitenska- 
pens problemer, og slik har norsk samfunnsvitenskapelig forskning blitt 
styrt i retning av en problemorientert empirisme. Dette kan regnes som 
en styrke, og som noe som har bidratt til å sikre at samfunnsutviklingen 
har blitt styrt av robust forskning (for eksempel hos Aubert i Midtbøen 
& Pedersen, 2020). Det er også noe som kan ha gjort det vanskelig for 
forskere å skape kunnskap som utfordrer myndighetenes perspektiver. At 
forskere ukritisk tar i bruk perspektiver og begreper som allerede er eta- 
blert, betyr også at de kan bidra til å befeste de forestillingene de bygger 
på. Når forskere ikke er «spørsmålsstillere», men «problemløsere», for å 
oversette Lesley McAras (2017, s. 768) begrepspar problem raisers / problem 
solvers, kan forskningen ende opp med å validere stereotypier folk har om 
andre eller om fenomener, og det kan gi legitimitet til, og bidra til å avpo- 
litisere, spesifikke fortolkningsrammer. Gjennom å legge myndighetenes 
problemforståelse og løsningshorisont til grunn, blir forskeren «med på 
laget». Slik forskning bidrar også til å stilne kritikk mot statlige praksiser 

som vedlikeholder ulikhet og marginalisering (Bourdieu & Wacquant, 
1999; Buscher, 2010; Christie, 1997). 

Migrasjonsforskningen gir eksempler på dette. På migrasjonsfeltet er 
det slik at myndighetsperspektivet grunnleggende definerer migrasjon 
som et problem, og et problem som myndighetene tyr til forskning for å 
løse. Perspektivet ligger innbakt i utlysninger på både nasjonalt og euro- 
peisk nivå. I EUs overordnede migrasjonspolitikk, European Agenda on 
Migration fra 2015, blir migrasjon omtalt som en «utfordring» og «krise» for 
Europa (Sigona, 2018). Forståelsen av migrasjon som et problem er ikke ny, 
og hviler på en forutsetning om at det riktige og naturlige er at mennesker 
blir der de er født, det Oliver Bakewell (2008) kaller bofasthetsnormen 
(sedentary bias). Denne normen preger både politikken og migrasjons- 
forskningen (Skilbrei, 2021). 

Det foregår lignende prosesser i andre felt, der en grunnleggende for- 
ståelse av noe som et spesifikt problem er forutsetning for både politikken 
og forskningen. Suda Perera (2017) viser til at forskning i konfliktområder 
hviler på vestlige staters forestillinger om egen plass i verden. Eksempelet 
hennes er forskning fra Den demokratiske republikken Kongo (DRO), og 
hun viser at forskere har tatt premisset om at konflikter i Afrika kun kan 
løses om vestlige stater intervenerer for gitt. Med dette utgangspunktet 
ender forskning opp med å handle om hvordan vestlige stater kan inter- 
venere mest mulig effektivt. En normativ allianse mellom politikk og 
forskning finnes ikke bare i forskning initiert og finansiert av de samme 
statene, den påvirker også forskning som ikke eksplisitt er utført for å løse 
et styringsproblem og som er utført av forskere som i utgangspunktet er 
kritiske til vestlige staters praksis (Bakewell, 2008). Samtidens forståelser 
og perspektiver former også forskning. 

Faren for at forskeren ikke klarer å frigjøre seg fra posisjoner, kategorier 
og begreper som allerede finnes, er til stede både i oppdragsforskning og 
grunnforskning. Det som kan være ulikt er at som oppdragsforsker kan det 
være vanskeligere å fjerne seg fra statens perspektiv på noe den regner som 
et problem, fordi det å nekte å akseptere premissene i diskursen om temaet, 
kan bety at hen ikke får finansiering til forskningen sin. EUs satsing på forsk- 
ning gjennom Horizon Europe har som eksplisitt begrunnelse at den skal 
bidra med å løse samfunnsutfordringer (Europakommisjonen, u.å.), og 
EUs tilnærming påvirker også andre forskningsfinansiører. I Langtidsplan 
for forskning og høyere utdanning 2023-2032 etableres «målrettede sam- 
funnsoppdrag» som er ment som «banebrytende satsinger der målet er å 

finne løsninger på definerte teknologiske og/eller samfunnsmessige pro- 
blemer innenfor en angitt tidsfrist» (Meld. St. (2022-2023), s. 76). Forskere 
lar seg styre av incentiver — det er ingen grunn til å ta i bruk tvangsmidler 
som eksplisitt krenker forskningens frihet i et land som Norge. I stedet vil 
finansieringssystemet og normaliseringen av en normativ allianse sikre at 
forskere innordner seg. Sammen med personlige erfaringer, faglig disipli- 
nering og kategorier og begreper som normaliserer gitte forestillinger i den 
eksisterende forskningen, utgjør dette forskerens utkikkspunkt. 

Bakewells og Pereras analyser av konfliktforskningen peker på den mer 
generelle utfordringen ved at samfunnsvitenskapelig forskning på ulike 
måter blir formet av myndigheters kunnskapsbehov og deler ideer om hva 
som er problemet. Forskere blir rett og slett formet av sin samtid. Howard 
Becker (1998) gir et eksempel på hvordan dette kan spille seg ut i praksis. 
Han tar utgangspunkt i rusforskningen og beskriver forholdet mellom 
ideer om bruk av illegale narkotiske stoffer og rusbrukere på den ene siden, 
og orienteringen i forskning, på den andre. Hans tese er at et spesielt bilde 
av rusbruk, at det handler om en form for virkelighetsflukt, har fått fotfeste 
i samfunnet. Dette er en grunnleggende antakelse som former utvikling 
av ny forskning. Bildet av rusbruk som flukt innebærer at den underlig- 
gende forklaringen på at personer ruser seg blir at de har noe å flykte fra, 
at det er noe i deres bakgrunn som gjør det forståelig at de vil flykte. Det 
er vanskelig å unnslippe denne fortolkningen for forskere, lekpersoner og 
praktikere som jobber med gruppa, og det leder til at andre spørsmål om 
rusbruk ikke stilles (Becker, 1998, s. 15). 

Grunnleggende forestillinger om et fenomen gjør at noen ting framstår 
som innlysende, mens andre ting framstår som noe det kreves forskning 
for å undersøke nærmere. I det følgende skal jeg presentere eksempler fra 
forskning på prostitusjon, voldtekt og menneskehandel for å illustrere hva 
dette betyr i praksis og hva slags konsekvenser det har. 


Forskeren som problemløser 


Det første eksempelet mitt er hentet fra prostitusjonsforskningen. 
Prostitusjon har blitt regnet som et problem av myndigheter, befolknin- 
gen og religiøse krefter lenge, men det har variert hva slags problem. Det 
har vært regnet som en trussel mot kjernefamilien, kirken og folkehelsen 
(Rydström, 2018). Hvis vi tar utgangspunkt i de siste femti årene, har det 
foregått en omdefinering av hva prostitusjon er. Mens man på 1960-tallet 

og store deler av 1970-tallet framstilte prostitusjon som umoralsk og knyttet 
til personlige problemer og karaktertrekk, vokste det fra slutten av 1970-tal- 
let av fram en forståelse i Norge av prostitusjon som et sosialt problem, 
knyttet til individuelle problemer som fikk sin forklaring i strukturell 
ulikhet, spesielt samfunnets kjønns- og klasserelasjoner (Skilbrei, 2012). 
At forståelsen av «prostitusjonsproblemet» utviklet seg slik, henger blant 
annet sammen med den økende viktigheten av sosialt arbeid som profe- 
sjon og institusjon og den kunnskapsproduksjonen som ble gjennomført i 
regi av disse (Jensen, 1990). At prostitusjon ble definert som akkurat dette 
problemet i Norge på den tiden, reflekterte hvem sosialarbeidere møtte 
gjennom sin praksis, de mest utslåtte ungdommene i gateprostitusjon, 
men også om hvilke begreper og forståelsesformer sosialarbeidere hadde 
i verktøykassa. At prostitusjon ble forstått som et fenomen som handlet 
om sosialt utslåtthet, bekreftet og konsoliderte behovet for sosialt arbeid, 
og Norge var spesielt tidlig ute med å etablere særtiltak for personer som 
selger sex (Skilbrei, 2012). At Norge har hatt en sterk tradisjon for særtil- 
tak på prostitusjonsfeltet har fortsatt å forme hva vi som samfunn vet om 
prostitusjon, fordi den kunnskapen sosialarbeidere skaper for å planlegge 
og evaluere eget arbeid også blir tilgjengeliggjort og brukt av forskere (se 
f.eks. Rasmussen et al., 2014). 

Det er ikke slik at denne problemforståelsen fortrengte alle andre. 
Poenget er at denne forståelsen fikk stor betydning for retningsvalg i prosti- 
tusjonspolitikken fra 1980-tallet av. I dag er situasjonen slik at prostitusjon 
fra politisk hold er etablert som et problem i Norge, et problem myndig- 
hetene møter med straffeloven i hånden. Fordi det ikke bare er et problem 
som må bekjempes, men regnes som et problem som går mest ut over de 
som selger sex, er både det å tilrettelegge for andres prostitusjon og å kjøpe 
seksuelle tjenester forbudt, mens det å selge sex har vært lovlig siden 2000. 

Internasjonalt foregår det en ny kamp om definisjoner, begreper og 
kunnskap som reflekterer en grunnleggende uenighet om hva prostitusjon 
er og hvordan det bør reguleres. I alle felt er det noe som legges til grunn 
som sant om fenomenet, som skaper, og skapes av, typiske formuleringer, 
hva det sammenlignes med og hvilke metaforer og uttrykk som brukes. 
Den ene posisjonen rammer inn prostitusjon som en form for arbeid. I 
tråd med dette plasseres prostitusjon, eller «sexarbeid», i sammenheng med 
andre former for arbeid, og hvorvidt prostitusjon er problematisk eller ikke, 
vurderes på lignende måter som man ville vurdert arbeidsvilkår ellers. Som 
i annet lønnsarbeid er det ulike årsaker til at arbeidstakere tar jobben, og 

ikke alle jobber under gode forutsetninger eller på måter som tilbyr selv- 
realisering. Bakgrunnen til at arbeidstakere har akkurat den jobben de har, 
kan være manglende alternativ som skyldes personlige problemer og dis- 
kriminering i andre deler av arbeidslivet. At arbeid ikke alltid handler om 
et fritt valg for den enkelte, er ikke hovedanliggendet, men i stedet hvordan 
man kan forbedre vilkårene i arbeidet. Den andre modellen bygger på en 
forståelse av prostitusjon som en form for kjønnsbasert vold som må ses 
i forhold til andre former for vold. Slik blir prostitusjon grunnleggende 
problematisk, også når vilkårene relativt sett er gode. 

Dette er både posisjoner som former politiske agendaer og aktivisters 
strategier og som skaper rammebetingelser for forskning. Mange forskere 
knytter seg an til en av disse modellene helt eksplisitt, ved å erklære tilslut- 
ning til en posisjon. Tilslutning til en forståelse av prostitusjon som arbeid 
arter seg ofte ved at forskere uttrykker at de er allierte med sexarbeidere, 
gjerne med direkte referanse til anbefalinger fra den nasjonale eller inter- 
nasjonale sexarbeiderbevegelsen. Kravet om å opptre som en alliert blir 
styrket av idealet om deltakende metodologier. Å agere som «en alliert» 
inngår i dette, og det handler om å slippe til stemmene til personer som 
selger sex, men også å støtte den politikken de mener skaper best vilkår for 
prostitusjon, noe som ofte vil innebære avkriminalisering med mål om nor- 
malisering (se f.eks. Murphy, 2022, s. 227). Laura Connelly og Teela Sanders 
argumenterer for at forsker-aktivisme gir det mest etiske utgangspunktet for 
kunnskapsproduksjon (2020, s. 213, kursiv i original): «An important place 
for academics within the sex workers’ rights movement as allies and, as we 
contend in this chapter, our work should be in service to this movement.» 

Også forskere som tilslutter seg en forståelse av prostitusjon som en 
form for vold argumenterer med at dette forplikter forskerne. Dette gjelder 
for eksempel Melissa Farley et al. (1998), som skriver: «From the authors’ 
perspective, prostitution is an act of violence against women: it is an act 
whichis intrinsically traumatizing to the person being prostituted» (s. 405). 
Forskning som ikke inntar denne posisjonen, men som i stedet kan misten- 
kes for å ta kundens eller samfunnets perspektiv, framstilles som apologetisk 
(se f.eks. Farley, 2005). Hvis vi i stedet avviser at det finnes én sannhet om 
et komplisert fenomen som prostitusjon, blir kunnskapen vi har mangelfull 
dersom all eller nesten all forskning bygger på én grunnleggende forståelse 
av hva prostitusjon er. Dette betyr ikke at man ikke kan skape gyldig og god 
forskning med disse utgangspunktene, men det er problematisk fordi det 
fortrenger andre perspektiver, andre sannheter (Foucault, 1980). 

Blindsonene som skapes i prostitusjonsfeltet, har en eksplisitt politisk 
dimensjon. Den ene posisjonen postulerer at myndigheters forsøkt på å 
kontrollere prostitusjon som noe annet enn arbeid, skaper problemer for 
personer som selger sex. Den andre posisjonen bygger på det synet at det 
er prostitusjonen i seg selv som utgjør problemet, et problem som - som 
for vold ellers - krever at myndighetene bruker straffepolitiske virkemid- 
ler. Disse to forståelsesmodellene er klart forankret i politiske kamper om 
prostitusjon, kamper forskere er forventet å ta stilling til. Disse kan forstås 
som to paradigmer, med Thomas Kuhns begrep. Kuhn legger vekt på at det 
man kan se på som «paradigme-deling» (paradigm sharing) lærer oss å se 
virkeligheten på en spesiell måte, på en måte som passer overens med det 
andre som tilslutter seg paradigmet ser (Law, 2004, s. 43). Med eksempelet 
over, kan vi si at når forskere slutter seg til en av de to modellene tar de til 
seg en «pakke» av «law-like generalisations, implicit assumptions, instru- 
mental and embodied habits, working models, and a general and more or 
less implicit world-view» (Law, 2004, s. 43), fordi de både slutter seg til en 
forståelse av hva prostitusjon er, hva slags kunnskap om prostitusjon som 
er gyldig, og hva slags politikk som er løsningen. 

Interessant nok gjenfinnes noe lignende i forskningen om seksuell vold, 
men der oppstår ikke blindsoner på grunn av båndet mellom politikk og 
forståelse, heller av forestillinger om menns og kvinners seksualitet som 
grunnleggende ulike. Det forskes lite på hvorfor personer begår seksuell 
vold, spesielt voldtekt. I stedet er det de siste førti årene vokst fram forsk- 
ning om ofre for seksuell vold, særlig voldtekt, og dette har etter hvert utvi- 
klet seg til et stort og robust forskningsfelt (Dworkin et al., 2017; Skilbrei et 
al., 2019). At ofre for seksuell vold har vært prioritert i forskningen, ikke 
utøvere, handler trolig om et opplevd behov for å dokumentere skader 
og konsekvenser av voldtekt. Slik blir forskningen et ledd i et synliggjø- 
ringsprosjekt med et mål om å påvirke politikken i retning av å behandle 
voldtekt med et større alvor. Men, mener jeg, det kan også tolkes som noe 
som reflekterer et underliggende bilde av fenomenet, nemlig at det grunn- 
leggende ikke behøver å forklares hvorfor noen (les: menn) begår seksuell 
vold. Selv om seksuallovbruddsutøvere demoniseres og framstilles som 
avvikere (Kruse & Skilbrei, under utgivelse), er det også slik at det er lett 
å finne beskrivelser som normaliserer seksuallovbrudd. Slik normalise- 
ring foregår ved at seksuelle krenkelser plasseres i forlengelse av aksepterte 
maskulinitetsnormer og seksuelle praksiser. Når samfunnet i liten grad 
ser ut til å søke informasjon om hvorfor noen begår seksuell vold, kan det 

handle om at motivasjonen framstår som naturlig og driftsstyrt, og denne 
blindsonen kan bidra til å normalisere og naturalisere seksuell vold. 

Mitt tredje eksempel er forskning på menneskehandel. På dette feltet 
finnes det en sterkt etablert problemforståelse som former både interna- 
sjonal og nasjonal lovgivning, og som det er vanskelig å ikke tilslutte seg, 
nemlig at menneskehandel som grensekryssende organisert kriminalitet 
utgjør kynisk utnytting av sårbare migranter. 

Menneskehandel, slik det de siste tjue årene har blitt framstilt i norsk 
offentlighet, er grusom utnytting det er umulig å ikke støtte bekjempelsen 
av. Med begreper som «vår tids slaveri» (Justis- og politidepartementet, 
2010), og ved å hente eksempler som inkluderer ekstrem vold, bortføring 
og innesperring (for eksempel av utenriksminister Jonas Gahr Støre i 
Skjævesland, 2006), framstår menneskehandel som et klart gjenkjenne- 
lig fenomen som det er lett å ta avstand fra." Det er lett å skjønne hvem 
som er skurkene i fortellingen, de kalles ofte også rett og slett skurker (se 
f.eks. Jan Bøhler i Thorenfeldt, 2014), og ofrene framstår som hjelpeløse i 
møte med deres ondskap. I et slikt scenario etableres det en klar moralsk 
forpliktelse til å bidra, som for eksempel uttrykt av daværende justisminis- 
ter Knut Storberget i forordet til regjeringens tredje handlingsplanen mot 
menneskehandel, Stopp menneskehandelen 2005-2008 (Justis- og politi- 
departementet, 2005, s. 1): «Vi vil ikke sitte stille og se på at en stadig mer 
omfattende handel med særlig kvinner og barn får utvikle seg til vår tids 
slavehandel.» Det blir altså mer og mer av det, og innholdet blir verre og 
verre. Den politiske diskursen, og måten menneskehandel er administra- 
tivt rammet inn på, er entydig. Menneskehandel er regulert som en del av 
transnasjonal organisert kriminalitet og det viktigste virkemiddelet i Norge, 
som i andre land, er å straffeforfølge menneskehandlere. Hvis menneske- 
handel er slaveri, er et klart at slaveeierne skal straffes. 

I tillegg til strafferettslig respons mot «bakmenn», har norsk mennes- 
kehandelspolitikk utviklet et komplisert nett av hjelpetiltak. Gjennom eta- 
blering av «sikre boliger», «risikovurderinger» og «retur til hjemlandet» 
etableres menneskehandel som et distinkt problem; et som inneholder trus- 
ler, fare og ufrivillig migrasjon. I et slikt perspektiv blir et viktig virkemid- 
del for å hjelpe ofre å returnere dem til hjemlandet. Dette perspektivet var 


1 Slike representasjoner kan være egnet til å få fram alvoret til og skaden ved menneskehandel, men kritik- 
ken har vært at det kan skape nye problemer, blant annet kan det hindre identifisering av og assistanse 
til ofre for menneskehandel fordi det skal mye til å identifisere seg med en slave eller med de bildene 
som ofte brukes (Andrijasevic, 2010; Gregoriou & Ras, 2018; Mai, 2018). 

så sterkt i Norge at det å forhindre migrasjon lenge framsto som en egnet 
måte å beskytte kvinner fra menneskehandel på (Jahnsen & Skilbrei, 2018). 
Norske myndigheter står blant annet bak en manual som instruerer ansatte 
på utenriksstasjoner om å avslå visumsøknader «om det kan hende at søke- 
ren blir utsatt for menneskehandel i Norge» (Council of the Baltic Sea States, 
2011, s. 29): «You should not issue a visa if you think that the person may 
be at risk of becoming a victim of human trafficking.» Det som lenge var 
det fremste tilbudet for identifiserte ofte for menneskehandel i Norge var 
plassering på krisesentre, noe som reflekterer at man regnet med at dette var 
noe som kun rammet kvinner og som kun foregikk i prostitusjonsmarkedet. 
Den første handlingsplanen om menneskehandel kom i 2003 og hadde tit- 
telen Regjeringens handlingsplan mot handel med kvinner og barn 2003-2005 
(Justis- og politidepartementet, 2003). Illustrasjonen på planens forside er 
av silhuetter av kvinner framstilt som streker i en strekkode, og de fleste av 
bildene i selve handlingsplanen er av barn og kvinner som holdes fast av 
mannshender. Menneskehandel, slik det defineres i FNs menneskehandels- 
protokoll, kan foregå i ulike sektorer, men norsk menneskehandelspolitikk 
plasserte tidlig prostitusjon som hovedeksempelet på menneskehandel, noe 
som gjorde tiltak som handlet om å bekjempe utbredelsen av prostitusjon 
generelt, til et egnet menneskehandelstiltak. I regjeringens tredje handlings- 
plan nevnes utnytting i arbeidslivet, men med referanser til at slikt foregår i 
andre deler av verden. I dag er prioriteringene og innrammingen annerledes, 
eksemplene er bredere og mindre dramatiske, men så har heller ikke men- 
neskehandel lenger noe politisk momentum. 

Forståelsen av fenomenet menneskehandel over har dannet grunnlag 
også for forskning initiert av myndighetene. Om man som forsker tar 
utgangspunkt i denne problemdefinisjonen, at menneskehandel er en 
ekstrem form for utnytting i prostitusjon som stater må beskytte sårbare 
kvinnelige migranter fra, framstår en serie spørsmål som relevante og vik- 
tige å spørre: Hva er modus operandi for menneskehandlere, altså hva er 
de viktigste framgangsmåtene som gjør det mulig å utnytte personer i en 
sårbar posisjon? Hva kan man gjøre for å redde mennesker fra å bli utsatt 
for menneskehandel? Hvordan kan helsetilbud og hjelpetiltak utformes 
for å møte behovene til utsatte best mulig? Svar på det første og det andre 
spørsmålet kan gjøre politiet og andre kontrollører på utenriksstasjoner, 
på grensen og på gata i stand til å gjøre sin jobb bedre. Svaret på det tredje 
spørsmålet kan gjøre helsepersonell og sosialarbeidere bedre i stand til å 
målrette tilbud til ofre for menneskehandel. 

Dette er viktige spørsmål å besvare, men innrammingen av fenome- 
net har også hatt store konsekvenser for hva vi vet om utnyttingsformene 
som er inkludert og forholdet mellom disse og samfunnsprosesser ellers. 
Selv om dette perspektivet har vært dominerende i politikk og forskning 
har det over tid også vokst fram et kritisk perspektiv som har vært kritisk 
mot det individualiserende blikket som følger av statens problemdefini- 
sjoner og virkemidler. Kritikerne avviser ikke at migranter utnyttes i for 
eksempel prostitusjon, men fokuset er først og fremst på at menneskehan- 
delsdiskursen er et opportunistisk instrument for myndigheter for å for- 
hindre migrasjon og demonisere mannlige migranter. Dette perspektivet 
uttrykkes i et internasjonalt forskningsfelt som kan kalles kritiske men- 
neskehandelsstudier. Kritiske menneskehandelsstudier ble etablert som 
et forskningsfelt i direkte motsetning til myndighetsperspektivet som jeg 
beskrev over, som rettet søkelyset mot individuelle utnyttingsrelasjoner 
heller enn de bakenforliggende faktorene som gjør utnyttingen mulig (for 
et forslag til program for kritiske menneskehandelsstudier, se Niezna & 
Agarwal, 2021).’ I motsetning til mye av den forskningen som deler pro- 
blemforståelse med myndighetene, viser den empiriske forskningen på 
menneskehandel et komplisert bilde. Det er ikke innlysende hvem som er 
skurker og hvem som er ofre, og global økonomiske ulikheter og Vestens 
grensepolitikk utgjør viktige forutsetninger for at utnytting skjer (se f.eks. 
Agustin, 2007; Mai, 2018; Paasche et al., 2018). Med utgangspunkt i dette 
perspektivet, blir det å bidra med kunnskap som kan hjelpe myndigheter 
med å identifisere og arrestere individer, ofte selv migranter, som utnytter 
konsekvensene av sårbarhet som blir skapt av vestlige stater, ikke lenger et 
relevant mål for forskning, kanskje til og med skadelig. Og det å bidra med 
kunnskap om kjennetegn ved ofre og deres situasjon, blir i dette perspekti- 
vet forstått som kunnskap som kan gjøre politiet bedre i stand til å identifi- 
sere personene, som da risikerer tvangsutsendelse, enten fordi de ikke har 
oppholdstillatelse i landet, eller fordi de skal reddes ved å «sendes tilbake 
til familien» i hjemlandet, selv om de er voksne kvinner som har tatt vare 
på seg selv, og trolig også en del andre, i mange år (Brunovskis & Surtees, 
2008). Den kritiske menneskehandelsforskningen har i stedet undersøkt 


2 Denne litteraturen bruker først og fremst merkelappen critical modern slavery studies, noe som reflekterer 
at tyngdepunktet ligger i Storbritannia, der myndighetene har erstattet begrepet human trafficking med 
modern slavery. Et slik navnebytte har blitt diskutert også i Norge. Det har spesielt vært ulike frikirke- 
lige organisasjoner som har frontet dette begrepet i Norge, men også representanter for LO og politiske 
partier bruker begrepet (se f.eks. Kristelig Folkeparti, u.å.). 


249 


250 


KAPITTEL 13 


hvordan representasjoner av menneskehandel bidrar til demonisering og 
kriminalisering av mannlige migranter som organiserer andre migranters 
migrasjon og prostitusjon, og offergjøring og infantilisering av voksne 
kvinnelige migranter som risikerer å bli sendt tilbake til start (Agustin, 
2007; Kempadoo, 2005). Forskningen handler også om hvordan politikk 
som har som mål å begrense migrasjon og prostitusjon, i stedet skaper 
grobunn for utnytting av migranter gjennom at migrasjon og prostitusjon 
vanskeliggjøres, og derfor krever mellommenn og -kvinner. Videre har 
forskningen vært orientert mot å avkle myndighetsforståelsen, men også 
forskning som tar denne for gitt (Weitzer, 2007). Myndighetsperspektivet 
på menneskehandel og den framvoksende forskningen om det framstår 
som epistemiske motpoler. Fenomenet menneskehandel, eller «menneske- 
handel», som en del forskere ville sagt, blir seende svært ulikt ut avhengig 
av om man leser handlingsplaner og andre styringsdokumenter, men også 
rapporter og annet fra aktører i sivilsamfunnet som har vært hjelpsomme 
i å etablere og kapitalisere på myndighetsdiskursen, enn om man leser 
kritisk internasjonal forskning. 

Dette er den kompliserte konteksten en forsker på feltet må forholde 
seg til. I det ene perspektivet blir statens rolle sett på som grunnleggende 
positiv. I det andre perspektivet er statens tilnærming til prostitusjon og 
migrasjon en del av problemet. Man kunne tenke seg at kunnskap skapt 
fra disse to posisjonene var komplementære og at det oppsto en produktiv 
utveksling mellom dem. Men i dette tilfellet er det lite referanser på tvers 
mellom det stats-sentriske menneskehandelsfeltet og det kritiske migra- 
sjonsfeltet. Det å kombinere dem kommer ikke uten komplikasjoner, og 
man kan spørre seg om man som forsker både kan delta i «kampen mot 
menneskehandel» og i den kritiske menneskehandelsforskningen. Eller, 
stilt annerledes, kan forskeren agere som både problemløser og spørsmåls- 
stiller, og hva skal i så fall til for å klare det? 


Kan forskeren være både problemløser og 
spørsmålsstiller? 


Som jeg har beskrevet over, former normative prosjekter og teoretiske 
fortolkningsrammer potensielt hvordan forskere tenker på helt grunn- 
leggende måter. Dette betyr også at dette utgjør tatt-for-gittheter, doxa 
(Bourdieu, 1996), som det kan være vanskelig å identifisere og reflektere 
over. I kvalitativ forskning er ofte målsettingen å forstå andres perspektiver 

og handlemåter. En viktig erkjennelse for en som forsker på mennesker 
og menneskelige relasjoner er at selv folk som tenker og handler svært 
annerledes enn en selv, kan ha gode grunner til det. Å være i stand til å 
undersøke hva dette betyr krever at forskeren forstår at individer er situ- 
erte (Rose, 1997) og at perspektivene de har, handler om hva de kan se 
fra sitt utkikkspunkt. Forskere er også situerte, og faglige perspektiver og 
metoder er med på å forme dem og deres blikk. Å hevde noe annet, er å 
hevde at forskere kan utføre et «gude-triks», med Donna Haraways (1988) 
begrep, ved å anlegge et forutsetningsløst blikk som ser alt. Utsikt fra et 
konkret utkikkspunkt er alltid partielt, påpeker Haraway — ingen kan se 
hele bildet hele tiden, man kan bare det utsnittet som er synlig fra stedet 
man befinner seg. 

Det at forskerens blikk kun kan være partielt, ikke universelt, betyr at 
forskeren må identifisere hvilke deler hen ser, men også forsøke å endre 
utkikkspunktet sitt, ved å bruke strategier for å se noe nytt. Bourdieu er 
opptatt av nettopp dette, og han skriver (1992, s. 119): 


Det enda såttet att slippa ut ur denna [onde sirkelen] - dvs att kunna svara på frågan 
«Hur kan ni, som år innskriven i ett samhålle undslippa de sociala beståmningar som 
ni beskriver?» - år att använda sig av sociologin för att försöka lara känna de sociala 


beståmningar som påvårkar sociologen och dårigenom kunna få kontroll över dem. 


Bourdieu er opptatt av den politiske viktigheten av å kritisk studere eget 
ståsted. Han bruker fransk forskning på algerisk kultur på 1960-tallet 
som eksempel og viser hvordan kunnskapen ble formet av at landet var 
en fransk koloni. Kunnskap skapt med kolonialismens briller risikerer å 
bekrefte og reifisere kolonialismen. Og det er her kjernen av behovet for 
selv-refleksivitet ligger for Bourdieu: Forskere skal forsøke å skape kunn- 
skap som strekker seg utover den hverdagslige forståelsen som preges av 
egen situasjon og tiden de lever i, og utover rammene som faget de tilhører 
tilbyr i øyeblikket (Bourdieu, 1990, s. 5): 


In what is unthinkable at a given time, there is not only everything that cannot be 
thought for lack of the ethical or political dispositions which tend to bring it into 
consideration, but also everything that cannot be thought for lack of instruments of 


thought such as problematics, concepts, methods and techniques. 


Det er krevende å skulle fjerne seg fra det som tas for gitt som sant og riktig 
i sin samtid, men potensialet ligger i å bruke de ferdighetene forskere har 

opparbeidet seg i forsøket med å forstå andres perspektiver og handlemå- 
ter på seg selv, ved å gjøre det Cato Wadel kaller å være «sosiolog på seg 
selv» (1991, s. 21). En strategi for å gjøre det er å veksle mellom å nærlese 
det forskningsdeltakere sier og å sette det de sier inn i en større kontekst, 
altså en veksling mellom å etablere en forståelse for det de sier som den 
personen de er og det større landskapet av normer, ideer og vilkår som 
former hva de kan si. Å veksle slik mellom del og helhet, mellom person og 
samfunn, snakker vi i kvalitativ forskning ofte om som den hermeneutiske 
sirkel eller spiral. Denne vekslingen foregår også mellom det empiriske og 
det teoretiske nivået, og heri ligger også et grunnlag for å bruke empirisk 
forskning til å problematisere det som teorier tar for gitt, og bruke teori til 
å bryte opp tatt-for-gittheter om den empiriske verden. 

En annen strategi er å identifisere, og anerkjenne, det som gjør forske- 
ren annerledes enn forskningsdeltakerne. Likhet er ingen forutsetning for 
god kontakt og forståelse mellom individer. En anerkjent forskjell kan være 
like produktivt som at man forstår hverandre fra starten av på grunn av 
like erfaringer og forutsetninger. For å kunne gjøre forskjell produktivt må 
forskeren se hva den går ut på og «sette forskjellen i arbeid» i forskningens 
tjeneste. Å være i stand til å identifisere egne forutsetninger i møte med 
forskningsdeltakeren har overforingsverdi til å bli i stand til å identifisere 
egne forutsetninger i møte med forskningens tema og feltets dynamikk. 
Situerthet, slik Haraway (1988) snakker om det, er ikke den ureflekterte 
posisjonen vi befinner oss i, men den bevisste situerte kunnskapsposisjo- 
nen vi snakker fra. Refleksivitet er nøkkelen å bevege seg fra det ene til det 
andre. Michel Foucault er en inspirasjon for mange forskere som forsøker 
å se noe annet enn det som tas for gitt i samtiden, og i hans eget arbeid 
brukte han ulike former for historisering for å få det til. Han beskriver en 
forpliktelse til å «re-examine evidence and assumptions, to shake up habi- 
tual ways of working and thinking» (Foucault, 1989, s. 462). Det er ikke 
lett å identifisere og kritisk reflektere over hvilke posisjoner som finnes i 
forskningsfeltet man inngår i. Terrenget er ikke alltid kjent for forskere. 


Konklusjon 


I dette kapittelet har jeg tatt for meg prosesser som skaper blindsoner for 
forskere. Jeg har presentert og diskutert forholdet mellom etablerte posi- 
sjoner og forskning på flere forskningsfelt for å illustrere hva som skjer 
når politiske og faglige innramminger skaper forutsetningene for, men 

derfor også begrensninger i, hva forskere er i stand til å se. All kunnskap 
kommer fra et «sted», skapt av personer med erfaringer, synspunkter og 
prioriteringer. Ved å vise fram hvordan dette foregår i konkrete felt, kan 
jeg forhåpentligvis bidra til å øke refleksjonsnivået hos forskere. Jeg skis- 
serer, med Bourdieu og Wadel, en løsning som går ut på å være «sosiolog 
på seg selv», å underlegge seg selv noen av de samme analytiske øvelsene vi 
utsetter andre for. Jeg beskriver over hva dette kan innebære i praksis, med 
vekt på hvordan forskere kan bruke de ferdighetene de oppøver seg for å 
forstå forholdet mellom situasjon og perspektiv for forskningsdeltakerne, 
til også å forstå seg selv og sitt utkikkspunkt. 

Forskere inngår i stadig mer komplekse relasjoner med samfunn og næringsliv i 
gjennomføring av forskning. Hvordan kan kvalitativ forskning produsere kunnskap 
av høy kvalitet når det er tette bånd mellom forskerne og de som forskes på, eller 
mellom forskningsinstitusjoner, oppdragsgivere og brukergrupper? Dette er et 
spørsmål forskere bør forholde seg aktivt til, men som mange ikke alltid er seg 
like bevisst. 


I boka Tett på profesjon, arbeid og politikk peker vi på hvilke metodiske utfordringer 
nærheten til samfunn og næringsliv gir, og hvordan disse utfordringene kan møtes. 
Boka henvender seg spesielt til studenter og forskere som arbeider med studier av 
profesjon, organisasjon, arbeid og politikk, enten gjennom oppdragsforskning eller 
andre forskningsprosjekter. Gjennom 13 kapitler og eksempler fra kvalitative studier 
innen helse, politi, byråkrati og politikk, gir bokas bidragsytere en samlet fremstilling 
av utfordringer forskere kan møte når de er tett på dem de forsker på, samt hvilke 
verktøy man kan ta i bruk for å håndtere gitte utfordringer. 

